**Avustukset kalatalouden alueelliseen edistämiseen ovat haettavana ELY-keskuksista 7.1.2020 alkaen**

**ELY-keskusten kalatalousviranomaiset myöntävät erityisavustuksia alueellisiin kalatalouden edistämishankkeisiin sekä yleisavustuksia kalatalousaluetoimintaan. Myönnettävät määrärahat ovat kertyneet kalastajien maksamista kalastonhoitomaksuista.**

Vuoden 2020 määrärahojen hakuaika on 7.1.–28.2.2020.

**Erityisavustuksia** myönnetään alueellisiin kehittämis-, kokeilu-, koulutus-, selvitys- ja valistushankkeisiin, jotka edistävät kalavesien kestävän käytön ja hoidon suunnittelua, toimeenpanoa, ohjaamista ja kehittämistä sekä kalastuksenvalvontaa.

Avustuksia voivat hakea oikeustoimikelpoiset yhteisöt ja yritykset.

Valinnassa erityisinä painopistealueina vuoden 2020 haussa ovat:

* kalavesien kestävän käytön ja hoidon suunnittelu (mm. kalatalousalueiden käyttö- ja hoitosuunnitelmat)
* kalastusharrastuksen edistäminen
* kalastuksen valvonta.

Tukea harkittaessa otetaan huomioon hankkeen vaikuttavuus, laajuus, innovatiivisuus ja taloudellisuus sekä toiminnan kohderyhmä.

Hankkeet voivat olla myös useamman kuin yhden ELY-keskuksen toimialueella. Hakemus osoitetaan sille ELY-keskukselle, jonka toimialue kattaa pääosan toiminnasta.

ELY-keskus voi varata osan määrärahasta myöhemmin jaettavaksi. Hakuajan jälkeen toimitettuja hakemuksia voidaan harkita rahoitettavaksi määrärahatilanteen niin salliessa.

**Yleisavustuksia kalatalousaluetoimintaan** voivat hakea kalatalousalueet.

Tarkemmat hakuohjeet ja hakuaineisto ovat saatavissa ELY-keskuksen verkkosivuilta  
<http://www.ely-keskus.fi/web/ely/avustukset-kalatalouden-edistamiseen> tai ELY-keskuksista.

Julkaisupäivä

7.1.2020

**Valtion tuki pilaantuneiden alueiden selvittämiselle ja puhdistamiselle uudistui - käytössä uusi valtionavustus**

**Valtio on ryhtynyt tukemaan maaperän, pohjaveden ja sedimenttien pilaantuneisuuden selvittämistä sekä pilaantuneiden alueiden puhdistamista vuodenvaihteessa uudenlaisella valtionavustuksella. Valtionavustuksen sähköinen hakeminen on nyt käynnistynyt.**

Maaperän, pohjaveden ja sedimenttien pilaantuneisuuden selvittämiseen tai pilaantuneen alueen puhdistamiseen on tullut vuoden alussa uusia valtiontuen muotoja.  Uusi laki pilaantuneiden alueiden puhdistamisen tukemisesta sekä siihen liittyvä valtioneuvoston asetus tuovat mukanaan uudenlaisen valtionavustuksen sekä mahdollisuuden järjestää selvittäminen tai puhdistaminen valtion toimesta.

Avustus on harkinnanvarainen ja hakemukset käsitellään saapumisjärjestyksessä. Valtionavustuksen sähköinen hakeminen on nyt käynnistynyt.

– Edellytyksenä on, että pilaantumisen aiheuttajaa ei saada selville tai tavoiteta – tai ettei hän kykene vastaamaan kustannuksista. Lisäksi selvittämisen tai puhdistamisen on oltava muulle kuin pilaantumisen aiheuttajalle ilmeisen kohtuutonta, kertoo lakimies **Mika Heinonen** Pirkanmaan elinkeino-, liikenne- ja ympäristökeskuksesta (ELY-keskuksesta).

Valtionavustusten myöntäminen sekä selvittämisen ja puhdistamisen järjestäminen on keskitetty valtakunnallisesti Pirkanmaan ELY-keskukseen, missä Keskitetyt ympäristöpalvelut -yksikkö toteuttaa useita muitakin valtakunnallisia tehtäviä, muun muassa Maaperä kuntoon -ohjelmaa. Ohjelman tavoitteena on saada isännättömien pilaantuneiden alueiden riskit hallintaan kestävällä tavalla.

**Valtionavustusta 50 % selvittämiseen ja 40 % puhdistamiseen**

Valtionavustus on enintään 50 prosenttia pilaantuneisuuden selvittämisen avustuskelpoisista kustannuksista ja enintään 40 prosenttia pilaantuneen alueen puhdistamisen avustuskelpoisista kustannuksista. Avustus voi kuitenkin kattaa suuremman osan kustannuksista, jos alueen pilaantumisesta uhkaa aiheutua vakavaa vaaraa terveydelle tai ympäristölle, tai selvittämisestä tai puhdistamisesta aiheutuvat kustannukset ovat avustuksen hakijalle erityisen kohtuuttomia.

Yritykselle tai muulle taloudellista toimintaa harjoittavalle yhteisölle valtionavustuksen määrä on enintään 50 % avustuskelpoisista kustannuksista.

Valtionavustuksen hakija tai saaja voi halutessaan pyytää Pirkanmaan ELY-keskuksesta myös yksittäiseen hankkeeseen liittyvää maksullista asiantuntijapalvelua. ELY-keskukseen on kertynyt pilaantuneisiin alueisiin liittyvää osaamista Maaperä kuntoon -ohjelman myötä.

**Pirkanmaan ELY-keskuksen edistettävä kestävää riskienhallintaa**

Pirkanmaan ELY-keskus voi myös järjestää pilaantuneisuuden selvittämisen tai pilaantuneen alueen puhdistamisen tietyissä tapauksissa kokonaan valtion toimesta. Tällöin ELY-keskus vastaa hankkeen toteuttamisesta ja kustannuksista kokonaan.

Uusi lainsäädäntö myös määrää, että Pirkanmaan ELY-keskuksen on edistettävä kestävää riskienhallintaa hoitaessaan valtiontukeen liittyviä tehtäviä.

– Tämä tarkoittaa, että selvittämisen ja puhdistamisen kokonaishyötyjen on oltava mahdollisimman suuret niistä aiheutuviin haittoihin verrattuna. Kestävyyttä arvioidaan ympäristö- ja terveysvaikutusten sekä sosiaalisten ja taloudellisten vaikutusten kannalta, tarkentaa Maaperä kuntoon -ohjelman projektipäällikkö **Kari Pyötsiä**.

**Lue lisää**

[Kuulutus valtionavustuksesta alueiden pilaantuneisuuden selvittämiseen ja pilaantuneiden alueiden puhdistamiseen vuonna 2020](http://www.ely-keskus.fi/documents/10191/39997741/Avustuskuulutus.pdf/48c0ea9a-2010-426c-a183-fd1c6112fa65) (ely-keskus.fi)

[Laki pilaantuneiden alueiden puhdistamisen tukemisesta](https://www.finlex.fi/fi/laki/alkup/2019/20190246) (finlex.fi)

[Valtioneuvoston asetus pilaantuneiden alueiden puhdistamisen tukemisesta](https://www.finlex.fi/fi/laki/kokoelma/2019/sk20191239.pdf) (finlex.fi)

[maaperakuntoon.fi](https://maaperakuntoon.fi/fi-FI)

**Lisätietoja**

Kari Pyötsiä, projektipäällikkö, Pirkanmaan ELY-keskus, kari.pyotsia@ely-keskus.fi, 0295 036 372

Mika Heinonen, lakimies, Pirkanmaan ELY-keskus, mika.heinonen@ely-keskus.fi, 0295 036 136

Julkaisupäivä

10.1.2020

**Haettavana rahoitusta porotalouden ja luontaiselinkeinojen sekä koltta-alueen kehittämistoimintaa koskevien tutkimusten ja selvitysten tekemiseen (Lappi, Pohjois-Pohjanmaa, Kainuu)**

Lapin ELY-keskus ottaa vastaan tutkimushankehakemuksia, jotka edistävät porotaloutta ja luontaiselinkeinoja sekä koltta-alueen kehittämistoimintaa tai tuottavat tietoa päätöksenteon tueksi. Tutkimusmäärärahat myönnetään maatilatalouden kehittämisrahastosta (Makera).

Tutkimusrahoitusta voidaan myöntää porotaloutta ja luontaiselinkeinoja koskevien taloudellisten, sosiaalisten, teknisten, ympäristöllisten, hallinnollisten ja oikeudellisten kysymysten tutkimukseen ja selvittelyyn. Samoin rahoitusta voidaan myöntää kilpailu- ja koerakennustoimintaan sekä koltta-alueen kehittämistoimintaa koskevien tutkimusten ja selvitysten tekemiseen.

Rahoitusta voidaan myöntää yksityis- ja julkisoikeudelliselle yhteisölle, säätiölle sekä luonnolliselle henkilölle. Tutkimusrahoitusta ei myönnetä sellaiseen toimenpiteeseen, jonka toteuttaminen on jo aloitettu.

Porotaloudella tarkoitetaan poronhoitolaissa tarkoitettua poronhoitoa. Luontaiselinkeinolla tarkoitetaan porotaloutta sekä muuta maataloutta. Muuksi maataloudeksi katsotaan tällöin muun luontaiselinkeinon ohella pienimuotoisesti harjoitettu tavanomainen maataloustuotanto, ammattimainen metsästys, marjastus ja sienestys sekä, lukuun ottamatta kalastusta ja metsätaloutta sekä muu luonnon jatkuvaan tuottokykyyn perustuvien luonnonvarojen hyödyntäminen.

**Tutkimuksen painopisteet vuonna 2020 ovat**

1. Eri maankäyttömuotojen kumulatiivinen vaikutus poronhoitoon ja luontaiselinkeinoihin sekä poronhoitokulttuuriin.
2. Kolttakulttuurin kehittäminen ja säilyttäminen - olemassa olevan tutkimustiedon koonti ja hyödyntäminen.
3. Haaskakuvaustoiminnan vaikutus porotalouteen.

Hakulomakkeelle laaditut hakemukset on toimitettava Lapin ELY-keskukseen viimeistään **tiistaina 31.3.2020 klo 16.15 mennessä**.

Allekirjoitetut hakemukset tulee toimittaaensisijaisesti sähköisestipdf-tiedostona Lapin ELY-keskuksen kirjaamoon, **kirjaamo.lappi(at)ely-keskus.fi**. Viestin otsikkoon hankkeen nimi.

Hakemus voidaan toimittaa myös osoitteeseen Lapin ELY-keskus, PL 8060, 96101 Rovaniemi. Hakemuslomakkeeseen tulee liittää sivunumeroitu tutkimussuunnitelma liitteineen.

Alla linkit hakuohjeisiin ja -lomakkeisiin. Hakulomakkeita saa myös Lapin ELY-keskuksesta.

**Hakulomake ja ohjeet**

* [Hakulomake (doc, 29 kt)](https://www.ely-keskus.fi/documents/10191/44987/Makera-tutkimusrahoituksen+hakulomake+2020/06e08d86-0eac-4c77-9deb-1af0efb8cd3b)
* [Lapin ELY-keskuksen rahoittaman tutkimus- ja selvitystoiminnan yleiset ehdot ja ohjeet 2020 (pdf, 463 kt)](https://www.ely-keskus.fi/documents/10191/40015538/Makera-tutkimusrahoituksen+yleiset+ehdot+ja+ohjeet+2020/9b0b55ef-3d66-4583-8e96-b24328cf8a0c)
* [Hankkeiden valintaperusteet (pdf, 150 kt)](https://www.ely-keskus.fi/documents/10191/40015538/Makera-tutkimusrahoituksen+valintaperusteet+2020/65b4ecd9-facd-42d1-a601-6806695e0d2d)

**Lisätietoja Lapin ELY-keskuksesta**

* ryhmäpäällikkö Anne Ristioja 0295 037 118
* ylitarkastaja Inka Ahonen 0295 037 096
* sähköpostiosoitteet muotoa etunimi.sukunimi@ely-keskus.fi

Julkaisupäivä

13.1.2020

**Kuuleminen ehdotuksesta Suomen merenhoidon seurantaohjelmaksi vuosille 2020-2026 on käynnistynyt**

*Ympäristöministeriö sekä Varsinais-Suomen elinkeino-, liikenne- ja ympäristökeskus tiedottavat*

Varsinais-Suomen elinkeino-, liikenne- ja ympäristökeskus pyytää yhteistyössä ympäristöministeriön kanssa näkemyksiä Suomen merenhoitosuunnitelman seurantaohjelmasta vuosille 2020-2026.

Suomen merenhoitosuunnitelma päivitetään kolmessa vaiheessa kuuden vuoden välein. Merenhoitosuunnitelman ensimmäinen osa, Suomen meriympäristön tila, päivitettiin vuonna 2018. Nyt on käynnissä suunnitelman toisen osan, seurantaohjelman, päivittäminen. Merenhoitosuunnitelman kolmas osa on vuonna 2021 tarkistettava toimenpideohjelma. Tarkistettu merenhoitosuunnitelma viedään kokonaisuudessaan valtioneuvostolle hyväksyttäväksi vuoden 2021 lopussa.

Seurantaohjelma tuottaa tietoa, jonka avulla voidaan arvioida meriympäristön vallitsevaa tilaa ja sen suhdetta hyväksi määriteltyyn tilaan. Ohjelma tuottaa tietoa myös ihmisen toiminnasta aiheutuvista ympäristöpaineista ja paineiden vaikutuksista meriympäristön tilaan. Tieto meren tilasta ja meriympäristöön kohdistuvista paineista antaa edellytykset suunnitella ja toteuttaa toimia meren tilan hyväksi sekä arvioida toimien vaikuttavuutta ja yleisiä ympäristötavoitteita.

Seurantaa toteutetaan Suomen merialueella rantaviivasta talousvyöhykkeen ulkorajalle. Ahvenanmaan maakunta on osallistunut seurantaohjelman laadintaan, ja ohjelma kattaa myös Ahvenanmaan maakunnan rannikkovedet. Seurantaohjelma pitää sisällään 42 alaohjelmaa, jotka on koottu 13 ohjelmakokonaisuuden alle.

Kuuleminen on välillä 20.1.— 20.3.2020. Kuulemisen aikana kuka tahansa voi antaa palautetta seurantaohjelmasta. Kuultavana oleva aineisto ja tiedot palautteen lähettämisestä löytyvät sivulta:

* [www.ymparisto.fi/vaikutavesiin/merenhoito](http://www.ymparisto.fi/vaikutavesiin/merenhoito)

Merenhoidon päämääränä on ollut Itämeren hyvä tila vuoteen 2020 mennessä. Tavoitetta ei olla saavutettu, joten suunnittelua ja konkreettista toimintaa pitää jatkaa. Paljon on tehtävää – mutta onneksi myös paljon asiantuntemusta ongelmien ratkomiseen.

**Lisätietoja:**

Varsinais-Suomen ELY-keskus

Janne Suomela, johtava asiantuntija, p. 0295 022 947, etunimi.sukunimi@ely-keskus.fi

Pekka Paavilainen, ylitarkastaja, p. 0295 022 921, etunimi.sukunimi@ely-keskus.fi

Julkaisupäivä

20.1.2020

**Euroopan sosiaalirahasto kehittää ihmisiä, yrityksiä ja organisaatiota (Pohjois-Pohjanmaa, Lappi, Kainuu)**

**38,6 miljoonaa euroa rahoitusta osaamiseen, työllisyyteen ja osallisuuteen v. 2019**

Pohjois-Pohjanmaan ELY-keskus on myöntänyt vuoden 2019 aikana yhteensä 38,6 milj. € Euroopan sosiaalirahaston (ESR) ja valtion rahoitusta kehittämishankkeille. Rahoituksesta 14,9 milj.€ kohdentuu Pohjois-Pohjanmaalle, 11,8 milj.€ Lappiin ja 3,2 milj.€ Kainuuseen. Lisäksi opetus- ja kulttuuriministeriön hallinnonalan valtakunnallisia ESR-hankkeita on rahoitettu yhteensä 8,7 milj. eurolla. Euroopan sosiaalirahaston osarahoittamissa hankkeissa kehitetään monipuolisesti osaamista, parannetaan työllisyyttä ja ehkäistään syrjäytymistä. Myös yritysten ja organisaatioiden kilpailukyvyn, tuottavuuden ja työhyvinvoinnin parantamista sekä sukupuolten välistä tasa-arvoa on rahoitettu Euroopan sosiaalirahaston tuella.

Vuoden 2019 aikana Pohjois-Suomessa on käynnistynyt yhteensä 112 uutta ESR -rahoitteista kehittämishanketta. Lisäksi rahoitusta on saanut 17 uutta opetus- ja kulttuuriministeriön hallinnonalan valtakunnallista ESR-hanketta. Näihin hankkeisiin arvioidaan osallistuvan niiden toteutusaikana  yhteensä n. 2600 yritystä ja 19 000 henkilöä. Hanketoteuttajia on mukana laajasti: ammattikorkeakoulut, yliopistot ja kunnat, oppilaitokset, kansalaisjärjestöt ja yritykset ovat keskeisiä toimijoita. Ne toteuttavat monipuolista kehittämistoimintaa alueillaan.

**Tukea Pohjois-Suomen kasvu- ja rakennemuutosalojen koulutukseen**

Useilla alueilla Pohjois-Suomessa haasteena voi olla myös osaavan työvoiman saatavuus.  Vuoden 2019 aikana onkin panostettu merkittävästi kasvu- ja rakennemuutosalojen koulutukseen ja yritysten osaamiseen. Hankkeilla parannetaan koulutuksen tarjontaa ja laatua, jotta se vastaa entistä paremmin työelämän ja yritysten muuttuviin osaamistarpeisiin. Myös oppilaitosten ja työelämän välinen yhteistyö on keskeistä. Samalla parannetaan hankkeisiin osallistuvien työttömien ja työssä käyvien henkilöiden osaamista. Tavoitteena on osaltaan vähentää työmarkkinoiden kohtaanto-ongelmia, jotka ovat merkittäviä Pohjois-Suomessa.

Vuoden 2019 aikana Pohjois-Pohjanmaalla on tuettu mm. myyntiin ja puualaan liittyvää osaamista. Pohjois-Pohjanmaan yritykset ovat tuoneet esille mm. myyntiin liittyvää osaajapulaa. Oulun ammattikorkeakoulun, Oulun yliopiston, BusinessOulun ja Oulun seudun ammattiopiston yhteisesti toteuttamassa Myyntiosaaminen kasvun keskiöön –hankkeessa on tavoitteena kehittää työelämäläheinen ja yrittäjämäinen toimintamalli myyntiosaamisen tason nostamiseen. Hankkeessa mm. koulutetaan opetus- ja yrityshenkilöstöä myyntiosaamisen uusimpiin sisältöihin. Koillis-Suomen Aikuiskoulutuksen toteuttamassa Puuedu Koillismaa –hankkeessa on taas tavoitteena parantaa puualalla toimivien yritysten ja alan muun henkilöstön osaamista puutoimialalla. Hankkeessa luodaan yhdessä yritysten kanssa työelämälähtöisiä ammatillisen koulutuksen malleja, joilla vastataan tulevaisuudessa paremmin yritysten koulutus- ja rekrytointitarpeisiin.

Kainuussa rahoitusta on kohdennettu maakuntaohjelman mukaisiin kärkialoihin ja koulutustarjonnan monipuolistamiseen. Ketterästi opittu -hankkeessa on tavoitteena kehittää toimivia malleja työelämässä oppimiseen, ohjattuun harjoitteluun ja työelämälähtöiseen projektimaiseen työskentelyyn sosiaali- ja terveysalalla. Lisäksi tavoitteena on hyödyntää digitalisaation ja teknologian tuomia mahdollisuuksia opiskelijaohjauksessa sekä määritellä työelämän opiskelijavastaavien roolit ja tehtävät sekä valmentaa opettajat ja työelämän edustajat hankkeessa luotuihin malleihin. Hanketta toteuttavat yhteistyössä Kainuun ammattiopisto, Kajaanin ammattikorkeakoulu Oy sekä Kainuun sosiaali-  ja terveydenhuollon kuntayhtymä.

Lapissa ESR-rahoituksella on kehitetty mm. sosiaali- ja terveysalan koulutusta ja digitalisaatiota eri koulutusaloilla. Monialaista ja -tieteistä osaamista sosiaali- ja terveydenhuollon ammattilaisille - hankkeessa suunnitellaan ja pilotoidaan monialainen ja –tieteinen koulutuskokonaisuus. Kohderyhmänä ovat eri organisaatioissa ja sektoreilla työskentelevät sosiaali- ja terveysalan ammattilaiset sekä perusopiskelijat yliopistossa ja ammattikorkeakoulussa. Hankkeen avulla sote -alan osaamistarpeisiin pyritään reagoimaan nopeasti hyödyntämällä peruskoulutuksen tutkinnon osia jatkuvan oppisen takaamiseksi sosiaali- ja terveysalalla pitkään työelämässä olleille. Perinteisen ammattijakoisen työnjaon sijaan koulutuskokonaisuus lisää moniasiantuntijuuden kehittymistä.

Digitaitoja kehitetään ja niiden hyödyntämistä tehostetaan myös mm. Lapin eAmis - Latuja ammatillisiin opintoihin digitaalisuutta hyödyntäen –hankkeessa, jonka tavoitteena on kehittää ammatillisen koulutuksen digitaalisia palveluja ja toimintatapoja opiskelijan opintopolun eri vaiheissa. Digitalisaation mahdollisuuksia hyödynnetään myös Mining Game for Education and Learning eli MiGaEL-hankkeessa, jossa tavoitteena on kaivosalan koulutuksen pelillisen oppimisympäristön kehittäminen. Ympäristön sisältötarjonnassa vastataan vallitseviin olosuhteisiin, erityisesti kiinnitetään huomiota työturvallisuuteen sekä kestävään kaivostoimintaan.

**Työllisyysasteen nostaminen on tärkeää**

Työllisyyden edistäminen ja työllistymispolkujen löytäminen on edelleen Pohjois-Suomessa tärkeää ja vuoden 2019 rahoituksesta merkittävä osa kohdentuu tähän toimintaan.  Alueilla voi olla samanaikaisesti pulaa osaavasta työvoimasta ja toisaalta työttömyyttä. On tärkeää saada työmarkkinoille mukaan kaikki potentiaaliset työntekijät. ESR-hankkeilla tuetaan mm. nuorten, ikääntyvien, osatyökykyisten ja muiden heikossa työmarkkina-asemassa olevien henkilöiden työllistymisvalmiuksia esim. koulutuksen ja palkkatuen avulla. Vuoden 2019 aikana rahoitettuihin hankkeisiin on arvioitu osallistuvan niiden toteutusaikana yhteensä noin 6600 työtöntä ja työvoiman ulkopuolella olevaa henkilöä.

Kainuussa rahoitusta on suunnattu mm. metsäalan työvoimatarpeisiin vastaamiseen ja rekrytointiongelmien ratkaisemiseen. Lisäksi hankkeiden kautta on Kainuussa vahvistettu mm. kuntien osaamista ja roolia työllisyydenhoidossa.

Pohjois-Pohjanmaalla rahoitusta on kohdennettu työvoiman kohtaanto-ongelmien ratkaisemiseen sekä työttömien että työnantajien, erityisesti yritysten näkökulmasta. Lisäksi hankkeissa etsitään uusia ratkaisuja nuorisotyöttömyyden hoitoon mm. digipajan sekä luovan alan työpajojen avulla.

Lapissa erityisenä teemana on ollut työperäisen maahanmuuton edistäminen sekä kuntien kotouttamis- ja asettautumispalvelut sekä työllisyyden hoidon palvelut. Maahanmuuttaja Ohjaamo –hankkeessa on koottu yhteen Kemin kaupungin maahanmuuttajaväestön neuvonta- ja ohjauspalveluja.

Matkailualan hankkeissa on tuettu työnantajia mm. kehittämään rekrytointiosaamistaan ja parantamaan työnantajakuvaansa osaavan työvoiman saamiseksi. NOSTEtta työnantajakuvalla ja työhyvinvoinnilla –hankkeessa on kehitetty erilaisia työnantajakuvaa kirkastavia palveluja matkailu- ja muiden palveluyritysten tarpeisiin.

* [Riitta Ilola kertoo videolla ESR-rahoituksesta](https://youtu.be/WyxPCoJG8aw)
* [Pohjois-Pohjanmaan ELY-keskuksen rahoittamat ESR-hankkeet vuonna 2019](http://www.ely-keskus.fi/documents/10191/40061907/ESR-rahoituspaatokset_2019.pdf/fff9ee26-1bfe-4adb-890e-83c47612ac76) (pdf, 116 kt)

**Lisätietoja:**

Rahoituspäällikkö Riitta Ilola p. +358 295 038 224  
Yksikön päällikkö Eija Virtasalo p. +358 295 037 150

* Lisätietoa hankkeista: [EURA2014 tietopalvelu](https://www.eura2014.fi/rrtiepa/index.php) (eura2014.fi)

Julkaisupäivä

23.1.2020

**Joulukuun työttömien määrä Lapissa alin 30 vuoteen (Lappi)**

Työttömyyden kehitys jatkui Lapissa laskevana. Koko maassa työttömiä oli enemmän kuin vuotta aiemmin. Lapissa oli joulukuun lopussa 9 040 työtöntä työnhakijaa. Työttömiä oli kausivaihtelun mukaisesti enemmän kuin marraskuussa, mutta 455 (5 %) vähemmän kuin vuotta aiemmin. Neljän vuoden takaisesta joulukuusta 2015 työttömien määrä on vähentynyt yli 5 300:lla. Viimeksi joulukuun työttömyys oli alempi 30 vuotta sitten joulukuussa 1989.

Työttömyyden kehitykseen heijastuu lomautusten lisääntyminen ja aktivointiasteeseen laskettaviin työ- ja elinkeinohallinnon palveluihin osallistuvien määrän aleneminen. Palveluihin osallistui lähes 3 160 lappilaista.  Pitkäaikaistyöttömyys on puolittunut neljän vuoden takaisesta, mutta vahva aleneva kehitys taittui joulukuussa ja kääntyi vuodentakaiseen verrattuna kasvuun.

Työttömien määrä laski edellisen vuoden joulukuusta kuuden ELY-keskuksen alueella, Lappi niistä yhtenä. Työttömien osuus työvoimasta oli joulukuun lopussa 11,1 % kaikilla kolmella pohjoisimmalla ELY-alueella (Lappi, Kainuu ja Pohjois-Pohjanmaa). Lapissa osuus vaihteli kunnittain Muonion 6,8 %:sta Savukosken 18,7 %:iin. Koko maan keskimääräinen (9,8 %) alittui kahdeksassa Lapin kunnassa.

Työvoiman kysyntä jatkui vilkkaana joulukuussa.  Kuukauden aikana Lapissa ilmoitettiin TE-toimistoon avoimeksi lähes 1 480 työpaikkaa, mikä on yli kolmanneksen enemmän kuin edellisen vuoden joulukuussa. Työvoiman kysynnässä näkyy erityisesti matkailun, hoitoalan, teollisuuden ja rakentamisen työvoimatarpeet. Työpaikkoja ilmoitettiin joulukuussa avoimeksi eniten palvelutyöntekijöille (mm. tarjoilijat, ravintola- ja suurtaloustyöntekijät), siivoojille, myyjille, prosessityöntekijöille, rakennustyöntekijöille ja hoivapalvelun ja terveydenhuollon työntekijöille.

Lapin ELY-keskuksen joulukuun 2019 työllisyyskatsaus löytyy kokonaisuudessaan selainversiona ja pdf-muodossa osoitteesta: <http://www.temtyollisyyskatsaus.fi/Lappi.aspx>

**Lisätietoja:   
Lapin elinkeino-, liikenne- ja ympäristökeskus:**   
Yksikön päällikkö, Satu Huikuri, 0295 037 049

**Lapin työ- ja elinkeinotoimisto:**   
Johtaja, Tiina Keränen, 0295 039 636

Seuraava työllisyyskatsaus (tammikuu 2020) julkaistaan 25.2.2020

Linkit:

Tuoreimmat koko maan ja ELY-keskusten työllisyyskatsaukset: <http://www.temtyollisyyskatsaus.fi>

* Lapin työllisyyskatsaus: <http://www.temtyollisyyskatsaus.fi/Lappi.aspx>

Lapin ELY-keskuksen internetsivut

* Työllisyyskatsaukset –sivu: Lapin työllisyyskatsaus pdf-versiona (koottuna myös aiempien katsausten pdf-versiot): <http://www.ely-keskus.fi/web/ely/ely-lappi-tyollisyyskatsaukset>
* Työmarkkinatilastot –sivu: <http://www.ely-keskus.fi/web/ely/ely-lappi-tyomarkkinatilastot>

Työnvälitystilaston keskeiset tiedot (koko maa, ELY-keskuksittain, seutukunnittain ja kunnittain) Tilastokeskuksen StatFin-tilastotietokannassa <http://pxnet2.stat.fi/PXWeb/pxweb/fi/StatFin/> polkua Työmarkkinat / Työnvälitystilasto (TEM)

Julkaisupäivä

24.1.2020

**Pohjois-Suomessa investointeja matkailuun, digitalisaatioon ja kiertotalouteen - ELY-keskus rahoitti yritysten kehittämishankkeita 28,3 miljoonalla eurolla vuonna 2019 (Pohjois-Pohjanmaa, Lappi, Kainuu)**

Myönnetty rahoitus on kokonaisuudessaan Euroopan aluekehitysrahaston osarahoittamaa. Rahoituksella mahdollistetaan lähes 88 miljoonan euron investointi- ja kehittämishankkeiden toteutus sekä myötävaikutetaan suoraan arviolta 768 uuden työpaikan ja 20 uuden yrityksen syntymiseen. Hankkeiden vaikutuksella arvioidaan syntyvän uutta liikevaihtoa noin 204 miljoonaa euroa, josta viennin kautta odotetaan tulevan noin 98 miljoonaa euroa.

Myönnetyn rahoituksen määrä laski hieman edellisestä vuodesta, jolloin avustuksia myönnettiin noin 29 miljoonaa euroa. Laskua selittää yritysten toimintaympäristön kehittämishankkeiden edellisvuotta pienempi rahoitusosuus. Suoraan yrityksille myönnetyn kehittämisavustuksen määrä kasvoi hieman.

Yrityksen kehittämisavustushakemuksia jätettiin käsittelyyn 263 kpl ja niissä haettiin avustuksia 82 miljoonan euron edestä. Edellisenä vuonna hakemuksia jätettiin 216 kappaletta ja avustusta haettiin noin 40 miljoonaa euroa, joten yritysten aktiivisuus uusien ja merkittävien investointihankkeiden käynnistämiseen lisääntyi selkeästi.

Kansainvälisen kysynnän kasvu on vauhdittanut edelleen matkailualan kehittämistä erityisesti Lapissa. Valmistavan teollisuuden hankkeissa on lisätty tuotantokapasiteettia ja uudistettu teknologiaa mm. automaation ja robotiikan avulla. ICT-alalla on kehitetty uusia älykkäitä ohjelmistoratkaisuja ja tuotteita eri toimialojen tarpeisiin. Hankkeissa on rahoitettu mm. finanssiteknologia-alalle kehitettäviä palveluja sekä kyberturvallisuusalan palveluja. ICT-alan rahoitukseen sisältyvät myös terveysteknologiayritysten kehittämishankkeet.

Merkille pantavaa on ollut kiertotalouteen liittyvien investointi- ja kehittämishankkeiden käynnistyminen, energia- ja materiaalitehokkuuden kehittäminen sekä uusien vähähiilisten ratkaisujen kehittäminen hankkeissa. Tämän vuoksi aiempia vuosia suurempi osuus, 52 % myönnetystä rahoituksesta, kohdistuikin yritysten vähähiilisyyttä edistäviin toimenpiteisiin.

**Kainuussa panostuksia digitalisaatioon ja tuotekehitykseen**

Kainuussa avustuksia myönnettiin yhteensä 3,5 miljoonaa euroa, jossa on hieman laskua edelliseen vuoteen nähden. Laskua selittää yritysten toimintaympäristön kehittämishankkeiden edellisvuotta pienempi rahoitusosuus. Suoraan yrityksille myönnetyn kehittämisavustuksen määrä kasvoi kuitenkin noin 10 %. Hankkeiden sisällöissä korostuivat uudet älykkäät ohjelmisto- ja laiteratkaisut sekä niihin liittyvä tuotekehitys. Valmistavassa teollisuudessa erityisesti metalli- ja puutuotealoilla investoitiin uusiin tuotantotiloihin ja -kapasiteettiin vahvan kysynnän kannustamana.

Valtaosa rahoituksesta kanavoitui kajaanilaisten ja sotkamolaisten yritysten hankkeisiin Kehys-Kainuun osuuden ollessa 16 %. Toimialoittain tarkasteltuna suurimmat rahoitusosuudet olivat liike-elämän palveluilla (1,0 milj. euroa), metallituotteiden valmistuksella (0,8 milj. euroa) sekä muulla teollisuudella (0,7 milj. euroa). Metallialalla rahoitukselle oli edellisvuosia enemmän kysyntää. Sen sijaan matkailualalla kysyntä oli hieman vaimeampaa kuin vuonna 2014 käynnistyneen EU-ohjelmakauden muina vuosina. Matkailussa on rahoitettu merkittäviä investointeja ja kehittämistä mm. vuosina 2016 ja 2018, joten kyseessä on normaali vaihtelu vuosien välillä.

**Lapissa ennätysvuosi matkailualan hankkeiden rahoituksessa**

Lapissa rahoitusta myönnettiin 11,9 miljoonaa euroa. Summa kasvoi erittäin merkittävästi verrattuna maltillisempaan vuoteen 2018, jolloin rahoitusta myönnettiin 7,1 miljoonaa euroa. Vuotta 2019 vastaavia määriä rahoitusta on myönnetty myös ohjelmakauden alkupuolella vuosina 2015-2016, joten myöntöjen määrä ei kuitenkaan ollut poikkeuksellisen suuri vuonna 2019.

Matkailun majoitusinvestointeihin ja ohjelmapalveluihin liittyviä hankkeita rahoitettiin yhteensä 7,6 miljoonalla eurolla. Summa on vuoden 2016 tasolla eli selvästi suurempi kuin kahtena edellisenä vuonna. Vuonna 2018 matkailualan hankkeita rahoitettiin 2,3 miljoonalla eurolla ja vuonna 2017 toimialan investointeihin ja kehittämiseen myönnettiin 5,4 miljoonaa euroa.

Myös teollisuudessa käynnistettiin merkittäviä investointihankkeita. Metalliteollisuuden hankkeisiin myönnetyn rahoituksen määrä (0,9 milj. euroa) palasi tavanomaiselle tasolleen maltillisemman vuoden 2018 jälkeen. Puutuoteteollisuudessa rahoituksen kysyntä pysyi hyvällä tasolla edellisvuosien tapaan ja hankkeisiin myönnettiin rahoitusta 0,7 miljoonaa euroa.

Rahoituksen toimialakohtainen jakauma näkyy myös seutukunnittaisessa tarkastelussa Pohjois-Lapin ja Kemi-Tornion aiempaa suurempina suhteellisina osuuksina. Pohjois-Lapin alueelle rahoitusta myönnettiin 3,5 miljoonaa euroa ja Kemi-Tornion seutukuntaan 2,8 miljoonaa euroa.

**Pohjois-Pohjanmaalla valmistavan teollisuuden investoinnit jatkuvat – ICT-alan osuus pienentynyt edelleen**

Pohjois-Pohjanmaalla myönnetyn rahoituksen määrä pienentyi 12,9 miljoonaan euroon edellisvuoden 18 miljoonasta eurosta. Laskua selittää osaltaan se, että vuoden loppupuolella hankkeita jäi odottamaan kokonaisrahoituksen järjestymistä. Isommissa hankekokonaisuuksissa kokonaisrahoituksen järjestyminen on ollut haasteellista myös muualla Pohjois-Suomessa. Hankkeiden lukumäärä pysyi Pohjois-Pohjanmaalla edellisen vuoden tasolla, mutta hankkeiden keskikoko pienentyi, koska suuria investointeja ei ollut edellisvuoden tapaan.

Toimialoittain tarkasteltuna suurimman rahoitusosuuden, 3,5 miljoonaa euroa, sai puutavara- ja puutuoteteollisuus, jossa yritykset käynnistivät mittavia investointeja mm. uusiin tuotantolinjoihin. Toiseksi eniten rahoitusta myönnettiin ICT-alalle, jossa liike-elämän palvelujen sekä elektroniikan ja sähköteollisuuden yhteenlaskettu rahoitusosuus oli 3,3 miljoonaa euroa. Kolmanneksi eniten rahoitusta kohdistui metallituotteiden valmistukseen (1,8 milj. euroa).

ICT-alan ja erityisesti ohjelmistoalan hankkeiden määrä ja volyymi on laskenut selkeästi edellisiin vuosiin verrattuna. Uusia yrityksiä on perustettu viime vuosina aiempaa vähemmän korkean teknologian toimialoille, vaikka yritysten perustamisaktiivisuus on kokonaisuutena pysynyt korkeana Pohjois-Pohjanmaalla.

Puutuoteteollisuuden ja matkailun rahoitusosuudet vastasivat kuluvan ohjelmakauden keskimääräistä vuositasoa, mutta metallialan hankkeiden rahoituksessa jäätiin hieman tämän alapuolelle.

Seutukunnittain tarkasteltuna suurimmat rahoitusosuudet saivat Oulun (5,4 milj. euroa) sekä Ylivieskan (2,3 milj. euroa) seutukunnat. Oulun seudun suhteellinen osuus rahoituksesta on pienentynyt ICT-alan hankemäärän laskiessa.

**Yritysten kehittämispalveluille on kysyntää**

Yritysten kehittämispalveluista tehtiin Pohjois-Suomessa yhteensä 275 päätöstä, mikä vastaa edellisen vuoden tasoa. Palveluihin myönnettiin rahoitusta 843 770 euroa. Päätöksistä 121 kohdistui Pohjois-Pohjanmaalle, 100 Lappiin ja 54 Kainuuseen. Yritystoiminnan Analyysi-palvelusta tehtiin yhteensä 91 päätöstä. Konsultointipalveluista kysytyin teema oli edellisvuosien tavoin "Kasvu ja uudistaminen", johon liittyviä päätöksiä tehtiin yhteensä 73.

Pk-yritysten avainhenkilöille käynnistettiin yhteensä 11 koulutusohjelmaa, jotka liittyvät kasvuun johtamiseen, talouden ja tuottavuuden johtamiseen sekä markkinoinnin ja asiakkuuksien johtamiseen. Koulutuksissa aloitti Kainuussa, Pohjois-Pohjanmaalla ja Lapissa yhteensä 155 henkilöä, mikä vastaa edellisen vuoden tasoa.

Kehittämispalvelut saivat hyvää palautetta asiakkailta vuonna 2019 tehdyssä vaikuttavuusarvioinnissa. Palveluntuottajien uusi kilpailutus on käynnistymässä alkukeväällä, joten palvelut ovat saamassa jatkoa myös nykyisen vuoden 2020 loppuun ulottuvan sopimuskauden jälkeen.

**EU-ohjelmakausi 2014-2020 loppusuoralla – yritysten kehittämishankkeisiin varattua rahoitusta vielä hyvin jäljellä**

Rakennerahastokauden 2014-2020 viimeisen vuoden käynnistyessä yritysten kehittämishankkeisiin varattua myöntövaltuutta on vielä hyvin käytettävissä koko Pohjois-Suomessa. Uusia päätöksiä voidaan todennäköisesti tehdä vielä vuoden 2021 puolellakin, mutta hankkeiden suunnittelu kannattaa aloittaa mahdollisimman pian.

Yritysten toimintaympäristön kehittämisavustuksen haku päättyy kuitenkin jo 30.6.2020. Hakemukset suositellaan kuitenkin jättämään käsittelyyn 31.3.2020 mennessä, jotta myös täydennykset on mahdollista tehdä Lomake.fi -palvelussa 30.6.2020 mennessä.

**Lisätiedot**

Katsauksen tiedot sisältävät Pohjois-Pohjanmaan ELY-keskuksen myöntämän yrityksen kehittämisavustuksen ja yritysten toimintaympäristön kehittämisavustuksen myös Kainuun ja Lapin maakuntien osalta sekä yritysten kehittämispalveluista tehdyt päätökset.

* [Lisätietoja myönnetystä rahoituksesta ja yritysten kehittämispalveluista maakunnittain](http://www.ely-keskus.fi/documents/10191/40061907/Yritysrahoitus_ja_kehittamispalvelut_2019.pdf/b8eddd92-9b33-4e21-a213-3e1d66c61baa)  (pdf, 940 kt)
* [Lista rahoitetuista yrityksistä ja organisaatioista (pl. yritysten kehittämispalvelut)](http://www.ely-keskus.fi/documents/10191/40061907/Myonnetyt_avustukset_yrityksittain_2019.pdf/79fa262b-315f-40f0-af58-3fca34470579) (pdf, 541 kt)

Yksikön päällikkö Eija Virtasalo, puh. 0295 037 150, etunimi.sukunimi@ely-keskus.fi

Julkaisupäivä

27.1.2020

**Nuorten työllistämiseen ja koulutukseen tähdännyt tulosperusteinen pilotti päätökseen   
hyvin tuloksin**

Valtakunnallisilla Nuoret töihin!  ja Nuoret kohti työtä! -palveluilla autettiin alle 30-vuotiaita nuoria työllistymään avoimille työmarkkinoille, saavuttamaan ensimmäisen tutkinnon tai työllistämään itsensä yrittäjänä. Tavoitteena oli työllistää tai saada koulutukseen 10 000 nuorta.

Uudentyyppisellä tulosperusteisella toimintatavalla vuosina 2018-2019 toteutetun kokeilun tulokset olivat hyviä. Palveluissa aloitti noin 9000 nuorta ja tavoitteisiin pääsi noin 5 000 nuorta.

Palvelun mitattavien tuloksien lisäksi moni nuori päätyi lähtötilanteeseen nähden muihin myönteisiin tuloksiin, kuten työllistymiseen tai koulutukseen palvelun seuranta-ajan päätyttyä.  
  
- Sadat nuoret kokivat myös myönteisen palautteen, ohjauksen ja kannustuksen kautta saaneensa uutta motivaatiota jatkaa tulevaisuuden urapolkujen tavoittelemista, toteaa palvelun hankintatiimin jäsen Teija Taskinen.

**Ammattitaitoinen asiakasohjaus sai kiitosta**

Kokeilun aikana saatiin arvokasta lisätietoa nuorten työllistymistä tukevien palveluiden järjestämisestä tulosperustaisina ostopalveluina. Sekä palveluntuottajat että nuoret pitivät palveluita suhteellisen onnistuneina huolimatta siitä, että kiireellinen aikataulu toi haasteita toteutukseen. Erityisesti hyvin organisoitu asiakasohjaus sai kiitosta. Tyytyväisyyttä herätti sekin, että palvelut näyttäytyvät suurena panostuksena nuorten työllistymisen edistämiseksi.

Kokeilun aikana huomattiin, että palveluntuottajien henkilöstön osaaminen ja kokemus vaikuttivat myönteisesti tuloksiin. Myös palveluntuottajien henkilökohtaiset verkostot työnantajiin ja nuorten oma aktiivisuus edistivät tuloksiin pääsyä.

Nuoret töihin! Ja Nuoret kohti työtä! -palveluja toteutettiin 14:lla ELY-alueella. Kukin alue valitsi toisen, tai tarpeen mukaan otti käyttöön molemmat palvelut. Prosessissa palveluntuottajat esittelivät nuorille palveluja, jonka jälkeen nuoret valitsivat itselleen sopivan palveluntuottajan. Tämän jälkeen nuorten tilannetta kartoitettiin ja työskentely alkoi kullekin sopivalla tavalla. Palveluja toteuttivat kilpailutuksessa valikoituneet palveluntuottajat.

**Linkit:**

* [Nuorten tulosperustaiset hankinnat: Tuloksellisuustutkimus](https://julkaisut.valtioneuvosto.fi/bitstream/handle/10024/162039/TEM_2020_04.pdf)(tem.fi)
* [Pilottiin osallistuneen nuoren tarina](https://www.youtube.com/watch?v=-Li6o0WgnMw&feature=youtu.be) (video)

**Lisätietoja:**

Keski-Suomen ELY-keskus: hallintojohtaja Teija Taskinen, puh. 050 312 8828, teija.taskinen(at)ely-keskus.fi

Etelä-Savon ELY-keskus: yrityskehitysasiantuntija Katriina Säisä, puh. 029 502 4090, katriina.saisa(at)ely-keskus.fi

Etelä-Savon TE-toimisto: palveluesimies Kirsi Pulkkinen, puh. 029 504 4112, kirsi.pulkkinen(at)te-toimisto.fi

Etelä-Savon TE-toimisto: asiantuntija Sari Paakkunainen, puh. 029 504 4095, sari.paakkunainen(at)te-toimisto.fi

Julkaisupäivä

29.1.2020

**ELY-keskuksen kautta Lappiin yli 20 miljoonaa euroa (Lappi)**

ELY-keskus myönsi rahoitusta heinä-joulukuun aikana Lappiin kaikkiaan 16,5 miljoonaa euroa. Rahoituksesta noin 5,5 miljoonaa euroa kohdistui yritysten hankkeisiin ja noin 5,7 miljoonaa euroa maa- ja porotalouden elinkeinotoiminnan aloittamiseen ja investointeihin. Noin 5,3 miljoonaa euroa kohdistui kehittämishankkeisiin.

Hankintapäätöksiä tehtiin vajaan neljän miljoonan euron edestä.

**Yritysrahoituksella kasvua alueelle**

Kansainvälinen matkailukysyntä vauhdittaa alan kehittymistä Lapissa. Yritykset panostavat muun muassa ympärivuotisten palvelujen kehittämiseen ja huomioivat kestävyyden näkökulmat hankkeissaan. Vastuullisten toimintatapojen kehittäminen on paitsi ekologisesti ja sosiaalisesti kestävää, myös imagotekijä ja matkailuvaltti.

Matkailu synnyttää ympärilleen uusia kasvun mahdollisuuksia, mikä on nähtävissä esimerkiksi Enontekiön Kilpisjärvellä. Rahoitetut hankkeet täydentävät alueen palvelutarjontaa ja antavat kaikille toimijoille mahdollisuuden kasvattaa uutta vetovoimaa.

Valmistavassa teollisuudessa on investoitu tuotantokapasiteetin laajentamiseen, liiketoimintaprosessien ja uusien tuotteiden kehittämiseen sekä kansainvälistymiseen. Metalli- ja puutuoteteollisuuden osuudet olivat vahvoja. Uusia avauksia oli myös luovien alojen palvelutuotannon kehittämisessä.

**Osaavan työvoiman saatavuuteen liittyviä haasteita ratkotaan monin eri keinoin**

Vuoden 2019 aikana on panostettu merkittävästi kasvu- ja rakennemuutosalojen koulutukseen ja yritysten osaamiseen. Hankkeilla parannetaan koulutuksen tarjontaa ja laatua, jotta se vastaa entistä paremmin työelämän ja yritysten muuttuviin osaamistarpeisiin. Myös oppilaitosten ja työelämän välinen yhteistyö on keskeistä.

Esimerkki työelämälähtöisestä koulutuksesta on *palvelumuotoilun monialainen maisteriohjelma (PAMA)* -hanke, jossa koulutetaan alueelle palvelumuotoilun ammattilaisia esimerkiksi teollisuuteen ja matkailupalveluihin. Hanke toteutetaan Lapin ja Kainuun maakuntien alueella ja hankkeen toteuttaa Lapin yliopiston taiteiden tiedekunta yhteistyössä Kajaanin ammattikorkeakoulun kanssa. Koulutus alkaa syksyllä 2020.

Toinen esimerkki uudenlaisesta työelämän ja oppilaitosten yhteistyöstä on *PracDis – harjoittele etänä* -hanke, jossa kehitetään etäharjoittelumallia kasvavalle ja työvoimapulasta globaalisti kärsivälle ICT-alalle. Ajatuksena on, että opiskelijat voisivat etänä tehtävässä työharjoittelussa verkostoitua oman alueen ulkopuolella toimivien alan yritysten kanssa. Etäharjoittelu voisi avata väyliä myöhempään työllistymiseen, mahdollisesti etänä Lapista tai saada ICT-alan yrityksiä sijoittamaan osan toiminnoistaan osaajien perässä Lappiin.


Koulutushankinnoilla vaikutetaan työnhakijoiden ammatillisen osaamisen kehittämistarpeisiin. *Digiosaamisella työelämään* -työvoimakoulutuksella on vahvistettu monipuolisesti työelämässä tarvittavia digitaitoja, esimerkiksi myynti- ja markkinointialojen sekä matkailu- ja palvelualojen tarpeita ajatellen. Koulutus on mitä ilmeisimmin vastannut hyvin niin työnhakijoiden kuin työnantajien tarpeisiin: Työvoimakoulutus kiinnosti hakijoita (noin 40 hakijaa, koulutuspaikkoja oli 12) ja yli puolet koulutukseen osallistuneista on työllistynyt heti koulutuksen jälkeen tai jatkanut opintoja.

Rahoituskatsaukseen kootut tiedot sisältävät ELY-keskuksen kautta ohjautuvan EU-osarahoitteisen rahoituksen sekä suurimman osan kansallisesti rahoitetuista tuista ja hankinnoista.

Tutustu ELY-keskuksen rahoitus- ja hankintatilastoihin:

* [ELY-keskuksen myöntämä rahoitus Lapin maakuntaan 1.7. - 31.12.2019](https://www.ely-keskus.fi/documents/10191/40135536/rahoituslistaus+7-12_2019/cd2e6601-895a-4800-a1db-634afda632d9)
* [Lapin ELY-keskuksen hankinnat 1.7. - 31.12.2019](https://www.ely-keskus.fi/documents/10191/40135536/hankintalistaus+7-12_2019/ec538d6a-e05b-4553-830f-0774874460d7)

**Lisätietoja:**  
johtaja Marja Perälä, puh. 0295 037 050  
marja.perala(at)ely-keskus.fi



Julkaisupäivä

31.1.2020

**Lapissa on lunta ennätysmäärä (Lappi)**

Ennätyksellinen lumimäärä aiheuttaa jännitysmomentin Lapin tulvakevääseen. Tornionjoen ja Simojoen vesistöalueilla lumen vesiarvot ovat suuret, mutta vastaavat tavanomaisen talven lukemia. Ivalojoen ja Kemijoen vesistöalueilla lumen vesiarvot ovat vuodenaikaan nähden ennätyslukemissa, paikoin yli 200 mm, mikä vastaa normaalisti maalis-huhtikuun lumen vesiarvoja. Inarijärvellä suuren lumimäärän sulamiseen varaudutaan laskemalla loppukevään vedenkorkeutta tavanomaista alemmaksi. Jokien jäänpaksuuden mittaukset aloitetaan maaliskuussa, minkä jälkeen voidaan arvioida jäänsahauksen tarvetta. Kevään tulvan suuruuden arviointi tässä vaiheessa on vielä haastavaa. Lumen määrän lisäksi tulvan suuruuteen vaikuttavat sulamisajan sateet ja ilman lämpötilan kehitys.

Viranomaiset ovat varautuneet tulvatilanteisiin ja työtä tulvariskien hallinnan parantamiseksi tehdään jatkuvasti. Joulukuussa järjestettiin laaja Rovaniemeä ja Kemijärveä koskeva varautumisharjoitus suurtulvien varalta. Kaksipäiväiseen harjoitukseen osallistui kaikkiaan 23 eri organisaatiota ja osallistujia oli lähes 80. Harjoituksen myötä havaittiin, että keskeisillä toimijoilla tulviin varautuminen on hyvällä tasolla ja yhteistyö eri viranomaisten välillä toimii hyvin.

Lapin ELY-keskus on viime vuoden aikana päivittänyt merkittävien tulvariskialueiden tulvakartat. Tulvakartoilla kuvataan tulvan leviämisalueet ja lisäksi karttoihin on päivitetty tulvariskikohteet. Kemijärven tulvakartoitettu alue on laajennettu koko järven alueelle. Muilla alueilla päivitykset koskivat lähinnä tulvariskikohteita. Tulvakarttoja käytetään erityisesti alueidenkäytön suunnittelussa ja apuvälineenä tulviin varautumisessa. Tulvakarttoja voivat tarkastella myös asukkaat ja kiinteistöjen omistajat ympäristöhallinnon tulvakarttapalvelussa [www.ymparisto.fi/tulvakartat](http://www.ymparisto.fi/tulvakartat).

Lapin alueen tulvaryhmien työskentely on käynnissä. Tulvaryhmät ovat asettaneet alustavat tulvariskien hallinnan tavoitteet merkittäville tulvariskialueille ja parhaillaan suunnitellaan toimenpiteitä tavoitteiden saavuttamiseksi. Tulvaryhmien työskentelyä voi seurata tulvaryhmien internet-sivuilta ([www.ymparisto.fi/tulvaryhmat](http://www.ymparisto.fi/tulvaryhmat)), jonne kerätään kokousten pöytäkirjat ja muut käsiteltävät aineistot.

Lisätietoja Lapin ELY-keskuksesta:

Johtava vesitalousasiantuntija Timo Alaraudanjoki, p. 0295 037 282  
Vesitalousasiantuntija Niina Karjalainen, p. 0295 037 354  
Vesitalousasiantuntija Anna Kurkela, p. 0295 037 398

Julkaisupäivä

3.2.2020

**Korvauksia rauhoitettujen lajien vuonna 2018 aiheuttamista vahingoista haettiin ennätysmäärä, uuden lain valmistelu käynnissä**

**Ympäristöministeriö ja ELY-keskukset tiedottavat**

Elinkeino-, liikenne- ja ympäristökeskukset maksoivat korvauksia rauhoitettujen eläinten vuonna 2018 aiheuttamien vahinkojen korvaamiseksi yhteensä noin 1 470 000 euroa. Suurin osa korvauksista, noin 1 413 400 euroa, kohdistui maataloudelle aiheutuneisiin vahinkoihin.

Ylivoimaisesti eniten korvauksia maksettiin valkoposkihanhen maataloudelle aiheuttamista vahingoista, noin 1 100 000 euroa. Muista vahingoista kalankasvatuslaitoksille aiheutuneita vahinkoja korvattiin noin 35 200 euron edestä.

Suurimmat avustukset maksettiin Pohjois-Karjalan (noin 1 024 600 euroa), Kaakkois-Suomen (noin 167 700 euroa) ja Varsinais-Suomen (noin 113 000 euroa) ELY-keskusten alueille.

Tämän lisäksi erillisenä korvauksena maakotkan porotaloudelle aiheuttamista vuoden 2018 vahingoista maksettiin korvauksia paliskunnille yhteensä noin 806 100 euroa. Porotalousvahingoista maksettavat korvaukset perustuvat laskennalliseen vahinkoon ja korvauksia maksetaan sen mukaan, miten maakotkien pesinnät ovat poronhoitoalueella onnistuneet.

Rauhoitettujen lintujen aiheuttamista maatalousvahingoista maksettavien korvausten määrä on kasvanut tasaisesti 2010-luvulla. Vuosittain valtaosa ELY-keskusten saamista avustushakemuksista koskee rauhoitettujen lintujen aiheuttamia maatalousvahinkoja. Syynä kasvuun ovat erityisesti rauhoitettujen lintulajien kantojen vahvistuminen sekä muuttokäyttäytymisten muutokset.

Vuonna 2019 aiheutuneista, rauhoitettujen lajien aiheuttamista vahingoista on tullut hakea avustusta ELY-keskuksilta vuoden 2019 joulukuun loppuun mennessä. Korvaushakemus on mahdollista jättää vielä toukokuun 2020 loppuun mennessä tapauksissa, joissa vahinko on todennettavissa vasta keväällä 2020.

* [Ohjeet avustusten hakemiseen (pdf, 541 kt)](http://www.ely-keskus.fi/documents/10191/40219776/Ohjeet+avustusten+hakemiseen.pdf/9c9d5701-37e0-4f29-8728-f312a4a00644)
* [Vahinkoilmoitus ja korvaushakemus (doc, 68 kt)](http://www.ely-keskus.fi/documents/10191/40219776/Vahinkoilmoitus+ja+korvaushakemus.doc/19b38dcd-7aa9-4b82-b28b-f627a2ea297c)

**Valmistelussa uusi laki rauhoitettujen lajien aiheuttamien vahinkojen korvaamisesta**

Ympäristöministeriö on käynnistänyt vuoden alussa luonnonsuojelulainsäädännön uudistuksen, jonka yhteydessä valmistellaan uusi laki luonnonsuojelulailla rauhoitettujen lajien aiheuttamien vahinkojen korvausmenettelystä ja ennaltaehkäisystä.

"Uutta lakia tarvitaan, sillä etenkin rauhoitettujen lintujen aiheuttamat vahingot ovat lisääntyneet jo useana vuonna. Vahinkojen arvioidaan voimistuvan myös jatkossa ilmaston lämpenemisen seurauksena. On tärkeää, että ennaltaehkäisyä kehitetään ja korvausmenettelyistä tehdään nykyistä selkeämpiä. Näin lajiensuojelua ja elinkeinojen harjoittamista voidaan sovittaa yhteen nykyistä paremmin", ympäristö- ja ilmastoministeri **Krista Mikkonen** sanoo.

Maakotkan porotaloudelle aiheuttamien vahinkojen korvaamisesta annetun valtioneuvoston asetuksen sääntely on tarkoitus ottaa osaksi uutta säädettävää lakia.

Ympäristöministeriö on asettanut lain valmisteluun laajapohjaisen sidosryhmistä ja virkahenkilöistä koostuvan projektiryhmän. Ryhmä kokousti ensimmäisen kerran tiistaina 11.2. Projektiryhmän jäsenet keskustelivat kokouksessa odotuksistaan lainsäädäntötyölle. Esiin nousivat etenkin luonnon monimuotoisuuden edistäminen, korvausmenettelyn oikeudenmukaisuuden kehittäminen ja selkeyttäminen, luonnonsuojelun hyväksyttävyyden lisääminen sekä lajisuojelun ja elinkeinojen harjoittamisen entistä sujuvampi yhteensovittaminen.

Hallituksen esitys on tarkoitus antaa eduskunnalle syysistuntokaudella 2020.

* [Valmistelun verkkosivut (ym.fi)](https://www.ym.fi/raulako)

**Lisätietoja:**

Erityisasiantuntija Hanne Lohilahti, ympäristöministeriö, p. 0295 250 374, hanne.k.lohilahti@ym.fi

Ylijohtaja Saara Bäck, ympäristöministeriö, p. 0295 250 071, saara.back@ym.fi

Ministerin erityisavustaja Antti Heikkinen, antti.heikkinen@ym.fi

**Alueellisten ELY-keskusten yhteyshenkilöt:**

Etelä-Pohjanmaan ELY-keskus: ylitarkastaja Hannu Mahla, p. 0295 027 874, etunimi.sukunimi@ely-keskus.fi

Etelä-Savon ELY-keskus: luonnonsuojeluasiantuntija Jukka Välijoki, p. 0295 024 243, etunimi.sukunimi@ely-keskus.fi

Hämeen ELY-keskus: ympäristöasiantuntija Kirsi Lehtinen, p. 0295 025 202, etunimi.sukunimi@ely-keskus.fi

Kaakkois-Suomen ELY-keskus: luonnonsuojelubiologi Tuula Tanska, p. 0295 029 291, etunimi.sukunimi@ely-keskus.fi

Kainuun ELY-keskus: ylitarkastaja Jouko Saastamoinen, p. 0295 023 889, etunimi.sukunimi@ely-keskus.fi

Keski-Suomen ELY-keskus: biologi Aulis Jämsä, p. 0295 024 749, etunimi.sukunimi@ely-keskus.fi

Lapin ELY-keskus: ylitarkastaja Taina Kojola, p. 0295 037 379, etunimi.sukunimi@ely-keskus.fi

Pirkanmaan ELY-keskus: ylitarkastaja Marika Koskinen, p. 0295 036 029, etunimi.sukunimi@ely-keskus.fi

Pohjois-Karjalan ELY-keskus: luonnonsuojeluasiantuntija Mika Pirinen, p. 0295 026 214, etunimi.sukunimi@ely-keskus.fi

Pohjois-Pohjanmaan ELY-keskus: ylitarkastaja Tupuna Kovanen, p. 0295 038 357, etunimi.sukunimi@ely-keskus.fi

Pohjois-Savon ELY-keskus: ympäristöylitarkastaja Antti Lammi, p. 0295 026 819, etunimi.sukunimi@ely-keskus.fi

Uudenmaan ELY-keskus: lakimies Tapio Korhonen, p. 0295 021 408, etunimi.sukunimi@ely-keskus.fi

Varsinais-Suomen ELY-keskus: ylitarkastaja Ritva Kemppainen, p. 0295 023 012, etunimi.sukunimi@ely-keskus.fi

Julkaisupäivä

19.2.2020

**Tulvakevättä odotellaan eri puolille Lappia (Lappi)**

Lapissa on satanut lunta koko talven poikkeuksellisen paljon. Lumen määrä on ajankohtaan nähden poikkeuksellisen suuri Ivalon alueella, Ounasjoen yläosassa Kittilän alueella ja Kemijoen vesistössä Sodankylän, Sallan, Pelkosenniemen ja Savukosken alueilla, joissa jo nyt lumikuorma ylittää paikoin 300 kilogrammaa neliömetrillä. Vuodesta 1962 lähtien tilastoitujen havaintojen mukaan Kemijoen ja Ivalojoen vesistöalueilla ei ole koskaan aiemmin havaittu tähän aikaan vuodesta näin suuria [lumen vesiarvo](https://www.ymparisto.fi/fi-FI/Vesi/Vesitilanne_ja_ennusteet/Lumi) lukemia.

Suuret lumimäärät voivat aiheuttaa poikkeuksellisen suuria tulvia Lapissa. Erilaiset sääskenaariot huomioon ottaen Kittilässä on tämän hetken ennusteiden mukaan jopa 50 % mahdollisuus vahinkorajan ylittävään tulvaan, mutta näin aikaisin ennen kevättä tulvan suuruutta ei pystytä arvioimaan luotettavasti. Sulamisen ajankohdan lämpötila ja sateet vaikuttavat merkittävästi tulvan suuruuteen. Jos lumen sulaminen tapahtuu vähitellen, voi suurista lumimääristä huolimatta tulla tavanomaisen suuruinen tulva.

Viimeisin suurtulvavuosi Lapissa oli vuonna 2005 Kittilässä ja Ivalossa. Tänä vuonna molemmilla vesistöalueilla lumitilanne on jo nyt hyvin samanlainen tai jopa suurempi kuin huhtikuussa vuonna 2005. Kittilässä ja Ivalossa vuonna 2005 vahinkoja aiheuttanut tulva ei syntynyt yksin suurten lumimäärien sulamisen vuoksi, vaan tulvaa kasvatti sulamisajan poikkeuksellisen suuret vesisateet.

Lumen sisältämän veden määrää mitataan kerran kuukaudessa tehtävillä lumilinjamittauksilla.  Tämän lisäksi lumen vesiarvoa määritellään sadehavaintojen ja satelliittimittausten avulla, jotka tukevat maastosta tehtyjä mittauksia. Tulvakeskus ylläpitää ja kehittää vesistömalleja koko Suomen alueelle.  Vesistömalleja hyödynnetään mm. voimataloudessa ja tulvan suuruuden arvioinnissa.

Lapissa jäiden lähtö aiheuttaa vuosittain jääpatoja.  Alueilla, joissa jääpadoista on syntynyt toistuvasti haittaa tai vaaraa, on tehty jääsahauksia. Jään sahaamisella on pyritty helpottamaan jäiden purkautumista. Lapin ELY-keskus mittaa jään paksuuksia maaliskuussa viikoilla 10 ja 11 ja tekee mittaustulosten perusteella arvioinnin jääsahauksen tarpeesta.

Viranomaiset seuraavat tulvaennusteiden kehittymistä aktiivisesti ja tiedottavat kansalaisia tilanteesta. Tulvatilanteen kehittymistä vesistöennustemallien avulla voi seurata Tulvakeskuksen sivuilla osoitteessa [www.tulvakeskus.fi](https://www.ymparisto.fi/fi-FI/Vesi/Tulvakeskus).  Tulvakeskuksen laatima ajankohtainen vesitilanne koko maan osalta löytyy verkosta osoitteesta <http://www.ymparisto.fi/vesitilanne>.

**Lisätietoja:**

                             Johtava vesitalousasiantuntija Timo Alaraudanjoki, puh. 0295 037 282

Vesitalousasiantuntija Juha Kuivalainen, puh. 0295 037 391

Vesitalousasiantuntija Juha-Petri Kämäräinen, puh 0295 037 406

Vesitalousasiantuntija Anna Kurkela, puh 0295 037 398

Johtava hydrologi Bertel Vehviläinen, puh. 0295 251 731 (Tulvakeskus)

Julkaisupäivä

25.2.2020

**Työttömyys vähentynyt Lapissa vuodesta 2016 lähtien (Lappi)**

Vuodesta 2016 lähtien Lapissa on ollut joka kuukausi vähemmän työttömiä kuin vuotta aiemmin. Viiden vuoden takaisesta tammikuusta 2015 työttömien määrä on vähentynyt lähes 5 600 (-38 %).

Työllisyyden paraneminen näkyy positiivisesti myös työllisyysastekehityksessä. Työllisyysaste oli vuonna 2019 Lapissa 70,4%, mikä on lähes 3 % ­-yksikköä korkeampi kuin edellisenä vuonna ja yli 5% -­yksikköä korkeampi kuin vuonna 2015. Ero koko maan työllisyysasteeseen on kaventunut noin 2 % -­yksikköön.

Tammikuun lopussa Lapissa oli 8 880 työtöntä työnhakijaa. Työttömiä oli yli 160 (-2 %) vähemmän kuin joulukuussa ja 365 (-4 %) vähemmän kuin viime vuoden tammikuussa. Enimmillään työttömiä on ollut tammikuussa vuonna 1994 noin 26 000. Koko maassa työttömiä oli suunnilleen saman verran kuin vuotta aiemmin.

Työttömien osuus työvoimasta oli tammikuussa Lapissa 10,9 %, alin Pohjois-Lapissa (8,4 %) ja Tunturi-Lapissa (8,7 %). Koko maan keskimääräinen (9,6 %) alittui kahdeksassa Lapin kunnassa. Työttömyys väheni vuodentakaisesta eniten Kemi-Tornion ja Torniolaakson seutukunnissa. Työttömyyden väheneminen kohdistui erityisesti 20-29-vuotiaisiin. Alle 25-vuotiaiden nuorten työttömyys on puolittunut vuoden 2014 korkeimmasta tammikuun lukemasta.

Työttömyyden vähenemisen hidastumisessa näkyy mm. lomautusten lisääntyminen ja aktivointiasteeseen laskettaviin työ- ja elinkeinohallinnon palveluihin osallistuvien määrän aleneminen. Pitkäaikaistyöttömyyden väheneminen on taittunut, mutta pitkäaikaistyöttömiä oli puolet vähemmän kuin vuoden 2016 tammikuussa.

Työvoiman kysyntä on edelleen vilkasta. Kuukauden aikana Lapissa ilmoitettiin TE-toimistoon avoimeksi noin 2 700 työpaikkaa. Työvoiman kysynnässä näkyy erityisesti matkailun, teollisuuden, hoitoalan ja rakentamisen työvoimatarpeet sekä kevättalven matkailukauden lisäksi myös kesätyöpaikat.

Lapin ELY-keskuksen tammikuun 2020 työllisyyskatsaus löytyy kokonaisuudessaan selainversiona ja pdf-muodossa osoitteesta: <http://www.temtyollisyyskatsaus.fi/Lappi.aspx>

**Lisätietoja:**

**Lapin elinkeino-, liikenne- ja ympäristökeskus:**   
Yksikön päällikkö, Satu Huikuri, 0295 037 049

**Lapin työ- ja elinkeinotoimisto:**   
Palvelujohtaja, Tero Hyttinen, 0295 039 560

Seuraava työllisyyskatsaus (helmikuu 2020) julkaistaan 24.3.2020

Linkit:

Tuoreimmat koko maan ja ELY-keskusten työllisyyskatsaukset: <http://www.temtyollisyyskatsaus.fi>

* Lapin työllisyyskatsaus: <http://www.temtyollisyyskatsaus.fi/Lappi.aspx>

Lapin ELY-keskuksen internetsivut

* Työllisyyskatsaukset –sivu: Lapin työllisyyskatsaus pdf-versiona (koottuna myös aiempien katsausten pdf-versiot): <http://www.ely-keskus.fi/web/ely/ely-lappi-tyollisyyskatsaukset>
* Työmarkkinatilastot –sivu: <http://www.ely-keskus.fi/web/ely/ely-lappi-tyomarkkinatilastot>

Työnvälitystilaston keskeiset tiedot (koko maa, ELY-keskuksittain, seutukunnittain ja kunnittain) Tilastokeskuksen StatFin-tilastotietokannassa <http://pxnet2.stat.fi/PXWeb/pxweb/fi/StatFin/> polkua Työmarkkinat / Työnvälitystilasto (TEM)

Julkaisupäivä

25.2.2020

**Kehittyvä koronavirustilanne voi aiheuttaa muutoksia yhteysalus- ja maantielauttaliikenteeseen**

**Varsinais-Suomen ELY-keskus on seurannut koronavirustilanteen kehittymistä ja arvioi nyt, että muutokset yhteysalus- ja maantielauttaliikenteessä ovat tilanteen edelleen kehittyessä mahdollisia. Yhteysalus- ja maantielauttaliikenteen käyttäjien on syytä varautua aikataulumuutoksiin, vuorojen perumiseen ja liikenteen ajoittaisiin keskeytyksiin. Normaaliliikennettä pyritään ylläpitämään niin pitkään kuin on mahdollista. Mahdollisista muutoksista tiedottaa aina palveluntuottaja.**

Varsinais-Suomen ELY-keskus on seurannut koronavirustilanteen kehittymistä ja arvioi nyt, että muutokset yhteysalus- ja maantielauttaliikenteessä ovat tilanteen edelleen kehittyessä mahdollisia. Kansalaisten on syytä varautua mahdollisiin yhteiskunnan perustoimintojen muutoksiin valtioneuvoston ja muiden toimivaltaisten viranomaisten antamien ohjeiden mukaisesti. Olemme myös ohjeistaneet yhteysalus- ja maantielauttaliikenteen palveluntuottajia kiinnittämään huomiota alusten matkustajatilojen siisteyteen.

ELY-keskuksen arvion mukaan mahdolliset työntekijöiden karanteenitilanteet ja muut liikkumisen rajoitukset voivat aiheuttaa merkittäviäkin muutoksia ja rajoituksia sekä yhteysalusten että maantielauttojen toimintaan. Aluksia ei voida ajaa alimiehitettyinä eivätkä työntekijät voi tulla töihin sairastuneina. Ammattitaitoisten ja terveiden sijaisten saaminen kehittyvässä koronatilanteessa voi olla haastavaa.

**Ohjeita matkustajille:**

* Vältä kaikkea ylimääräistä kanssakäymistä alusmiehistön kanssa. Komentosilta ei ole matkustajia varten.
* Jos olet sairas, vältä tarpeetonta matkustamista yhteysaluksilla. Vältä erityisesti alusten matkustamoja.
* Kaikkea muutakin ei-välttämätöntä toimintaa, kuten vapaa-ajanmatkoja yhteysaluksilla saaristoon, tulee välttää.
* Seuraa palveluntuottajien tiedotteita. Mahdollisista vuorojen perumisista tai poikkeusaikatauluista tiedotetaan etukäteen.
* Varmista, että kotonasi on kotivaraa useammaksi päiväksi mahdollisten liikennekatkosten varalle.

**Linkit palveluntuottajien sivuille:**

Kuljetus-Savolainen Oy, [www.kuljetus-savolainen.fi](http://www.kuljetus-savolainen.fi) , Rymättylän ja Hiittisten yhteysalusreitit

Archipelago Lines Oy, [www.saaristolinjat.fi](http://www.saaristolinjat.fi), Korppoon yhteysalusreitti

Saariston Meritie Oy, [www.meritie.fi](http://www.meritie.fi), Utön yhteysalusreitti

Ferentes Oy, [www.ferentes.fi](http://www.ferentes.fi), Nauvon eteläisen, Iniön ja Houtskarin yhteysalusreitit

EW Finland Oy, [www.portoline.net](http://www.portoline.net), Porvoon ja Sipoon yhteysalusreitit

Finferries Oy, [www.finferries.fi](http://www.finferries.fi), Nauvon pohjoisen, Paraisten, Velkuan ja Kotka-Pyhtään yhteysalusreitit sekä kaikki maantielauttapaikat Skagenin ja Kietävälän yhteyksiä lukuunottamatta

Kymen Saaristoliikenne Oy, [www.ksloy.fi](http://www.ksloy.fi) , Skagenin ja Kietävälän maantielauttapaikat

**Lisätietoja virka-aikaan:**

- Varsinais-Suomen ELY-keskus, saaristoliikenteen asiantuntija Jari Nieminen (yhteysalusliikenne), etunimi.sukunimi@ely-keskus.fi

- Varsinais-Suomen ELY-keskus, tieinsinööri Tapani Jaakkola (maantielauttaliikenne), etunimi.sukunimi@ely-keskus.fi

Julkaisupäivä

13.3.2020

**Maatalouden ympäristösopimusten haku ja rahoitus vuonna 2020**

Maatalousluonnon monimuotoisuuden ja maiseman hoito- ja Kosteikkojen hoito -ympäristösopimuksia on tällä hetkellä voimassa noin 30 000 hehtaarilla koko maassa. Rahoituskauden loppua kohti mentäessä, maatalouden ympäristösopimusten haussa on vuonna 2020 useita huomioitavia asioita. Rahoitustilanteen vuoksi hakua on monelta osin rajattu koskemaan vain tiettyjä sopimustyyppejä ja –tilanteita.

**Uudet ympäristösopimukset**

Ympäristösopimuksista ovat vuonna 2020 haettavissa maatalousluonnon monimuotoisuuden ja maiseman hoitosopimukset ja kosteikkojen hoitosopimukset vain niille kohteille, jotka on aiemmin perustettu ei-tuotannollisen investoinnin korvauksella. Nämä kohteet edellyttävät ympäristösopimuksen tekemistä. Haettavissa on myös edellisen ohjelmakauden (2007-2013) mukainen erityistukisopimus. Näissä tapauksissa erityistukisopimuksen tulee olla päättynyt vuonna 2018, 2019 tai sen tulee päättyä 30.4.2020.

Koska vuonna 2020 uuden ympäristösopimuksen edellytyksenä on kohteelle aiemmin toteutettu ei-tuotannollinen investointi, on tärkeää, että investointi on valmistunut ennen sopimuskauden alkua. Kaikkien ei-tuotannollisen investoinnilla korvattavien töiden tulee olla tehtyinä ja kustannusten on pitänyt syntyä ennen 30.4.2020. Jos ei-tuotannollisen investointihankkeen valmistuminen viivästyy toukokuulle, ympäristösopimus ei voi alkaa 1.5.2020. Tällöin sopimushaku ja alkamisaika tulevat siirtymään seuraavalle vuodelle.

**Rahoitustilanteen vuoksi ympäristösopimusta ei voi tänä vuonna hakea kokonaan uusille alueille tai nykyisten sopimusten laajennusalueille.**

**Sopimuksen hakeminen**

Sopimusta haetaan Maatalousluonnon monimuotoisuuden ja maiseman hoito - ja Kosteikkojen hoito -ympäristösopimus-lomakkeilla. Hakulomakkeet liitteineen toimitetaan alueelliseen ELY-keskukseen viimeistään 15.6.2020. Sopimusten hakulomakkeet löytyvät [ruokavirasto.fi](https://www.ruokavirasto.fi/) -sivuilta.

Hakemuksen liitteenä on oltava erillinen hoitosuunnitelma karttaliitteineen. Jos sopimukseen haettu kohde on vuokrattu, vuokrasopimuksen on oltava voimassa vähintään koko sopimuskauden. Jos hakijana on yhdistys, hakemuksen liitteeksi tulee jäljennös kokouspöytäkirjasta, jossa sopimuksen hakemisesta on päätetty. Yksityiskohtaiset ohjeet suunnitelma laatimisesta, liitteistä ja sopimuksen hakemisesta löytyvät hakulomakkeesta.

Sopimuskauden aikana ympäristösopimuksen maksua on haettava vuosittain joko sähköisesti Vipu-palvelussa tai lomakkeella 101B ([ruokavirasto.fi](https://www.ruokavirasto.fi/)) viimeistään vuotuisen tukihaun viimeisenä jättöpäivänä.

**Päättyvälle ympäristösopimukselle voi hakea jatkovuotta**

Kosteikkojen hoito- ja/tai Maatalousluonnon monimuotoisuuden ja maiseman hoito- ympäristösopimukselle, joka päättyy 30.4.2020 voi hakea jatkovuotta Vipu-palvelussa tai lomakkeella 101B.

Jatkovuoden hakija sitoutuu olemassa oleviin ehtoihin. Hakija toteuttaa sopimuksessaan hoitosuunnitelmaan liittyviä vuosittain yksilöityjä ja mahdollisesti määrävälein toteutettavia toimenpiteitä. Samalla tuenhakija vakuuttaa, että sopimukseen mahdollisesti sisältyvien vuokralohkojen vuokrasopimukset ovat voimassa jatketun sopimuskauden päättymiseen saakka.

Myöskään jatkovuotta hakevat eivät voi liittää sopimukseen kokonaan uusia lohkoja.

**Uuden maaseutuohjelman valmistelu on käynnissä**

EU:n yhteisen maatalouspolitiikan seuraavan rahoituskauden (2021-2027) kansallinen valmistelu on käynnissä. Tässä maatalouspolitiikan niin kutsutussa CAP-27-uudistuksessa korostuvat erityisesti ilmastonmuutoksen hillitseminen ja siihen sopeutuminen, eläinten hyvinvointi sekä uusien viljelijöiden saaminen alalle. Uuden maaseutuohjelman käynnistymisestä ja toimenpiteistä tullaan tiedottamaan myöhemmin.



Monivaikutteiset kosteikot pidättävät kiintoainetta ja ravinteita ja edistävät luonnon monimuotoisuutta. Kuvassa Saarijärven Tarvaalan kampusalueelle toteutettu mallikosteikko. Kuva Arto Ahonen.



Perinnebiotoopit ovat uhanalaisimpia luontotyyppejämme, jotka vaativat säilyäkseen jatkuvaa hoitoa, pääasiassa laidunnusta ja raivausta. Näiden elinympäristöjen hoito maatalouden ympäristösopimuksilla ylläpitää ja monipuolistaa luontoa ja maisemaa. Kivijärven tila Joutsa. Kuva Keski-Suomen Ely-keskus

**Linkkejä:**

* [Ympäristösopimukset](https://www.ruokavirasto.fi/viljelijat/tuet-ja-rahoitus/ymparistosopimukset/) (ruokavirasto.fi)
* [Hoitosuunnitelma](https://www.ruokavirasto.fi/viljelijat/tuet-ja-rahoitus/ymparistosopimukset/hoitosuunnitelma/) (ruokavirasto.fi)
* [Neuvojarekisteri](https://tilaneuvojat.ruokavirasto.fi/#/fi) (ruokavirasto.fi) (Asiasanoissa kannattaa käyttää hakusanoja ympäristö ja   maisema)
* [Maatilojen neuvonta](https://www.ruokavirasto.fi/viljelijat/tuet-ja-rahoitus/maatilojen-neuvonta/) (ruokavirasto.fi)
* [Maaseutuohjelma](https://www.maaseutu.fi/maaseutuverkosto/maaseutuohjelma) (maaseutu.fi)
* [Laidunpankki](https://www.laidunpankki.fi/) (laidunpankki.fi)
* [CAP-27-uudistus](https://mmm.fi/cap27) (mmm.fi)
* [Valtioneuvoston asetukset 95/2020 ja 97/2020](https://www.finlex.fi/fi/laki/kokoelma/2020/) (finlex.fi)

**Tietoa kohteista sekä kohteiden perustamis- ja hoito-ohjeita**

Maatalousalueiden luonnon monimuotoisuuden ja monivaikutteisten kosteikkojen (LUMO) -yleissuunnitelmat löytyvät ELY-keskuksen julkaisutietokannasta asiasanalla luonnon monimuotoisuus [Doria-julkaisutietokantta](http://www.doria.fi/handle/10024/73908;jsessionid=106C3612D693C171D6B0F4B0CD601A49) (doria.fi)

**Kuvat:**

[Saarijärven Tarvaalan kampusalueelle toteutettu mallikosteikko.](http://www.ely-keskus.fi/documents/10191/40295602/kosteikko+5.jpg/c08111b8-8e79-40a5-affa-61078b0bb337?t=1584339031000) Kuva Arto Ahonen.

[Kivijärven tila Joutsa](http://www.ely-keskus.fi/documents/10191/40295602/Kivij%C3%A4rven+tila20180711_141415.jpg/e888d2fe-2a16-49bd-a8e0-9e1b033330e1?t=1584339200000). Kuva Keski-Suomen Ely-keskus

**Lisätietoja henkilöilta alueilla:**

Lapin ELY-keskus, Anne Ristioja, puh 0295 037 118

Pohjois-Pohjanmaan ELY-keskus, Kaisa Karppila puh. 0295 038 104

Kainuun ELY-keskus, Markus Kvist, puh. 0295 023 564

Pohjanmaan ELY-keskus, Lars Björkgård puh. 0295 028 540 ja Barbro Lundström puh. 0295 028 589

Etelä-Pohjanmaan ELY-keskus, Pekka Länsivierto puh. 0295 027 590 ja Essi Kiili puh. 0295 027 648

Keski-Suomen ELY-keskus, Merja Lehtinen puh. 0295 024 570

Pohjois-Savon ELY-keskus, Riitta Kesonen puh. 0295 026 577 ja Sirpa Tarvainen puh. 0295 026 628

Pohjois-Karjalan ELY-keskus, Kaisa Rummukainen, puh. 0295 026097

Satakunnan ELY-keskus, Eija Mutila puh. 0295 022 064

Pirkanmaan ELY-keskus, Marika Arrajoki-Alanen puh. 0295 036 040 ja Tiina Schultz puh. 0295 036 382

Etelä-Savon ELY-keskus, Hillevi Teittinen puh. 0295 024 135

Hämeen ELY-keskus, Minna Kolari, puh. 0295 025 062

Kaakkois-Suomen ELY-keskus, Niina Pulkkinen puh. 0295 029 040

Varsinais-Suomen ELY-keskus, Elisa Nurmio puh. 0295 022 630 ja Kati Pakarinen puh. 0295 022 639

Uudenmaan ELY-keskus, Esme Manns puh. 0295 021 101

Julkaisupäivä

16.3.2020

**Koronavirustilanne aiheuttaa muutoksia joukkoliikenteessä Lapissa (Lappi)**

Koronavirus aiheuttaa muutoksia joukkoliikenteen tarjonnassa. Kuntien välinen Lapin ELY-keskuksen hankkima linja-autoliikenne pyritään ajamaan toistaiseksi normaalisti.

Pääosin koululaisliikenteessä toimivia vuoroja lakkaa, koska koulut sulkeutuvat. Lentokenttäkuljetukset lakkaavat saapuvien ja lähtevien lentojen loppuessa.

Koska tilanne voi muuttua nopeasti, on tärkeää aina tarkistaa ajankohtainen tieto ajettavista reiteistä ja aikatauluista suoraan liikennöitsijöiltä.

Joukkoliikennettä käytettäessä on syytä pitää erityistä huolta hygieniasta ja suosia muuta kuin käteistä rahaa maksuvälineenä, mikäli mahdollista.

**Lisätietoja**: joukkoliikenneasiantuntija Mikko Tervo, puh. 0295 037 261, mikko.tervo(at)ely-keskus.fi

Julkaisupäivä

18.3.2020

**Ymmärrä Suomea - uusi monikielinen opetusvideosarja suomalaisesta yhteiskunnasta julkaistu**

Uudenmaan elinkeino-, liikenne- ja ympäristökeskuksessa (Uudenmaan ELY-keskus) toimiva valtakunnallinen**Kotona Suomessa -hanke** (ESR) on tuottanut maahanmuuttajille suunnatun seitsemänosaisen videosarjan.

Opetusvideot kertovat suomalaisen yhteiskunnan eri aiheista verotuksesta ihmisoikeuksiin. Opetusvideot on suunnattu Suomessa asuville aikuisille maahanmuuttajille, ja niitä on tarkoitus käyttää erilaisissa maahanmuuttajien koulutuksissa oppimateriaalina. Lisäksi videoita voi katsoa itsenäisesti.

Videot on toteutettu suomen ja ruotsin lisäksi kuudella kielellä: arabia, somali, englanti, venäjä, kurdi (kurmandzi) ja dari. Videot palvelevat myös heikosti lukevia ja kirjoittavia henkilöitä.

* [Monikieliset videot ovat katsottavissa Kotona Suomessa -hankkeen Youtube-kanavalla](https://www.youtube.com/playlist?list=PLOsNIo1WyAXMtScv85pnhRfVWWSldnIab)

Videoiden tavoitteena on avata Suomea ja suomalaisen yhteiskunnan taustalla vaikuttavia arvoja, jotta maahanmuuttajille syntyisi parempi kokonaiskuva ja käsitys suomalaisen yhteiskunnan toiminnasta. Tarkoitus on lisätä ymmärrystä asioista, joita uusi maahantulija Suomessa kohtaa.

Videoissa kerrotaan muun muassa varhaiskasvatuksen ja koulutuksen roolista, naisten asemasta ja sen kehityksestä, työn teon merkityksestä suomalaisessa yhteiskunnassa sekä siitä, mitä verorahoilla kustannetaan. Lisäksi kerrotaan, millainen on keskivertosuomalainen. Yhden videon aiheena on kunniaan liittyvä väkivalta.



Videot on toteuttanut Stremia Oy.

Kotona Suomessa -hanke on aiemmin teettänyt Suomen historiasta kertovan opetusvideon:

* [Hyvinvointia rakentamassa: Suomen ja Virtasten vuosisata (YouTube.com)](https://www.youtube.com/watch?v=sF-K86id530)

**Lisätietoa**

projektiasiantuntija  
Laura Ruuskanen  
[laura.ruuskanen@ely-keskus.fi](https://vyvi-nettiposti.vy-verkko.fi/owa/redir.aspx?REF=Ml-iVsQ_nj-3_e-stakuDQMzSa5Wpi4NT85TK43UMNiNLukp3svXCAFtYWlsdG86bGF1cmEucnV1c2thbmVuQGVseS1rZXNrdXMuZmk.)  
p. 050 396 0257



Julkaisupäivä

19.3.2020

**Ivalossa varaudutaan kevättulvaan (Lappi)**

Poikkeuksellisen runsasluminen talvi aiheuttaa haasteita kevään tulvatilanteeseen eri puolille Lappia. Lumitilanne Ivalojoen vesistöalueella on ajankohtaan nähden ennätyksellinen. Lumen vesiarvo on hieman yli 250 mm, kun vastaavan ajankohdan suurin arvo on aikaisempien vuosien mittauksissa ollut hieman yli 200 mm. Tämä siis tarkoittaa, että lunta on maastossa keskimäärin 250 kiloa neliömetrillä. Ennusteiden mukaan lumen vesiarvon arvioidaan nousevan ennen sulamisen alkamista hieman yli 300 mm.

Tämän hetkisen keskiennusteen mukaan Ivalojoen virtaama nousee Pajakoskella noin 700 m3/s suuruiseksi, ja huippu ajoittuu toukokuun 20. päivän tietämille. Maksimiennusteessa virtaama olisi noin 1 300 m3/s. Suurin havaittu virtaama 1 045 m3/s on vuodelta 2005 ja silloin tulvapenkereet estivät tulvan leviämisen Ivalon keskustaan.

Tässä vaiheessa kevättä ei vielä pystytä arvioimaan mikä tulvan lopullinen suuruus on, sillä tulvan suuruuteen vaikuttaa kevään eteneminen ja tulevien sateiden määrä. Sulamisen ajankohdan lämpötila vaikuttaa myös merkittävästi tulvan suuruuteen. Jos lumen sulaminen tapahtuu vähitellen, voi suurista lumimääristä huolimatta tulla tavanomaisen suuruinen tulva. Tulvatilanteen kehittymistä ja varoituksia voi seurata Tulvakeskuksen sivuilla osoitteessa [www.tulvakeskus.fi.](https://www.ymparisto.fi/fi-FI/Vesi/Tulvakeskus)

Viranomaiset tiedostavat tulvariskin ja ovat ryhtyneet varautumistoimenpiteisiin. Ivalojoen jäänpaksuutta mitattiin viikolla 10 yhdeksällä eri mittauspisteellä. Mittausten mukaan Ivalojoen teräsjään paksuudet ovat mittaushistorian heikoimmat, keskimäärin vain noin 15 cm. Koska jäät ovat poikkeuksellisen heikot, ei jääsahauksia Ivalojoella näin ollen voida suorittaa. Jääsaha painaa 10 tonnia ja vaatii noin 50 cm teräsjäätä kantavuuden vuoksi. Heikko jäätilanne luonnollisesti pienentää myös riskiä jääpatojen syntymiselle. Jäätilanne tulee erityisesti huomioida jäällä liikkuessa, koska kelien lämmetessä jäät heikkenevät hyvin nopeasti.

Inarijärven säännöstelyssä poikkeuksellisen suureen lumitilanteeseen varaudutaan tavallista syvemmällä kevätkuopalla, eli vesi pyritään laskemaan järvelle asetetun tavoitevyöhykkeen alaosaan, mikä tarkoittaa veden laskua noin 20 cm keskimääräistä alemmaksi. Tällä pyritään saamaan sulamisvesille mahdollisimman paljon tilaa, ja helpottamaan tulva-aikaista tilannetta. Alimmillaan vesipinta jää kuitenkin noin 50-60 cm säännöstelyn alarajan yläpuolelle.

Poikkeuksellisen talven aiheuttaman tulvariskin vuoksi Inarin kunta on päättänyt nostaa Ivalon tulvapenkereiden suojaustasoa ja korottaa Ivalon tulvapenkereitä erityisesti sillan alapuolisella osuudella. Lisäksi huolto- ja korotustoimenpiteitä tehdään myös muilla kunnan omistamilla penkereillä. Inarin kunta on hakenut penkereiden korotukseen valtion avustusta ja aloittaa toimenpiteet mahdollisimman pian.

Tulvauhan alaisten kiinteistöjen omistajia pyydetään varautumaan kevään tulvatilanteeseen seuraamalla aktiivisesti tiedotteita, hankkimalla tarvittaessa suojaustarvikkeita ja siirtämällä oma irtain omaisuus pois tulva-alueelta. Myös vakuutuksen kattavuus tulvavahinkojen varalta kannattaa tarkistaa. Lisäksi on tärkeää selvittää, miten pääset tulvan uhatessa poistumaan asunnosta ja asuinalueelta turvallisesti. Ympäristöhallinnon tulvakarttapalvelusta kannattaa selvittää etukäteen onko oma kiinteistö tulvavaara-alueella [(www.ymparisto.fi/tulvakartat)](https://www.ymparisto.fi/tulvakartat).

Oman omaisuuden suojaaminen on jokaisen omalla vastuulla. Suurtulvatilanteessa kunnalla ja pelastusviranomaisella on paljon kiireellisiä pelastustehtäviä, minkä vuoksi heidän resurssit eivät riitä yksittäisten asukkaiden omaisuuden suojaamiseen. Tulvakeskus on koonnut ohjeita kansalaisille tulvatilanteessa toimimiseen [(www.tulvakeskus.fi)](https://www.ymparisto.fi/fi-FI/Vesi/Tulvakeskus). Lisäksi kansalaisille on laadittu opas omatoimiseen tulviin varautumiseen. Lapin ELY-keskuksen laatima "Opas asukkaille; Omatoiminen tulviin varautuminen" on saatavilla kunnantalolta ja sähköisesti [www.doria.fi/ely-keskus.](https://www.doria.fi/handle/10024/134603)

Lisätietoja:

Lapin ELY-keskus: Vesitalousasiantuntija Juha-Petri Kämäräinen, puh 0295 037 406, Vesitalousasiantuntija Niina Karjalainen, puh. 0295 037 354

Tulvapengerasiat: Inarin kunta, Tekninen johtaja Arto Leppälä, puh. 0400 692 363, Maanrakennusmestari Kari Aalto, puh. 0400 622 639

Asukkaan varautumistoimenpiteet: Lapin pelastuslaitos, Palopäällikkö Jukka Harmanen, puh. 0400 211 700

Julkaisupäivä

23.3.2020

**Työttömyyden väheneminen jatkui Lapissa helmikuussa (Lappi)**

Korona-virustilanteen vaikutukset eivät vielä näkyneet helmikuun työnvälitystilastojen pohjalta laaditussa työllisyyskatsauksessa. Vaikutukset tulevat näkymään vasta seuraavien kuukausien työllisyyskatsausten antamassa tilannekuvassa.

Lapissa oli helmikuun lopussa 8 680 työtöntä työnhakijaa. Työttömiä oli 200 (2 %) vähemmän kuin tammikuussa ja lähes 320 (4 %) vähemmän kuin vuotta aiemmin. Työttömyyden kehitys oli Lapissa parempi kuin koko maassa. Koko maassa työttömiä oli yli 2 300 (1 %) enemmän kuin viime vuoden helmikuussa. Työttömien määrä laski enää kuuden ELY-keskuksen alueella, eniten Kainuussa ja Lapissa.

Työttömien osuus työvoimasta oli Lapissa 10,7 % vaihdellen seutukunnittain Tunturi-Lapin 7,8 %:sta Itä-Lapin 13,9 %:iin ja kunnittain Muonion 6,1 %:sta Savukosken 19,9 %:iin. Koko maan keskimääräinen (9,5 %) alittui kahdeksassa ja 10 % yhdeksässä Lapin kunnassa. Työttömyys väheni vuodentakaisesta eniten Torniolaakson ja Kemi-Tornion seutukunnissa.

Lomautusten lisääntyminen jatkui. Työttömistä noin 810 oli lomautettuja, mikä on 100 (14 %) enemmän kuin viime vuoden helmikuussa. Aktivointiasteeseen laskettaviin työ- ja elinkeinohallinnon palveluihin osallistui helmikuun lopussa 3 515 lappilaista, mikä on noin 300 vähemmän kuin vuotta aiemmin.

Työttömyyden väheneminen kohdistui eniten 20-29 -vuotiaisiin, sen sijaan 30-39-vuotiaita työttömiä oli enemmän kuin vuotta aiemmin. Pitkäaikaistyöttömyyden vuosikehitys on kääntynyt kasvuun.

Työvoiman kysyntä oli edelleen vilkasta. TE-toimistossa oli helmikuussa Lapissa avoinna yli 5 000 työpaikkaa.

Lapin ELY-keskuksen helmikuun 2020 työllisyyskatsaus löytyy kokonaisuudessaan selainversiona ja pdf-muodossa osoitteesta: <http://www.temtyollisyyskatsaus.fi/Lappi.aspx>

**Lisätietoja:   
Lapin elinkeino-, liikenne- ja ympäristökeskus:**   
Yksikön päällikkö, Satu Huikuri, 0295 037 049

**Lapin työ- ja elinkeinotoimisto:**   
Johtaja, Tiina Keränen, 0295 039 636

Seuraava työllisyyskatsaus (maaliskuu 2020) julkaistaan 23.4.2020

Linkit:

Tuoreimmat koko maan ja ELY-keskusten työllisyyskatsaukset: <http://www.temtyollisyyskatsaus.fi>

* Lapin työllisyyskatsaus: <http://www.temtyollisyyskatsaus.fi/Lappi.aspx>

Lapin ELY-keskuksen internetsivut

* Työllisyyskatsaukset –sivu: Lapin työllisyyskatsaus pdf-versiona (koottuna myös aiempien katsausten pdf-versiot): <http://www.ely-keskus.fi/web/ely/ely-lappi-tyollisyyskatsaukset>
* Työmarkkinatilastot –sivu: <http://www.ely-keskus.fi/web/ely/ely-lappi-tyomarkkinatilastot>

Työnvälitystilaston keskeiset tiedot (koko maa, ELY-keskuksittain, seutukunnittain ja kunnittain) Tilastokeskuksen StatFin-tilastotietokannassa <http://pxnet2.stat.fi/PXWeb/pxweb/fi/StatFin/> polkua Työmarkkinat / Työnvälitystilasto (TEM)

Julkaisupäivä

24.3.2020

**Lapin tiestölle ennustetaan paikoin vaikeaa kelirikkoa (Lappi)**

**Kelirikosta on jälleen odotettavissa paikoitellen vaikeaa Lapin tiestöllä. Teiden kelirikkokausi alkaa Lapin alueella yleensä huhtikuun puolivälissä ja kestää sääoloista riippuen jopa kesäkuun lopulle.**

Kevään sää ja paikalliset olosuhteet vaikuttavat kelirikon kehittymiseen ja teiden painorajoitustarpeeseen. Näillä näkymillä vaikein kelirikko olisi tulossa Etelä- ja Keski-Lappiin. Vaihtelevat sääolosuhteet ja vesisateet ovat vaurioittaneet myös päällysteitä ja aiheuttaneet reikiintymistä. Sulamiskauden alussa myös pintakelirikko aiheuttaa ongelmia sorateille.

**Painorajoitusennuste**

Lapin ELY-keskuksen painorajoitusennuste on laadittu syksyn ja alkutalven sääolosuhteiden sekä tiestön kelirikkoalttiuden perusteella. Talven lämpimät sääjaksot ja vesisateet ovat aiheuttaneet sen, että vettä on imeytynyt sorateiden pintarakenteisiin ja routaraja on pysynyt melko lähellä tien pintaa. Syntyneet jäälinssit aiheuttavat sulaessaan helposti routaheittoja ja tien pintarakenteiden pehmenemistä ja sortumia. Ennusteen toteutumiseen vaikuttaa kuitenkin merkittävästi kevään sääolosuhteet. Vähäsateinen, tuulinen ja aurinkoinen sää sekä yöpakkaset vähentävät painorajoitustarvetta.

Lapin ELY-keskuksen tiestöä tullaan mahdollisesti painorajoittamaan noin 1130 km, joista päällystettyjen teiden osuus on 290 km ja sorateiden 840 km (liitteet 1 ja 2). Viime vuosina toteutuneet painorajoitukset ovat vaihdelleet välillä 0-1045 km. Viime keväänä painorajoituksia asetettiin 1045 km matkalle.

**Kelirikko vaatii malttia tienkäyttäjiltä**

Kelirikko ilmenee ensin tien pintaosan pehmenemisenä ja myöhemmin tien rungon kantavuuden heikkenemisenä. Tienpitäjä varoittaa kelirikkoisista teistä teiden alkuun asetettavilla kelirikkomerkeillä. Tällaisilla teillä tulisi raskasta liikennettä välttää, jotta painorajoituksia ei tarvitsisi asettaa. Jos jokin kuljetus on todella välttämätön, tulisi se tehdä yöpakkasten aikana tienpinnan ollessa jäässä ja ennen kuin kantavuuden heikkenemistä alkaa tapahtua. Kuljetusajankohdasta tulisi neuvotella paikallisen aluevastaavan kanssa. Erityisesti puutavara olisi syytä kuljettaa pois teiden ollessa vielä jäässä, ennen kelirikon käynnistymistä.

On toivottavaa, että tienkäyttäjät merkitsisivät teille syntyneet liikennettä vaarantavat reiät esimerkiksi risulla tai havulla ja ilmoittaisivat niistä Tienkäyttäjän linjalle 0200 - 2100.

**Liikenteen rajoittaminen kelirikkoisilla teillä**

Kelirikkoisten teiden liikenteen rajoittamisen tarkoituksena on estää teiden vaurioituminen raskaan liikenteen vaikutuksesta ja turvata elintärkeiksi katsottavat kuljetukset ainakin minimitasolla. Tiet tulisi saada pidettyä sellaisessa kunnossa, että jokaiseen talouteen voidaan kulkea vähintään henkilöautolla. Jos kelirikkotilanne kehittyy sellaiseksi, että tien vaurioituminen on odotettavissa, liikennettä ryhdytään rajoittamaan asettamalla tielle suurinta sallittua ajoneuvon tai ajoneuvoyhdistelmän painoa osoittavat merkit. Yleisimmin käytetty painorajoitus on 12 tonnia.

Asetetut painorajoitukset eivät koske elintärkeitä kuljetuksia. Elintärkeiksi kuljetuksiksi katsotaan:

* hälytysajoneuvot
* tienpitoajoneuvot
* linja-auto ja kirjastoauto reittiliikenteessä
* työmatkaliikenne (työmatka raskaalla ajoneuvolla työkohteeseen ilman kuormaa)
* maidonkuljetus
* energiavoimaloiden päivittäisen toiminnan kannalta säännölliset ja välttämättömät turve-, energiapuukuljetukset ja vastaavat
* teuraseläinten kuljetus
* kevätkylvöihin liittyvien raskaiden maatalouskoneiden siirrot sekä siemenviljan ja lannoitteiden ym. kuljetus maatilan ja peltojen välillä
* eläinrehun ja kuiviketurpeen kuljetus (silloin, kun kulutus suhteessa varastotilojen kokoon ei anna mahdollisuutta kuljetusten ennakointiin)
* talousjätteiden keräily (sovitun aikataulun mukaan toimiva)
* tilakohtainen lietelannan ajo
* päivittäistavarakuljetus kauppaan
* myymäläautot

Myös elintärkeissä kuljetuksissa on pyrittävä pienempään kalustoon ja pienempiin kuormiin.

Sen sijaan esimerkiksi:

* puutavara-,
* maa-aines-,
* polttoaine- ja
* rakennustarvikekuljetuksia sekä
* lannoitekuljetuksia maatiloille

ei katsota elintärkeiksi kuljetuksiksi. Näitä varten Lapin ELY-keskus voi myöntää tilapäisiä maksullisia kuljetuslupia painorajoitetuille teille. Lupaa ei saa kuitenkaan automaattisesti, vaan jokaisen tapauksen käsittelyssä otetaan huomioon kuljetuksen tarpeellisuus, kuljetuksen massa ja tien senhetkinen kunto. Lupia myöntävät aluevastaavat ja luvan hinta on 110 €. Lupahakemuksen käsittely kestää pari työpäivää. Ohjeet ja hakemuslomake löytyvät Internet - osoitteesta: <http://www.ely-keskus.fi/web/ely/kelirikkoajan-poikkeuslupa-maanteille>.

**Miten painorajoituksista päätetään?**

Lapin ELY-keskuksen aluevastaava tekee painorajoituspäätökset ottamalla huomioon paikalliset olosuhteet ja tietä hoitavan alueurakoitsijan esitykset. Myös muille kuin kevään painorajoitusennusteessa mainituille teille voidaan tarvittaessa asettaa painorajoitus vaikean kevään sään vuoksi tai jos esim. maa-aines- tai puutavarakuljetukset uhkaavat rikkoa tien.

Painorajoitukset pyritään asettamaan mahdollisimman lyhyeksi aikaa. Rajoitukset poistetaan, kun roudan sulaminen on edennyt tarpeeksi syvälle ja tie on saavuttanut riittävän kantavuuden. Tierungot eivät sula aurinkoisilla ja varjoisilla paikoilla tieosuuksilla samaan tahtiin.

**Mistä saa tietoa kelirikkotilanteesta ja painorajoitetuista teistä?**

Lapin ELY-keskuksen aluetta koskeva reaaliaikainen ja kattavin tieto kulloinkin vallitsevasta painorajoitustilanteesta löytyy Internet -osoitteesta <https://liikennetilanne.tmfg.fi/>  (valitse painorajoitukset). Painorajoituksista saa lisäksi tietoa puhelimitse Tienkäyttäjän linjalta 0200 - 2100.

**Tulevien vuosien kelirikko-ongelmia vähennetään vuosittain**

Lapin ELY-keskus käyttää tänä vuonna kelirikkoisten sorateiden korjauksiin normaalin kunnossapidon lisäksi noin 115 000 €.

**LISÄTIETOJA**

 Painorajoitusyhdyshenkilönä toimii tienpidon asiantuntija Tiina Salmi puh. 0295 037 257. Sijaisena toimii aluevastaava Eero Kenttälä puh. 0295 037 231.

**LIITTEET**

[Lapin ELY-keskuksen kevään 2020 painorajoitusennuste, liite 1 (tiestöluettelo)](http://www.ely-keskus.fi/documents/10191/1496508/Kev%C3%A4%C3%A4n+2020+painorajoitusennuste_tieosaluettelo/fcc40b83-9607-4cf2-b72c-0e3b2cc49e19)

[Lapin ELY-keskuksen kevään 2020 painorajoitusennuste, liite 2 (kartta)](http://www.ely-keskus.fi/documents/10191/1496508/Kev%C3%A4%C3%A4n+2020+painorajoitusennuste_kartta/5300e990-e5ed-421a-ad1e-f502105e5d1a)

Julkaisupäivä

27.3.2020

**Lapissa siirrtytään kesänopeuksiin vaiheittain (Lappi)**

Talvi- ja pimeän ajan nopeusrajoitusten poistaminen aloitetaan Lapissa keskiviikkona 8.4.2020. Nopeusrajoitusmerkit vaihdetaan porrastetusti viikoilla 15 - 17 alkaen pääteistä. Poisto porrastetaan olosuhteiden mukaan niin, että kaikki merkit on vaihdettu viimeistään viikolla 17. Kesäajan nopeusrajoitukset tulevat voimaan heti, kun niitä osoittavat merkit on vaihdettu.

Maantiellä 934 jää välillä Saarenkylä - Tapionkylä toistaiseksi voimaan noin 22 kilometrille nopeusrajoitus 80 km/h päällysteen huonon kunnon vuoksi. Tieosa päällystetään tämän kesän aikana, jonka jälkeen nopeusrajoitus nostetaan 100 km/h.

Lapin ELY-keskus muistuttaa autoilijoita kevään vaihtelevista keliolosuhteista ja liikenneturvallisuuden huomioimisesta. Keväällä saattaa esiintyä vielä lumi- ja räntäsateita, sekä tienpinnan jäätymistä, jolloin on erityisen tärkeää sovittaa ajonopeus vallitsevien keliolosuhteiden mukaan.

Ajokelin ja liikennetilanteen voit tarkistaa esim. [Liikennetilanne-palvelusta](https://liikennetilanne.tmfg.fi/)  
([https://liikennetilanne.tmfg.fi/)](https://liikennetilanne.tmfg.fi/)

**Lisätietoja**

Tienpidon asiantuntija Anna-Liisa Niskala, puh. 0295 037 242

Julkaisupäivä

30.3.2020

**ELY-keskusten rahoitus yrityksille koronaviruksen aiheuttamassa poikkeustilanteessa haettavissa 31.3. lähtien**

ELY-keskukset ovat saaneet lisärahoitusta yrityksen kehittämisavustuksiin myönnettäväksi koronavirusepidemian aiheuttamista markkina- ja tuotantohäiriöistä kärsiville yrityksille ympäri maata.

ELY-keskukset rahoittavat tässä poikkeustilanteessa yrityksiä, joissa työskentelee enintään viisi henkilöä. Yksinyrittäjille koronavirusepidemiasta aiheutuneiden häiriöiden lieventämiseksi tarkoitetun oman erillisen tukimuodon valmistelu on käynnissä**.** Rahoitusta voidaan myöntää kaikkien toimialojen pienyrityksille lukuun ottamatta maa-, metsä- ja kalatalouden sekä maataloustuotteiden jalostuksen alan yrityksiä.

Avustus on tarkoitettu yrityksille, joiden toiminta on tilapäisesti vaikeutunut tai vaikeutumassa koronaviruksen vuoksi ja yrityksellä arvioidaan olevan kannattavan toiminnan edellytykset jatkossa.

ELY-keskuksen avustus on yrityksen kehittämisavustusta tilanneanalyysin tekemiseen tai kehittämistoimenpiteisiin. Tilanneanalyysin tekemiseen myönnettävä avustus voi olla maksimissaan 10 000 euroa. ELY-keskuksen avustus on 80 prosenttia hyväksytyistä kustannuksista.

Haku avautuu tiistaina 31.3.2020 ELY-keskuksen verkkosivuilla. Samalla avataan tätä varten perustettava valtakunnallinen ELY-keskusten neuvonta.

Tiedotamme ELY-keskuksen verkkosivuilla säännöllisesti hakemusten käsittelyn ja neuvonnan tilanteesta.

Lisätietoja löytyy ELY-keskuksen[poikkeusrahoitus-sivulta](http://www.ely-keskus.fi/web/ely/poikkeusrahoitus).

Julkaisupäivä

30.3.2020

**Jäänsahausta Hellälässä, muualla Lapissa ohuet jäät (Lappi)**

**Alueella liikkujia varoitetaan avatuista railoista ja jään päälle tulevasta vedestä!**


Tornionjoen suualueella Hellälässä aloitetaan jäänsahaus viikolla 15. Jäätä sahataan Näätsaaren ja Pukulmin edustalta noin viiden kilometrin matkalta. Alueella liikkujia varoitetaan avatuista railoista ja jään päälle tulevasta vedestä.

* [Tornion Hellälän jäänsahausurat (pdf)](http://www.ely-keskus.fi/documents/10191/270339/LAPPI_TulvaTiedote_jaansahausLiite_31032020.pdf/7ea4b904-9e3a-45e8-ae53-a26744b11607)

Sahausta tehdään kahdessa vuorossa ja työn arvioidaan kestävän maksimissaan viikon, jos olosuhteet ovat hyvät. Jään päällä oleva lumi, sohjo ja vesi voivat hidastaa sahaustyötä. Jäänsahauskoneen etenemisnopeus on noin 600-1000 metriä tunnissa.

Kevään 2020 jäänpaksuusmittauksissa Lapin alueella jäänsahauskoneen kantavaa yli 50 cm paksua teräsjäätä oli vain Tornion Hellälän alueella. Muualla Lapin jokivesistöissä teräsjäänpaksuudet ovat huomattavasti keskimääräistä ohuemmat ja siten jäänsahausta ei suoriteta muilla alueilla.

Kuvassa 1 on esitetty Tornionjoen teräsjään paksuutta kuvaavat tiedot yhdeksällä mittauspisteellä. Punainen viiva kuvaa teräsjään paksuutta keväällä 2020 ja musta paksu viiva kuvaa keskiarvoa kaikista tehdyistä mittauksista vuosien 1993 – 2020 aikana. Kaikissa paikoissa teräsjäänpaksuus on keskimääräistä ohuempaa ja sama tilanne on myös muilla Lapin jokivesistöalueilla. Myös viime vuonna jäät olivat huomattavan ohuet verrattuna aiempiin vuosiin.



Kuva 1. Tornionjoen teräsjään vahvuudet vuosina 1993-2020.

Lumen sulamisen seurauksena tulvista arvioidaan tulevan tämän hetkisten ennusteiden perusteella kaikilla Lapin vesistöalueilla suuruudeltaan selkeästi tavanomaista suuremmat. Suurin riski vahinkoja aiheuttavista tulvista on Ounasjoen vesistössä Kittilän alueella ja Kemijoen vesistössä Rovaniemen alueella. Myös Ivalossa on korkea riski tulvavahingoille.

Voimakas lumen sulaminen Lapin alueella alkaa yleensä huhtikuun loppupuolella ja ensimmäiset tulvatilanteet Lapissa ovat normaalisti Simojoen vesistössä ja ajoittuvat usein vapun tienoille. Lapin ELY-keskuksessa seurataan aktiivisesti tulvatilanteen kehittymistä ja kansalaisia tiedotetaan asiasta aktiivisesti.

Seuraava tulvatiedote annetaan viimeistään viikolla 16 tai aiemmin, mikäli vesistöolosuhteissa tapahtuu yllättävän nopeita muutoksia. Lapin ELY-keskuksen tiedotteet löytyvät osoitteesta [www.ely-keskus.fi/lappi](http://www.ely-keskus.fi/lappi).

Tulvatilanteen kehittymistä vesistöennustemallien avulla voi seurata Tulvakeskuksen sivuilla osoitteessa [www.tulvakeskus.fi](https://www.ymparisto.fi/fi-FI/Vesi/Tulvakeskus).  Tulvakeskuksen laatima ajankohtainen vesitilanne koko maan osalta löytyy verkosta osoitteesta [www.ymparisto.fi/vesitilanne](http://www.ymparisto.fi/vesitilanne).

**Lisätietoja:**

Johtava vesitalousasiantuntija Timo Alaraudanjoki, puh. 0295 037 282

Vesitalousasiantuntija Juha Kuivalainen, puh. 0295 037 391

Vesitalousasiantuntija Juha-Petri Kämäräinen, puh 0295 037 406

Vesitalousasiantuntija Anna Kurkela, puh 0295 037 398

Johtava hydrologi Bertel Vehviläinen, puh. 0295 251 731 (Tulvakeskus)

Julkaisupäivä

31.3.2020

**Kevyen liikenteen väylän rakentaminen alkaa Rovaniemellä välillä Vitikanpää Ketavaara (Lappi)**

Lapin elinkeino-, liikenne- ja ympäristökeskus aloittaa huhtikuun alussa kevyen liikenteen väylän rakentamisen Rovaniemellä maantiellä 934 välillä Vitikanpää Ketavaara. Uusi kevyen liikenteen väylä valmistuu kokonaisuudessaan heinäkuun loppuun mennessä vuonna 2021.

Uutta 3 metriä leveää kevyen liikenteen väylää rakennetaan noin kolme kilometriä välille Vitikanpää-Ketavaara. Lisäksi rakennetaan Takaputaan silta ja sen yhteyteen kevyen liikenteen väylä.  Myllyojan kohdalle rakennetaan kevyttä liikennettä varten putkisilta. Lisäksi toteutetaan uusi valaistus koko väylän osuudelle. Urakassa uusitaan myös vesi- ja viemärijohtoja Napapiirin Vesi Oy:n laatiman suunnitelman mukaisesti. Rovakaira uusii sähkökaapeleita alueella.

Työt aloitetaan tällä viikolla Takaputaan sillan kiertotien rakentamisella ja se on käytössä toukokuussa murskepintaisena. Kiertotie tullaan päällystämään kesäkuussa. Vanhan sillan purkamisen jälkeen käynnistyy uuden sillan rakentaminen ja se valmistuu lokakuussa. Samaan aikaan siltatöiden kanssa rakennetaan kevyen liikenteen väylää Vitikanpäästä Ketavaaraan.

Uusi kevyen liikenteen väylä jää ensimmäiseksi talveksi murskepinnalle. Viimeistelytyöt ja lopulliset päällysteet tehdään kesällä 2021.

Uuden kevyen liikenteen väylän rakentamisella parannetaan tieosan liikenneturvallisuutta ja kevyen liikenteen yhteyksiä asuntoalueelta kuntakeskukseen.

Hankkeen urakkahinta on 3,5 M euroa. Pääurakoitsijana toimii Destia Oy.

**Lisätietoja:** Projektipäällikkö Tomi Tiuraniemi, puh. 0295 037 262, tomi.tiuraniemi(at)ely-keskus.fi

Julkaisupäivä

2.4.2020

**Kolmen ensimmäisen päivän aikana ELY-keskuksen koronarahoituksen hakemuksia saapunut runsaasti. Päätöksenteko alkaa ensi viikon alussa.**

ELY-keskuksen rahoitus koronaviruksen aiheuttamassa poikkeustilanteessa avautui tiistaina 31.maaliskuuta. Perjantaihin 3.4. klo 9.00 mennessä hakemuksia on saapunut yhteensä 5570 kpl. Tukea oli haettu yhteensä 159 344 893euroa.

ELY-keskukset ovat varautuneet käsittelemään hakemuksia nopeasti ja työtä tehdään kaikissa 15 ELY-keskuksessa. Päätösesitysten valmistelu on jo aloitettu ja ensimmäisiä päätöksiä voidaan aloittaa tekemään ensi tiistaina (7.4.2020) päätöksentekojärjestelmän valmistuttua.

**Tilanne maakunnittain (3.4. klo 09.00)**

|  |  |
| --- | --- |
| **Maakunta** | **Saapuneet koronahakemukset, kpl** |
| Etelä-Karjala | 113 |
| Etelä-Pohjanmaa | 156 |
| Etelä-Savo | 179 |
| Kainuu | 62 |
| Kanta-Häme | 162 |
| Keski-Pohjanmaa | 68 |
| Keski-Suomi | 290 |
| Kymenlaakso | 139 |
| Lappi | 215 |
| Pirkanmaa | 516 |
| Pohjanmaa | 115 |
| Pohjois-Karjala | 167 |
| Pohjois-Pohjanmaa | 363 |
| Pohjois-Savo | 244 |
| Päijät-Häme | 164 |
| Satakunta | 182 |
| Uusimaa | 1914 |
| Varsinais-Suomi | 522 |
| **Yhteensä** | **5570** |

Yritysten tueksi avatut valtakunnalliset puhelin- ja sähköpostineuvonta ovat olleet erittäin kysyttyjä ja löytäneet tiedontarvitsijat.  Palvelukanavien ruuhkautumisen minimoimiseksi ja oman asiansa nopeuttamiseksi on hyvä tutustua ensin verkkosivuilta löytyviin hakuohjeisiin. Avustuksen hakemiseen on käytettävissä muita hakuja kevyempi ja yksinkertaistetumpi sähköinen lomake. Neuvontaa ja apua hakemusten tekemiseen saa myös kuntien ja elinkeinoyhtiöiden yrityspalveluhenkilöstöltä.

Rivakasti käyttöönotetun ja valmistellun rahoitushaun edetessä tullaan muun muassa hakuun liittyviä ohjeita, verkkosivujen sisältöä ja lomakkeita kehittämään tarpeiden mukaan, kertoo Uudenmaan ELY-keskuksen ylijohtaja Petri Knaapinen.

Tiedotamme ELY-keskuksen verkkosivuilla ja sosiaalisen median kanavissa säännöllisesti hakemusten käsittelyn tilanteesta.

**Lue lisää:**

* [ELY-keskusten koronarahoitus](https://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](https://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)

**Lisätietoja:**

ELY-keskus, ylijohtaja Petri Knaapinen (@ely-keskus.fi)

Julkaisupäivä

3.4.2020

**Lapissa korjataan siltoja tänä vuonna 4,8 miljoonalla eurolla (Lappi)**

**Lapissa on 1350 maantiesiltaa, joista 5-8 peruskorjataan tai uusitaan vuosittain. Näiden lisäksi 30–35 sillalle tehdään pieniä ylläpitokorjauksia, kuten kaiteiden ja päällysteiden uusimisia. Siltoja korjataan vuonna 2020 noin 4,8 miljoonalla eurolla.**

Tyypillinen peruskorjattava silta on 1960- tai 1970-luvulla rakennettu teräsbetoninen silta, joita Lapin silloista on lähes kolmannes. Peruskorjaustarpeeseen vaikuttavat esimerkiksi päällysteiden alla olevan vesieristeen vuotaminen, betonin rapautuminen, kaiteiden puutteet ja vauriot sekä liikuntasaumalaitteiden vauriot.

Siltojen korjaus- ja rakennustyöt ovat vilkkaimmillaan touko–lokakuussa. Tavallisesti ensin korjataan tai uusitaan sillan reunapalkit ja kaiteet, jolloin liikennehaitta on yleensä kohtalaisen pieni. Liikennejärjestelyihin enemmän vaikuttava työvaihe on vesieristeiden ja mahdollisten liikuntasaumalaitteiden uusiminen. Silloin liikenne joudutaan yleensä siirtämään toiselle ajokaistalle kaksisuuntaisena, jolloin liikenteellä oleva tila on normaalia kapeampi.

Siltojen korjaamiset ja uusimiset aiheuttavat yleensä aina häiriötä tieliikenteelle, etenkin vilkasliikenteisillä väylillä. Autoilijoiden toivotaan olevan kärsivällisiä ja tarkkaavaisia sekä noudattavan nopeusrajoituksia työmaan kohdalla, jotta onnettomuuksilta vältytään.

**Lapin ELY-keskuksen merkittävimmät siltahankkeet vuonna 2020 ovat:**

* Vikajoen sillan uusiminen kantatiellä 82 ja Salmenojan sillan korjaus kantatiellä 78 Rovaniemellä
* Rovanojan sillan uusiminen kantatiellä 83 sekä Korkeanojan sillan uusiminen ja Honkurin sillan korjaus maantiellä 932 Ylitorniolla
* Riikonjoen ja Yläkuusanjoen siltojen korjaus kantatiellä 80 Kittilässä
* Jänkä-Kiviojan sillan uusiminen maantiellä 9231 Tervolassa

Näiden lisäksi valtatie 4 Oulu – Kemi parantamishankkeen Viantienjoki - Maksniemi –osuudella Simossa rakennetaan yhteensä 12 kappaletta uusia siltoja. Maantien 934 Vitikanpää - Ketavaara kevyen liikenteen väylähankkeen yhteydessä Rovaniemellä uusitaan Takaputaan silta ja rakennetaan uusi Myllyojan raittisilta.

**Liite:**  [Vuoden 2020 ylläpitokorjauskohteet](http://www.ely-keskus.fi/documents/10191/57374/Sillankorjauskohteet2020/1c32bcfd-160c-4636-9d90-a535e257da20)

**Lisätietoja:** siltainsinööri Jaakko Myllylä, puh. 0295 037 222

Julkaisupäivä

6.4.2020

**Haitallisten aineiden vähentämiseen lähes miljoona euroa vesiensuojelun tehostamisohjelmasta**

**Etelä-Savon elinkeino-, liikenne- ja ympäristökeskus ja ympäristöministeriö tiedottavat:**

Vesiensuojelun tehostamisohjelmasta rahoitetaan kuutta hanketta, joilla vähennetään haitallisten aineiden pääsemistä vesistöihin. Hankkeissa muun muassa tunnistetaan haitta-aineiden päästölähteitä ja etsitään keinoja päästöjen vähentämiselle. Lisäksi hankkeissa testataan uusia laitteita ja menetelmiä jätevesien puhdistamiseksi ja ravinteiden kierrättämiseksi.

Vesien hallinta ja haitallisten aineiden vähentäminen kaupunkien vesistöistä on yksi ympäristöministeriön koordinoiman vesiensuojelun tehostamisohjelman teemoista. Kaupunkivesiin liittyviä hankkeita hallinnoi Etelä-Savon elinkeino-, liikenne- ja ympäristökeskus. Haitallisia aineita päätyy vesistöihin jätevesipuhdistamoista ja hulevesistä.

"Kaupunkien ja taajamien vesistöt, kuten järvet ja lammet, ovat lähiluontoa parhaimmillaan. Ne edistävät terveyttä ja virkistäytymistä rakennetussa ympäristössä ja niistä kannattaa pitää huolta", ilmasto- ja ympäristöministeri Krista Mikkonen sanoo.

Rahoitusta oli tarjolla 1,33 miljoonaa euroa. Haun painopiste oli viemäröidyt yhdyskuntajätevedet. Hakemuksia toivottiin ja saatiin erityisesti seuraavista aiheista:

* jätevesien laadun parantaminen kartoittamalla paikkoja, joissa haitalliset aineet päätyvät viemäriin ja kohdistamalla toimia päästölähteisiin,
* jäteveden käsittely haitallisten aineiden vähentämiseksi ja poistamiseksi sekä
* lietteen käsittely haitallisten aineiden vähentämiseksi.

**Rahoitetut hankkeet**

**Hanke:** Vemo – Kaupunkien jätevesien haitallisten aineiden vähentäminen monitorointia tehostamalla. Hankkeessa kartoitetaan haitallisten aineiden päästölähteitä ja viemäriveden laatua (sairaalat, teolliset toiminnot, pesulat ym.) kohdealueilla Mikkelin kaupungissa.  
**Tuensaaja:** Kaakkois-Suomen Ammattikorkeakoulu Oy ja Lappeenrannan-Lahden teknillinen yliopisto LUT, yhteishanke  
**Rahoitus:** 280 000 euroa

**Hanke:** Vantaanjoen PFAS-hanke. Hankkeessa selvitetään Vantaanjoen vesistön PFAS-yhdisteiden maantieteellinen ja ajallinen esiintyminen ja siinä tapahtuva vaihtelu niin luonnonvesien, pohjaveden, hulevesien, jätevesien kuin kalojen osalta.  
**Tuensaaja:** Vantaanjoen ja Helsingin seudun vesiensuojeluyhdistys ry  
**Rahoitus:** 86 936 euroa

**Hanke:** Source Track. Hankkeessa kehitetään monikäyttöisiä ja skaalattavia ratkaisuja jätevedenpuhdistamoille tulevan haitta-ainekuormituksen päästölähteiden tunnistamiseen.  
**Tuensaajat:** Turun ammattikorkeakoulu Oy, Turun seudun puhdistamo Oy ja Turun Vesihuolto Oy, yhteishanke  
**Rahoitus:** 125 000 euroa

**Hanke:** Uudet haitalliset aineet suomalaisilla jätevedenpuhdistamoilla. Hankkeessa tutkitaan uusia haitallisia aineita ja niiden käyttäytymistä suomalaisilla jätevedenpuhdistamoilla.  
**Tuensaaja:** Suomen Vesilaitosyhdistys ry  
**Rahoitus:** 154 250 euroa

**Hanke:** Tertiääripuhdistuksen innovaatiot laboratoriosta puhdistamoille. Hankkeessa tutkitaan Lappeenrannan-Lahden teknillisellä yliopistolla (LUT yliopisto) syntyneiden innovaatioiden toimivuutta jätevesien puhdistuksen ja ravinteiden talteenoton tehostamiseksi.  
**Tuensaaja:** Lappeenrannan-Lahden teknillinen yliopisto  
**Rahoitus**: 295 335 euroa

**Hanke:** PLÄTS- Plasma lääkejäämien tuhoamiseen sairaalajätevesistä. Hankkeessa suunnitellaan ja rakennetaan Etelä-Karjalan Keskussairaalan poistoviemärin yhteyteen sopiva, LUT-yliopistolla kehitettyyn plasmatekniikkaan perustuva laitteisto, jolla sairaalan jätevedestä poistetaan lääkejäämiä ennen vesien päätymistä viemäriverkkoon.  
**Tuensaaja:** Flowrox Oy  
**Rahoitus:** 45 860 euroa

**Vesiensuojelun tehostamisohjelma**

Viisivuotisen (2019-2023) vesiensuojelun tehostamisohjelman avulla vähennetään maa-ja metsätalouden ravinteiden päästöjä vesiin, kunnostetaan vesistöjä ja vahvistetaan asiantuntijoiden ja toimijoiden verkostoja, vähennetään kaupunkivesien haitallisten aineiden päätymistä kaupunkivesiin, saneerataan Itämeren ympäristölle vaarallisia hylkyjä sekä rahoitetaan tutkimusta ja kehitystyötä.

**Liite:**

* [Rahoitetut hankkeet (pdf)](http://www.ely-keskus.fi/documents/10191/40049558/Vesiensuojelun+tehostamisohjelma+kaupunkivedet+hankkeet/32b41ac3-d15a-4e72-8236-246025235640)

**Lisätietoja:**

Neuvotteleva virkamies Ari Kangas, ympäristöministeriö, puh. 0295 250 340, etunimi.sukunimi@ym.fi

Rahoitusasiantuntija Esa Pekonen, Etelä-Savon ELY-keskus, puh. 0295 024 159, etunimi.sukunimi@ely-keskus.fi



Julkaisupäivä

6.4.2020

**ELY-keskusten ensimmäiset koronarahoituspäätökset tehtiin 7.4., tukihakemusten käsittelyyn lisää resursseja**

**ELY-keskusten ensimmäiset koronarahoituspäätökset tehtiin 7.4.2020. Päätöksiä tehtiin 27 kpl ja tukea myönnettiin 407 760** **€.  Vaikka ELY-keskukset ovatkin suunnanneet tukihakemusten käsittelyyn lisää resursseja, tulevat käsittelyt runsaan hakemusmäärän takia viemään useita viikkoja.**

ELY-keskuksille on 8.4.2020. klo 9.00 mennessä saapunut haun avautumisen jälkeen (31.3.2020) tukihakemuksia yhteensä 9 251 kpl. Tukea on haettu yhteensä 251 955 323 €. Uudenmaan ELY-keskuksen ylijohtaja Petri Knaapisen mukaan henkilöstö on erittäin sitoutunutta hakemusten nopeaan käsittelyyn työskennellen myös viikonloppuisin.

**Tilanne maakunnittain (8.4.2020, klo 9.00)**

|  |  |
| --- | --- |
| **Maakunta** | **Hakemusten määrä, kpl** |
| Etelä-Karjala | 191 |
| Etelä-Pohjanmaa | 265 |
| Etelä-Savo | 267 |
| Kainuu | 116 |
| Kanta-Häme | 259 |
| Keski-Pohjanmaa | 119 |
| Keski-Suomi | 488 |
| Kymenlaakso | 236 |
| Lappi | 373 |
| Pirkanmaa | 833 |
| Pohjanmaa | 198 |
| Pohjois-Karjala | 276 |
| Pohjois-Pohjanmaa | 596 |
| Pohjois-Savo | 390 |
| Päijät-Häme | 291 |
| Satakunta | 313 |
| Uusimaa | 3195 |
| Varsinais-Suomi | 845 |
| **yht.** | **9251** |

ELY-keskuksesta tukea voi hakea tilanneanalyysin tekemiseen ja kehittämistoimenpiteisiin:

Tilanneanalyysillä yritys voi selvittää ja suunnitella

* yrityksen toimintaa,
* uusia liiketoimintoja,
* tuotannon ja palvelujen organisoimista koronan aiheuttamassa markkina- ja tuotantohäiriötilanteessa ja sen jälkeen.

Kehittämistoimenpiteet voivat liittyä esimerkiksi

* liiketoiminnan uudelleensuuntaamiseen,
* alihankintaverkoston kehittämiseen,
* tuotannon uudenlaiseen organisointiin,
* tuotteiden ja palvelujen kehittämiseen sekä
* osaamisen vahvistamiseen.

ELY-keskuksesta halutaan muistuttaa verkkosivuilta löytyvistä hakuohjeista.

**Lue lisää:**

* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)

**Lisätietoja:**  
  
ELY-keskus, ylijohtaja Petri Knaapinen (@ely-keskus.fi)

Julkaisupäivä

8.4.2020

**Lapin suuret lumimäärät edellyttävät varautumista kevään tulviin (Lappi)**

**Lapin ELY-keskus ja Tulvakeskus tiedottavat**

Lapin suurimmat tulvariskit ovat Kittilässä ja Rovaniemellä. Kittilän tulvan ennustetaan nousevan jopa vuoden 2005 tasolle. Lapin tulvien arvioidaan ajoittuvan toukokuun puolivälin vaiheille tai touko-kesäkuun vaihteeseen. Tulvaennusteet perustuvat poikkeuksellisen suureen lumikuormaan. Viranomaiset varoittavat myös jokien heikoista jäistä. Jäällä liikkumista tulee välttää kelien lämmetessä.

"Lapissa [lumen vesiarvot](https://www.ymparisto.fi/fi-FI/Vesi/Vesitilanne_ja_ennusteet/Lumi) ovat olleet koko talven poikkeuksellisen korkeat ja ovat nyt paikoin noin 320 mm. Näin suuria havaintoja ei ole tehty aiemmin 60 vuoden pituisen mittaushistorian aikana", toteaa johtava vesitalousasiantuntija **Timo Alaraudanjoki** Lapin ELY-keskuksesta. Lumimäärä on osaltaan vaikuttanut myös jokijäiden vahvuuksiin, sillä lumipeitteen suojissa vahvan teräsjään muodostuminen jäi vähäiseksi. Mittausten mukaan teräsjään vahvuudet ovat kaikkialla Tornionjoen Hellälää lukuun ottamatta selvästi keskimääräistä ohuemmat.

Huhtikuun loppupuolelle saakka sää jatkuu ajankohtaan nähden viileänä ja yöpakkaset hidastavat voimakkaan sulamisen alkamista. Jäänlähdön arvioidaan alkavan Simojoella toukokuun alkupäivinä ja muualla Lapissa sen jälkeen.

"Kevättulva nousee Kittilässä 80 %:n todennäköisyydellä vahinkorajan yli tämän hetken ennusteiden mukaan. Keskiennusteen mukaan tulva on samaa suuruusluokkaa kuin vuoden 2005 tulva, jolloin se aiheutti suuria vahinkoja. Rovaniemellä tulva ylittää vahinkorajan 60 %:n todennäköisyydellä", kertoo johtava hydrologi **Bertel Vehviläinen** Suomen ympäristökeskuksesta.

Suurien vahinkojen riski kasvaa, jos lumet sulavat nopeasti. Hitaasti etenevä kylmä kevät voi muuttaa tulvan kaksihuippuiseksi, jolloin syntyy kaksi pienempää tulvaa. Viranomaiset ovat valmistautuneet tulvaan muun muassa tarkistamalla kriittiset kohteet, hankkimalla tilapäisiä suojaustarvikkeita ja materiaalia mm. tien korottamisiin. Kittilässä varaudutaan suojaamaan muun muassa terveyskeskuksen ja Pääskylänniemen alueet tilapäisillä tulvapenkereillä.

Myös Ivalojoen valuma-alueella on paljon lunta, mutta Ivalossa tulvapenkereet suojaavat keskustan suurimmilta vahingoilta. Kunnassa tilanteeseen on varauduttu vahvistamalla ja korottamalla penkereitä. Torniossa tulvahuipun suuruus on ennusteiden mukaan vahinkorajan tuntumassa. Torniossa varaudutaan tarvittaessa korottamaan pengertä tilapäisesti.

**Varo jokien heikkoja jäitä**

Säännöstellyillä järvillä on varauduttu kevään tulvatilanteeseen laskemalla järvet säännöstelyn alarajalle. Poikkeuksellisen voimakkaat juoksutukset voivat heikentää jäätä nopeasti, ja vedet voivat olla poikkeuksellisen korkealla erityisesti Oikaraisen ja Koskenkylän alueilla.

"Jäällä liikkujia varoitetaan heikoista jokijäistä ja jäällä liikkumista tulee välttää sään lämmetessä. Voimakas virta ja auringon säteily sulattavat nopeasti ohuen jään", painottaa Timo Alaraudanjoki.

**Suojaa oma kiinteistösi – viranomaisten resurssit ovat rajallisia**

Viranomaiset muistuttavat kansalaisia, että oman omaisuuden suojaaminen on jokaisen omalla vastuulla. Kiinteistöjen omistaja voi varautua kevään tulvatilanteeseen seuraamalla aktiivisesti tiedotteita, hankkimalla tarvittaessa suojaustarvikkeita ja siirtämällä irtaimen omaisuuden pois tulva-alueelta. Pelastuslaitoksen ja kuntien resurssit eivät riitä akuutissa tilanteessa suojaamaan kaikkia yksittäisiä kiinteistöjä samanaikaisesti.

Ohjeita omatoimiseen varautumiseen löytyy osoitteesta: [www.ymparisto.fi/tulvaohjeet](http://www.ymparisto.fi/tulvaohjeet). Lisäksi Lapin ELY-keskuksen laatima "Opas asukkaille, omatoiminen tulviin varautuminen" on saatavilla sähköisesti [www.doria.fi/ely-keskus](http://www.doria.fi/ely-keskus).

**Seuraa tulvatilannetta verkkosivuilla**

Viranomaiset seuraavat tulvaennusteiden kehittymistä aktiivisesti ja tiedottavat kansalaisia tilanteesta. Seuraava tulvatiedote annetaan viikolla 18, jos ei aiemmin ilmene akuuttia tarvetta.

Lapin ELY-keskus julkaisee jatkossa Lapin kevättulvia koskevat ELY-keskuksen ja Tulvakeskuksen yhteistiedotteet [ELY-keskuksen tiedotteet-sivulla](http://www.ely-keskus.fi/web/ely/tiedotteet-2020?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14253). Valtakunnallisella [www.ymparisto.fi/tulvatilanne](https://www.ymparisto.fi/tulvatilanne)-sivulla voi seurata kattavaa kevään tulvatilannekuvaa ja ennusteita sekä SYKEn ja Ilmatieteen laitoksen yhteisen Tulvakeskuksen ja ELY-keskusten tiedotteita. Vesitilanne ja tiedotteet löytyvät myös uudesta [vesi.fi-palvelussa](http://www.vesi.fi).

**Jaa tulvahavaintosi Sää-sovelluksella**

Tulvakeskus kerää tulvatietoa kansalaisilta Ilmatieteen laitoksen [Sää-sovelluksella](https://www.ilmatieteenlaitos.fi/omat-havainnot), jossa havaintoja voi lähettää Omat havainnot -toiminnolla. Sovellus on tarjolla Google Play -kaupassa ja AppStoressa.

**Lisätietoja:**

Johtava vesitalousasiantuntija **Timo Alaraudanjoki**, Lapin ELY-keskus, puh. 0295 037 282, etunimi.sukunimi@ely-keskus.fi

Johtava hydrologi **Bertel Vehviläinen**, Suomen ympäristökeskus, puh. 0295 251 731 (Tulvakeskus), etunimi.sukunimi@ymparisto.fi

**ELY-keskuksen ja Tulvakeskuksen tiedotteet**

* [Tulvakevättä odotellaan eri puolille Lappia (Lapin ELY-keskuksen tiedote 25.2.2020)](http://www.ely-keskus.fi/web/ely/-/tulvakevatta-odotellaan-eri-puolille-lappia-lappi-)
* [Lapin ELY-keskuksen tiedotteet](http://www.ely-keskus.fi/web/ely/tiedotteet?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14253) ja ELY-keskusten yhteinen [tulvasivu](http://www.ely-keskus.fi/web/ely/ajankohtainen-tulvatilanne#.WruB0mdKUSk)

**Tulvatilanteen seuranta**

* Tulvatilannetta koko Suomessa voi seurata lähes reaaliajassa: [Valtakunnallinen vesitilanne ja ennusteet: www.ymparisto.fi/tulvatilanne](http://www.ymparisto.fi/tulvatilanne)
* [Tulvavaroitukset ja vesistöennusteet](http://www.ymparisto.fi/ennusteetjavaroitukset) (jatkuvasti päivittyvä kartta ymparisto.fi:ssä)
* Vesitilanne ja tiedotteet löytyvät myös uudesta [vesi.fi-palvelusta](http://www.vesi.fi)
* Ajankohtainen liikennetieto: [TMFG:n liikennetilanne-palvelusta](https://liikennetilanne.tmfg.fi/)

**Twitter**

* [#tulva OR #tulvat](https://twitter.com/search?q=%23tulva%20OR%20%23tulvat&src=typd&f=live) (toimijasta ja alueesta riippumaton hakutulos) ja [#Lapintulvat](https://twitter.com/search?q=%23Lapintulvat&src=typed_query&f=live)
* [@pinnanalta](https://twitter.com/pinnanalta) (SYKEn hydrologit)
* [@Lapin\_ELY](https://twitter.com/Lapin_ELY) (Lapin ELY-keskus)
* [@meteorologit](https://twitter.com/meteorologit) (Ilmatieteen laitos)
* [@Lapinpelastus](https://twitter.com/Lapinpelastus) (Lapin Pelastuslaitos)

Julkaisupäivä

15.4.2020

**ELY-keskusten koronarahoituspäätöksiä tehty 1 419 kpl yhteensä 18 197 217 euron edestä**

Torstaihin 16.4. klo 12:00 mennessä ELY-keskusten koronarahoituspäätöksiä on tehty 1 419 kpl yhteensä 18 197 217 euron edestä.  Vireillä olevien hakemusten määrä kääntyi laskuun ja hakemusjonoja on päästy purkamaan.

Tällä hetkellä rahoitushakemuksia on saapunut runsaimmin ravitsemis- ja vähittäiskaupan aloilta. ELY-keskuksille on 16.4.2020 klo 12.00 mennessä saapunut haun avautumisen jälkeen (31.3.2020) tukihakemuksia yhteensä 13 097 kpl. Tukea on haettu yhteensä 339 489 188€.  Hakemusten käsittely alkoi 7.4.2020 ja hakemusten käsittely tapahtuu saapumisjärjestyksessä.

ELY-keskukset tulevat tekemään kaikkensa, että yritykset saavat heidän tarvitsemat tuet mahdollisimman nopeasti joka puolella Suomea. Käsittelyaikojen nopeuttamiseksi ELY-keskukset ovat mm. kouluttaneet henkilöstöään muista tehtävistä päätöstentekoon erikoistuneiksi asiantuntijoiksi. Täyteen käsittelyvauhtiin tullaan pääsemään ensi viikon lopulla.

Uudenmaan ELY-keskuksen ylijohtaja Petri Knaapisen mukaan hakemusten sisällöt ovat olleet pääosin laadukkaita vähentäen merkittävästi lisäselvitystarpeita. Hakemusten joukossa on ollut vain varsin vähäinen määrä kunnille kuuluvia yksinyrittäjien hakemuksia ja joihin ELY-rahoitusta ei voida myöntää.

**Hakemuksia (tilanne 16.4.2020 klo 12:00)**

|  |  |  |  |
| --- | --- | --- | --- |
| **maakunta** | **tukityyppi** | **kpl** | **haettu tuki, euroa** |
| Ahvenanmaa | kehittamistoimenpide | 1 | 12 400 |
| Etelä-Karjala | kehittamistoimenpide | 113 | 3 360 308 |
| Etelä-Karjala | tilanneanalyysi | 181 | 2 115 247 |
| Etelä-Pohjanmaa | kehittamistoimenpide | 154 | 6 496 030 |
| Etelä-Pohjanmaa | tilanneanalyysi | 230 | 2 227 747 |
| Etelä-Savo | kehittamistoimenpide | 153 | 6 767 935 |
| Etelä-Savo | tilanneanalyysi | 212 | 1 917 986 |
| Kainuu | kehittamistoimenpide | 50 | 2 091 560 |
| Kainuu | tilanneanalyysi | 126 | 1 043 103 |
| Kanta-Häme | kehittamistoimenpide | 158 | 6 589 148 |
| Kanta-Häme | tilanneanalyysi | 194 | 2 424 824 |
| Keski-Pohjanmaa | kehittamistoimenpide | 61 | 2 236 801 |
| Keski-Pohjanmaa | tilanneanalyysi | 105 | 1 043 493 |
| Keski-Suomi | kehittamistoimenpide | 258 | 9 271 615 |
| Keski-Suomi | tilanneanalyysi | 406 | 3 820 993 |
| Kymenlaakso | kehittamistoimenpide | 134 | 6 079 072 |
| Kymenlaakso | tilanneanalyysi | 204 | 2 150 202 |
| Lappi | kehittamistoimenpide | 235 | 10 509 557 |
| Lappi | tilanneanalyysi | 272 | 3 062 784 |
| Pirkanmaa | kehittamistoimenpide | 573 | 25 238 486 |
| Pirkanmaa | tilanneanalyysi | 631 | 5 786 593 |
| Pohjanmaa | kehittamistoimenpide | 124 | 6 012 547 |
| Pohjanmaa | tilanneanalyysi | 191 | 2 153 462 |
| Pohjois-Karjala | kehittamistoimenpide | 162 | 6 553 493 |
| Pohjois-Karjala | tilanneanalyysi | 231 | 2 166 473 |
| Pohjois-Pohjanmaa | kehittamistoimenpide | 355 | 16 446 464 |
| Pohjois-Pohjanmaa | tilanneanalyysi | 514 | 5 496 645 |
| Pohjois-Savo | kehittamistoimenpide | 260 | 11 348 698 |
| Pohjois-Savo | tilanneanalyysi | 284 | 3 435 300 |
| Päijät-Häme | kehittamistoimenpide | 199 | 8 664 122 |
| Päijät-Häme | tilanneanalyysi | 225 | 2 196 889 |
| Satakunta | kehittamistoimenpide | 183 | 7 790 560 |
| Satakunta | tilanneanalyysi | 245 | 2 622 492 |
| Uusimaa | kehittamistoimenpide | 2 236 | 103 872 176 |
| Uusimaa | tilanneanalyysi | 2 284 | 26 274 993 |
| Varsinais-Suomi | kehittamistoimenpide | 511 | 23 619 895 |
| Varsinais-Suomi | tilanneanalyysi | 642 | 6 589 095 |
|  | **yhteensä** | **13 097** | **339 489 188** |

**Lue lisää:**

* [ELY-keskuksen koronarahoitushakemusten käsittely käynnistyi tiistaina 7.4.2020](http://www.ely-keskus.fi/web/ely/uutiset-2020/-/asset_publisher/zLV23p6BEOJa/content/ely-keskusten-ensimmaiset-koronarahoituspaatokset-tehtiin-7-4-2020?redirect=http%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_zLV23p6BEOJa%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)
* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)

**Lisätietoja:**  
ELY-keskus, ylijohtaja Petri Knaapinen (@ely-keskus.fi)

Julkaisupäivä

16.4.2020

**Tenojoen kalastuslupien myynti ei käynnisty vielä 20.4.2020 (Lappi)**

Tenojoen lupakauppa ei aukea 20.4.2020 kuten aiemmin on ilmoitettu.

Luvanmyynti aloitetaan aikaisintaan 11.5.2020. Koronavirukseen liittyvä poikkeuslainsäädäntö saattaa vielä muuttaa aukeamisajankohtaa.

Lapin ELY-keskus ja TF (Tanavassdragets fiskeforvaltning) Norjasta tiedottavat asiasta lisää toukokuun ensimmäisellä viikolla.

Lisätietoja:  
Kalatalousasiantuntija Kare Koivisto, puh. 0295 037 067  
kare.koivisto(at)ely-keskus.fi


Julkaisupäivä

17.4.2020

**Koronarajoitustoimet käänsivät työttömyyden kasvuun Lapissa (Lappi)**

Koronaviruksen leviämisen hidastamiseen liittyvät toimet käänsivät työttömyyden koko maata voimakkaampaan kasvuun Lapissa. Lapissa oli maaliskuun lopussa 11 840 työtöntä työnhakijaa. Työttömiä oli 3 160 (37 %) enemmän kuin helmikuussa ja 3 000 (34 %) enemmän kuin vuotta aiemmin.

Työttömyyden kasvu oli yhdelle kuukaudelle poikkeuksellinen ja se katkaisi vuosia jatkuneen työttömyyden alenemisen. Työttömyys nousi lähes kolmen vuoden takaisiin vuoden 2017 maaliskuun lukemiin.



Työttömyyden kasvussa näkyi lomautusten voimakas lisääntyminen. Työttömyyden lisääntymisestä noin 60 % oli lomautuksia ja lomautettujen määrä nousi poikkeuksellisen korkeaksi. Työttömistä lähes 2 610 oli lomautettuja, mikä on 1 800 enemmän kuin helmikuussa ja 1 880 enemmän kuin viime vuoden maaliskuussa.

Lapissa työttömyyden kehityksessä näkyy vahvasti koronavirustilanteeseen liittyvien toimien vaikutukset matkailuun ja yhtäkkinen ennenaikainen matkailusesonkikauden päättyminen. Työttömyys lisääntyi kaikissa Lapin seutukunnissa. Rajuin kasvu oli Tunturi-Lapissa, maltillisin Torniolaakson ja Kemi-Tornion seutukunnissa. Työttömyyden kehityskuva muodostui myös kunnittain moninaiseksi. Tervola oli ainoa kunta, jossa työttömiä oli vähemmän kuin vuotta aiemmin. Työttömyyden kasvu oli maltillisinta Ylitorniolla, Pellossa, Posiolla, Torniossa ja Kemissä. Voimakkaimmin työttömyyden kasvu näkyi Kolarissa, Kittilässä ja Muoniossa.

Työttömyyden kasvu kohdistui vahvimmin palvelu- ja myyntityöntekijöihin. Vähiten työttömyys kasvoi ammattiryhmissä maanviljelijät ja metsätyöntekijät, rakennus, korjaus- ja valmistustyöntekijät ja erityisasiantuntijat.

Työvoiman kysyntä hidastui maaliskuun aikana. Avoimia työpaikkoja ilmoitettiin kuitenkin kuukauden aikana Lapissa TE-toimistoon 1 440. Työpaikkoja ilmoitettiin avoimeksi eniten rakennustyöntekijöille, myyjille, hoivapalvelun ja terveydenhuollon työntekijöille, siivoojille, opetusalalla ja prosessityöntekijöille.

"Työttömyys ja lomautukset ovat lisääntyneet edelleen huhtikuun aikana. TE-toimiston asiakastietojärjestelmästä saatavan tilannetiedon mukaan työttömiä on Lapissa jo noin 15 400, joista lomautettuja yli 4 900", kertoo Lapin TE-toimiston johtaja Tiina Keränen.

Lapin ELY-keskuksen maaliskuun 2020 työllisyyskatsaus löytyy kokonaisuudessaan selainversiona ja pdf-muodossa osoitteesta: <http://www.temtyollisyyskatsaus.fi/Lappi.aspx>

Seuraava työllisyyskatsaus (huhtikuu 2020) julkaistaan 27.5.2020

**Lisätietoja:   
Lapin elinkeino-, liikenne- ja ympäristökeskus:**   
Johtaja Marja Perälä, 0295 037 050

**Lapin työ- ja elinkeinotoimisto:**  
Johtaja, Tiina Keränen, 0295 039 636

Linkit:

Tuoreimmat koko maan ja ELY-keskusten työllisyyskatsaukset: <http://www.temtyollisyyskatsaus.fi>

* Lapin työllisyyskatsaus: <http://www.temtyollisyyskatsaus.fi/Lappi.aspx>

Lapin ELY-keskuksen internetsivut

* Työllisyyskatsaukset –sivu: Lapin työllisyyskatsaus pdf-versiona (koottuna myös aiempien katsausten pdf-versiot): <http://www.ely-keskus.fi/web/ely/ely-lappi-tyollisyyskatsaukset>
* Työmarkkinatilastot –sivu: <http://www.ely-keskus.fi/web/ely/ely-lappi-tyomarkkinatilastot>

Työnvälitystilaston keskeiset tiedot (koko maa, ELY-keskuksittain, seutukunnittain ja kunnittain) Tilastokeskuksen StatFin-tilastotietokannassa <http://pxnet2.stat.fi/PXWeb/pxweb/fi/StatFin/> polkua Työmarkkinat / Työnvälitystilasto (TEM)

Julkaisupäivä

23.4.2020

**ELY-keskusten koronatuet palvelevat useiden toimialojen yrityksiä**

**ELY-keskuksissa on tehty torstaihin 23.4.2020 klo 12.00 mennessä koronarahoituspäätöksiä yhteensä 3743 kappaletta 42 400 775 euron edestä jakautuen tilanneanalyyseihin 3077 kpl, 19 549 530 € ja kehittämishankkeisiin 666 kpl, 22 851 245 €. Hakemuksia on laajasti eri toimialoilta.**

ELY-keskukset ovat viime viikkoina kouluttaneet henkilöstöään muista tehtävistä koronarahoituspäätösten tekoon. Töitä paiskitaan hakemusjonojen purkamiseksi nyt yli 100 asiantuntijan voimin käsittelyvauhdin ollessa tällä hetkellä noin 500 päätöstä päivässä. Hakemusten keskimääräinen käsittelyaika on noin 3 viikkoa. Asiantuntijoiden lisäämisen myötä käsittelyvauhti paranee entisestään. Hakemusten ja tehtyjen päätösten määrää voi seurata ely-keskus.fi sivuilta.  Myös hakuprosessi on rakennettu sellaiseksi, että yrityksen olisi mahdollisimman helppoa ja nopeaa laatia hakemus. Esimerkiksi konsultin käyttämiselle hakemuksen laatimisessa ei pitäisi olla tarvetta.

**Rahoituksen tavoitteena on auttaa elinkelpoiset yritykset selviytymään koronakriisin haasteiden yli ja pelastaa samalla työpaikkoja.**

Käytössä on kahdenlaista avustusta. ***Tilanneanalyysillä*** yritys voi selvittää ja suunnitella mm. yrityksen toimintaa, uusia liiketoimintoja sekä tuotannon ja palvelujen organisoimista koronan aiheuttamassa markkina- ja tuotantohäiriössä ja sen jälkeen. ***Kehittämistoimenpiteet*** voivat liittyä liiketoiminnan uudelleensuuntaamiseen, alihankintaverkoston kehittämiseen, tuotannon uudenlaiseen organisointiin, tuotteiden ja palvelujen kehittämiseen sekä osaamisen vahvistamiseen.

Myöntämisen edellytyksenä on, että yrityksen liiketoiminta kärsii koronavirustilanteesta, mutta yritys pyrkii kehittämään toimintaansa ja vahvistamaan osaamistaan. Rahoituksen myöntäminen edellyttää myös, että yrityksellä on kannattavan toiminnan edellytykset. ELY-keskuksen rahoitus on ns. harkinnanvaraista tukea eli tuen edellytykset arvioidaan noudattaen voimassa olevia lakeja ja asetuksia.

Päätöksenteossa hyödynnetään laajoja viranomaisten yhteisiä rekistereitä, joiden kautta selvitetään yrityksen taloudelliset tiedot, maksuhäiriöt, verovelkatiedot, päällekkäiset tuet jne.  Hakemuksessa kysytään myös mm. yrityksen liikevaihto ja tulevien vuosien arvio. Mikäli asiakas ei olisi toimittanut päätöksenteon pohjaksi oikeaa tietoa, voidaan tuki normaaliin tapaan periä takaisin, muistuttaa Uudenmaan ELY-keskuksen ylijohtaja Petri Knaapinen.

Avustuksesta osa maksetaan ennakkona ja loppuosa sen jälkeen, kun yritys on *tilanneanalyysin* osalta toimittanut hankkeenloppuraportin ja *kehittämistoimenpiteiden* osalta kun toimittanut loppuraportin ja hankkeen kustannukset on hyväksytty.

**Hakemuksia (tilanne 23.4.2020 klo 12:00)**

|  |  |  |  |
| --- | --- | --- | --- |
| maakunta | tukityyppi | kpl | haettu tuki, euroa |
| Ahvenanmaa | tilanneanalyysi | 1 | 14 400 |
| Etelä-Karjala | kehittamistoimenpide | 152 | 5 272 825 |
| Etelä-Karjala | tilanneanalyysi | 241 | 2 689 728 |
| Etelä-Pohjanmaa | kehittamistoimenpide | 219 | 9 682 376 |
| Etelä-Pohjanmaa | tilanneanalyysi | 323 | 3 037 994 |
| Etelä-Savo | kehittamistoimenpide | 220 | 9 809 188 |
| Etelä-Savo | tilanneanalyysi | 293 | 2 653 773 |
| Kainuu | kehittamistoimenpide | 70 | 2 781 404 |
| Kainuu | tilanneanalyysi | 170 | 1 458 227 |
| Kanta-Häme | kehittamistoimenpide | 238 | 10 922 796 |
| Kanta-Häme | tilanneanalyysi | 264 | 5 831 655 |
| Keski-Pohjanmaa | kehittamistoimenpide | 87 | 3 437 748 |
| Keski-Pohjanmaa | tilanneanalyysi | 148 | 1 607 991 |
| Keski-Suomi | kehittamistoimenpide | 354 | 13 796 966 |
| Keski-Suomi | tilanneanalyysi | 519 | 4 842 998 |
| Kymenlaakso | kehittamistoimenpide | 206 | 8 731 331 |
| Kymenlaakso | tilanneanalyysi | 267 | 2 663 943 |
| Lappi | kehittamistoimenpide | 338 | 15 332 050 |
| Lappi | tilanneanalyysi | 392 | 4 295 743 |
| Pirkanmaa | kehittamistoimenpide | 828 | 38 757 580 |
| Pirkanmaa | tilanneanalyysi | 853 | 8 085 676 |
| Pohjanmaa | kehittamistoimenpide | 185 | 8 924 185 |
| Pohjanmaa | tilanneanalyysi | 263 | 2 866 846 |
| Pohjois-Karjala | kehittamistoimenpide | 217 | 8 986 647 |
| Pohjois-Karjala | tilanneanalyysi | 300 | 2 814 486 |
| Pohjois-Pohjanmaa | kehittamistoimenpide | 498 | 23 516 840 |
| Pohjois-Pohjanmaa | tilanneanalyysi | 736 | 7 667 477 |
| Pohjois-Savo | kehittamistoimenpide | 345 | 15 704 896 |
| Pohjois-Savo | tilanneanalyysi | 396 | 4 432 641 |
| Päijät-Häme | kehittamistoimenpide | 275 | 12 100 142 |
| Päijät-Häme | tilanneanalyysi | 296 | 2 967 759 |
| Satakunta | kehittamistoimenpide | 252 | 11 278 148 |
| Satakunta | tilanneanalyysi | 353 | 3 497 021 |
| Uusimaa | kehittamistoimenpide | 3 191 | 153 937 697 |
| Uusimaa | tilanneanalyysi | 3 081 | 34 963 980 |
| Varsinais-Suomi | kehittamistoimenpide | 720 | 33 658 648 |
| Varsinais-Suomi | tilanneanalyysi | 852 | 8 703 847 |
|  | yhteensä | 18 143 | 491 727 652 |

Ely-keskusten myöntämät tuet on suunnattu yhdestä viiteen henkilöä työllistäville pienyrityksille, jotka kärsivät koronaviruspandemian aiheuttamista markkina- ja tuotantohäiriöistä

Avustus voidaan myöntää yritysmuodosta riippumatta yrityksille:

* joissa työskentelee hakemuksen jättämishetkellä enintään viisi henkilöä (sisältäen yrittäjän/yrittäjät). Tästä pääsäännöstä poiketen voidaan yrityksen koon tarkastelussa ottaa huomioon myös esimerkiksi yrityksen lomautettujen työntekijöiden määrä. Yksinyrittäjät eivät kuitenkaan kuulu ELY-keskusten avustuksen piiriin.
* joille koronavirus on aiheuttanut tilapäisiä markkina- ja tuotantohäiriöitä
* jotka pyrkivät uudistumaan ja vahvistamaan osaamistaan
* kaikkien muiden toimialojen yrityksille, paitsi maa-, metsä- ja kalatalouden sekä maataloustuotteiden jalostuksen alan yrityksille
* lisäksi avustus on tarkoitettu myös niille yksityisille elinkeinoharjoittajille (toiminimet), jotka työllistävät vähintään yhden työsuhteisesti (ei ylärajaa työntekijöiden määrällä)​.

Lisätietoja  
ELY-keskus, ylijohtaja Petri Knaapinen (@ely-keskus.fi)

**Lue lisää:**

* [Torstaihin 16.4. klo 12:00 mennessä ELY-keskusten koronarahoituspäätöksiä on tehty 1 419 kpl yhteensä 18 197 217 euron edestä](http://www.ely-keskus.fi/web/ely/uutiset-2020/-/asset_publisher/zLV23p6BEOJa/content/ely-keskusten-koronarahoituspaatoksia-tehty-1-419-kpl-yhteensa-18-197-217-euron-edesta?redirect=http%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_zLV23p6BEOJa%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)
* [ELY-keskuksen koronarahoitushakemusten käsittely käynnistyi tiistaina 7.4.2020](http://www.ely-keskus.fi/web/ely/uutiset-2020/-/asset_publisher/zLV23p6BEOJa/content/ely-keskusten-ensimmaiset-koronarahoituspaatokset-tehtiin-7-4-2020?redirect=http%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_zLV23p6BEOJa%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)
* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)

Julkaisupäivä

23.4.2020

**Lapissa poikkeusrahoitusta myönnetty eniten matkailuun (Lappi)**

Lapin ELY-keskuksen alueelta hakemuksia on tullut laajasti eri toimialoilta. Tähän mennessä eniten myönteisiä päätöksiä on tehty majoitus- ja ravitsemistoimintaan, matkailupalveluihin, erikoiskaupan alalle ja kuljetuspalveluihin. Näiden toimialojen yrityksiin rajoitustoimenpiteet vaikuttivat välittömästi.

Koronarahoitusta on Lapissa hakenut yhteensä 742 yritystä, joista reilu puolet on hakenut rahoitusta tilanneanalyysiin ja loput kehittämistoimenpiteisiin. Hakemukset käsitellään saapumisjärjestyksessä. Lappilaisille yrityksille on tähän mennessä tehty myönteisiä päätöksiä 268 kappaletta, joista tilanneanalyysejä noin 80 prosenttia.

Lapin alueella koronarahoitusta on haettu ja myönnetty seuraavasti

|  |  |  |
| --- | --- | --- |
|  | Haettu (€) | Myönnetty (€) |
| **Yhteensä** | **19 939 085** | **3 127 020** |
| Tilanneanalyysi | 4 358 383 | 1 334 800 |
| Kehittämistoimenpide | 15 580 702 | 1 792 220 |

Tällä hetkellä ELY-keskuksella on tarjolla yrityksille kaksi eri rahoitusmuotoa poikkeustilanteeseen. Tilanneanalyysiin voi hakea enintään 10 000 euroa ja kehittämistoimenpiteisiin enintään 100 000 euroa. Molemmissa rahoituksissa vaaditaan yrityksiltä 20 % omarahoitusta. Avustuksesta osa maksetaan ennakkona ja loppuosa sen jälkeen, kun yritys on tilanneanalyysin osalta toimittanut hankkeen loppuraportin ja kehittämistoimenpiteiden osalta kun yritys on toimittanut loppuraportin ja hankkeen kustannukset on hyväksytty.

Hakuprosessi on rakennettu sellaiseksi, että yrityksen olisi mahdollisimman helppoa ja nopeaa laatia hakemus. Esimerkiksi konsultin käyttämiselle hakemuksen laatimisessa ei pitäisi olla tarvetta.

Valtakunnallisesti ELY-keskuksissa on jaettu koronarahoitusta yhteensä 42,4 milj. €.

**Lue lisää:**   
[ELY-keskusten koronatuet palvelevat useiden toimialojen yrityksiä](http://www.ely-keskus.fi/web/ely/-/ely-keskusten-koronatuet-palvelevat-useiden-toimialojen-yrityks-1) (valtakunnallinen tiedote 23.4.2020)

**Lisätietoja:**   
ELY-keskus, johtaja Marja Perälä ([@ely-keskus.fi](http://ely-keskus.fi/)), 0295 037 050

Julkaisupäivä

23.4.2020

**Viileä sää siirtänee tulvahuipun touko-kesäkuun vaihteeseen (Lappi)**

**Lapin ELY-keskus ja Tulvakeskus tiedottavat**

**Ennätyssuuria tulvia odotettavissa**

Lapissa lämpötilat säilyvät viileänä ja voimakas lumen sulaminen ja jokien virtaamien kasvu käynnistyvät hitaasti. Viileän sään arvioidaan jatkuvan toukokuun alkupuolelle asti. Lapin jokien tulvahuippujen arvioidaan ajoittuvan toukokuun loppuun tai kesäkuun alkupuolelle. Suuret lumimäärät mahdollistavat ennätyssuurien tulvien syntymisen useammalla eri vesistöalueella. Lisäksi sulamiskauden lämpötilan kehitys ja sateet vaikuttavat merkittävästi tulvan syntymiseen. Jos kylmät ja lämpimät jaksot vuorottelevat, voi tulva jakautua pitkälle aikavälille ja tulvahuiput jäävät ennustettua pienemmiksi, ja toisaalta tulvan aikaiset runsaat sateet saattavat kasvattaa ne suuremmiksi kuin on ennustettu.

Jäänlähdön arvioidaan tapahtuvan Simojoella toukokuun 10. päivän vaiheilla ja muualla Lapin vesistöissä pääosin toukokuun puolivälissä tai hieman sen jälkeen. Jään kantavuus heikkenee auringon säteilyn vaikutuksesta nopeasti, joten jäällä liikkumista tulee välttää. Jääpatotulvariski arvioidaan pieneksi.

Tulvaennusteiden mukaan pahin tulvatilanne uhkaa Kittilän aluetta, jossa keskimääräinen ennuste on vahinkorajan yläpuolella. Tulvan suuruus on tämänhetkisen keskiennusteen mukaan samaa luokkaa kuin vuonna 2005. Virtaaman suuruudeksi arvioidaan 50 % todennäköisyydellä 1000 m3/s - 1300 m3/s. Toistuvuudeltaan tulvan arvioidaan olevan noin kerran 50-100 vuodessa esiintyvä tulva.

Rovaniemellä virtaaman arvioidaan olevan 50 % todennäköisyydellä välillä 4000 m3/s – 5000 m3/s.  Toistuvuudeltaan tulvan arvioidaan olevan noin kerran 50 vuodessa toistuva tulva. Arvioitu virtaama on samaa luokkaa kuin vuoden 1993 ja 1973 tulvissa tai hieman niitä suurempi. Tulvan suuruuteen vaikuttaa Ounasjoen ja Kemijoen tulvahuippujen ajoittuminen Rovaniemelle. Mikäli molempien suurten jokien virtaamat ovat yhtä aikaa korkealla, on riski isoille tulvavahingoille olemassa.

Kemijärvellä tulvan suuruuteen vaikuttaa merkittävästi yläpuolelta tulevien valumavesien suuruus. Järvi täyttyy tulvatilanteessa nopeasti, joten vedenpinta lasketaan alarajalle ennen tulvaa. Ennusteen mukaan Kemijärven vedenpinnan korkeus ylittää säännöstelyluvan ylärajan noin 75 cm:llä.

Ivalojoen valuma-alueella lumen vesiarvot ovat ennätyssuuret ja ennusteiden mukaan vesi voi nousta korkealle. Tulvahuippu on keskiennusteen mukaan samaa tasoa kuin keväällä 2005, jolloin Ivalojoessa mitattiin vuodesta 1960 alkavan havaintojakson ennätysvirtaama. Virtaamahuipun suuruus on ennusteen mukaan Pajakosken havaintoasemalla 50 % todennäköisyydellä välillä 800 m3/s - 1200 m3/s. Tulva voi aiheuttaa yksittäisiä vahinkoja penkereiden ulkopuolisilla alueilla.

Tornionjoella tulvan suuruuden arvioidaan mahdollisesti olevan jopa vuoden 1968 ennätystulvan tasoa. Virtaaman suuruus olisi tällöin Matkakosken havaintoasemalla reilut 3500 m3/s. Tulva voi aiheuttaa vahinkoja Tornionjoen varrella ja Tornion keskustan alueella on riski Näränperän tulvapenkereen ylittymiseen.

Muualla Lapissa tulvan ei arvioida aiheuttavan suurempia vahinkoja, ellei jäidenlähdön aikaan aiheudu jään ja sohjon muodostamia kasaumia, joiden seurauksena vesi voi nousta korkealle nopeastikin. Jokien virtaamat tulevat olemaan kaikilla alueilla suuret ja yksittäiset vahingot ovat mahdollisia muuallakin.

Valtakunnallisella [www.ymparisto.fi/tulvatilanne](https://www.ymparisto.fi/tulvatilanne)-sivulla voi seurata kattavaa kevään tulvatilannekuvaa ja ennusteita. Ennusteet päivittyvät viikoittain.

**Varautumistoimet täydessä vauhdissa**

Viranomaiset ovat tiivistäneet yhteistyötä eri toimijoiden kesken ja julkaisseet varautumisohjeita kansalaisille. Tulviin on valmistauduttu myös päivittämällä kriittisten kohteiden evakuointisuunnitelmat ja hankkimalla tilapäisiä suojaustarvikkeita, materiaalia ja kalustoa mm. tien korottamisiin.

Kittilässä varaudutaan suojaamaan muun muassa terveyskeskuksen ja Pääskylänniemen alueet tilapäisillä tulvapenkereillä. Ivalossa ja Torniossa tulvapenkereiden korotus- ja vahvistamistyöt on aloitettu tulvavahinkojen estämiseksi. Rovaniemellä on varauduttu suojaamaan muun muassa Saarenkylän aluetta tilapäisillä suojausmenetelmillä.

Kevään tulvatilanteeseen on varauduttu laskemalla säännösteltyjen järvien vedenkorkeudet alarajan tuntumaan. Kemijoen säännöstely hoidetaan siten, että tulvavahingot jäisivät mahdollisimman pieneksi.

**Suojaa oma kiinteistösi – viranomaisten resurssit ovat rajallisia**

Viranomaiset muistuttavat kansalaisia, että oman omaisuuden suojaaminen on jokaisen omalla vastuulla. Kiinteistöjen omistaja voi varautua kevään tulvatilanteeseen seuraamalla aktiivisesti tiedotteita, hankkimalla tarvittaessa suojaustarvikkeita ja siirtämällä irtaimen omaisuuden pois tulva-alueelta. Pelastuslaitoksen ja kuntien resurssit eivät riitä akuutissa tilanteessa suojaamaan kaikkia yksittäisiä kiinteistöjä samanaikaisesti.

Lapin pelastuslaitos on yhteistyössä Rovaniemen kaupungin kanssa laatinut ohjevideon omatoimisesta suojaamisesta. Video julkaistaan [Lapin pelastuslaitoksen tulva 2020-sivuilla](http://www.lapinpelastuslaitos.fi/ajankohtaista/lapin-tulvasivut-2020) lähipäivinä.

Ohjeita omatoimiseen varautumiseen löytyy lisäksi osoitteesta: [www.ymparisto.fi/tulvaohjeet](https://www.ymparisto.fi/tulvaohjeet). Lisäksi Lapin ELY-keskuksen laatima "Opas asukkaille, omatoiminen tulviin varautuminen" on saatavilla sähköisesti [www.doria.fi/ely-keskus](https://www.doria.fi/handle/10024/73908;jsessionid=E18D857E016851B270AC2352CC61443A).

**Jaa tulvahavaintosi Sää-sovelluksella**

Tulvakeskus kerää tulvatietoa kansalaisilta Ilmatieteen laitoksen [Sää-sovelluksella](https://www.ilmatieteenlaitos.fi/omat-havainnot), jossa havaintoja voi lähettää Omat havainnot -toiminnolla. Sovellus on tarjolla Google Play -kaupassa ja AppStoressa.

Viranomaiset seuraavat tulvaennusteiden kehittymistä aktiivisesti ja tiedottavat kansalaisia tilanteesta. Seuraava tulvatiedote annetaan viikolla 19.

Lisätietoja:

Johtava vesitalousasiantuntija Timo Alaraudanjoki, Lapin ELY-keskus, puh. 0295 037 282, etunimi.sukunimi@ely-keskus.fi

Johtava hydrologi Bertel Vehviläinen, Suomen ympäristökeskus,  
puh. 0295 251 731 (Tulvakeskus), etunimi.sukunimi@ymparisto.fi

**ELY-keskuksen ja Tulvakeskuksen tiedotteet**

* [Lapin ELY-keskuksen tiedotteet](http://www.ely-keskus.fi/web/ely/tiedotteet?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14253) ja ELY-keskusten [yhteinen tulvasivu](http://www.ely-keskus.fi/web/ely/ajankohtainen-tulvatilanne#.WruB0mdKUSk)
* [Tulvakeskuksen tiedotteet](https://www.ymparisto.fi/fi-FI/Vesi/Tulvakeskus)

**Tulvatilanteen seuranta**

* Tulvatilannetta koko Suomessa voi seurata lähes reaaliajassa: [Valtakunnallinen vesitilanne ja ennusteet: www.ymparisto.fi/tulvatilanne](https://www.ymparisto.fi/tulvatilanne)
* [Tulvavaroitukset ja vesistöennusteet](http://wwwi2.ymparisto.fi/i2/yleisoEnnusteetJaVaroitukset/#homeFi) (jatkuvasti päivittyvä kartta ymparisto.fi:ssä)
* Vesitilanne ja tiedotteet löytyvät myös uudesta [vesi.fi-palvelusta](https://www.vesi.fi/)
* Ajankohtainen liikennetieto: [TMFG:n liikennetilanne-palvelusta](https://liikennetilanne.tmfg.fi/)
* Lapin pelastuslaitoksen [Lapin tulvasivut 2020 -sivut](http://www.lapinpelastuslaitos.fi/ajankohtaista/lapin-tulvasivut-2020)

**Twitter**

* [#tulva OR #tulvat](https://twitter.com/search?q=%23tulva%20OR%20%23tulvat&src=typd&f=live) (toimijasta ja alueesta riippumaton hakutulos) ja [#Lapintulvat](https://twitter.com/search?q=%23Lapintulvat&src=typed_query&f=live)
* [@pinnanalta](https://twitter.com/pinnanalta) (SYKEn hydrologit)
* [@Lapin\_ELY](https://twitter.com/Lapin_ELY) (Lapin ELY-keskus)
* [@meteorologit](https://twitter.com/meteorologit) (Ilmatieteen laitos)
* [@Lapinpelastus](https://twitter.com/Lapinpelastus) (Lapin Pelastuslaitos)

Julkaisupäivä

28.4.2020

**ELY-keskusten koronarahoituksen hakemusmäärät ja sekä haetut avustussummat kasvussa**

Hakemuksia ELY-keskuksiin on saapunut 29.4. klo 12:00 mennessä yhteensä lähes 21 600 kpl, joissa haetun avustuksen määrä on yhteensä n. 603,4 milj. euroa. Saapuneista hakemuksista on käsitelty n. 32 %. Toimialoittain hakemuksia on saapunut eniten kaupan alan ja ravitsemusalan pieniltä yrityksiltä.

**Koronarahoituspäätöksiä on** **tehty tiistaihin 28.4.2020** mennessä yhteensä 6 885 kpl, joista myönteisiä päätöksiä 5252 kpl yhteensä 60,8 milj. euroa. Eniten avustuksia on euromääräisesti myönnetty kaupan alalle (18,88 %), liike-elämän palveluihin (16,82 %), teollisuuteen (13,33 %), ravitsemus ja majoitustoimintaan (13,16 %), sekä kuljetusalalle (8,36 %).

Tehdyistä päätöksistä suurin osa eli 81 % on tilanneanalyysejä, joissa avustuksen maksimimäärä on enintään 10 000 euroa.

Uudenmaan ELY-keskuksen ylijohtaja Petri Knaapisen mukaan nyt käsittelyyn tulleiden kehittämistoimenpidehakemusten joukossa on melko paljon esityksiä, joiden sisältöön vastaisi paremmin tilanneanalyysi. ELY-keskukset ovat yhteydessä hakijaan ja muuttavat hakemuksen tilanneanalyysiksi hakijan suostumuksella.

ELY-keskukset huolehtivat hakemuksen käsittelyn yhteydessä Business Finlandin kanssa yhteisen asiakasrekisterinsä kautta myös sen, ettei käsittelyssä tule päällekkäisyyksiä. Hakemusten ristiintarkastelun perusteella on havaittu, että alkuvaiheessa hakemuksia on saapunut jossain määrin samaan tarkoitukseen molemmille tahoille. Koska ELY-keskusten ja Business Finlandin tukea ei voida myöntää samalle yritykselle samaan tarkoitukseen, tullaan päällekkäisyydet poistamaan siten, että vain toinen rahoittaja käsittelee hakemuksen.

**Rahoitetut toimialat (tilanne 28.4.2020)**

|  |  |  |  |
| --- | --- | --- | --- |
| **Toimiala** | **Kpl** | **Eurolla** | |
| Kaupanala | 1027 | 11 481 064 |  |
| Ravitsemus ja majoitus | 862 | 8 002 968 |  |
| Liike-elämän palvelut | 739 | 10 229 940 |  |
| Liikenne ja kuljetus | 737 | 5 086 045 |  |
| Teollisuus | 509 | 8 108 152 |  |
| Rakentaminen | 330 | 3 869 580 |  |
| Terveys- ja sosiaalipalvelut (esim. kuntoutus- ja hoitopalvelut) | 229 | 2 584 997 |  |
| Kuluttajapalvelut (esim. kampaamot ja kauneudenhoitopalvelut) | 226 | 1 891 830 |  |
| Informaatio ja viestintä (mm. ohjelmistoala) | 215 | 4 998 384 |  |
| Kulttuuri-, urheilu- ja virkistyspalvelut | 163 | 1 948 250 |  |

Toimialakohtaista rahoitustilannetta voi seurata jatkossa kaksi kertaa viikossa ely-keskus.fi verkkosivuilla päivittyvästä taulukosta ([sivulle](http://www.ely-keskus.fi/web/ely/ely-keskusten-koronarahoituksen-jakautuminen)).

**ELY-keskusten koronarahoitusneuvonnasta apuja tuen soveltuvuudesta, kriteereistä ja menettelytavoista**

ELY-keskuksen poikkeusrahoituksen puhelinneuvonnalle on edelleen kova kysyntä ja haun aukeamisen ajankohdan noin 1000 päiväkohtaisen puhelun jälkeen on tämän hetkinen keskiarvo edelleenkin noin 300 - 500 puhelua/päivä. Puhelinneuvonnan lisäksi yrityksille annetaan apuja sähköpostitse ja sen kautta palvellaan päivittäin liki 200 asiakasta.

Neuvontapalveluja on saatavilla myös Yritys-Suomen sekä Talousapu puhelinpalveluissa ja myös niihin yhteydenottoja saapuu päivittäin yhteensä samaa kokoluokkaa kuin ELY-keskuksen puhelinneuvontaan.

**Lisätietoja**   
ELY-keskus, ylijohtaja Petri Knaapinen ([@ely-keskus.fi](mailto:@ely-keskus.fi))

**Lue lisää:**

* [ELY-keskusten koronatuet palvelevat useiden toimialojen yrityksiä (23.4.2020)](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronatuet-palvelevat-useiden-toimialojen-yrityksia)
* [Torstaihin 16.4. klo 12:00 mennessä ELY-keskusten koronarahoituspäätöksiä on tehty 1 419 kpl yhteensä 18 197 217 euron edestä](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronarahoituspaatoksia-tehty-1-419-kpl-yhteensa-18-197-217-euron-edesta)
* [ELY-keskuksen koronarahoitushakemusten käsittely käynnistyi tiistaina 7.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-ensimmaiset-koronarahoituspaatokset-tehtiin-7-4-2020)
* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)

Julkaisupäivä

29.4.2020

**Lappilaiset yritykset ovat löytäneet koronarahoituksen - hakemuksia 900 yritykseltä (Lappi)**

Lappilaiset yritykset ovat hakeneet aktiivisesti koronarahoitusta. Hakemuksia on saapunut Lapista yhteensä 900 kappaletta. Hakemukset käsitellään valtakunnallisesti saapumisjärjestyksessä.

Tällä hetkellä ELY-keskuksella on tarjolla yrityksille kaksi eri rahoitusmuotoa poikkeustilanteeseen: tilanneanalyysi ja kehittämistoimenpide. Molemmissa rahoituksissa vaaditaan yrityksiltä 20 % omarahoitusta.

Myönteisiä päätöksiä on tehty 335 kappaletta ja niistä suurin osa (78 %) on tilanneanalyysejä ja loput kehittämistoimenpiteitä. Kaikkien myönteisten päätösten keskimääräinen avustussumma on ollut Lapissa 11 335 euroa.

– Tilanneanalyysi on yritykselle joustava apu alkuvaiheessa. Siinä yritys voi pysähtyä tilanteensa äärelle ja suunnitella askelia eteenpäin pääsemiseksi, kertoo johtaja Marja Perälä.

Tarkasteltaessa päätöksiä toimialoittain ja kappalemäärien perusteella, eniten avustusta on myönnetty erikoiskaupan alalle, majoitus- ja ravitsemistoimintaan, kuljetuspalveluihin ja matkailupalveluihin. Näille toimialoille kohdistuu lähes 2/3 rahoituspäätöksistä.

**Tuen hakuprosessista on tehty mahdollisimman helppo ja yksinkertainen**

Valtakunnalliset neuvontapuhelimet vastaavat kysymyksiin ja auttavat yrityksiä hakemusten täyttämisessä. Maksullisen asiantuntija-avun käyttämiselle hakemuksen laatimisessa ei pitäisi olla tarvetta.

Yrityksille on tarjolla myös muita rahoituspalveluja, esimerkiksi kunnat myöntävät tukia yksinyrittäjille.  Maa- ja metsätalousministeriö valmistelee parhaillaan tukipakettia maatilakytkentäisille yrityksille ja nämä tuet tulevat haettavaksi todennäköisesti toukokuun aikana.

Neuvontapuhelimet:   
ELY-keskusten puhelinpalvelu (arkisin klo 9-15) puh. 0295 024 800 Sähköposti: poikkeusrahoitus.ely(at)ely-keskus.fi  
Yritys-Suomen puhelinpalvelu (arkisin klo 9-16.15), puh. 0295 020 500

**Lue lisää:**   
[ELY-keskusten koronarahoituksen hakemusmäärät sekä haetut avustussummat kasvussa](https://www.ely-keskus.fi/web/ely/tiedotteet-2020/-/asset_publisher/iCWWZEbHN7ZK/content/ely-keskusten-koronarahoituksen-hakemusmaarat-ja-seka-haetut-avustussummat-kasvussa?redirect=https%3A%2F%2Fwww.ely-keskus.fi%2Fweb%2Fely%2Ftiedotteet-2020%3Fp_p_id%3D101_INSTANCE_iCWWZEbHN7ZK%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1%26p_r_p_564233524_categoryId%3D14253%26p_r_p_564233524_resetCur%3Dtrue)(valtakunnallinen tiedote 29.4.2020)

**Lisätietoja:**   
ELY-keskus, johtaja Marja Perälä ([@ely-keskus.fi](http://ely-keskus.fi/)), 0295 037 050

Julkaisupäivä

29.4.2020

**Kaupalliselle kalastukselle ja kalankasvatukselle avustus vahinkoja aiheuttavien harmaahyljeurosten poistamiskuluihin**

**Varsinais-Suomen ELY-keskus avaa kaupalliselle kalastukselle ja kalankasvatukselle rannikolla vahinkoja aiheuttavien halliurosten poistamisesta aiheutuviin kustannuksiin myönnettävien avustusten haun 8.5.2020**.

Avustusta voidaan myöntää huhtikuun 8. päivästä 2020 vuoden 2023 loppuun. Avustuksen haku on jatkuva ja vuosittain sitä voidaan myöntää enintään 400 kpl poistetun halliuroksen käsittelemiseksi. Varsinais-Suomen elinkeino-, liikenne- ja ympäristökeskus myöntää avustukset maa- ja metsätalousministeriön sille valtion talousarviossa osoittamista määrärahoista.

Valtioneuvosto asetuksella ([184/2020](https://finlex.fi/fi/laki/alkup/2020/20200184)) säädetään kaupalliselle kalastukselle ja kalankasvatukselle vahinkoja aiheuttavien halliurosten poistamisesta aiheutuvista kustannuksista maksettavien avustusten käyttötarkoituksesta, enimmäismääristä ja myöntämismenettelyistä.

**Avustusta voidaan myöntää:**

* kalankasvatusta harjoittavalle yritykselle
* ryhmään 1 kuuluvalle kaupalliselle kalastajalle
* ryhmään 2 kuuluvalle kaupalliselle kalastajalle, jonka itse pyytämän kalan tai siitä jalostettujen kalastustuotteiden myynnistä kolmen viimeksi kuluneen tilikauden aikana kertyneen liikevaihdon keskiarvo ylittää 3 000 euroa

Avustus myönnetään poistamisesta aiheutuviin kustannuksiin, millä varmistetaan, että halliuros tuodaan rantaan ja poistetaan metsästyslainsäädännön, hyljetuotteiden kauppaa, riistaeläinten käsittelyä koskevien sekä muiden määräysten mukaisesti ja viedään käsiteltäväksi jätehuoltoon tai haudataan maahan. Poistetun halliuroksen hautaamisesta tulee noudattaa ruokaviraston ohjeita ja lisäksi on hyvä olla yhteydessä kunnan eläinlääkäriin ja -ympäristönsuojelusihteeriin.

* Ohje: [Kuolleiden eläinten  hävittäminen  hautaamalla](https://www.ruokavirasto.fi/viljelijat/elaintenpito/kuolleet-elaimet/hautaaminen/) (ruokavirasto.fi)
* Lomake: [Todistus halliuroksen poistamisesta.pdf](https://www.ely-keskus.fi/documents/10191/40579559/Lomake+20200423_Todistus+halliuroksen+poistamisesta.pdf/7fc31f44-0e29-4a76-ba2f-38fcf3a783d1)

Avustusta voidaan myöntää ainoastaan halliuroksesta, joka on aiheuttanut vahinkoa kalastus- tai kalankasvatustoiminnalle ja joka on sen takia poistettu kalanpyydyksestä (esim. rysä tai verkko) tai kalankasvatuslaitoksesta tai enintään 200 metrin etäisyydeltä niistä siten, että rysän osalta etäisyys lasketaan pyydyksen muusta osasta kuin johtoaidasta.

Hakija sitoutuu ottamaan näytteeksi kunkin poistetun halliuroksen alaleuan ja toimittamaan sen Luonnonvarakeskukselle (Luke) tutkimustarkoituksiin.

**Avustus yhtä poistettua hallia kohden:**

* alkukäsittelystä 250 euroa, ml. halliuroksen alaleuan lähettäminen Luonnonvarakeskukselle
* loppukäsittelystä 150 euroa, jos poistettu halliuros haudataan maahan
* muulle loppukäsittelystä vastaavalle taholle perityn loppukäsittelymaksun mukaan, kuitenkin enintään 300 euroa
* halliuroksen loppukäsittelyä ja sukupuolen vahvistamista koskevasta todistuksesta, siitä perittyyn maksun, kuitenkin enintään 50 euroa
* kuljetuskustannuksista 100 euroa, koskien vain niitä kustannuksia, jos halliuros kuljetetaan loppukäsittelyä varten vähintään 20 kilometrin etäisyydelle paikasta, jossa se on nostettu maihin

**Avustushakemus on toimitettava ELY-keskukseen kuukauden kuluessa kunkin halliuroksen poistamisesta**

Avustusta haetaan sähköisesti tai kirjallisesti hakulomakkeella.

**Hakulomake ja -ohje**

* [Avustus halliuroksen poistamisesta aiheutuviin kustannuksiin (lomake, pdf)](http://www.ely-keskus.fi/documents/10191/91073/Avustus+halliuroksen+poistamisesta+aiheutuviin+kustannuksiin+.pdf/b4225995-0025-4ece-85a7-0086d6f9dee6) [(hakuohje, pdf)](http://www.ely-keskus.fi/documents/10191/91073/HAKUOHJE+halliuroksen+poistaminen.pdf/2facd668-3ddc-4db0-b5d3-8a5387bcfd8c)
* [AVUSTUSHAKEMUS - Avustus halliuroksen poistamisesta aiheutuviin kustannuksiin](https://anon.ahtp.fi/_layouts/15/Lomake.ashx?LomakeID=10117) (sähköinen lomake)

**Hakulomake liitteineen toimitetaan Varsinais-Suomen ELY-keskuksen kirjaamoon**  
sähköpostina:  
[kirjaamo.varsinais-suomi@ely-keskus.fi](mailto:kirjaamo.varsinais-suomi@ely-keskus.fi)

tai postiosoitteeseen:  
Varsinais-Suomen ELY-keskus / Kalatalouspalvelut  
PL 236, 20101 TURKU

**Lisätietoja:**

Jukka Lähde, jukka.lahde @ely-keskus.fi, 0295 028 591  
Jari Hakala, jari.hakala@ely-keskus.fi, 0295 028 554  
Niklas Ulenius, niklas.ulenius@ely-keskus.fi, 0295 028 070

Julkaisupäivä

4.5.2020

**Tenojoen kalastuslupien myynnin aloittaminen viivästyy suunnitellusta (Lappi)**

Suomen ulkorajojen rajoitusten jatkamisesta päätetään tämän hetkisen tiedon mukaan tänään torstaina 7.5.  Päätöksessä tarkennetaan myös joitakin yksityiskohtia rajajokien kalastukseen liittyen.

Lapin ELY-keskus on sopinut Norjan lupakaupasta vastaava TF :n (Tanavassdragets fiskeforvaltning) kanssa, että luvanmyynnin aloittamista siirretään viikolla eteenpäin ja lupakauppa pyritään avaamaan maanantaina 18.5. klo 14.00.

Asiasta tiedotetaan lisää ensi viikolla.

**Lisätietoja:**  
Kalatalousasiantuntija Kare Koivisto, puh. 0295 037 067  
kare.koivisto(at)ely-keskus.fi

Julkaisupäivä

7.5.2020

**Lapin tulvahuippujen ennustetaan siirtyvän poikkeuksellisen myöhään kesän kynnykselle (Lappi)**

**Lapin ELY-keskus ja Tulvakeskus tiedottavat**

Viileän säätilan vuoksi Lapin tulvahuippujen arvioidaan ajoittuvan poikkeuksellisen myöhäiseen ajankohtaan eli kesäkuulle. Lähes kaikilla alueilla Lapissa tulvahuippujen ajankohta on vasta kesäkuun alkupuolella. Poikkeuksena on Simojoen alue, jossa suurimman virtaaman ajankohta on ennusteen mukaan toukokuun puolivälin jälkeen.

"Tavanomaista viileämpi kevätsää jatkuu Lapissa eikä kunnon sulaminen pääse käynnistymään vielä ensi viikollakaan. Varsinainen lumen sulaminen käynnistyy vasta kun vuorokauden keskilämpötila on selvästi lämpimän puolella", toteaa johtava vesitalousasiantuntija Timo Alaraudanjoki Lapin ELY-keskuksesta. Lumen vesiarvot ja tulvariskit ovat edelleen suuria eri puolilla Lappia. Ennen tulvahuippuja lumen vesiarvosta ehtii haihtua noin 10 %.

Koska kevättulvat siirtyvät myöhäiseen ajankohtaan, kasvaa samalla mahdollisuus nopealle ja yhtäjaksoiselle sulamisjaksolle. Tulvat voivat useilla alueilla Lapissa olla yhtä suuria kuin alueiden aiemmat suurtulvat. Myös ennätyssuuret tulvat ovat mahdollisia. Vahinkorajat ovat vaarassa ylittyä erityisesti Kemijoella Rovaniemellä, Ounasjoella Kittilässä ja Tornionjoella Pellossa. Ivalossa ja Torniossa korotetut tulvapenkereet suojaavat suurimmilta vahingoilta. Jos sulamisaikana esiintyy runsaita vesisateita, tilanne pahenee. Esimerkiksi Kittilän ja Ivalon vuoden 2005 suurtulvien aikaan satoi myös runsaasti vettä.

Mikäli sää ensin lämpenee käynnistäen sulamisen ja sitten kylmenee uudestaan hidastaen sulamista, voidaan yhden ison tulvan sijaan saada useampi pienempi tulva. Tällöin maksimivedenkorkeudet jäävät matalammiksi. Tämän hetken pitkän jakson sääennusteiden mukaan sään voimakas lämpeneminen ennen toukokuun loppupuolta näyttää epätodennäköiseltä.

**Jääpatojen aiheuttamien tulvien riski pieni**

Jäänlähdön ei arvioida tuottavan tänä keväänä suurempia ongelmia. Simojoki on jo monin paikoin auki jäistä. Samoin osa Kemijoesta. Myös Tornion kaupungin kohdalla jäiden arvioidaan lähtevän lähipäivinä. Tornionjoen pohjoisosissa ja pohjoisemmassa Lapissa jäänlähtö ajoittuu vasta toukokuun puolivälin vaiheille tai sen jälkeen. Osalla alueista jäät myös haurastuvat, puikkoontuvat ja sulavat paikalleen, eikä varsinaista jäänlähtöä päästä näkemään.

Viranomaiset ovat varautuneet tulvatilanteeseen kaikilla tulvariskipaikkakunnilla, ja valmiustaso on nostettu tilanteen vaatimalle tasolle. Säännösteltyjen järvien vedenkorkeudet on laskettu alarajan tuntumaan tulvavahinkojen ehkäisemiseksi. Kittilässä terveyskeskuksen ja Rantatien kerrostalojen väliaikainen tulvapenger on valmis, ja Pääskylänniemen palvelutalon ja rivitalojen tulvasuojaukseen on varauduttu. Ivalon tulvapenkereiden korotustyö on käynnissä. Torniossa Suensaaren tulvapenger on korotettu Suomen ja Ruotsin viranomaisten kanssa yhteistyössä. Rovaniemellä on tehty tilapäisiä tulvapenkereitä. Niitä varaudutaan tekemään vielä lisää. Lisäksi vapaaehtoinen pelastuspalvelu kartoittaa omien hälytysryhmien lisäksi myös muita vapaaehtoisia, jotka voisivat auttaa sekä ennakkovarautumisessa, että tulvien aikana.

Seuraava tulvatiedote annetaan viikolla 20 ja lisäksi tilanteesta tiedotetaan muun muassa Twitterissä.

Tulvatilannekuvaa ja ennusteita voi seurata valtakunnallisella [www.ymparisto.fi/tulvatilanne](https://www.ymparisto.fi/tulvatilanne)-sivulla. Ennusteet päivittyvät viikoittain.

Lisätietoja:

Johtava vesitalousasiantuntija Timo Alaraudanjoki, Lapin ELY-keskus, puh. 0295 037 282, etunimi.sukunimi@ely-keskus.fi

Johtava hydrologi Bertel Vehviläinen, Suomen ympäristökeskus,  
puh. 0295 251 731 (Tulvakeskus), etunimi.sukunimi@ymparisto.fi

**Ohjeita omatoimiseen varautumiseen**

* [Lapin pelastuslaitoksen tulva 2020-sivut](http://www.lapinpelastuslaitos.fi/ajankohtaista/lapin-tulvasivut-2020)
* [www.ymparisto.fi/tulvaohjeet](http://www.ymparisto.fi/tulvaohjeet)
* [Opas asukkaille, omatoiminen tulviin varautuminen](https://www.doria.fi/handle/10024/134603)

**Jaa tulvahavaintosi Sää-sovelluksella**

Tulvakeskus kerää tulvatietoa kansalaisilta Ilmatieteen laitoksen [Sää-sovelluksella](https://www.ilmatieteenlaitos.fi/omat-havainnot), jossa havaintoja voi lähettää Omat havainnot -toiminnolla. Sovellus on tarjolla Google Play -kaupassa ja AppStoressa.

**ELY-keskuksen ja Tulvakeskuksen tiedotteet**

* [Lapin ELY-keskuksen tiedotteet](http://www.ely-keskus.fi/web/ely/tiedotteet?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14253) ja ELY-keskusten yhteinen [tulvasivu](http://www.ely-keskus.fi/web/ely/ajankohtainen-tulvatilanne#.WruB0mdKUSk)
* [Tulvakeskuksen tiedotteet](https://www.ymparisto.fi/fi-FI/Vesi/Tulvakeskus)

**Tulvatilanteen seuranta**

* Tulvatilannetta koko Suomessa voi seurata lähes reaaliajassa valtakunnallisilla vesitilanne ja ennusteet-sivuilla: [www.ymparisto.fi/tulvatilanne](http://www.ymparisto.fi/tulvatilanne)
* Jatkuvasti päivittyvä kartta: [Tulvavaroitukset ja vesistöennusteet](http://www.ymparisto.fi/ennusteetjavaroitukset)
* Vesitilanne ja tiedotteet löytyvät myös uudesta [vesi.fi-palvelusta](http://www.vesi.fi/)
* Ajankohtainen liikennetieto: [TMFG:n liikennetilanne-palvelusta](https://liikennetilanne.tmfg.fi/)
* Lapin pelastuslaitoksen [Lapin tulvasivut 2020 -sivut](http://www.lapinpelastuslaitos.fi/ajankohtaista/lapin-tulvasivut-2020)

**Twitter**

* [#tulva OR #tulvat](https://twitter.com/search?q=%23tulva%20OR%20%23tulvat&src=typd&f=live) (toimijasta ja alueesta riippumaton hakutulos) ja [#Lapintulvat](https://twitter.com/search?q=%23Lapintulvat&src=typed_query&f=live)
* [@pinnanalta](https://twitter.com/pinnanalta) (SYKEn hydrologit)
* [@Lapin\_ELY](https://twitter.com/Lapin_ELY) (Lapin ELY-keskus)
* [@meteorologit](https://twitter.com/meteorologit) (Ilmatieteen laitos)
* [@Lapinpelastus](https://twitter.com/Lapinpelastus) (Lapin Pelastuslaitos)

Julkaisupäivä

7.5.2020

**Tervolan taajaman tietyöt jatkuvat talvitauon jälkeen (Lappi)**


Tervolan taajamassa maantien 19571 tietöiden talvitauko päättyy ja työt käynnistyvät viikolla 20. Työt alkavat reunakivien asennuksilla.

Kesän aikana tehdään kaikki viimeistelytyöt eli kiveyksien asennukset, väylien pintojen muotoilut, vihertyöt ja liikennemerkkien asennukset. Päällystystyöt ja tiemerkinnät tehdään heinäkuussa. Rakennustyöt valmistuvat elokuun loppuun mennessä.

Tervolan taajaman parantaminen sujuvoittaa liikennettä, parantaa liikenneturvallisuutta sekä liikenneympäristön viihtyvyyttä ja esteettömyyttä.

Hankkeen urakkahinta on 2,5 M€. Hankkeelle on myönnetty EAKR-rahoitusta. Kustannuksiin osallistuu Lapin ELY-keskuksen lisäksi myös Tervolan kunta.

**LISÄTIETOJA** projektipäällikkö Tomi Tiuraniemi, puh. 0295 037 262



Julkaisupäivä

8.5.2020

**Varsinais-Suomen ELY-keskus myönsi poikkeusluvan valkoposkihanhien ampumiseen viljelyvahinkojen estämiseksi Pohjois-Karjalassa**

Varsinais-Suomen ELY-keskus on myöntänyt kahdelletoista tohmajärveläiselle maanviljelijälle poikkeusluvan viljelyvahinkojen estämiseen valkoposkihanhia pelotteeksi ampumalla. Kukin viljelijä saa pelloillaan ampua 20-40 valkoposkihanhea vuodessa. Yhteensä myönnetyllä poikkeusluvalla saa ampua 375 valkoposkihanhea vuodessa. Lupa on voimassa vuosina 2020-2021 valkoposkihanhien syysmuuttokaudella.

**Rauhoitetun valkoposkihanhen ampuminen edellyttää poikkeusluvan**

Valkoposkihanhi on rauhoitettu lintulaji. Rauhoitettujen lajien tappaminen, pyydystäminen tai muu häiritseminen erityisesti lisääntymisaikana, tärkeillä muuton aikaisilla levähdysalueilla tai muilla lajin elämänkierron kannalta tärkeillä paikoilla on kielletty. Näistä kielloista on mahdollista hakea poikkeusta ja poikkeuslupa voidaan myöntää luonnonsuojelulaissa määriteltyjen edellytysten täyttyessä.

Rauhoitettuja lintuja koskevat poikkeuslupa-asiat on koko Suomessa (pois lukien Ahvenanmaa) keskitetty Varsinais-Suomen ELY-keskukselle vuodesta 2015 alkaen. Tänä aikana ennen nyt käsiteltyä hakemusta poikkeuslupaa valkoposkihanhien ampumiseen satovahinkojen ehkäisemiseksi on haettu kaksi kertaa. Näissä tapauksissa toisessa luvan myöntämiselle oli edellytykset ja lupa myönnettiin vuonna 2019 ja toisessa tapauksessa taas luvan myöntämisen edellytykset eivät täyttyneet vuonna 2016.

"Nyt myönnetyssä poikkeusluvassa perusteena on valkoposkihanhien aiheuttamien vakavien satovahinkojen estäminen Tohmajärven Sikosuon ja Valkeasuon alueella ja se, että viljelyvahinkojen estämiseen täällä ei ole ollut osoitettavissa muuta ratkaisua kuin jo käytettyjen karkotusmenetelmien tehostaminen valkoposkihanhiyksilöitä ampumalla", ylitarkastaja **Salli Uljas** Varsinais-Suomen ELY-keskuksesta kertoo.

**Ampumisen tavoitteena on estää viljelyvahinkoja ja parantaa muiden karkotusmenetelmien tehokkuutta**

Itäisen Suomen yli suuntautuu keväisin ja syksyisin ns. arktisten valkoposkihanhien muutto. Alueiden pelloilla levähtävät ja laiduntavat valkoposkihanhet pesivät Länsi-Siperian arktisella rannikolla ja Novaja Zemljalla talvehtien Pohjanmeren ympäristössä. Arktisen muuton hanhet ovat aikaisemmin levähtäneet pääasiassa Venäjän puolella, mutta viime vuosina levähdysalueet ovat siirtyneet Suomen puolelle. Pohjois- ja Keski-Karjalan pelloilla levähtää ja laiduntaa vuosittain satojatuhansia valkoposkihanhia ja levähtävien valkoposkihanhien määrä on viimeisen kolmen vuoden aikana kasvanut merkittävästi. Viimeisen kolmen vuoden aikana valkoposkihanhien aiheuttamia vahinkoja on korvattu Pohjois-Karjalan alueella vuosittain lähes miljoonalla eurolla.

Valkoposkihanhien aiheuttamia vahinkoja on tähän saakka pyritty estämään valkoposkihanhia vahingoittamattomilla menetelmillä. "Valkoposkihanhien määrän kasvaessa karkotusmenetelmien teho on huomattavasti heikentynyt eikä satovahinkoja ole pystytty estämään", luonnonsuojeluasiantuntija **Mika Pirinen** Pohjois-Karjalan ELY-keskuksesta kertoo. "Valkoposkihanhia ampumalla on tarkoituksena lisätä pelotevaikutusta ja näin parantaa myös valkoposkihanhia vahingoittamattomien karkotusmenetelmien tehokkuutta".

"Lupa on myönnetty koskemaan syysmuuttokautta. Koska vielä ei ole tietoa siitä, saavutetaanko yksilöitä ampumalla toivottu pelotevaikutus, on perusteltua ajoittaa ampuminen tässä tilanteessa syysmuuttokaudelle. Tällöin ampumisella ei ole vastaavia vaikutuksia lintujen pesintään kuin esimerkiksi toukokuussa tapahtuvalla ampumisella. Myönnetty lupa ja siihen kytketty velvoite raportoida ampumisen vaikutuksista antaa lisätietoa lupien käsittelyn ja vahinkojen torjunnan taustalle", Salli Uljas sanoo.

Valkoposkihanhien aiheuttamista satovahingoista pahiten kärsiville alueille tulisi jatkossa saada alueita, joilla valkoposkihanhet voisivat ruokailla rauhassa. Näin vähennettäisiin tehokkaasti satovahinkoja sekä turvattaisiin valkoposkihanhien mahdollisuus levähtämiseen ja ruokailemiseen muuttomatkan aikana.

Päätös VARELY/3002/2019 on annettu 8.5.2020.

**Lisätietoja**  
Annettu poikkeuslupapäätös:  
ylitarkastaja Salli Uljas  
0295 023 040

Pohjois-Karjalan valkoposkihanhitilanne:  
luonnonsuojeluasiantuntija Mika Pirinen  
0295 026 214

sähköpostiosoitteet: etunimi.sukunimi@ely-keskus.fi

Julkaisupäivä

8.5.2020

**Lukuisat suomalaiset yritykset ovat saaneet ELY-keskuksilta kriisiapua  
- maksatusten hakemisen on tarkoitus avautua ensi tiistaina**

ELY-keskukset ovat vastaanottaneet perjantaihin 8.5.2020 mennessä yhteensä 24 068 hakemusta haetun euromäärän ollessa 682,2 milj. €. Hakemuksia on saapunut tilanneanalyysista ja kehittämisavustuksista lähes yhtä paljon kummastakin. Toimialoittain hakemuksia on saapunut edelleen eniten vähittäiskaupan, majoitus- ja ravitsemus-, kuljetusalan sekä liike-elämän palveluiden toimialoilta.

Nyt kuukauden ajan käynnissä olleen rahoituskauden aikana on hakemuksia käsitelty yhteensä 9 542 kappaletta eli saapuneista hakemuksista on käsitelty lähes 40 %. Torstaihin 7.5. mennessä hyväksyttyjen päätösten määrä on 7 185 kappaletta, joihin on myönnetty yhteensä 85 445 434 milj.€ euroa. Kielteisten päätösten (18 %) tai peruttujen hakemusten (6 %) syynä on yleisimmin se, että rahoitusta on haettu sekä ELY-keskukselta että Business Finlandilta. Mahdollisten päällekkäisten päätösten osalta Uudenmaan ELY-keskuksen ylijohtaja Petri Knaapinen kertoo, että päätökset selvitetään ja korjataan normaalein hallinnollisin menettelyin yhteistyössä asiakkaan kanssa.

ELY-keskuksista kerrotaan, että hakemusten käsittely on hyvässä vauhdissa. Suuresta määrästä johtuen keskimääräinen käsittelyaika on tällä hetkellä noin 40 päivää. Avustuksesta 70 % on maksettu avustuspäätöksen yhteydessä, mikäli hakija on hakemuksen yhteydessä hakenut ennakon maksua.  Maksamatta olevaa osuutta yritykset voivat hakea maksuun 12.5. alkaen. ELY-keskusten verkkosivuille informoidaan tarkemmin maksatuksen hausta.

**Rahoitetut toimialat (tilanne 7.5.2020)**

|  |  |  |
| --- | --- | --- |
| **Toimiala** | **Kpl** | **€** |
| Kaupanala | 1355 | 15 478 254 |
| Ravitsemus ja majoitus | 1174 | 10 742 758 |
| Liikenne ja kuljetus | 995 | 6 985 035 |
| Teollisuus | 705 | 11 677 534 |
| Palvelut liike-elämälle (mm. talous- ja lakiasianpalvelut) | 671 | 10 473 710 |
| Rakentaminen | 463 | 5 419 090 |
| Hallinto- ja tukipalvelut liike-elämälle | 346 | 4 237 522 |
| Ohjelmistoala ja muu informaatio sekä viestintä | 320 | 7 775 434 |
| Terveys- ja sosiaalipalvelut (esim. kuntoutus ja hoitopalvelut) | 312 | 3 432 517 |
| Kuluttajapalvelut (mm. kampaamo- ja kauneudenhoitopalvelut) | 289 | 2 391 570 |
| Kulttuuri ja virkistyspalvelut | 224 | 2 768 300 |
| Koulutuspalvelut | 150 | 1 971 620 |
| Kiinteistönvälitys ja muu kiinteistötoiminta | 93 | 948 510 |
| Muut toimialat | 88 | 1 143 580 |

Toimialakohtaista rahoitustilannetta voi seurata ely-keskus.fi verkkosivuilla kerran viikossa päivittyvästä [taulukosta](http://www.ely-keskus.fi/web/ely/ely-keskusten-koronarahoituksen-jakautuminen).

**Lisätietoja:** ELY-keskus, ylijohtaja Petri Knaapinen ([@ely-keskus.fi](mailto:@ely-keskus.fi))

**Lue lisää**:

* [ELY-keskusten koronarahoituksen hakemusmäärät ja sekä haetut avustussummat kasvussa (29.4.2020)](http://www.ely-keskus.fi/web/ely/-/ely-keskusten-koronarahoituksen-hakemusmaarat-ja-seka-haetut-avustussummat-kasvussa)
* [ELY-keskusten koronatuet palvelevat useiden toimialojen yrityksiä (23.4.2020)](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronatuet-palvelevat-useiden-toimialojen-yrityksia)
* [Torstaihin 16.4. klo 12:00 mennessä ELY-keskusten koronarahoituspäätöksiä on tehty 1 419 kpl yhteensä 18 197 217 euron edestä](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronarahoituspaatoksia-tehty-1-419-kpl-yhteensa-18-197-217-euron-edesta)
* [ELY-keskuksen koronarahoitushakemusten käsittely käynnistyi tiistaina 7.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-ensimmaiset-koronarahoituspaatokset-tehtiin-7-4-2020)
* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)

Julkaisupäivä

8.5.2020

**Inarin taajaman parannustyöt on aloitettu (Lappi)**

Valtatien 4 parantamistyöt Inarin taajamassa ovat käynnistyneet. Rakennustyöt aloitetiin toukokuun alussa nykyisen valaistuksen purkamisella, ja nyt jatketaan reunakivien purkamista. Rakentaminen alkaa heti, kun lumet ovat sulaneet. Hanke valmistuu kokonaisuudessaan lokakuun loppuun mennessä.

Kesän aikana uusitaan kevyen liikenteen väyliä erottamalla ne piha-alueista kiveyksillä ja graniittipylväillä. Uutta kevyen liikenteen väylää rakennetaan Menesjärven tiehaaran ja Juutuajoen välille 180 metrin matkalle. Sarviniementien, Postimaantien ja Nukkumajoen risteysalueille rakennetaan saarekkeita ja taajaman valaistus uusitaan. Valtatie 4 päällystetään uudelleen Nukkumajoelta Sarviniemen tiehaaraan.


Myös liikekiinteistöjen piha-alueita parannetaan uusilla liittymillä ja paikoitusalueilla. Hankkeessa peruskorjataan myös katuverkkoa Inarin ja Ivalon taajamissa.

Inarin taajaman parantamisella sujuvoitetaan liikennettä, parannetaan liikenneturvallisuutta sekä keskustan viihtyvyyttä.

Hankkeen urakkahinta on 2 251 000 M€. Hankkeelle on myönnetty EAKR-rahoitusta. Kustannuksiin osallistuu Lapin ELY-keskuksen lisäksi myös Inarin kunta. Urakoitsijana toimii Destia Oy.

**LISÄTIETOJA:**

Projektipäällikkö Antero Erkinjuntti, puh 0295 037 217, antero.erkinjuntti(at)ely-keskus.fi



Julkaisupäivä

12.5.2020

**Lapin tulvatilanne säilyy rauhallisena lähipäivien ajan - suurtulvien riski ei ole väistynyt kesäkuulta (Lappi)**

**Lapin ELY-keskus ja Tulvakeskus tiedottavat**

Lapin jokien tulvatilanne säilyy rauhallisena lähipäivien ajan, koska lumi sulaa hitaasti tavanomaista viileämmän sään takia. Riski kesäkuun alun suurtulville säilyy edelleen, sillä viileän säätilan väistyessä lämpötilat voivat kasvaa nyt ennustettua selvästi nopeammin, jolloin yhtäjaksoinen lumien sulaminen voi kasvattaa virtaamat nopeasti. Mikäli lämpenemisen yhteydessä tulee voimakkaita sateita, tilanne muodostuu vakavaksi. Ennusteet tarkentuvat lähiviikkojen aikana.

Lapin suurien jokien tulvahuippujen ajankohdaksi ennustetaan edelleen kesäkuun alkupuolta. Poikkeuksena on Simojoen alue, jossa suurimman virtaaman ajankohta on ennusteen mukaan toukokuun puolivälin jälkeen. Muuallakin Lapissa tulvahuippuja voi esiintyä jo toukokuun lopussa, mikäli sää lämpenee ennustettua selvästi nopeammin.

Ennätyssuuret tulvat ovat mahdollisia lähes kaikilla Lapin vesistöillä. Pahimmat vahinkoriskialueet ovat Kemijoen vesistöalueella Kittilä ja Rovaniemi ja Tornionjoen-Muonionjoen vesistöalueella Pello. Näillä alueilla tulvan arvioidaan ylittävän vahinkorajan.

Tuoreimman vesistöennusteen mukaan lumet sulavat tavanomaista pidemmällä aikavälillä, mikä pienentää hieman suurtulvan riskiä. Etelä-Lapin alueella lumikerros on ohentunut toukokuun alkupuolella, mutta muualla Lapissa lumen vesiarvot ovat edelleen poikkeuksellisen suuret.

Lapissa Simojoki ja Kemijoen ala- ja keskivaiheilla olevat jokialueet ovat jo monin paikoin vapautuneet jäistä. Myös Tornionjoen ja Ivalojoen virtapaikoilla pitkät jaksot ovat jo sulana. Jääpatoriski arvioidaan pieneksi, sillä hitaasti etenevä kevät ja vähitellen voimistuva virtaama heikentävät jäitä merkittävästi.

Seuraava tulvatiedote annetaan viikolla 21 ja lisäksi tilanteesta tiedotetaan muun muassa Twitterissä. Tulvatilannekuvaa ja ennusteita voi seurata valtakunnallisella [www.ymparisto.fi/tulvatilanne](https://www.ymparisto.fi/tulvatilanne)-sivulla. Ennusteet päivittyvät muutaman tunnin välein.

**Tiedote ruotsiksi ja englanniksi:**

* [Översvämningsläget i Lappland behålls lugnt under de närmaste dagarna – risken för stora översvämningar i juni har inte avlägsnats](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/oversvamningslaget-i-lappland-behalls-lugnt-under-de-narmaste-dagarna-%E2%80%93-risken-for-stora-oversvamningar-i-juni-har-inte-avlagsnats-lappland-?redirect=http%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_OvA3wfzIQ4AO%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)
* [The flood situation in Lapland will remain calm for the next few days - major flooding still a risk in June](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/the-flood-situation-in-lapland-will-remain-calm-for-the-next-few-days-major-flooding-still-a-risk-in-june-lapland-?redirect=http%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_OvA3wfzIQ4AO%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)

Lisätietoja:

Johtava vesitalousasiantuntija Timo Alaraudanjoki, Lapin ELY-keskus,  
puh. 0295 037 282, etunimi.sukunimi@ely-keskus.fi

Johtava hydrologi Bertel Vehviläinen, Suomen ympäristökeskus,  
puh. 0295 251 731 (Tulvakeskus), etunimi.sukunimi@ymparisto.fi

**Ohjeita omatoimiseen varautumiseen**

* [Lapin pelastuslaitoksen tulva 2020-sivut](http://www.lapinpelastuslaitos.fi/ajankohtaista/lapin-tulvasivut-2020)
* [www.ymparisto.fi/tulvaohjeet](https://www.ymparisto.fi/tulvaohjeet)
* [Opas asukkaille, omatoiminen tulviin varautuminen](https://www.doria.fi/handle/10024/134603)

**Jaa tulvahavaintosi Sää-sovelluksella**

* Ilmatieteenlaitoksen [Sää-sovellus](https://www.ilmatieteenlaitos.fi/omat-havainnot)

**ELY-keskuksen ja Tulvakeskuksen yhteiset tiedotteet**

* [Lapin ELY-keskuksen ja Tulvakeskuksen tiedotteet](http://www.ely-keskus.fi/web/ely/tiedotteet?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14253)

**Tulvatilanteen seuranta**

* Tulvatilannetta koko Suomessa voi seurata lähes reaaliajassa valtakunnallisilla vesitilanne ja ennusteet-sivuilla: [www.ymparisto.fi/tulvatilanne](http://www.ymparisto.fi/tulvatilanne)
* Jatkuvasti päivittyvä kartta: [Tulvavaroitukset ja vesistöennusteet](http://www.ymparisto.fi/ennusteetjavaroitukset)
* Vesitilanne ja tiedotteet löytyvät myös uudesta [vesi.fi-palvelusta](http://www.vesi.fi/)
* Ajankohtainen liikennetieto: [TMFG:n liikennetilanne-palvelusta](https://liikennetilanne.tmfg.fi/)
* ELY-keskusten yhteinen [tulvasivu](http://www.ely-keskus.fi/web/ely/ajankohtainen-tulvatilanne#.WruB0mdKUSk)
* Lapin pelastuslaitoksen [Lapin tulvasivut 2020 -sivut](http://www.lapinpelastuslaitos.fi/ajankohtaista/lapin-tulvasivut-2020)

**Twitter**

* [#tulva OR #tulvat](https://twitter.com/search?q=%23tulva%20OR%20%23tulvat&src=typd&f=live) ja [#Lapintulvat](https://twitter.com/search?q=%23Lapintulvat&src=typed_query&f=live)
* [@pinnanalta](https://twitter.com/pinnanalta) (SYKEn hydrologit)
* [@Lapin\_ELY](https://twitter.com/Lapin_ELY) (Lapin ELY-keskus)
* [@meteorologit](https://twitter.com/meteorologit) (Ilmatieteen laitos)
* [@Lapinpelastus](https://twitter.com/Lapinpelastus) (Lapin Pelastuslaitos)



Pellon tulva 9.6.1968. Kuva Esko Ylitalo.

Julkaisupäivä

13.5.2020

**ELY-keskusten koronarahoituksessa siirrytty loppurahoitusten maksatusvaiheeseen - saapuneista 25 321 hakemuksesta käsitelty jo lähes 11 000**

Päivittäinen uusien hakemusten määrä on alkuvaiheen jopa lähes 2000 hakemuksesta tasaantunut noin 300-400 hakemukseen/päivä. Torstaihin 14.5.2020 mennessä saapuneista hakemuksista on käsitelty 10 757 kpl. Näistä hyväksyttyjä päätöksiä on 8 471 kpl ja joihin on myönnetty yhteensä 100 767 128 euroa. Hakemusten käsittelyaikataulu on ELY-keskuksissa pysynyt edelleen noin 500 hakemuksessa/päivä.

Avustusten maksamatta olevan osuuden haku avautui tiistaina 12.5.2020 ja maksatushakemuksia on saapunut 14.5. mennessä yhteensä 474 kpl. ELY-keskusten mukaan saapuneita maksatuspäätöksiä on pystytty tekemään toistaiseksi lähes hakemusten saapumisvauhtia, määrän ollessa 380 kpl.  Mikäli hakija on hakemuksen yhteydessä hakenut 70 %:n ennakkoa, on se osuus jo maksettu avustuspäätöksen yhteydessä. ELY-keskuksista muistutetaan, että avustuksen loppuerän maksatusta on hyvä hakea mahdollisimman pian. ELYissä varaudutaan myös kontaktoimaan hakijoita varmistaakseen sen, että maksatushakemukset tulevat tehdyiksi.

Rahoitetut toimialat (tilanne 13.5.2020)

|  |  |  |
| --- | --- | --- |
|  | Kpl | Euroa |
| Kaupanala | 1559 | 18 064 634 |
| Ravitsemus ja majoitus | 1391 | 12 431 788 |
| Liikenne ja kuljetus | 1156 | 8 081 595 |
| Teollisuus | 819 | 13 932 028 |
| Palvelut liike-elämälle (mm. talous- ja lakiasianpalvelut) | 810 | 12 264 392 |
| Rakentaminen | 574 | 6 785 400 |
| Hallinto- ja tukipalvelut liike-elämälle | 424 | 5 164 632 |
| Ohjelmistoala ja muu informaatio sekä viestintä | 387 | 9 173 314 |
| Terveys- ja sosiaalipalvelut (esim. kuntoutus ja hoitopalvelut) | 360 | 3 889 175 |
| Kuluttajapalvelut | 328 | 2 749 730 |
| Kulttuuri- ja virkistyspalvelut | 280 | 3 302 060 |
| Koulutuspalvelut | 187 | 2 523 020 |
| Kiinteistönvälitys ja muu kiinteistötoiminta | 112 | 1 195 910 |
| Muut toimialat | 84 | 1 209 450 |

**Lisätietoja:** ELY-keskus, ylijohtaja Petri Knaapinen ([@ely-keskus.fi](mailto:@ely-keskus.fi))

**Lue lisää:**

* [Lukuisat suomalaiset yritykset ovat saaneet ELY-keskuksilta kriisiapua - maksatusten hakemisen on tarkoitus avautua ensi tiistaina (8.5.2020)](http://www.ely-keskus.fi/web/ely/-/lukuisat-suomalaiset-yritykset-ovat-saaneet-ely-keskuksilta-kriisiapua-maksatusten-hakemisen-on-tarkoitus-avautua-ensi-tiistaina)
* [ELY-keskusten koronarahoituksen hakemusmäärät ja sekä haetut avustussummat kasvussa (29.4.2020](http://www.ely-keskus.fi/web/ely/-/ely-keskusten-koronarahoituksen-hakemusmaarat-ja-seka-haetut-avustussummat-kasvussa)
* [ELY-keskusten koronatuet palvelevat useiden toimialojen yrityksiä (23.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronatuet-palvelevat-useiden-toimialojen-yrityksia)
* [Torstaihin 16.4. klo 12:00 mennessä ELY-keskusten koronarahoituspäätöksiä on tehty 1 419 kpl yhteensä 18 197 217 euron edestä](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronarahoituspaatoksia-tehty-1-419-kpl-yhteensa-18-197-217-euron-edesta)
* [ELY-keskuksen koronarahoitushakemusten käsittely käynnistyi tiistaina 7.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-ensimmaiset-koronarahoituspaatokset-tehtiin-7-4-2020)
* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)

Julkaisupäivä

14.5.2020

**Tenojoen kalastusluvat tulevat myyntiin porrastetusti (Lappi)**

*Lupien myynnin porrastamisella halutaan välttää lupakaupan palvelimelle koituvaa ruuhkaa ja siten varmistaa lupakaupan toimivuus.*

Tenojoen kalastuslupien myynti alkaa aiemmin ilmoitetun mukaisesti maanantaina 18.5. klo 14.00. Tuolloin myytäväksi tulevat venekalastusluvat. Rantakalastusluvat tulevat myytäväksi keskiviikkona 20.5. klo 14.00. Erityisen lupakiintiön luvat ovat varattavissa perjantaista 22.5. klo 14.00 alkaen.

Erityisiä lupia varaaville ulkopaikkakuntalaisille tilojen omistajille halutaan turvata mahdollisuus tarkistaa oman tilan tiedot ennen kuin erityislupia pääsee varaamaan. Ulkopaikkakuntalaiset tilanomistajat voivat tarkistaa, että tilan tiedot löytyvät lupakaupasta huomisesta 16.5. iltapäivästä alkaen. Jos tietoja ei löydy tai niissä on virheitä, yhteys [info@tenonkalaluvat.fi](mailto:info@tenonkalaluvat.fi). Asiasta tiedotetaan tarkemmin lupakaupan sivuilla.

* [Kalastuslupien verkkokauppa: *www.tenonkalaluvat.fi*](http://www.tenonkalaluvat.fi/)
* [Lupakauppa Tenojokivarresta tilan omistaville ulkopaikkakuntalaisille: *www.tenonkalaluvat.fi/tilanomistaja\_kirjaudu*](https://www.tenonkalaluvat.fi/tilanomistaja_kirjaudu)
* Kysymykset lupakauppaan liittyen: *info(at)tenonkalaluvat.fi*

**Lisätietoja:**  
Kalatalousasiantuntija Kare Koivisto, puh. 0295 037 067  
kare.koivisto(at)ely-keskus.fi

Julkaisupäivä

15.5.2020

**Sulaminen käynnistyy vähitellen koko Lapissa – suurtulvat edelleen mahdollisia (Lappi)**

**Lapin ELY-keskus ja Tulvakeskus tiedottavat**

Lapin tilanne tulvien osalta on vielä rauhallinen, mutta virtaamat alkavat vähitellen kasvaa lämpötilojen noustessa. Simojoella virtaamien arvioidaan olevan korkeimmillaan toukokuun viimeisellä viikolla, mutta muualla Lapissa tulvahuiput ajoittuvat kesäkuun puolelle. Uusimpien ennusteiden mukaan sulaminen näyttäisi jakaantuvan melko pitkälle aikavälille. Riski suurtulvalle on kuitenkin edelleen olemassa.

Uusien ennusteiden mukaan viileä sää jatkuu vielä muutaman päivän. Loppuviikosta lämpötilat kuitenkin kohoavat nollan yläpuolelle yölläkin suurimmassa osassa Lappia, jolloin lumen sulaminen pääsee kunnolla vauhtiin. Osittain sulamista on jo tapahtunut erityisesti Etelä-Lapin alueella, jossa lumen määrä on vähentynyt merkittävästi. Lämpötilan kehitys on kuitenkin vielä epävarmaa ja se vaikuttaa sekä tulvien suuruuteen, että ajankohtaan.

Jokien virtaamat näyttäisivät olevan melko samaan aikaan suurimmillaan sekä Ivalossa, Rovaniemellä että Kittilässä. Näissä paikoissa tulvahuippu ajoittuu todennäköisesti kesäkuun ensimmäiselle tai toiselle viikolle. Laajan pohjoisen valuma-alueen vuoksi Tornionjoen tulvahuippu tulee muutaman päivän edellisten jälkeen. Tenojoella virtaamat näyttäisivät olevan suurimmillaan Tornionjoen tulvien kanssa, eli kesäkuun toisella tai kolmannella viikolla.

Uusimpien ennusteiden mukaan sulamisjaksosta muodostuu melko pitkä, mikä on hieman pienentänyt suurtulvien riskiä. Mikäli lämpötilat nousevat ennustettua nopeammin on ennätyssuurtulvat edelleen mahdollisia. Mikäli lämpenemisen kanssa samaan aikaan tulee voimakkaita vesisateita, tilanne muodostuu vakavaksi kaikilla riskialueilla.

Sekä Rovaniemellä että Kittilässä tulvan arvioidaan nousevan vahinkorajan tuntumaan tai hieman sen yli. Mikäli lämpeneminen tapahtuu nopeasti, voi Kittilässä tulva kasvaa yhtä suureksi kuin vuonna 2005. Tornionjoella suurin riski tulvavahingoille on Pellossa, jossa tulvan arvioidaan nousevan vahinkorajan tuntumaan. Ivalossa on mahdollisuudet kaikkien aikojen suurimpaan tulvaan, mutta tulvapenkereet suojaavat suurimmilta vahingoilta.

Tulvien ajankohdat ja suuruus tarkentuvat sääennusteen tarkentumisen myötä lähiviikkojen aikana. Seuraava Lapin aluetta koskeva tulvatiedote annetaan viikolla 22 ja lisäksi tilanteesta tiedotetaan muun muassa Twitterissä. Mikäli olosuhteet muuttuvat ennustetusta, siitä tiedotetaan välittömästi. Tulvatilannekuvaa ja ennusteita voi seurata valtakunnallisella [www.ymparisto.fi/tulvatilanne](https://www.ymparisto.fi/tulvatilanne)-sivulla. Ennusteet päivittyvät muutaman tunnin välein.

**Tiedote ruotsiksi ja englanniksi:**

* [Småningom börjar det smälta i hela Lappland – stora översvämningar är fortfarande möjliga](https://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/smaningom-borjar-det-smalta-i-hela-lappland-%E2%80%93-stora-oversvamningar-ar-fortfarande-mojliga-lappland-?redirect=https%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_OvA3wfzIQ4AO%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1%26p_r_p_564233524_categoryId%3D14253%26p_r_p_564233524_resetCur%3Dtrue)
* [Snow starts gradually melting in Lapland - major floods still possible](https://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/snow-starts-gradually-melting-in-lapland-major-floods-still-possible-lapland-?redirect=https%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_OvA3wfzIQ4AO%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)

Lisätietoja:

Johtava vesitalousasiantuntija Timo Alaraudanjoki, Lapin ELY-keskus, puh. 0295 037 282, etunimi.sukunimi@ely-keskus.fi

Johtava hydrologi Bertel Vehviläinen, Suomen ympäristökeskus,  
puh. 0295 251 731 (Tulvakeskus), etunimi.sukunimi@ymparisto.fi

**Ohjeita omatoimiseen varautumiseen**

* [Lapin pelastuslaitoksen tulva 2020-sivut](http://www.lapinpelastuslaitos.fi/ajankohtaista/lapin-tulvasivut-2020)
* [www.ymparisto.fi/tulvaohjeet](http://www.ymparisto.fi/tulvaohjeet)
* [Opas asukkaille, omatoiminen tulviin varautuminen](https://www.doria.fi/handle/10024/134603)

**Jaa tulvahavaintosi Sää-sovelluksella**

* Ilmatieteenlaitoksen [Sää-sovellus](https://www.ilmatieteenlaitos.fi/omat-havainnot)

**Lapin ELY-keskuksen ja Tulvakeskuksen yhteiset tiedotteet**

* [Lapin ELY-keskuksen ja Tulvakeskuksen tiedotteet](http://www.ely-keskus.fi/web/ely/tiedotteet?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14253)

**Tulvatilanteen seuranta**

* Tulvatilannetta koko Suomessa voi seurata lähes reaaliajassa valtakunnallisilla [vesitilanne ja ennusteet-sivuilla](http://www.ymparisto.fi/tulvatilanne)
* Jatkuvasti päivittyvä kartta: [Tulvavaroitukset ja vesistöennusteet](http://www.ymparisto.fi/ennusteetjavaroitukset)
* Vesitilanne ja tiedotteet löytyvät myös uudesta [vesi.fi-palvelusta](http://www.vesi.fi/)
* Ajankohtainen liikennetieto: [TMFG:n liikennetilanne-palvelusta](https://liikennetilanne.tmfg.fi/)
* ELY-keskusten yhteinen [tulvasivu](http://www.ely-keskus.fi/web/ely/ajankohtainen-tulvatilanne#.WruB0mdKUSk)
* Lapin pelastuslaitoksen [Lapin tulvasivut 2020 -sivut](http://www.lapinpelastuslaitos.fi/ajankohtaista/lapin-tulvasivut-2020)

**Twitter**

* [#tulva OR #tulvat](https://twitter.com/search?q=%23tulva%20OR%20%23tulvat&src=typd&f=live) ja [#Lapintulvat](https://twitter.com/search?q=%23Lapintulvat&src=typed_query&f=live)
* [@pinnanalta](https://twitter.com/pinnanalta) (SYKEn hydrologit)
* [@Lapin\_ELY](https://twitter.com/Lapin_ELY) (Lapin ELY-keskus)
* [@meteorologit](https://twitter.com/meteorologit) (Ilmatieteen laitos)
* [@Lapinpelastus](https://twitter.com/Lapinpelastus) (Lapin Pelastuslaitos)



Kemijoki, Rovaniemi 19.5.2020. Kuva Lapin ELY-keskus.

Julkaisupäivä

20.5.2020

**Lämpöaalto sulattaa Lapin alueen lumet nopeasti – tulvaennätyksiä voi rikkoontua (Lappi)**

**Lapin ELY-keskus ja Tulvakeskus tiedottavat**

Lappiin saapunut lämpöaalto käynnisti lumen voimakkaan sulamisen. Virtaamat ovat sen seurauksena lähdössä nopeaan nousuun ja tulvahuiput ajoittuvat kesäkuun alkuun tai mahdollisesti jo ensi viikon lopulle. Tulvista koko Lapin alueella näyttäisi tulevan poikkeuksellisen isot ja jopa aiemmat ennätykset voivat rikkoontua. Suurten lumimäärien aiheuttama riski suurtulvalle on toteutumassa.

Ounasjoen vedenkorkeus nousee Kittilässä touko-kesäkuun vaihteessa vahinkorajan yläpuolelle 70 - 80 % todennäköisyydellä ja myös mahdollisuus vuoden 2005 ennätystulvan ylittymiseen on olemassa. Tämänhetkisten ennusteiden mukaan sää hiukan kylmenee ensi viikon puolivälin jälkeen hidastaen sulamista. Mikäli tätä kylmenemistä ei tapahdukaan, on virtaamahuippu terävämpi ja todennäköisesti vieläkin suurempi kuin nyt ennustetaan. Myös Rovaniemellä tulvahuippu ajoittuu ennusteen mukaan touko-kesäkuun vaihteeseen, todennäköisesti muutamaa päivää Kittilän huippua myöhäisemmäksi. Tulvavahinkoraja ylittyy noin 80 % todennäköisyydellä ja on myös suuri mahdollisuus, että Kemijoen virtaama nousee suuremmaksi kuin havaintohistorian tähän saakka suurimmissa vuosien 1973 ja 1993 tulvissa.

Tornionjoella tulvahuipun arvioidaan olevan todennäköisimmin vasta kesäkuun 5. päivän jälkeen ja virtaamien ennustetaan kasvavan lähelle vuonna 1968 mitattua ennätystä. Näillä näkymin joen vedenpinta Torniossa jää korotettujen tulvapenkereiden alapuolelle, mutta Pellossa on varsin todennäköistä, että vahinkoraja ylittyy.

Ivalojoen virtaama ja vedenkorkeus saavuttavat huippunsa joko aivan toukokuun lopussa tai kesäkuun alulla. Tämänhetkisen ennusteen mukaan tulva on kaksihuippuinen, jolloin maksimivirtaama jää vuoden 2005 suurtulvaa pienemmäksi. Lumimäärän osalta selvästi suurempikin tulva olisi mahdollinen, ja jos seuraava kahden viikon jakso on ennustettua lämpimämpi, voi tulvahuippu olla selvästi tämänhetkisiä ennusteita suurempi. Korotetut tulvapenkereet joka tapauksessa estänevät merkittävien tulvavahinkojen syntymisen Ivalossa.

Poikkeuksellisen suuret tulvat ja sen myötä tavanomaista suuremmat vedenvirtausnopeudet edellyttävät vesistöalueilla olevilta ihmisiltä omatoimista varautumista.  Erityisesti ranta-alueilla ja alueilla, joille vesi voi suuressa tulvassa levitä, tulee huolehtia laitureiden, veneiden ja kaikkien muidenkin rakenteiden turvallisesta kiinnityksestä ja suojaamisesta. Poikkeuksellisen suuri tulva nostaa vettä monille paikallis- ja kantateille. Teiden liikennöitävyydestä saa tietoa kunnista ja tieliikennekeskuksesta. Mikäli aiemmat tulvaennätykset ylittyvät, saattavat tulvat aiheuttaa vahinkoja kohteissa, joilla tulvavahinkojen riskiä ei ole aiemmin todettu.

Tulvien ajankohdat ja suuruus tarkentuvat sääennusteen tarkentumisen myötä lähiviikkojen aikana. Seuraava Lapin aluetta koskeva tulvatiedote annetaan viikolla 22 ja lisäksi tilanteesta tiedotetaan muun muassa Twitterissä. Mikäli olosuhteet muuttuvat ennustetusta, siitä tiedotetaan välittömästi. Tulvatilannekuvaa ja ennusteita voi seurata valtakunnallisella [www.ymparisto.fi/tulvatilanne](https://www.ymparisto.fi/tulvatilanne)-sivulla. Ennusteet päivittyvät muutaman tunnin välein.

**Lisätietoja:**

Johtava vesitalousasiantuntija **Timo Alaraudanjoki**, Lapin ELY-keskus, puh. 0295 037 282, etunimi.sukunimi@ely-keskus.fi

Johtava hydrologi **Bertel Vehviläinen**, Suomen ympäristökeskus,  
puh. 0295 251 731 (Tulvakeskus), etunimi.sukunimi@ymparisto.fi

**Ohjeita omatoimiseen varautumiseen**

* [Lapin pelastuslaitoksen tulva 2020-sivut](http://www.lapinpelastuslaitos.fi/ajankohtaista/lapin-tulvasivut-2020)
* [www.ymparisto.fi/tulvaohjeet](http://www.ymparisto.fi/tulvaohjeet)
* [Opas asukkaille, omatoiminen tulviin varautuminen](https://www.doria.fi/handle/10024/134603)

**Jaa tulvahavaintosi Sää-sovelluksella**

* Ilmatieteenlaitoksen [Sää-sovellus](https://www.ilmatieteenlaitos.fi/omat-havainnot)

**Lapin ELY-keskuksen ja Tulvakeskuksen yhteiset tiedotteet**

* [Lapin ELY-keskuksen ja Tulvakeskuksen tiedotteet](http://www.ely-keskus.fi/web/ely/tiedotteet?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14253)

**Tulvatilanteen seuranta**

* Tulvatilannetta koko Suomessa voi seurata lähes reaaliajassa valtakunnallisilla [vesitilanne ja ennusteet-sivuilla](http://www.ymparisto.fi/tulvatilanne)
* Jatkuvasti päivittyvä kartta: [Tulvavaroitukset ja vesistöennusteet](http://www.ymparisto.fi/ennusteetjavaroitukset)
* Vesitilanne ja tiedotteet löytyvät myös uudesta [vesi.fi-palvelusta](http://www.vesi.fi/)
* Ajankohtainen liikennetieto: [TMFG:n liikennetilanne-palvelusta](https://liikennetilanne.tmfg.fi/)
* ELY-keskusten yhteinen [tulvasivu](http://www.ely-keskus.fi/web/ely/ajankohtainen-tulvatilanne#.WruB0mdKUSk)
* Lapin pelastuslaitoksen [Lapin tulvasivut 2020 -sivut](http://www.lapinpelastuslaitos.fi/ajankohtaista/lapin-tulvasivut-2020)

**Twitter**

* [#tulva OR #tulvat](https://twitter.com/search?q=%23tulva%20OR%20%23tulvat&src=typd&f=live) ja [#Lapintulvat](https://twitter.com/search?q=%23Lapintulvat&src=typed_query&f=live)
* [@pinnanalta](https://twitter.com/pinnanalta) (SYKEn hydrologit)
* [@Lapin\_ELY](https://twitter.com/Lapin_ELY) (Lapin ELY-keskus)
* [@meteorologit](https://twitter.com/meteorologit) (Ilmatieteen laitos)
* [@Lapinpelastus](https://twitter.com/Lapinpelastus) (Lapin Pelastuslaitos)

Julkaisupäivä

22.5.2020

**Maaseudun ja kalatalouden koronatukia haettu ELY-keskuksista ensimmäisen hakuviikon aikana noin 360**

Maaseudun yritysten ja alkutuotannon sekä kalatalouden koronarahoituksen haku avautui 18.5. Maanantaihin 25.5. mennessä hakemuksia oli saapunut yhteensä noin 360 kappaletta. Näistä maaseudun yritysten väliaikaisen tuen hakemuksia oli noin 180 kpl (yhteensä 1,6 M€) ja alkutuotannon väliaikaisen tuen hakemuksia noin 150 kpl (yhteensä 1,4 M€). Kalatalouden väliaikaisen tuen hakemuksia oli saapunut kolmisenkymmentä kappaletta (yhteensä noin 0,6 M€).

Kaakkois-Suomen ELY-keskuksen maaseutupalvelut -yksikön päällikkö Jyrki Pitkäsen mukaan hakemuksia on päästy käsittelemään heti. Hakemusmäärissä on ainakin nyt alkuvaiheessa melko suuria eroja alueiden välillä. Eniten maaseudun yritysten ja alkutuotannon väliaikaisen tuen hakemuksia on saatu Pohjanmaan ja Varsinais-Suomen ELY-keskusten alueella. Ruuhkautumista käsittelyssä ei näyttäisi syntyvän ja myös maksatukset on saatu nopeasti käyntiin. Maaseudun yritysten väliaikaista tukea ovat saaneet muun muassa juuston valmistaja ja maatilalla toimiva ratsutalli. Alkutuotannon väliaikaista tukea on myönnetty esimerkiksi perunan suoramyyntiä ravintoloille harjoittavalle maatilalle.

Kalatalouden väliaikaista tukea hakeneiden osalta käsittely on käynnistynyt ja päätöksentekoon tullaan pääsemään nyt kuluvalla viikolla. Lapin ELY-keskuksesta kalatalouspäällikkö Mika Oraluoma kertoo, ettei myöskään tämän tuen osalta ole hakemusmäärien vähäisyyden vuoksi syntymässä ruuhkautumista.

ELY-keskuksista muistutetaan, että mahdollisimman hyvin täytetty hakemus nopeuttaa sen käsittelyä, kun lisäselvityksiä ei tarvitse tehdä. Hakemusten täyttämiseen saa neuvoja sekä ELY-keskusten valtakunnallisesta neuvontapuhelimesta että alueellisista ELY-keskuksista.

**Maaseudun yritysten väliaikaista tukea** voivat hakea yritykset, jotka toimivat samalla y-tunnuksella maatilan kanssa ja harjoittavat muuta yritystoimintaa kuin maataloutta, metsätaloutta tai kalataloutta. Tukea voivat hakea myös maataloustuotteiden jalostusta ja myyntiä harjoittavat alle 10 henkilöä työllistävät yritykset. Maataloustuotteita ovat esimerkiksi meijerituotteet, myllytuotteet, teurastamotuotteet ja lihavalmisteet, vihannekset, kasvikset, marjat ja sienet sekä näistä valmistetut tuotteet, rehut ja lemmikkieläinten ruoka.

**Alkutuotannon väliaikaista tukea** voivat hakea esimerkiksi erikoistuneet maatilat, porotilat ja puutarhatilat, jotka myyvät tuotteitaan suoraan ravintoloille tai muille ostajille ja joiden tuotteiden menekki on pysähtynyt tai merkittävästi pienentynyt koronakriisin vuoksi.

**Kalatalouden väliaikaista tukea** voidaan myöntää Manner-Suomessa ryhmän I kaupallisille kalastajille ja Ahvenanmaalla päätoimisille kaupallisille kalastajille. Lisäksi tukea voidaan myöntää koko maassa kalankasvatusta, kalan jalostusta sekä kalan tukku- ja vähittäiskauppaa harjoittaville yrityksille. Tukea voidaan myöntää vain sellaisille yrityksille, joilla on ollut edellytykset kannattavaan liiketoimintaan ennen koronakriisin alkua.

Tiedotamme ELY-keskuksen verkkosivuilla ja sosiaalisen median kanavissa hakemusten käsittelyn tilanteesta.

**Lisätietoja**:

Kaakkois-Suomen ELY-keskus, maaseutupalvelut -yksikön päällikkö Jyrki Pitkänen     
Lapin ELY-keskus, kalatalouspäällikkö Mika Oraluoma     
([@ely-keskus.fi](http://ely-keskus.fi/))

**Lisätietoja tuista:**


* [Maaseudun yritykset](https://www.ely-keskus.fi/web/ely/maaseudun-yritysten-valiaikainen-tuki)
* [Alkutuotanto](https://www.ely-keskus.fi/web/ely/alkutuotannon-valiaikainen-tuki)
* [Kalatalous](https://www.ely-keskus.fi/web/ely/kalatalouden-valiaikainen-tuki)

Julkaisupäivä

26.5.2020

**Koronarajoitustoimista johtuva työttömyyden kasvu jatkui huhtikuussa (Lappi)**

Koronaviruksen leviämisen hidastamiseen liittyvät toimet katkaisivat työttömyyden alenemisen maaliskuussa. Työttömyyden voimakas kasvu jatkui huhtikuussa. Huhtikuun lopussa Lapissa oli 15 700 työtöntä. Työttömiä oli 3 860 (33 %) enemmän kuin maaliskuussa ja 6 660 (74 %) enemmän kuin vuotta aiemmin.



Lomautusten osuus työttömyyden lisääntymisestä voimistui huhtikuussa. Huhtikuun lopussa työttömistä 5 290 eli joka kolmas oli lomautettu. Lomautukset ovat kohdentuneet useille sellaisille aloille, mm. palvelu- ja myyntityö, joilla lomautukset eivät ole tyypillisiä.

Työttömiä oli huhtikuussa kaikissa Lapin seutukunnissa ja kunnissa enemmän kuin vuotta aiemmin. Työttömyyden lisääntymisen voimakkuus vaihtelee heijastellen koronavirustilanteeseen liittyvien toimien vaikutuksia erityisesti matkailuun kytkeytyville toimialoille. Työttömyyden kasvu on ollut maltillisinta Pellossa, Ranualla, Tervolassa ja Ylitorniolla. Voimakkaimmin työttömyyden kasvu näkyy Kittilässä, Kolarissa ja Pelkosenniemellä. Kaupunkikunnista maltillisin työttömyyden kasvu on ollut Kemissä ja Kemijärvellä ja voimakkainta Rovaniemellä.

Kaikkiaan Lapissa oli huhtikuun lopussa 24 960 työnhakijaa. Kaikkien työnhakijoiden määrässä näkyvät myös työnhakijaksi ilmoittautuneet työttömyysturvan piiriin hakeutuneet yrittäjät. Huhtikuun aikana työnhaun aloitti 1 000 yrittäjää.

Työvoiman kysyntä hidastui edelleen huhtikuun aikana. Huhtikuussa Lapissa ilmoitettiin TE-toimistoon avoimeksi kuitenkin yli 1 070 työpaikkaa. Työpaikkoja ilmoitettiin avoimeksi eniten rakennustyöntekijöille ja rakentamisen avustaville työntekijöille, opettajille, hoivapalvelun ja terveydenhuollon työntekijöille, siivoojille ja myyntiedustajille.

Maaliskuun puolessa välistä alkaen TE-toimiston asiakasmäärä kasvoi poikkeuksellisen nopeasti ja työttömien määrä lähes kaksinkertaistui. TE-toimiston asiakastietojärjestelmästä saatavan tilannetiedon mukaan työttömyys lisääntyi vielä toukokuun ensimmäisen viikon aikana, mutta on sen jälkeen hitaasti laskenut. Viime viikon lopussa työttömiä oli noin 15 400.

"TE-toimistossa on kohdennettu henkilöstöresursseja siten, että asiakkaiden työnhaun käynnistyminen ja työttömyysturvaan liittyvien lausuntojen antaminen on tapahtunut mahdollisimman nopeasti. Nämä ruuhkat saatiin purettua toukokuun alkuun mennessä. TE-toimistolla on nyt tärkeä tehtävä tarjota palveluja asiakkaiden palvelutarpeiden pohjalta sekä ottaa käyttöön uusia palveluja" kertoo Lapin TE-toimiston palvelujohtaja Tero Hyttinen.

Lapin ELY-keskuksen huhtikuun 2020 työllisyyskatsaus löytyy kokonaisuudessaan selainversiona ja pdf-muodossa osoitteesta: <http://www.temtyollisyyskatsaus.fi/Lappi.aspx>

**Lisätietoja:  
Lapin elinkeino-, liikenne- ja ympäristökeskus:**   
Yksikön päällikkö, Satu Huikuri, 0295 037 049

**Lapin työ- ja elinkeinotoimisto:**   
Johtaja, Tiina Keränen, 0295 039 636  
Palvelujohtaja Tero Hyttinen, 0295 039 560

Seuraava työllisyyskatsaus (toukokuu 2020) julkaistaan 24.6.2020

Linkit:

Tuoreimmat koko maan ja ELY-keskusten työllisyyskatsaukset: <http://www.temtyollisyyskatsaus.fi>

* Lapin työllisyyskatsaus: <http://www.temtyollisyyskatsaus.fi/Lappi.aspx>

Lapin ELY-keskuksen internetsivut

* Työllisyyskatsaukset –sivu: Lapin työllisyyskatsaus pdf-versiona (koottuna myös aiempien katsausten pdf-versiot): <http://www.ely-keskus.fi/web/ely/ely-lappi-tyollisyyskatsaukset>
* Työmarkkinatilastot –sivu: <http://www.ely-keskus.fi/web/ely/ely-lappi-tyomarkkinatilastot>

Työnvälitystilaston keskeiset tiedot (koko maa, ELY-keskuksittain, seutukunnittain ja kunnittain) Tilastokeskuksen StatFin-tilastotietokannassa <http://pxnet2.stat.fi/PXWeb/pxweb/fi/StatFin/> polkua Työmarkkinat / Työnvälitystilasto (TEM)

Julkaisupäivä

27.5.2020

**Tulvavesi nousee lähipäivinä vahinkorajalle Rovaniemellä ja Kittilässä (Lappi)**

**Lapin ELY-keskus ja Tulvakeskus tiedottavat**

Rovaniemellä ja Kittilässä vesi nousee lähelle tulvahuippua viikon vaihteessa. Molemmilla alueilla tulvahuippu on pitkä ja kestää todennäköisesti viikon ajan. Kittilässä tulvan arvioidaan nousevan vuoden 2005 tulvan tasolle ja Rovaniemellä vahinkorajan yläpuolelle tai jopa vuoden 1993 tulvan tasolle. Virtaaman arvioidaan olevan Kittilässä yli 1000 m3/s ja Rovaniemellä 4000 - 4200 m3/s. ELY-keskus varoittaa jokien suurista virtaamista ja petollisista rantapenkereistä.

Jokien virtaamat ovat Lapissa olleet lähipäivät nopeassa kasvussa lämpöaallon aiheuttaman voimakkaan lumen sulannan vaikutuksesta. Pohjois-Lapin alueelle on tiedossa muutaman päivän viileää sateetonta säätä, mikä hidastaa sulantaa ja tasaa tulvahuippuja pidemmälle aikavälille. Alkuviikosta lämpeneminen alkaa uudestaan ja todennäköisesti sulattaa loput lumet valuma-alueilta. Jos ensi viikolla tulee runsaita sateita, se voi vaikuttaa tulvahuippuihin merkittävästi.

Kaikissa vesistöissä vedenkorkeudet tulevat nousemaan vielä noin 1,5 - 2 metriä nykyisestä korkeudesta. Mikäli aiemmat tulvaennätykset ylittyvät, saattavat tulvat aiheuttaa vahinkoja kohteissa, joilla tulvavahinkojen riskiä ei ole aiemmin todettu.

Ivalojoella viileä sää tasoittaa tulvahuippua ja vedenkorkeuden arvioidaan olevan korkeimmillaan ensi viikon puolivälin vaiheilla. Tulva jää tämän hetken ennusteen mukaan vahinkorajan alapuolelle. Koska lumista on vielä yli puolet sulamatta, voi tulva kasvaa suureksi, jos sää lämpenee ennustettua voimakkaammin tai saadaan sateita. Virtaaman arvioidaan olevan noin 600-800 m3/s välillä.

Tornionjoella tulvahuipun arvioidaan olevan ensi viikon loppupuolella. Virtaamien ennustetaan kasvavan myös Tornionjoella tavanomaista kevättulvaa suuremmiksi (noin 3100 - 3500 m3/s välillä). Näillä näkymin Tornionjoen vedenpinta jää Torniossa ja Pellossa tulvapenkereiden alapuolelle, mutta pengerrettyjen alueiden ulkopuolella voi syntyä jonkin verran vahinkoja.

**ELY-keskus varoittaa jokien suurista virtaamista ja petollisista rantapenkereistä**

Kansalaisten tulee ottaa huomioon tavanomaista suuremmat vedenvirtausnopeudet. Veneily ja muu liikkuminen tulvavesissä on vaarallista. Lisäksi rannat ovat eroosioherkkiä ja voivat syöpyä virtaavan veden vaikutuksesta petollisiksi.

Ranta-alueilla tulee huolehtia laitureiden, veneiden ja kaikkien muidenkin rakenteiden turvallisesta kiinnityksestä ja suojaamisesta. Viljelijöiden tulee välttää lietteen ajamista tulviville pelloille, koska se lisäisi ravinnekuormitusta. Poikkeuksellisen suuri tulva nostaa vettä monille paikallis- ja kantateille.

**Seuraa tulvatilannetta**

Seuraava Lapin aluetta koskeva tulvatiedote annetaan perjantaina ja lisäksi tilanteesta tiedotetaan muun muassa Twitterissä. Mikäli olosuhteet muuttuvat ennustetusta, siitä tiedotetaan välittömästi. Tulvatilannekuvaa ja ennusteita voi seurata valtakunnallisella [www.ymparisto.fi/tulvatilanne](https://www.ymparisto.fi/tulvatilanne)-sivulla. Ennusteet päivittyvät muutaman tunnin välein.

Tiedote ruotsiksi ja englanniksi:

* [Översvämningsvattnet stiger inom de närmaste dagarna till skadegränsen i Rovaniemi och Kittilä](https://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/oversvamningsvattnet-stiger-inom-de-narmaste-dagarna-till-skadegransen-i-rovaniemi-och-kittila-lappland-?p_r_p_564233524_categoryId=14253&p_r_p_564233524_resetCur=true&_101_INSTANCE_OvA3wfzIQ4AO_redirect=https%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_OvA3wfzIQ4AO%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1%26p_r_p_564233524_categoryId%3D14253%26p_r_p_564233524_resetCur%3Dtrue)
* [Flood water will rise to the damage limit in Rovaniemi and Kittilä in the next few days](https://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/flood-water-will-rise-to-the-damage-limit-in-rovaniemi-and-kittila-in-the-next-few-days-lapland-?redirect=https%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_OvA3wfzIQ4AO%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)

Lisätietoja:

Johtava vesitalousasiantuntija Timo Alaraudanjoki, Lapin ELY-keskus, puh. 0295 037 282, etunimi.sukunimi@ely-keskus.fi

Johtava hydrologi Bertel Vehviläinen, Suomen ympäristökeskus, (Tulvakeskus),  
puh. 0295 251 731, etunimi.sukunimi@ymparisto.fi

**Ohjeita omatoimiseen varautumiseen**

* [Lapin pelastuslaitoksen tulva 2020-sivut](http://www.lapinpelastuslaitos.fi/ajankohtaista/lapin-tulvasivut-2020)
* [www.ymparisto.fi/tulvaohjeet](http://www.ymparisto.fi/tulvaohjeet)
* [Opas asukkaille, omatoiminen tulviin varautuminen](https://www.doria.fi/handle/10024/134603)

**Jaa tulvahavaintosi Sää-sovelluksella**

* Ilmatieteenlaitoksen [Sää-sovellus](https://www.ilmatieteenlaitos.fi/omat-havainnot)

**Lapin ELY-keskuksen ja Tulvakeskuksen yhteiset tiedotteet**

* [Lapin ELY-keskuksen ja Tulvakeskuksen tiedotteet](http://www.ely-keskus.fi/web/ely/tiedotteet?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14253)

**Tulvatilanteen seuranta**

* Tulvatilannetta koko Suomessa voi seurata lähes reaaliajassa valtakunnallisilla [vesitilanne ja ennusteet-sivuilla](http://www.ymparisto.fi/tulvatilanne)
* Jatkuvasti päivittyvä kartta: [Tulvavaroitukset ja vesistöennusteet](http://www.ymparisto.fi/ennusteetjavaroitukset)
* Vesitilanne ja tiedotteet löytyvät myös uudesta [vesi.fi-palvelusta](http://www.vesi.fi/)
* Ajankohtainen liikennetieto: [TMFG:n liikennetilanne-palvelusta](https://liikennetilanne.tmfg.fi/)
* ELY-keskusten yhteinen [tulvasivu](http://www.ely-keskus.fi/web/ely/ajankohtainen-tulvatilanne#.WruB0mdKUSk)
* Lapin pelastuslaitoksen [Lapin tulvasivut 2020 -sivut](http://www.lapinpelastuslaitos.fi/ajankohtaista/lapin-tulvasivut-2020)

**Twitter**

* [#tulva OR #tulvat](https://twitter.com/search?q=%23tulva%20OR%20%23tulvat&src=typd&f=live) ja [#Lapintulvat](https://twitter.com/search?q=%23Lapintulvat&src=typed_query&f=live)
* [@pinnanalta](https://twitter.com/pinnanalta) (SYKEn hydrologit)
* [@Lapin\_ELY](https://twitter.com/Lapin_ELY) (Lapin ELY-keskus)
* [@meteorologit](https://twitter.com/meteorologit) (Ilmatieteen laitos)
* [@Lapinpelastus](https://twitter.com/Lapinpelastus) (Lapin Pelastuslaitos)



Tulva Rovaniemen Lainaanrannassa 26.5.2020. Kuva Lapin ELY-keskus

Julkaisupäivä

27.5.2020

**Vieraslajit hallintaan - yhdessä teemme sen**

Vieraslajit ovat ihmisen mukana uusille alueille levinneitä lajeja. EU:n vieraslajiasetuksen mukaan vieraslajia pidetään haitallisena, jos sen tuonnin tai leviämisen on todettu uhkaavan tai haittaavan luonnon monimuotoisuutta ja siihen liittyviä ihmisten hyvinvointia ylläpitäviä ekosysteemipalveluita.

Vieraslajien aiheuttamat riskit voivat nousta entistä suuremmiksi ilmastonmuutoksen edetessä ja toisaalta, vieraslajit menestyvät voimakkaasti häirityissä ja muutetuissa elinympäristöissä. Luonnonelinympäristöjen hyvä tila vähentää vieraslajien leviämistä. Haitallisten vieraslajien torjumiseksi on laadittu hallintasuunnitelma.

**Valtakunnalliseksi vieraslajikoordinaattoriksi on valittu Reima Leinonen**

Reima Leinonen on aloittanut uutena valtakunnallisena vieraslajikoordinaattorina 1.5.2020 ja vieraslajien koordinointia hoitaa Kainuun ELY-keskus. Vieraslajiriskien hallintaan laaditaan valtakunnallinen toimintamalli ja toimintasuunnitelma. Vieraslajien torjuntaan, neuvontaan ja torjuntatoimenpiteiden jälkiseurantaan avataan syksyllä 2020 hankehaku, josta myönnetään valtion avustuksia vieraslajien hallintasuunnitelman mukaisiin hankkeisiin. Vieraslajien torjunta keskitetään haitallisiin vieraslajeihin, joista esimerkkejä ovat mm. jättiputket, kurtturuusu, jättipalsami ja espanjansiruetana. Vieraslajeista ja siihen kuuluvasta lainsäädännöstä löytyy lisätietoja netistä [vieraslajit.fi -portaalista](http://vieraslajit.fi/).

- Aloittaessani vieraslajikoordinaattorina toiveenani on saada käyntiin mahdollisimman laaja-alaista yhteistyötä vieraslajiasioissa, Reima Leinonen kertoo. ELY-keskuksen tehtävänä on valvoa vieraslajeista aiheutuvien riskien hallintaa koskevan lain ja -asetuksen noudattamista alueellaan. Leinonen pitää tärkeänä, että kunnat, erilaiset järjestöt ja toimijat sekä ELY-keskukset, Luonnonvarakeskus ja Suomen ympäristökeskus pyrkivät yhdessä toimimaan vieraslajiasioiden parissa yhteen hiileen puhaltaen.

- Myös tiedonkulun ja vieraslajiesiintymien paikkatiedot on hyvä olla yhdessä paikassa ja helposti kaikkien toimijoiden saatavilla, Leinonen jatkaa. Tällainen paikka löytyy Suomen Lajitietokeskuksen [laji.fi](https://laji.fi/) -nettisivuilta, jonne kootaan tietoa lajeista ja niiden esiintymisestä.

Vieraslajeihin liittyvissä asioissa yhteyttä voi ottaa suoraan vieraslajikoordinaattori Leinoseen sekä Kainuun ELY-keskukseen.

**Lisätietoja**:

Vieraslajikoordinaattori Reima Leinonen, Kainuun ELY-keskus, 0295 023 799, reima.leinonen(at)ely-keskus.fi

Yksikön päällikkö, ympäristövastuu -yksikkö, Jari Pesonen, Kainuun ELY-keskus, 0295 665 190



*Vieraslajikoordinaattori Reima Leinonen.*

*Liitteestä voi ladata painokelpoisen valokuvan* [*(Reima Leinonen)*](http://www.ely-keskus.fi/documents/10191/40343929/Reima+Leinonen_higres.jpg/10ffeb6f-c40d-418c-9e1c-c38b22f513cc?t=1590668959719)*.*

Julkaisupäivä

28.5.2020

**Lapin ELY-keskus varautuu tulvaan tiestöllä (Lappi)**

Jokien virtaamat ovat Lapissa olleet nopeassa kasvussa. Rovaniemellä ja Kittilässä vesi nousee lähelle tulvahuippua. Tulvahuipusta on tulossa pitkä ja se kestää todennäköisesti viikon ajan. Tulvan arvioidaan nousevan vahinkorajan yläpuolelle jo tulevana viikonloppuna.

Tulvaennusteen mukaan myös teitä menee poikki tulvan takia erityisesti Rovaniemen ja Kittilän alueella. Lapin ELY-keskus ja sen alueurakoitsijat ovat nostaneet valmiutta varallaolon/päivystyksen resurssien, materiaalien ja kaluston riittävyyden osalta.

Kantatie 79 **Kittilän** alueella pidetään liikennöitävässä kunnossa niin pitkään kuin vain on mahdollista, tarvittaessa tietä korotetaan penkkaamalla. Samoin on tarkoitus pitää maantie 955 Köngäs-Hanhimaa liikennöitävässä kunnossa tarvittaessa tietä korottamalla.

**Kittilässä** jouduttaneen tulvatilanteen edetessä mahdollisesti sulkemaan kantatie 80 eli Sodankyläntie, samoin maantiet 956 Köngäs-Tepasto ja 9562 Tepastontie. Kiertotiejärjestelyt pyritään järjestämään mahdollisuuksien mukaan.

**Rovaniemellä** tulvaan on teiden osalta tällä hetkellä varauduttu kantatien 81 Kuusamontien alittavien rumpujen tulppaamisella Saarenkylän kohdalla ja maantiellä 9421 Koskenkylän kohdalla. Rumpujen tulppaamiset estävät tulvaveden kulkeutumisen tien alitse alavimmille paikoille. Kohdat, joissa veden nousu tielle on mahdollista ovat nyt erityisseurannassa.

**Ivalojoelle** ennustetaan tulvahuippua ensi viikon puoliväliin. Ivalossa varaudutaan tarvittaessa korottamaan valtatietä 4 Ivalon taajaman eteläpuolella.

**Tornionjoella** tulvahuipun arvioidaan olevan ensi viikon loppupuolella. Ylitorniolla valtatiellä 21 tulvaveden nousu tielle on mahdollista kevyen liikenteen väylällä Taroniemen kohdalla välillä Alkkula – Aavasaksa. Siellä valmistaudutaan siirtämään kevyt liikenne valtatielle 21. Kainuunkylässä Rantatie jouduttaneen sulkemaan matalammalta kohdalta.

**Torniossa** seurataan tarkasti tiestöä ja riskipaikkoja. Todennäköistä on, että vesi nousee Liankanjoelta maantielle 19538 Heinijänkäntie ja se voidaan joutua sulkemaan liikenteeltä.

Monilla tulva-alueen teillä saattaa olla vettä, mutta liikenne pääsee kuitenkin kulkemaan. Tiellä olevasta vedestä varoitetaan liikennemerkein. ELY-keskus kehottaa tienkäyttäjiä varovaisuuteen näillä teillä.

[Tulva edessä – vaara vedessä (ymparisto.fi)](https://www.ymparisto.fi/fi-FI/Vesi/Tulviin_varautuminen/Miten_varaudun_tulviin_ja_mita_teen_tulvatilanteessa/Tulva_edessa__vaara_vedessa_kuvasarja(38212))

Lapin ELY-keskus tiedottaa tulvan aikana tiestöstä tilanteen mukaan. Ajantasainen liikennetilanne myös Liikennetilanne-sivustolla <https://liikennetilanne.tmfg.fi/>

**LISÄTIETOJA:**

**Kittilän ja Ivalon alueen tiestöstä:**  
aluevastaava Markku Riipi, puh. 0295 037 253, markku.riipi(at)ely-keskus.fi  
**Rovaniemen alueen tiestöstä:**  
aluevastaava Eero Kenttälä, puh, 0295 037 231, eero.kenttala(at)ely-keskus.fi  
**Tornion alueen tiestöstä:**  
aluevastaava Johanna Sieppi, puh. 0295 037 037, johanna.sieppi(at)ely-keskus.fi  
**Tilanteesta tiestöllä yleisesti:**  
kunnossapitovastaava Kari Parikka, puh. 0295 037 247, kari.parikka(at)ely-keskus.fi  
**Tulvaennusteet**:  
johtava vesitalousasiantuntija Timo Alaraudanjoki, puh. 0295 037 282, timo.alaraudanjoki(at)ely-keskus.fi

Julkaisupäivä

28.5.2020

**Uusi vesiliikennelaki tuo muutoksia myös ELY-keskusten tehtäviin**

Vesiliikennettä koskeva lainsäädäntö uudistuu, kun uusi vesiliikennelaki (782/2019) tulee voimaan 1.6.2020. Vesiliikennelakia sovelletaan vesikulkuneuvoihin ja niiden käyttämiseen Suomen vesialueella. Lakimuutos vaikuttaa mm. vesiliikennettä koskevien kieltojen ja rajoitusten käsittelyyn.

Jatkossa kaikki vesiliikennelain mukaiset rajoitus- ja kieltopäätökset ratkaisee Liikenne- ja viestintävirasto Traficom. Aikaisemmin ELY-keskukset ratkaisivat rajoitus- ja kieltopäätökset väylän ulkopuolisten alueiden osalta. Aikaisemmat päätökset jäävät voimaan muutoksesta huolimatta.

ELY-keskukset ratkaisevat edelleen usean kunnan alueella pidettävien moottorikäyttöisellä vesikulkuneuvolla suoritettavien kilpailujen, harjoitusten tai muiden tapahtumien toistuvaan tai pysyvään järjestämiseen liittyvät lupa-asiat. Tämän lisäksi ELY-keskukset valvovat ympäristöhaittojen ehkäisemistä ja torjuntaa omalla toimialueellaan.

**Lisätietoja:**

Ympäristöasioiden asiakaspalvelu, p. 0295 020 900

Traficomin viestinnän mediapalvelu p. 029 534 5648

* [Kiellon ja rajoituksen hakeminen vesiliikenteelle (ymparisto.fi)](https://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/Kiellon_ja_rajoituksen_hakeminen_maasto_ja_vesiliikenteelle/Vesiliikenne)
* [Vesiliikenteen pysyvät kiellot ja rajoitukset (Traficom)](https://www.traficom.fi/fi/liikenne/merenkulku/vesiliikenteen-pysyvat-kiellot-ja-rajoitukset)
* [Vesiliikenteen kuulutukset ja tiedoksiannot (Traficom)](https://www.traficom.fi/fi/uutiset?aihe=%255B512%255D&limit=20&offset=0&query=&sort=created)
* [Vesiliikenteen kielto- ja rajoitusalueet (Väylävirasto)](https://vayla.fi/vesivaylat/rajoitusalueet)

Julkaisupäivä

29.5.2020

**Lapin tulvatilanne kiihtyy ‒ ennustetut suurtulvat näyttävät toteutuvan (Lappi)**

**Lapin ELY-keskus ja Tulvakeskus tiedottavat**

Jokien virtaamat ovat eri puolilla Lappia poikkeuksellisen korkealla, ja ennustetut suurtulvat näyttävät toteutuvan ensi viikon aikana. Keskimääräisen kevättulvan taso on ylitetty ainakin Rovaniemellä ja Kittilässä. Lapin ELY-keskus ja Tulvakeskus varoittavat, että poikkeuksellisen suuressa tulvatilanteessa vesi voi katkaista tieyhteyksiä ja tulvavahinkoja voi syntyä niilläkin alueilla missä aiemmin tulvavahinkoja ei ole ollut. Mikäli ensi viikolla ennustetut sateet toteutuvat suurina, voi tilanne vaikeutua entisestään.

Kittilässä Ounasjoen tulvan korkeus on lähestymässä vahinkorajaa ja veden arvioidaan nousevan vielä noin metrin. Tulvan suuruus on hyvin lähellä vuoden 2005 suurtulvaa. Virtaaman arvioidaan nousevan 1100 m3/s tason tuntumaan. Kittilässä tärkeät kohteet ja asuinrakennukset on saatu suojattua, mutta vahinkoja voi syntyä muille rakennuksille ja mökeille.

Rovaniemellä Kemijoen virtaamat ovat kasvaneet muutamassa päivässä ja virtaama Valajaskosken havaintoasemalla on nyt noin 3500 m3/s. Vedenkorkeus Lainaan havaintoasemalla on lähellä vahinkorajaa ja sen arvioidaan nousevan vielä noin 30 - 50 cm. Tulvan suuruus on hyvin lähellä samaa tasoa kuin vuosien 1973 ja 1993 tulvissa. Vuoden 1993 tulvan tason ylittyminen pyritään estämään Kemijärven säännöstelyn avulla.

Sekä Kittilässä että Rovaniemellä tulvan arvioidaan kestävän poikkeuksellisen pitkään. Vesi voi pysyä korkealla lähes viikon ajan, mikä voi aiheuttaa haasteita tilapäisten tulvasuojausten kestävyyteen. Tulva on suurimmillaan ensi viikon alussa tai viikon puolivälin vaiheilla.

Ivalojoen virtaamat ovat kasvaneet ennustettua nopeammin. Tulvahuipun arvioidaan olevan jo viikonvaihteessa tai heti ensi viikon alkupuolella. Ivalojoen virtaama on nyt Pajakosken havaintoasemalla noin 700 m3/s suuruista virtaamaa ja sen arvioidaan nousevan noin 1000 kuutiometriin sekunnissa, joka on hyvin lähellä vuoden 2005 tulvan virtaaman tasoa. Ivalon keskustassa tulva pysynee tulvapenkereiden tason alapuolella, mutta vahinkoja voi syntyä penkereiden ulkopuolella.

Tornionjoella tulvahuipun arvioidaan olevan ensi viikon loppupuolella tai kesäkuun toisen viikon alussa. Virtaamat ovat kasvaneet jo yli keskimääräisen kevättulvan tason ja niiden ennustetaan kasvavan lähelle ennätyslukemia. Vedenkorkeuden arvioidaan nousevan vielä reilun metrin nykyistä korkeammalle. Näillä näkymin Tornionjoen vedenpinta jää Torniossa ja Pellossa tulvapenkereiden alapuolelle, mutta pengerrettyjen alueiden ulkopuolella voi syntyä jonkin verran vahinkoja. Myös Muonionjoella tulvaennusteet ovat poikkeuksellisen suuret ja tulvan arvioidaan nousevan vuoden 1968 ennätystulvan tuntumaan. Muonion alueelle on vaarassa syntyä tulvavahinkoja, jos vesi nousee vuoden 1968 tulvan tasolle.

**Seuraa tulvatilanteen kehittymistä**

Seuraava Lapin aluetta koskeva tulvatiedote annetaan ensi viikolla ja lisäksi tilanteesta tiedotetaan muun muassa Twitterissä. Mikäli olosuhteet muuttuvat ennustetusta, siitä tiedotetaan välittömästi. Tulvatilannekuvaa ja ennusteita voi seurata valtakunnallisella [www.ymparisto.fi/tulvatilanne](https://www.ymparisto.fi/tulvatilanne)-sivulla. Ennusteet päivittyvät muutaman tunnin välein.

Lisätietoja:

Johtava vesitalousasiantuntija Timo Alaraudanjoki, Lapin ELY-keskus, puh. 0295 037 282, etunimi.sukunimi@ely-keskus.fi

Johtava hydrologi Bertel Vehviläinen, Suomen ympäristökeskus, (Tulvakeskus)  
puh. 0295 251 731, etunimi.sukunimi@ymparisto.fi

**Ohjeita omatoimiseen varautumiseen**

* [Lapin pelastuslaitoksen tulva 2020-sivut](http://www.lapinpelastuslaitos.fi/ajankohtaista/lapin-tulvasivut-2020)
* [www.ymparisto.fi/tulvaohjeet](http://www.ymparisto.fi/tulvaohjeet)
* [Opas asukkaille, omatoiminen tulviin varautuminen](https://www.doria.fi/handle/10024/134603)

**Jaa tulvahavaintosi Sää-sovelluksella**

* Ilmatieteenlaitoksen [Sää-sovellus](https://www.ilmatieteenlaitos.fi/omat-havainnot)

**Lapin ELY-keskuksen ja Tulvakeskuksen yhteiset tiedotteet**

* [Lapin ELY-keskuksen ja Tulvakeskuksen tiedotteet](http://www.ely-keskus.fi/web/ely/tiedotteet?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14253)

**Tulvatilanteen seuranta**

* Tulvatilannetta koko Suomessa voi seurata lähes reaaliajassa valtakunnallisilla [vesitilanne ja ennusteet-sivuilla](http://www.ymparisto.fi/tulvatilanne)
* Jatkuvasti päivittyvä kartta: [Tulvavaroitukset ja vesistöennusteet](http://www.ymparisto.fi/ennusteetjavaroitukset)
* Vesitilanne ja tiedotteet löytyvät myös uudesta [vesi.fi-palvelusta](http://www.vesi.fi/)
* Ajankohtainen liikennetieto: [TMFG:n liikennetilanne-palvelusta](https://liikennetilanne.tmfg.fi/)
* ELY-keskusten yhteinen [tulvasivu](http://www.ely-keskus.fi/web/ely/ajankohtainen-tulvatilanne#.WruB0mdKUSk)
* Lapin pelastuslaitoksen [Lapin tulvasivut 2020 -sivut](http://www.lapinpelastuslaitos.fi/ajankohtaista/lapin-tulvasivut-2020)

**Twitter**

* [#tulva OR #tulvat](https://twitter.com/search?q=%23tulva%20OR%20%23tulvat&src=typd&f=live) ja [#Lapintulvat](https://twitter.com/search?q=%23Lapintulvat&src=typed_query&f=live)
* [@pinnanalta](https://twitter.com/pinnanalta) (SYKEn hydrologit)
* [@Lapin\_ELY](https://twitter.com/Lapin_ELY) (Lapin ELY-keskus)
* [@meteorologit](https://twitter.com/meteorologit) (Ilmatieteen laitos)
* [@Lapinpelastus](https://twitter.com/Lapinpelastus) (Lapin Pelastuslaitos)



Rovaniemi, Saarenpudas 29.5.2020. Kuva Lapin ELY-keskus.

Julkaisupäivä

29.5.2020

**ELY-keskusten myöntämän yrityksen tilanneanalyysin ja kehittämisavustuksen koronarahoitushaku päättyy maanantaina 8.6. kello 16:15. Saapuneet hakemukset käsitellään hakuhetken sääntöjen mukaisesti.**

ELY-keskuksiin on 31.5. mennessä saapunut hakemuksia yhteensä n. 28 600 kpl (n. 843 milj.€).  Uudenmaan ELY-keskuksen ylijohtaja Petri Knaapisen mukaan tästä määrästä on käsitelty yli puolet (56 %) ja joista myönteisiä päätöksiä 11 600 kpl (n. 139 milj €). Toimialoittain eniten myönteisiä päätöksiä on tehty kaupan alan (18%), ravitsemus- ja majoitusalan (16 %) sekä liikenne- ja logistiikka-alan (14 %) yrityksille.

Työ- ja elinkeinoministeriöstä 1.6. uutisoidun mukaisesti uuden kustannustuen käyttöönoton myötä suljetaan Business Finlandin ja ELY-keskusten kehittämisavustukset, joita ne tällä hetkellä myöntävät yrityksille koronatilanteen vuoksi. ELY-keskusten myöntämä koronarahoitus päättyy siten viikon päästä maanantaina (8.6 klo 16.15).  ELY-keskuksista todetaan, että haun voimassaoloon saakka saapuneet hakemukset käsitellään hakuhetken sääntöjen mukaisesti.  Hakemusjonon purkamiseen tehdään ELY-keskuksissa lisärekrytointeja sekä hakemusten että maksatusten käsittelyyn.

* [Kustannustuen lakiesitys eduskuntaan tällä viikolla, Business Finlandin ja ELY-keskusten koronahaut auki 8.6. saakka (Työ- ja elinkeinoministeriön tiedote 1.6.2020)](https://tem.fi/artikkeli/-/asset_publisher/kustannustuen-lakiesitys-eduskuntaan-talla-viikolla-business-finlandin-ja-ely-keskusten-koronahaut-auki-8-6-saakka)

ELY-keskusten tarjoama normaali yrityksen kehittämisavustus on käytettävissä entiseen tapaan. Lisäksi käytettävissä ovat yritysten kehittämispalvelut, joiden osalta ovat voimassa normaalia merkittävästi edullisemmat yritysten omavastuuosuudet.  Myös ELY-keskusten myöntämät maaseudun, alkutuotannon ja kalatalouden yritysten koronatuet ovat haettavissa edelleen.

* [Yritysten kehittämispalvelut](https://www.ely-keskus.fi/web/yritystenkehittamispalvelut)
* [Yritysten koronatuet](https://www.ely-keskus.fi/web/ely/maaseudun-yritysten-alkutuotannon-ja-kalatalouden-koronatuki)

Valtiokonttori tiedottaa kustannustuesta kotisivuillaan ja some-kanavissaan.

**ELY-keskusten myöntämät korona-avustukset 31.5.2020 toimialoittain**

|  |  |  |  |  |  |
| --- | --- | --- | --- | --- | --- |
| Toimiala | | Myönnetty | |  |  |
|  | | kpl | euro |  |  |
| Kaupan ala | | 2 082 | 24 551 064 |  |  |
| Ravitsemis- ja majoitustoiminta | | 1 911 | 17 099 514 |  |  |
| Kuljetus ja varastointi | | 1 604 | 11 483 625 |  |  |
| Palvelut liike-elämälle (mm. talous- ja lakiasianpalvelut) | | 1 140 | 17 521 094 |  |  |
| Teollisuus | | 1 109 | 19 238 966 |  |  |
| Rakentaminen | | 822 | 9 504 758 |  |  |
| Hallinto- ja tukipalvelutoiminta | | 588 | 6 998 332 |  |  |
| Ohjelmistoala ja muu informaatio sekä viestintä | | 532 | 12 597 944 |  |  |
| Kuluttajapalvelut | | 493 | 3 903 950 |  |  |
| Terveys- ja sosiaalipalvelut | | 475 | 5 224 848 |  |  |
| Kulttuuri- ja virkistyspalvelut | | 387 | 4 488 570 |  |  |
|  | Muut toimialat | 256 | 3 574 470 |  |  |
| Koulutuspalvelut | | 238 | 3 133 020 |  |  |
| Kaikki yhteensä | | 11 642 | 139 402 535 |  |  |
|  |  |  |  |  |  |

**Lisätietoja**

Uudenmaan ELY-keskuksen ylijohtaja Petri Knaapinen (@ely-keskus.fi)

**Lue lisää:**

* [ELY-keskusten koronarahoituksessa siirrytty loppurahoitusten maksatusvaiheeseen - saapuneista 25 321 hakemuksesta käsitelty jo lähes 11 000 (ELY-keskuksen tiedote 14.5.2020)](http://www.ely-keskus.fi/web/ely/-/ely-keskusten-koronarahoituksessa-siirrytty-loppurahoitusten-maksatusvaiheeseen-saapuneista-25-321-hakemuksesta-kasitelty-jo-lahes-11-000)
* [Lukuisat suomalaiset yritykset ovat saaneet ELY-keskuksilta kriisiapua - maksatusten hakemisen on tarkoitus avautua ensi tiistaina (8.5.2020)](http://www.ely-keskus.fi/web/ely/-/lukuisat-suomalaiset-yritykset-ovat-saaneet-ely-keskuksilta-kriisiapua-maksatusten-hakemisen-on-tarkoitus-avautua-ensi-tiistaina)
* [ELY-keskusten koronarahoituksen hakemusmäärät ja sekä haetut avustussummat kasvussa (29.4.2020](http://www.ely-keskus.fi/web/ely/-/ely-keskusten-koronarahoituksen-hakemusmaarat-ja-seka-haetut-avustussummat-kasvussa)
* [ELY-keskusten koronatuet palvelevat useiden toimialojen yrityksiä (23.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronatuet-palvelevat-useiden-toimialojen-yrityksia)
* [Torstaihin 16.4. klo 12:00 mennessä ELY-keskusten koronarahoituspäätöksiä on tehty 1 419 kpl yhteensä 18 197 217 euron edestä](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronarahoituspaatoksia-tehty-1-419-kpl-yhteensa-18-197-217-euron-edesta)
* [ELY-keskuksen koronarahoitushakemusten käsittely käynnistyi tiistaina 7.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-ensimmaiset-koronarahoituspaatokset-tehtiin-7-4-2020)
* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)
* [TEM: Kysymyksiä ja vastauksia koronasta ja yritysrahoituksesta](https://tem.fi/kysymyksia-ja-vastauksia-koronasta-ja-yritysrahoituksesta)
* [Valtiokonttori: Usein kysyttyä yritysten kustannustuesta](https://www.valtiokonttori.fi/yleinen/usein-kysyttya-yritysten-kustannustuesta/#56462efc)

Julkaisupäivä

1.6.2020

**Opas kaivannaisjätteiden ja -jätealueiden hallinnasta on julkaistu**

Kainuun ELY-keskus on yhteistyössä Geologian tutkimuskeskuksen kanssa laatinut oppaan kaivannaisjätteiden ja -jätealueiden hallinnasta. Opas on julkaistu tänään. Juuri julkaistussa oppaassa kuvataan parhaita käyttökelpoisia tekniikoita ja niiden soveltamista kaivannaisjätteiden, kaivannaisjätteiden jätealueiden sekä niiden hallinnasta aiheutuvien haitallisten vaikutusten ehkäisemiseksi sekä vähentämiseksi.

Opas tarjoaa kaivostoiminnan elinkaaren eri vaiheisiin työkaluja ja menetelmiä, joilla ensisijaisesti ehkäistään ympäristö- ja terveysvaikutusten muodostamista ja toissijaisesti pienennetään aiheutuvien vaikutusten merkittävyyttä. Opas toimii tukena kaivannaisjätteiden jätehuoltoon liittyvissä kysymyksissä niin toiminnanharjoittajille kuin valvonta- ja lupaviranomaisille. Oppaan keskeisenä tavoitteena on edistää ympäristönsuojelua.

Opas perustuu kaivannaisjätteiden EU-komission julkaisemaan vertailuasiakirjaan "*Best Available Techniques Reference Document for the Management of Waste from Extractive Industries*". Oppaaseen on kerätty keskeinen tieto parhaista käyttökelpoisista tekniikoista sekä niiden soveltamisesta Suomessa huomioiden kansalliset ohjeistukset, oppaat sekä lainsäädännöt.

Kaivannaisjätteiden ja jätealueiden hallinnan opas on julkaistu ympäristöministeriön julkaisuissa:

* [Opas kaivannaisjätteiden hallinnan MWEI BREF -vertailuasiakirjan parhaita käyttökelpoisia tekniikoita koskevien päätelmien soveltamiseen](http://urn.fi/URN:ISBN:978-952-361-212-9) (julkaisut.valtioneuvosto.fi)

Vertailuasiakirja on saatavilla EU-komission julkaisuissa:

* [Best Available Techniques Reference Document for the Management of Waste from Extractive Industries](http://publications.jrc.ec.europa.eu/repository/handle/JRC109657) (publications.jrc.ec.europa.eu)

Lisätietoja:

Joni Kivipelto, ympäristöasiantuntija, Kainuun ELY-keskus, joni.kivipelto(at)ely-keskus.fi, p. 0295 023 904

Julkaisupäivä

2.6.2020

**Lapin tulvatilanne on rauhallinen - ennustettua suuremmat sateet voivat pahentaa tilannetta (Lappi)**

**Lapin ELY-keskus ja Tulvakeskus tiedottavat**

Tulvatilanne Lapissa on vähitellen rauhoittumassa. Rovaniemellä vesi on laskenut hieman, mutta se on edelleen vahinkorajan yläpuolella. Tulvan arvioidaan lähtevän alenemaan lähipäivinä. Kittilässä vedenkorkeus on pysynyt hieman vahinkorajan alapuolella useita päiviä. Lähipäivien sateet voivat nostaa veden vahinkorajan yli, mutta tulvan arvioidaan jäävän selvästi alle vuoden 2005 tulvan tason. Ivalossa vedenkorkeudet ovat olleet viikonvaihteen aikana laskusuunnassa, mutta ovat nyt taas hieman nousseet. Tornionjoella tulvahuippua odotetaan vasta ensi viikolle.

Rovaniemellä tulva nousi perjantai-iltana vahinkorajan yli ja oli korkeimmillaan lauantai-sunnuntaiyönä (Lainaan havaintoasemalla N2000+77,62 metriä). Valajaskosken havaintoasemalla virtaama oli suurimmillaan lauantaina, jolloin se oli 4147 m3/s. Vedenkorkeus on laskenut jo hieman ja laskun ennustetaan nopeutuvan lähipäivinä. Tulvan suuruus oli hyvin lähellä samaa tasoa kuin vuosien 1973 ja 1993 tulvissa.

Kittilässä Ounasjoen tulva on pysynyt jo neljä päivää hieman vahinkorajan alapuolella. Vedenkorkeus oli tänä aamuna kirkonkylän havaintoasemalla korkeudessa N60+176,71 metriä. Valuma-alueelle ennustetut vesisateet sulattavat loput lumet ja voivat nostaa vedenkorkeutta vielä hieman. Tulva on jäämässä selvästi vuoden 2005 suurtulvaa pienemmäksi.

Ivalojoen ensimmäinen tulvahuippu koettiin perjantaina, jonka jälkeen virtaamat ja vedenkorkeudet ovat hieman laskeneet. Ennustettujen sateiden ja loppujen lumien sulamisen vaikutuksesta näyttäisi olevan tulossa toinen tulvahuippu, mutta virtaama tuskin nousee ainakaan paljoa perjantaina mitattuja lukemia suuremmaksi. Hitaasti ja useammassa osassa tapahtuneen lumen sulamisen ja poutasään ansiosta tulva on jäämässä aiempien vuosien suurtulvia pienemmäksi.

Tornionjoella tulvahuippu on ennusteen mukaan vasta ensi viikon puolivälin jälkeen. Vedenkorkeus nousee todennäköisesti vielä noin 0,5 - 1 metriä nykyistä korkeammalle ja suurimpien virtaamien arvioidaan olevan noin 2700 - 3000 m3/s. Tulva jää pienemmäksi kuin vuoden 1968 ennätystulva. Pellon alueella vedenkorkeuden arvioidaan jäävän hieman vahinkorajan alapuolelle.

**Tilanne tiestöllä**

Tällä hetkellä on tulvan takia suljettuna maantie 19618 Kainuunkyläntie Ylitorniolla. Ajantasainen liikennetilanne [https://liikennetilanne.tmfg.fi](https://liikennetilanne.tmfg.fi/)

Lisätietoja tiestön osalta: kunnossapitovastaava Kari Parikka, puh. 0295 037 247

**Seuraa tulvatilanteen kehittymistä**

Lapin pelastuslaitos otti Lapin tulvatilanteen yleisjohtovastuun 1.6.2020. Pelastuslaitos johtaa jatkossa viranomaisten ja järjestöjen toimintaa tulva-alueilla sekä kokoaa tulvatilannekuvan ja tiedottaa siitä päivittäin.

Seuraava Lapin aluetta koskeva Lapin ELY-keskuksen ja Tulvakeskuksen tulvatiedote annetaan perjantaina ja lisäksi tilanteesta tiedotetaan muun muassa Twitterissä. Mikäli olosuhteet muuttuvat ennustetusta, siitä tiedotetaan välittömästi. Tulvatilannekuvaa ja ennusteita voi seurata valtakunnallisella [www.ymparisto.fi/tulvatilanne](https://www.ymparisto.fi/tulvatilanne)-sivulla. Ennusteet päivittyvät muutaman tunnin välein.

Tiedote ruotsiksi ja englanniksi:

* [Lapplands översvämningssituation är lugn – större regn än förutspått kan förvärra situationen](https://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/lapplands-oversvamningssituation-ar-lugn-%E2%80%93-storre-regn-an-forutspatt-kan-forvarra-situationen-lappland-?redirect=https%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_OvA3wfzIQ4AO%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)
* [Flood situation in Lapland is calm - higher rainfall than predicted may exacerbate the situation](https://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/flood-situation-in-lapland-is-calm-higher-rainfall-than-predicted-may-exacerbate-the-situation-lapland-?redirect=https%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_OvA3wfzIQ4AO%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)

Lisätietoja:

Johtava vesitalousasiantuntija Timo Alaraudanjoki, Lapin ELY-keskus, puh. 0295 037 282, etunimi.sukunimi@ely-keskus.fi

Johtava hydrologi Bertel Vehviläinen, Suomen ympäristökeskus (Tulvakeskus),  
puh. 0295 251 731 etunimi.sukunimi@ymparisto.fi

**Ohjeita omatoimiseen varautumiseen**

* [Lapin pelastuslaitoksen tulva 2020-sivut](http://www.lapinpelastuslaitos.fi/ajankohtaista/lapin-tulvasivut-2020)
* [www.ymparisto.fi/tulvaohjeet](http://www.ymparisto.fi/tulvaohjeet)
* [Opas asukkaille, omatoiminen tulviin varautuminen](https://www.doria.fi/handle/10024/134603)

**Jaa tulvahavaintosi Sää-sovelluksella**

* Ilmatieteenlaitoksen [Sää-sovellus](https://www.ilmatieteenlaitos.fi/omat-havainnot)

**Lapin ELY-keskuksen ja Tulvakeskuksen yhteiset tiedotteet ja Lapin pelastuslaitoksen tiedotteet**

* [Lapin ELY-keskuksen ja Tulvakeskuksen tiedotteet](http://www.ely-keskus.fi/web/ely/tiedotteet?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14253)
* [Lapin Pelastuslaitoksen tiedotteet](http://www.lapinpelastuslaitos.fi/ajankohtaista) (päivittäin)

**Tulvatilanteen seuranta**

* Tulvatilannetta koko Suomessa voi seurata lähes reaaliajassa valtakunnallisilla [vesitilanne ja ennusteet-sivuilla](http://www.ymparisto.fi/tulvatilanne)
* Jatkuvasti päivittyvä kartta: [Tulvavaroitukset ja vesistöennusteet](http://www.ymparisto.fi/ennusteetjavaroitukset)
* Vesitilanne ja tiedotteet löytyvät myös uudesta [vesi.fi-palvelusta](http://www.vesi.fi/)
* Ajankohtainen liikennetieto: [TMFG:n liikennetilanne-palvelusta](https://liikennetilanne.tmfg.fi/)
* ELY-keskusten yhteinen [tulvasivu](http://www.ely-keskus.fi/web/ely/ajankohtainen-tulvatilanne#.WruB0mdKUSk)
* Lapin pelastuslaitoksen [Lapin tulvasivut 2020 -sivut](http://www.lapinpelastuslaitos.fi/ajankohtaista/lapin-tulvasivut-2020)

**Twitter**

* [#tulva OR #tulvat](https://twitter.com/search?q=%23tulva%20OR%20%23tulvat&src=typd&f=live) ja [#Lapintulvat](https://twitter.com/search?q=%23Lapintulvat&src=typed_query&f=live)
* [@pinnanalta](https://twitter.com/pinnanalta) (SYKEn hydrologit)
* [@Lapin\_ELY](https://twitter.com/Lapin_ELY) (Lapin ELY-keskus)
* [@meteorologit](https://twitter.com/meteorologit) (Ilmatieteen laitos)
* [@Lapinpelastus](https://twitter.com/Lapinpelastus) (Lapin Pelastuslaitos)



Ounasjoen suiston tulvaa 1.6.2020 (Lapin ELY-keskus).

Julkaisupäivä

2.6.2020

**Lapin pohjavesialueilla tehdään maastotutkimuksia kesällä ja syksyllä 2020 (Lappi)**

Lapin ELY-keskus tekee tämän kesän ja syksyn aikana pohjavesialueiden maastotutkimuksia Enontekiön, Sallan ja Savukosken pohjavesialueilla. Maastossa tehdään maaperäkairauksia, maastotarkasteluja ja lähdeinventointeja. Työt liittyvät käynnissä olevaan pohjavesialueiden luokittelutyöhön.

Maaperäkairaukset alkavat kesäkuussa Sallasta, ja etenevät kesän ja syksyn kuluessa Savukosken kautta Enontekiölle. Maaperäkairausten tavoitteena on saada lisätietoja pohjavesialueiden soveltuvuudesta vedenhankintaan. Kairauksen yhteydessä pohjavesialueelle asennetaan tarvittaessa pohjaveden havaintoputki. Maaperäkairaukset tehdään maanomistajan luvalla, ja maanomistajiin ollaan siten yhteydessä ennen tutkimusten suorittamista.

Maastotarkastelujen ja lähdeinventointien avulla selvitetään mm. pohjavesialueiden geologisia yleispiirteitä ja kartoitetaan pohjavesialueilla sijaitsevia lähteitä. Maastossa kuljetaan jalan, eivätkä maastotarkastelut tai lähdeinventoinnit jätä maastoon jälkiä. Maastotarkasteluja ja lähdeinventointeja tehdään Enontekiön, Sallan ja Savukosken lisäksi myös Inarin, Kittilän, Kolarin, Muonion ja Utsjoen pohjavesialueilla.



Kairauspisteisiin asennetaan muoviset pohjaveden havaintoputket, joiden kautta voidaan esimerkiksi havainnoida pohjaveden pinnantasoa tai tehdä antoisuuspumppauksia. Kuva Anne Lindholm.

**Pohjavesialueiden luokittelusta säädetään laissa**

Pohjavesialueiden rajauksesta ja luokittelusta säädetään vesienhoidon ja merenhoidon järjestämisestä annetussa laissa. ELY-keskukset vastaavat pohjavesialueiden kartoituksesta ja luokituksesta sekä pohjavesialuetiedon ylläpidosta. Lain mukaan kaikkia aikaisemmin luokiteltuja pohjavesialueita tarkastellaan kuin ne määriteltäisiin ensimmäisen kerran. Pohjavesialueiden määrittäminen ja luokitus perustuvat sekä pohjavesigeologisiin tekijöihin että pohjavesimuodostuman mahdolliseen vedenhankintakäyttöön. Pohjavesialueita on Lapin alueella runsaasti, ja luokittelutyötä jatketaan Lapissa vielä lähivuosien ajan.

Lisätietoja antaa:

Hydrogeologi Anne Lindholm (puh. 0295 037 021). Sähköpostitse etunimi.sukunimi@ely-keskus.fi

Julkaisupäivä

4.6.2020

**Tulvatilanne helpottaa Kemijoella, Ounasjoella ja Ivalojoella – Tornionjoella tulvahuippu ensi viikolla (Lappi)**

**Lapin ELY-keskus, Tulvakeskus ja Lapin pelastuslaitos tiedottavat**

Tornionjoella tulvahuippu on ensi viikolla. Vielä on suuria vedenkorkeuksia muillakin vesistöillä, mutta pääosin vedenpinnat ovat laskemassa kohti kesävedenkorkeuksia. Lähipäivien sateet voivat hidastaa vedenkorkeuksien alenemista tai voivat jopa pysäyttää sen. Tornionjoen tulvasta on tulossa tavanomaista kevättulvaa hieman suurempi ja sateet voivat nostaa virtaamia ennustettua suuremmaksi. Kittilässä, Ivalossa ja muissakin Lapin vesistöissä pitkä ja poutainen sulamiskausi ja kylmä jakso tasasivat virtaamia ja alueet selvisivät laajemmilta tulvavahingoilta. Rovaniemellä koettiin harvinaisen suuri kevättulva, joka oli yhtä suuri kuin vuonna 1993.

Tornionjoella virtaamat alkavat vähitellen nousta ja tulvahuippu on ennusteen mukaan ensi viikon puolivälin vaiheilla. Tornionjoen vedenkorkeuksien odotetaan nousevan vielä noin 30 - 50 cm. Tulva on suurempi kuin tavanomainen kevättulva, mutta se jää selvästi pienemmäksi kuin vuoden 1968 ennätystulva. Tulvan suuruuteen vaikuttaa merkittävästi lähipäivien sateet ja sulamattoman lumen määrä Tornionjoen pohjoisella valuma-alueella Ruotsin puolella.

Ivalojoella tulva jakaantui yhden suuren tulvan sijasta kahteen pienempään tulvahuippuun. Suurimmillaan tulva oli 3.6., jolloin vedenkorkeus oli Ivalossa korkeudessa N60+122,47 metriä ja virtaama Pajakosken havaintoasemalla oli 885 m3/s. Tulva oli 2000 luvun tulvista kolmanneksi suurin ja sen toistuvuus oli suunnilleen kerran 25 vuodessa toistuva tulva. Tulvahuippu oli melko lähellä samaa tasoa kuin vuoden 2000 tulvassa, jolloin virtaama oli 900 m3/s ja jäi selvästi pienemmäksi kuin vuonna 2005, jolloin virtaama oli 1045 m3/s. Tulvapenkereet pelastivat jälleen Ivalon laajemmilta tulvavahingoilta.


Kittilässä Ounasjoen vedenkorkeus oli monta päivää muutaman sentin vahinkorajan alapuolella. Korkeimmillaan Ounasjoen virtaamat olivat 31.5., jolloin kirkonkylän havaintoasemalla mitattiin vedenkorkeudeksi N60+176,77 metriä. Tulva oli samankokoinen kuin vuonna 2012 tulvassa, mutta jäi selvästi vuoden 2005 tulvaa pienemmäksi. Laajemmilta tulvavahingoilta vältyttiin.

Rovaniemellä tulva oli korkeimmillaan 31.5., jolloin se oli Lainaan havaintoasemalla korkeudessa N2000+77,62 metriä. Virtaama oli suurimmillaan 4147 m3/s (Valajaskosken havaintoasema). Tulvan toistuvuus on suunnilleen kerran 20 vuodessa toistuva tulva ja sen suuruus oli hyvin lähellä samaa tasoa kuin vuoden 1993 tulvassa (ks. taulukko ja kuva). Laajemmilta vahingoilta vältyttiin hyvin tehtyjen tilapäisten suojausten ansiosta, mutta joitakin vahinkoja tuli erityisesti jokivarsien mökeille ja tiestölle, lisäksi jätevedenpumppaamoita jouduttiin sulkemaan.

Kuvassa on verrattu Rovaniemen tulvavuosien 1973,1993 ja 2020 virtaamia. Ounasjoelta tuleva virtaaman suuruus (Marraskoski), Kemijoelta tulevan virtaaman suuruus (Vanttauskoski+Permantokoski) sekä Seitakorvan juoksutus olivat hyvin samansuuruisia kaikkina ko. tulvavuosina. Tulvat olivat hyvin identtisiä keskenään ja niiden toistuvuus on kerran 20 vuodessa toistuva tulva.

Taulukko: Tulvavuosien suurimmat vedenkorkeudet ja virtaamat Rovaniemellä

|  |  |  |
| --- | --- | --- |
| **Tulvavuosi** | **Vedenkorkeus Lainas (N2000+m)** | **Virtaama Valajaskoski (m3/s)** |
| 1973 | 77,78 | 3979 |
| 1993 | 77,68 | 4207 |
| 2020 | 77,62 | 4147 |



Rovaniemen tulvavuosien 1973, 1993 ja 2020 virtaamat lähimmillä havaintoasemilla.

**Tilanne tiestöllä**

Tulvan takia on edelleen suljettuna maantie 19618 Kainuunkyläntie Ylitorniolla sekä maantie 19563 Semekurtan poroaitatie Inarissa. Semekurtan tien varressa ei ole vakituista asutusta. Ajantasainen liikennetilanne [https://liikennetilanne.tmfg.fi](https://liikennetilanne.tmfg.fi/)

Lisätietoja tiestön osalta: kunnossapitovastaava Kari Parikka, puh, 0295 037 247.

**Lapin pelastuslaitoksen yleisjohtovastuu päättyi**

Pahimman tulvatilanteen helpottaessa Lapin pelastuslaitos purki Lapin tulvatilanteen yleisjohtovastuun 4.6.2020. Pelastuslaitos kiittää kiinteistöjen omistajia omatoimisesta tulviin varautumisesta. Hyvän varautumisen ansiosta saatiin merkittäviä säästöjä tulvavahinkojen osalta.

**Seuraa tulvatilanteen kehittymistä**

Lapin pelastuslaitoksen tulvainfopuhelin (p. 040 126 4030) suljetaan 5.6. klo 21. Jatkossa viranomaiset vastaavat kyselyihin virka-aikana.  Virka-ajan ulkopuolella päivystävä palomestari on tavoitettavissa numerosta 040 152 8650. Lapin pelastuslaitos yhdessä VAPEPAn kanssa valmistelee seuraavaksi tilapäisten tulvasuojausten purkamista.

Seuraava Lapin aluetta koskeva Lapin ELY-keskuksen ja Tulvakeskuksen tulvatiedote annetaan ensi viikolla ja lisäksi tilanteesta tiedotetaan muun muassa Twitterissä. Mikäli olosuhteet muuttuvat ennustetusta, siitä tiedotetaan välittömästi. Tulvatilannekuvaa ja ennusteita voi seurata valtakunnallisella [www.ymparisto.fi/tulvatilanne](https://www.ymparisto.fi/tulvatilanne)-sivulla. Ennusteet päivittyvät muutaman tunnin välein.

Lisätietoja:

Johtava vesitalousasiantuntija Timo Alaraudanjoki, Lapin ELY-keskus, puh. 0295 037 282, etunimi.sukunimi@ely-keskus.fi

Johtava hydrologi Bertel Vehviläinen, Suomen ympäristökeskus (Tulvakeskus),  
puh. 0295 251 731 etunimi.sukunimi@ymparisto.fi

**Ohjeita omatoimiseen varautumiseen**

* [Lapin pelastuslaitoksen tulva 2020-sivut](http://www.lapinpelastuslaitos.fi/ajankohtaista/lapin-tulvasivut-2020)
* [www.ymparisto.fi/tulvaohjeet](http://www.ymparisto.fi/tulvaohjeet)
* [Opas asukkaille, omatoiminen tulviin varautuminen](https://www.doria.fi/handle/10024/134603)

**Jaa tulvahavaintosi Sää-sovelluksella**

* Ilmatieteenlaitoksen [Sää-sovellus](https://www.ilmatieteenlaitos.fi/omat-havainnot)

**Lapin ELY-keskuksen ja Tulvakeskuksen yhteiset tiedotteet ja Lapin pelastuslaitoksen tiedotteet**

* [Lapin ELY-keskuksen ja Tulvakeskuksen tiedotteet](http://www.ely-keskus.fi/web/ely/tiedotteet?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14253)
* [Lapin Pelastuslaitoksen tiedotteet](http://www.lapinpelastuslaitos.fi/ajankohtaista)

**Tulvatilanteen seuranta**

* Tulvatilannetta koko Suomessa voi seurata lähes reaaliajassa valtakunnallisilla [vesitilanne ja ennusteet-sivuilla](http://www.ymparisto.fi/tulvatilanne)
* Jatkuvasti päivittyvä kartta: [Tulvavaroitukset ja vesistöennusteet](http://www.ymparisto.fi/ennusteetjavaroitukset)
* Vesitilanne ja tiedotteet löytyvät myös uudesta [vesi.fi-palvelusta](http://www.vesi.fi/)
* Ajankohtainen liikennetieto: [TMFG:n liikennetilanne-palvelusta](https://liikennetilanne.tmfg.fi/)
* ELY-keskusten yhteinen [tulvasivu](http://www.ely-keskus.fi/web/ely/ajankohtainen-tulvatilanne#.WruB0mdKUSk)
* Lapin pelastuslaitoksen [Lapin tulvasivut 2020 -sivut](http://www.lapinpelastuslaitos.fi/ajankohtaista/lapin-tulvasivut-2020)

**Twitter**

* [#tulva OR #tulvat](https://twitter.com/search?q=%23tulva%20OR%20%23tulvat&src=typd&f=live) ja [#Lapintulvat](https://twitter.com/search?q=%23Lapintulvat&src=typed_query&f=live)
* [@pinnanalta](https://twitter.com/pinnanalta) (SYKEn hydrologit)
* [@Lapin\_ELY](https://twitter.com/Lapin_ELY) (Lapin ELY-keskus)
* [@meteorologit](https://twitter.com/meteorologit) (Ilmatieteen laitos)
* [@Lapinpelastus](https://twitter.com/Lapinpelastus) (Lapin Pelastuslaitos)

Julkaisupäivä

5.6.2020

**Tukea poikkeustilanteeseen ESR-hankkeilla (Lappi)**

ELY-keskus järjesti huhtikuussa ESR-hankehaun koronaepidemian haitallisten vaikutusten vähentämiseen. Hankehaku suunnattiin erityisesti **mikro- ja pk-yritysten toimintakyvyn tukemiseen** sekä **haasteellisissa tilanteissa olevien henkilöiden osallisuutta tukevien toimintamuotojen kehittämiseen** koronan luomassa poikkeustilanteessa**.** Erityisesti toivottiin etätyöhön ja –verkostoitumiseen sekä digitaalisiin palveluihin liittyviä hankkeita.   Hankehaussa saatiin konkreettisia tukitoimenpiteitä sisältäviä hankkeita, joita voitiin rahoittaa nopeasti eri puolille Lappia. Myös muutama ylimaakunnallinen hanke rahoitettiin Pohjois-Suomeen.

**Tukea yrittäjien työssä jaksamiseen ja henkiseen hyvinvointiin**

Lappiin rahoitettiin yhteensä kymmenen mikro- ja pk-yritysten tukemiseen suunnattua hanketta. Näillä hankkeilla tuetaan mm. yrittäjien työssäjaksamista ja hyvinvointia poikkeustilanteessa, kehitetään vertaistukea ja verkostoja sekä muutoksen johtamista. Hankkeissa panostetaan myös yritysten liiketoimintaosaamisen ja digitaalisten taitojen ja menetelmien kehittämiseen, jotta voidaan turvata toimintaa epidemian aikana ja sen jälkeen.  Tärkeää on myös huomioida digitaalisten menetelmien mahdollisuudet liiketoiminnassa.

Esimerkiksi **Itälappilainen mikroyrittäjyys ja Covid-19** -hankkeen tavoitteena on tukea yrityksiä koronakriisin yli tarjoamalla neuvontaa, tukea ja valmennusta. Hankkeessa kehitetään digitaitoja ja tuetaan liiketoiminnan kehittämistä. Tärkeää on tukea myös työhyvinvointia ja siihen liittyvää osaamista.

**Palvelujen turvaaminen ja osallisuuden edistämien heikoimmassa asemassa oleville henkilöille**

Hankehausta rahoitettiin Lappiin kymmenen asiakkaiden osallisuuden edistämistä sekä palvelujen saatavuutta kehittävää hanketta. Hankkeissa kehitetään mm. uusia toimintamuotoja etäyhteyksillä toteutettujen vertaistukiryhmien toimintaan sekä kuntouttavaan toimintaan. Myös etäterapian kehittäminen on yhden hankkeen keskiössä. Lisäksi hankkeissa tuetaan asiakkaiden ja ammattilaisten valmiuksia käyttää etäpalveluja.


Esimerkiksi **Aktiivinen osallisuus arjessa -hankkeessa** on tavoitteena tukea kriisitilanteessa olevien lapsiperheiden vanhempia korona -epidemian aikana niin,  että he saavat apua haastaviin perhe-elämän vaiheisiin etänä toimivista vertaistukiryhmistä. Toiminnan tuloksena syntyy teknologiavälitteinen osallistava vertaistukiverkosto, jota tuetaan ammattilaisten mukanaololla ja henkilökohtaisella ohjauksella. Näin perheet saavat keinoja ja voimia toimia arjessa perheen hyvinvointia vahvistaen. Kohderyhmänä ovat hyvin haasteellisissa tilanteissa olevat vanhemmat. Hankkeen toteuttaa Lapin ensi- ja turvakoti.

Lisätietoja hankkeista ja niihin osallistumisesta saa ensisijaisesti kunkin hankkeen toteuttajalta. Alla olevan linkin kautta löytyvät tässä hankehaussa rahoitetut hankkeet.

[Lappiin ESR-pikahaussa (1.4.-22.4.2020) poikkeusolojen aiheuttamiin tarpeisiin rahoitetut hankkeet (pdf)](http://www.ely-keskus.fi/documents/10191/429489/Rahoitetut+ESR+hankkeet+Lappi+5.6.2020/beb73177-0430-43b1-96f2-baba0402400a)

**Lisätietoja:**

Rahoituspäällikkö Riitta Ilola +358 295 038 224  
Rahoitusyksikön päällikkö Eija Virtasalo +358 295 037 150  
Rahoitusasiantuntija Marja Kivekäs (erityistavoite 10.1 hankkeet) +358 295 037 065  
Rahoitusasiantuntija Liisa Irri (erityistavoite 7.1 hankkeet) +358 295 037 052



Julkaisupäivä

5.6.2020

**Sateet eivät pahentaneet tulvatilannetta - Tornionjoella tulvahuippu loppuviikosta, muualla vedenpinnat pääosin laskusuunnassa (Lappi)**

**Lapin ELY-keskus ja Tulvakeskus tiedottavat**

Viikonlopun sateet eivät nostaneet vedenpintoja Lapin vesistöissä ja vedenpinnat ovat laskemassa kohti kesävedenkorkeuksia. Tornionjoella tulvahuippu on loppuviikosta ja Tenojoella virtaamat ovat korkeimmillaan parhaillaan. Tornionjoen tulvahuipusta on tulossa hieman tavanomaista kevättulvaa suurempi ja Tenojoen Alakönkäällä virtaamat ovat lähellä ennätyslukemia. Lumien sulanta ja sateet ovat nostaneet myös Inarijärven vedenkorkeuden nopeasti ja se on jo lähellä kesävedenkorkeutta.

Tornionjoella virtaamat ovat vähitellen nousseet ja tulvahuippu on ennusteen mukaan viikon loppupuolella (11 - 12.6). Vesi nousee Pellossa ja Torniossa vielä noin 20 cm. Torniossa myös Liakanjoen vedenpinnan arvioidaan nousevan vielä hieman. Tornionjoen tulva jää hieman pienemmäksi kuin vuoden 2018 tulva, mutta on hieman suurempi kuin tavanomainen kevättulva. Laajempia vahinkoja ei arvioida syntyvän. Muonionjoella Karesuvannossa tulvahuippu on jo tänään tai huomenna ja vesi on tulvinut osittain Suomen ja Ruotsin väliselle maantielle.

Tenojoella Alakönkäällä virtaamat ovat olleet suuret viikonvaihteen ajan ja tulva on huipussaan parhaillaan. Virtaamat ovat lähellä mittaushistorian ennätystä. Myös Utsjoen virtaamat ovat tavanomaista suuremmat. Virtaamat ovat kuitenkin jo kääntymässä laskuun eikä laajempia vahinkoja ole odotettavissa.

Kemijoella, Ounasjoella ja Ivalojoella vedenkorkeudet ovat lähteneet voimakkaaseen laskuun. Viikonlopun sateet hidastivat vedenpinnan alenemista Ivalossa ja Kittilässä, mutta vesien arvioidaan laskevan melko nopeasti kesävedenkorkeuksiin.

Inarijärvellä vedenkorkeus on noussut lumien sulamisen ja viime päivien vesisateiden seurauksena voimakkaasti, ja se on jo saavuttanut kesäaikaisen tasonsa. Vedenkorkeus on 8.6.2020 tasossa N60 +119,24 m, ja tämän hetken ennusteen mukaan se jatkaa nousuaan vielä juhannukseen saakka. Ylimmillään vedenkorkeuden ennustetaan käyvän noin 10 cm:n päässä säännöstelyn ylärajasta. Suuren kevättulvan vuoksi Paatsjoen voimalaitoksilla on suoritettu selvästi keskimääräistä enemmän ohijuoksutuksia. Paatsjoen ylimmän voimalaitoksen, Kaitakosken, juoksutus on tällä hetkellä jo tasolla 360 m3/s, ja sitä tullaan edelleen asteittain nostamaan.

**Tilanne tiestöllä**

Tulvan takia on edelleen suljettuna maantie 19618 Kainuunkyläntie Ylitorniolla ja maantie 19563 Semekurtan poroaitatie Inarissa. Semekurtan tien varressa ei ole vakituista asutusta. Maantiellä 959 Karesuvanto - Ruotsin raja (tulli) tulvavesi on noussut tielle. Tietä on jouduttu kaventamaan. Liikenne mahtuu kuitenkin kulkemaan.

* [Ajantasainen liikennetilanne (tmfg.fi)](https://liikennetilanne.tmfg.fi/)

Lisätietoja tiestön osalta: kunnossapitovastaava Kari Parikka, puh, 0295 037 247.

**Seuraa tulvatilanteen kehittymistä**

Seuraava Lapin aluetta koskeva Lapin ELY-keskuksen ja Tulvakeskuksen tulvatiedote annetaan ensi viikolla ja lisäksi tilanteesta tiedotetaan muun muassa Twitterissä. Mikäli olosuhteet muuttuvat ennustetusta, siitä tiedotetaan välittömästi. Tulvatilannekuvaa ja ennusteita voi seurata valtakunnallisella [www.ymparisto.fi/tulvatilanne](https://www.ymparisto.fi/tulvatilanne)-sivulla. Ennusteet päivittyvät muutaman tunnin välein.

Tulvatiedote ruotsiksi ja englanniksi:

* [Regnen förvärrade inte översvämningssituationen – översvämningstoppen i Torne älv i slutet av veckan, vattenståndet på andra håll huvudsakligen sjunkande](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/regnen-forvarrade-inte-oversvamningssituationen-%E2%80%93-oversvamningstoppen-i-torne-alv-i-slutet-av-veckan-vattenstandet-pa-andra-hall-huvudsakligen-sjunkan?redirect=http%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_OvA3wfzIQ4AO%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1%26p_r_p_564233524_categoryId%3D14253%26p_r_p_564233524_resetCur%3Dtrue)
* [Rainfall did not exacerbate floods - flood peak in Tornionjoki at the end of the week, water levels elsewhere mostly falling](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/rainfall-did-not-exacerbate-floods-flood-peak-in-tornionjoki-at-the-end-of-the-week-water-levels-elsewhere-mostly-falling-lapland-?redirect=http%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_OvA3wfzIQ4AO%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1%26p_r_p_564233524_categoryId%3D14253%26p_r_p_564233524_resetCur%3Dtrue)

Lisätietoja:

Johtava vesitalousasiantuntija Timo Alaraudanjoki, Lapin ELY-keskus, puh. 0295 037 282, etunimi.sukunimi@ely-keskus.fi

Johtava hydrologi Bertel Vehviläinen, Suomen ympäristökeskus (Tulvakeskus),  
puh. 0295 251 731 etunimi.sukunimi@ymparisto.fi

**Ohjeita omatoimiseen varautumiseen**

* [Lapin pelastuslaitoksen tulva 2020-sivut](http://www.lapinpelastuslaitos.fi/ajankohtaista/lapin-tulvasivut-2020)
* [www.ymparisto.fi/tulvaohjeet](http://www.ymparisto.fi/tulvaohjeet)
* [Opas asukkaille, omatoiminen tulviin varautuminen](https://www.doria.fi/handle/10024/134603)

**Jaa tulvahavaintosi Sää-sovelluksella**

* [Ilmatieteenlaitoksen Sää-sovellus](https://www.ilmatieteenlaitos.fi/omat-havainnot)

**Lapin ELY-keskuksen ja Tulvakeskuksen yhteiset tiedotteet ja Lapin pelastuslaitoksen tiedotteet**

* [Lapin ELY-keskuksen ja Tulvakeskuksen tiedotteet](http://www.ely-keskus.fi/web/ely/tiedotteet?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14253)
* [Lapin Pelastuslaitoksen tiedotteet](http://www.lapinpelastuslaitos.fi/ajankohtaista)

**Tulvatilanteen seuranta**

* Tulvatilannetta koko Suomessa voi seurata lähes reaaliajassa valtakunnallisilla [vesitilanne ja ennusteet-sivuilla](http://www.ymparisto.fi/tulvatilanne)
* Jatkuvasti päivittyvä kartta: [Tulvavaroitukset ja vesistöennusteet](http://www.ymparisto.fi/ennusteetjavaroitukset)
* Vesitilanne ja tiedotteet löytyvät myös uudesta [vesi.fi-palvelusta](http://www.vesi.fi/)
* Ajankohtainen liikennetieto: [TMFG:n liikennetilanne-palvelusta](https://liikennetilanne.tmfg.fi/)
* ELY-keskusten yhteinen [tulvasivu](http://www.ely-keskus.fi/web/ely/ajankohtainen-tulvatilanne#.WruB0mdKUSk)
* Lapin pelastuslaitoksen [Lapin tulvasivut 2020 -sivut](http://www.lapinpelastuslaitos.fi/ajankohtaista/lapin-tulvasivut-2020)

**Twitter**

* [#tulva OR #tulvat](https://twitter.com/search?q=%23tulva%20OR%20%23tulvat&src=typd&f=live) ja [#Lapintulvat](https://twitter.com/search?q=%23Lapintulvat&src=typed_query&f=live)
* [@pinnanalta](https://twitter.com/pinnanalta) (SYKEn hydrologit)
* [@Lapin\_ELY](https://twitter.com/Lapin_ELY) (Lapin ELY-keskus)
* [@meteorologit](https://twitter.com/meteorologit) (Ilmatieteen laitos)
* [@Lapinpelastus](https://twitter.com/Lapinpelastus) (Lapin Pelastuslaitos)



Inarijärvi Seitalaassan säähavaintoasemalla 8.6.2020 (kuva: Ilmatieteen laitos).

Julkaisupäivä

8.6.2020

**Yritysten tilanneanalyysin ja kehittämisavustuksen koronarahoitushakemuksia saapui haun päättymiseen 8.6. mennessä yhteensä 33 087 kpl**

**ELY-keskusten myöntämät normaalit yrityksen kehittämisavustus, yritysten kehittämispalvelut sekä maaseudun ja kalatalouden koronatuet haettavissa edelleen.**

**ELY-keskusten myöntämää tilanneanalyysi ja kehittämisavustusta haettiin viimeisenä hakupäivänä maanantaina 8.6. yli 1 000 kpl**

Haun määräaikaan maanantaihin klo 16.15 mennessä hakemuksia saapui yhteensä 33 087 kpl (n. 1 028 M€). Näistä 8.6. klo 17.00 mennessä oli käsitelty 17 601 hakemusta ja joista tehty myönteisiä päätöksiä yhteensä 12 737 (noin 155 M€).

Toimialoittain hakemuksia on koko hakuajan saapunut eniten kaupan, teollisuuden, liike-elämän palvelujen sekä ravitsemisalan toimialoilta. Hakemusten käsittelyvauhti on ELY-keskuksissa säilynyt n. 400 kpl päivätahdissa.

Uudenmaan ELY-keskuksen ylijohtaja Petri Knaapinen vakuuttaa ELY-keskusten toimivan jatkossakin aktiivisesti, jotta suomalaiset pk-yritykset selviävät koronaepidemian aiheuttaman kysyntälaman ylitse.

* [Myönnetyt tuet toimialoittain ELY-keskuksen verkkosivuilla (tilanne 8.6.](http://www.ely-keskus.fi/web/ely/ely-keskusten-koronarahoituksen-jakautuminen)[)](http://www.ely-keskus.fi/web/ely/ely-keskusten-koronarahoituksen-jakautuminen)

**ELY-keskusten normaalit yritysten kehittämisavustukset käytettävissä**

ELY-keskuksista halutaan korostaa, että vaikka väliaikainen tuki on nyt päättynyt, ovat normaalit ELY-keskuksen myöntämät kehittämisavustukset edelleen haettavissa. Näissä tuen osuus voi olla jopa 50 %.

* [Lue lisää kehittämisavustuksista](http://www.ely-keskus.fi/web/ely/yrityksen-kehittamisavustus)

Myös Yritysten kehittämispalvelut auttavat pk-yrityksiä koronakriisissä ja yrityksen maksuosuus on tällä hetkellä 30 euroa + alv/päivä. Käsittelyajoissa on tällä hetkellä ruuhkaa, joten päätösten saamisessa on varauduttava pidempiin aikoihin.

* [Lue lisää kehittämispalveluista](http://www.ely-keskus.fi/documents/19426953/0/Asiakasohje+2020/83c0658d-949d-4205-a25f-1a51d7e2ead8)

**Maaseudun ja kalatalouden koronatukien haku maltillista**

Haun avautumisen 18.5. jälkeen on hakemuksia 7.6. mennessä on saapunut noin 700, hakemusten jakautuessa lähes puoliksi alkutuotannon ja maaseutuyritysten väliaikaisen tuen kesken. Myönteisiä päätöksiä 7.6. mennessä on maaseutuyrityksille tehty yhteensä 115 kpl yhteensä 1,034 844 € ja alkutuotantoon 91 kpl yhteensä 849 164 €. Kalatalouden väliaikaista tukea on haettu 78 kpl. Hakemusten käsittely on käynnissä.

Maaseudun tukien myöntämiselle rajatun kohderyhmän mukaisesti ovat hakemusten määrät olleet odotusten mukaiset, toteaa Kaakkois-Suomen ELY-keskuksesta maaseutupalvelut -yksikön päällikkö Jyrki Pitkänen. Sama koskee kalatalouden tukia, kertoo Lapin ELY-keskuksesta kalatalouspäällikkö Mika Oraluoma.

**Ravitsemisalan yritysten tukien ja hyvitysten haku käynnistyi perjantaina 5.6. Suuri osa saa hyvityksen toiminnan rajoittamisesta ilman hakemusta**

Tuet myöntää ja maksaa ELY-keskusten sekä TE-toimistojen kehittämis- ja hallintokeskus (KEHA-keskus).

KEHA-keskuksesta kerrotaan, että automaattisesti eli ilman hakemusta tapahtuvat joukkomaksatukset yhteensä lähemmäs 7 000:lle toiminnan rajoittamisesta kärsineelle ravitsemisyritykselle saadaan maksettua kesäkuun aikana; ensimmäinen ennakkoerä juhannukseen mennessä sekä loppuerä heti, kun verottajalta on saatu toiminnan rajoittamisajalta alv-tiedot (verohallinnolle 4/2020 alv-kuukausi ilmoituksen jättäneiden osalta juhannuksen jälkeen). Ne yritykset, jotka eivät ole joukkomaksatuksen piirissä, voivat hakea hyvitystä 31.8.2020 saakka.

Uudelleentyöllistämisen tukea haetaan aina hakemuksella. Haku on auki 31.10.2020 saakka.

* [Lue lisää hakuehdoista ja kriteereistä](http://www.keha-keskus.fi/poikkeusrahoitus/mara)

**Lisätietoja:**

* ELY-keskus; ylijohtaja Petri Knaapinen (@ely-keskus.fi)
* KEHA-keskus: maksatusjohtaja Pauliina Smolander (@ely-keskus.fi)

**Lue lisää:**

* [ELY-keskusten myöntämän yrityksen tilanneanalyysin ja kehittämisavustuksen koronarahoitushaku päättyy maanantaina 8.6. kello 16:15. Saapuneet hakemukset käsitellään hakuhetken sääntöjen mukaisesti. (1.6.2020)](https://www.ely-keskus.fi/web/ely/tiedotteet-2020/-/asset_publisher/iCWWZEbHN7ZK/content/ely-keskusten-myontaman-yrityksen-tilanneanalyysin-ja-kehittamisavustuksen-koronarahoitushaku-paattyy-maanantaina-8-6-kello-16-15-saapuneet-hakemukset)
* [Maaseudun ja kalatalouden koronatukia haettu ELY-keskuksista ensimmäisen hakuviikon aikana noin 360 (26.5.2020)](http://www.ely-keskus.fi/web/ely/-/maaseudun-ja-kalatalouden-koronatukia-haettu-ely-keskuksista-ensimmaisen-hakuviikon-aikana-noin-360)
* [ELY-keskusten koronarahoituksessa siirrytty loppurahoitusten maksatusvaiheeseen - saapuneista 25 321 hakemuksesta käsitelty jo lähes 11 000 (ELY-keskuksen tiedote 14.5.2020)](http://www.ely-keskus.fi/web/ely/-/ely-keskusten-koronarahoituksessa-siirrytty-loppurahoitusten-maksatusvaiheeseen-saapuneista-25-321-hakemuksesta-kasitelty-jo-lahes-11-000)
* [Lukuisat suomalaiset yritykset ovat saaneet ELY-keskuksilta kriisiapua - maksatusten hakemisen on tarkoitus avautua ensi tiistaina (8.5.2020)](http://www.ely-keskus.fi/web/ely/-/lukuisat-suomalaiset-yritykset-ovat-saaneet-ely-keskuksilta-kriisiapua-maksatusten-hakemisen-on-tarkoitus-avautua-ensi-tiistaina)
* [ELY-keskusten koronarahoituksen hakemusmäärät ja sekä haetut avustussummat kasvussa (29.4.2020](http://www.ely-keskus.fi/web/ely/-/ely-keskusten-koronarahoituksen-hakemusmaarat-ja-seka-haetut-avustussummat-kasvussa)
* [ELY-keskusten koronatuet palvelevat useiden toimialojen yrityksiä (23.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronatuet-palvelevat-useiden-toimialojen-yrityksia)
* [Torstaihin 16.4. klo 12:00 mennessä ELY-keskusten koronarahoituspäätöksiä on tehty 1 419 kpl yhteensä 18 197 217 euron edestä](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronarahoituspaatoksia-tehty-1-419-kpl-yhteensa-18-197-217-euron-edesta)
* [ELY-keskuksen koronarahoitushakemusten käsittely käynnistyi tiistaina 7.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-ensimmaiset-koronarahoituspaatokset-tehtiin-7-4-2020)
* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)
* [TEM: Kysymyksiä ja vastauksia koronasta ja yritysrahoituksesta](https://tem.fi/kysymyksia-ja-vastauksia-koronasta-ja-yritysrahoituksesta)
* [Valtiokonttori: Usein kysyttyä yritysten kustannustuesta](https://www.valtiokonttori.fi/yleinen/usein-kysyttya-yritysten-kustannustuesta/#56462efc)

Julkaisupäivä

9.6.2020

**Valtatielle 4 Helsingistä Tornioon on laadittu tavoitetila vuodelle 2040**

Pohjois-Pohjanmaan, Lapin, Keski-Suomen ja Uudenmaan ELY-keskukset ovat määrittäneet valtatielle pitkän aikavälin toimenpiteet, joilla turvataan valtatiejakson liikenteen hyvä palvelutaso. Väylävirasto on ollut mukana työssä. Koska kehittäminen tulee tapahtumaan pitkän ajanjakson kuluessa, on tärkeää, että koko yli 700 kilometrin yhteysvälillä noudatetaan yhteisiä kehittämisperiaatteita. Laadittu tavoitetila 2040 muodostaa myös perustan jatkosuunnittelulle.

Nykyisin valtatie 4 koostuu monen tyyppisistä tiejaksoista: moottoritieosuuksista aina kaksikaistaiseen valtatiehen. Tilanne on ymmärrettävä, kun ottaa huomioon liikennemäärien suuret erot: eniten liikennettä on Helsingissä, 75 000 ajoneuvoa vuorokaudessa ja pienimmillään liikennemäärä on Pihtiputaan ja Pulkkilan välillä, missä hiljaisimmilla jaksoilla liikkuu vajaat 3 300 ajoneuvoa vuorokaudessa.

Pitkämatkaisen liikenteen lisäksi kaupunkiseutujen kohdalla valtatiellä 4 on merkittävä rooli paikallisessa liikennejärjestelmässä. Siellä korostuu tavara-, asiointi- ja pendelöintiliikenne. Kaupunkiseutujen välillä on tavara- ja vapaa-ajan liikennettä. Mitattiinpa merkitystä tavaran arvolla tai tonnikilometreillä, on valtatie 4 kiistatta Suomen tärkein tavarakuljetusten valtatie. Ulkomaankaupan kuljetukset ja maan sisäiset runkokuljetukset käyttävät sitä ja sillä on tärkeä rooli huoltovarmuuden kannalta.

Päästötavoitteet on valtatien kehittämisperiaatteissa otettu vakavasti. Raskaalle liikenteelle tasainen, ennakoitavan ja lyhyen matka-ajan turvaava nopeustaso on taloudellisesti ja päästöjen kannalta optimaalinen. Samanlainen palvelutaso sopii myös joukkoliikenteelle. Henkilöautoliikenteen vetovoimaa ei puolestaan ole tavoitteellista kasvattaa kasvihuonekaasujen päästötavoitteiden vuoksi. Näistä syistä tien ensisijaiseksi palvelutasovaateita määrittäväksi käyttäjäryhmäksi on tunnistettu tavaraliikenteen runkokuljetukset.

Tavoitetilassa valtatien 4 nopeustaso on pääsääntöisesti 100 km/h, moottoritiejaksoilla kesäisin 120 km/h. Liikennemääristä ja liikenteen koostumuksesta riippuen tie on moottoritietä, moottoriväylää, nelikaistaista valtatietä, jatkuvaa ohituskaistatietä tai yksittäisin ohituskaistoin varustettua kaksikaistaista tietä.

Häiriönhallinta ja vilkkaammilla osuuksilla liikennetilanteeseen perustuva muuttuva nopeusrajoitusjärjestelmä parantavat osaltaan tien palvelutasoa vähentäen ruuhkien vaikutusta ja ehkäisten onnettomuuksia.

Laadittu tavoitetila kytkeytyy siihen, että EU:n komissio on tehnyt esityksen TEN-T-ydinverkkokäytävän laajentamiseksi (6.6.2018). Esitys sisältää valtatiet 4 ja 29 välillä Helsinki – Tornio/Haaparanta. Tavoitetilalla on myös kytkentä parhaillaan käynnissä olevaan valtakunnallisen liikennejärjestelmäsuunnitelman laadintaan.

* [Valtatiekäytävän 4 ja 29 kehittämisen periaatteet välillä Helsinki–Tornio/Haaparanta](https://www.doria.fi/handle/10024/177539) (doria.fi)

**Lisätietoja:**

Yksikön päällikkö Risto Leppänen, Pohjois-Pohjanmaan ELY-keskus, 0295 038 262

Ylijohtaja Jukka Lehtinen, Keski-Suomen ELY-keskus, 0295 024 698

Yksikön päällikkö Maarit Saari, Uudenmaan ELY-keskus, 0295 021 341

Ylijohtaja Jaakko Ylinampa, Lapin ELY-keskus, 0295 037 199

Johtaja Päivi Nuutinen, Väylävirasto, 029 534 3575

Julkaisupäivä

10.6.2020

Tiedote Etelä-Pohjanmaan ELY-keskus ja maa- ja metsätalousministeriö



**Ravinteiden kierrätyksen kokeiluohjelman rahoitusta haettavissa**

Maa- ja metsätalousministeriö suuntaa enintään 5,1 miljoonaa euroa kokeiluohjelmaan, jolla rahoitetaan ravinteiden kierrätyksen innovatiivisia ratkaisuja. Vuosille 2020-2022 suunnatun valtakunnallisen kokeiluohjelman rahoitushaku aukeaa 12.6.2020. Tukien hallinnoinnista vastaa Etelä-Pohjanmaan ELY-keskus.

Ravinteiden kierrätyksen edistäminen on kirjattu pääministeri Sanna Marinin hallitusohjelmaan.  Kokeiluohjelma on jatkoa vuosina 2016-2018 käynnistetylle ohjelmalle. Tavoitteena on luoda edellytykset toimiville orgaanisten lannoitevalmisteiden markkinoille, ja siten varmistaa ravinteiden kierrätys ja tehokas käyttö.

**Kohdennus innovatiivisiin ratkaisuihin**

Kokeiluohjelmasta myönnettävien tukien tarkoituksena on biomassojen ravinteiden prosessoinnin, kierrätyslannoitevalmisteiden tuotannon ja tuotekehityksen, ravinteiden kierrätyksen logistiikan ja palveluratkaisujen edistäminen sekä korkean jalostusasteen tuotteiden kehittäminen biomassoista.

"Kokeiluohjelman tarkoituksena on mahdollistaa pk-yrityksille pilotoinnit ja referenssitulosten tuottaminen. Ajatuksena on, että kehitettävät innovatiiviset tuotteet ja palvelut ovat testattuja ja toimiviksi todettuja, kun niitä myydään asiakkaille. Pyrkimyksenä on, että yrityksille syntyy kehittämisen myötä uusia liiketoimintamahdollisuuksia", kiteyttää ohjelman tarkoitusta kehittämisasiantuntija Päivi Mäntymäki Etelä-Pohjanmaan ELY-keskuksesta.

Hakemuslomakkeet ja -ohjeet ovat saatavilla Etelä-Pohjanmaan ELY-keskuksen verkkosivuilla <https://www.ely-keskus.fi/web/ely/ravinteiden-kierratyksen-kokeiluohjelma-2020>.

**Webinaari ravinnekierrätyksestä ja kokeiluohjelman rahoitusmahdollisuuksista**

Etelä-Pohjanmaan ELY-keskus järjestää hakuun liittyvän webinaarin 24.6.2020 klo 9-11. Lisätiedot ohjelmasta ja ennakkoilmoittautumisesta löytyvät ohjelman verkkosivuilta.

**Lisätietoa**

Kehittämisasiantuntija Päivi Mäntymäki, Etelä-Pohjanmaan ELY-keskus, puh. 0295 027 631, [etunimi.sukunimi@ely-keskus.fi](mailto:etunimi.sukunimi@ely-keskus.fi)

Kehittämispäällikkö Hanna Mäkimantila, Etelä-Pohjanmaan ELY-keskus, puh. 0295 027 701, [etunimi.sukunimi@ely-keskus.fi](http://etunimi.sukunimi@ely-keskus.fi)

Neuvotteleva virkamies Marja-Liisa Tapio-Biström, maa- ja metsätalousministeriö, puh. 0295 162 400, [etunimi.sukunimi@mmm.fi](http://etunimi.sukunimi@mmm.fi)

Julkaisupäivä

12.6.2020

**Lapin tulvat ovat ohi ja vedenkorkeudet laskussa (Lappi)**

**Lapin ELY-keskus ja Tulvakeskus tiedottavat**

Lapin pitkäkestoinen tulvakevät on vihdoin päättymässä ja on aika poistaa rakennuksia suojaavat tilapäiset tulvasuojelurakenteet. Muonionjoella tulvahuippu oli tiistaina ja Tornionjoella torstaina. Tällä hetkellä kaikki päävesistöt ovat laskemassa kohti kesävedenkorkeuksia eivätkä lähiaikojen sääennusteet sisällä sateita, jotka nostaisivat vedenkorkeuden uudelleen vahingolliselle tasolle. Kaikki päätiestöt on palautettu liikennöitävään kuntoon.

Lapin tulvakevät oli poikkeuksellinen. Lunta oli ennätysmäärät ja tulvien ajankohta oli tavanomaista myöhemmin. Pitkä poutainen sulamiskausi ja kylmät jaksot kuitenkin hidastivat lumen sulantaa ja tulvat pysyivät aiempien ennätysten alapuolella. Suurimmat sateet saatiin monilla alueilla vasta sitten, kun tulvat olivat jo kääntyneet laskuun. Kemijoella tulva oli harvinaisen suuri ja Rovaniemellä vahinkoraja ylittyi. Myös Ivalojoella ja Tenojoella vedenkorkeudet olivat hyvin lähellä ennätyskorkeuksia. Kittilässä tulva oli vahinkorajan tuntumassa lähes viikon.

Laajamittaisten varautumistoimien ansiosta tulvavahingot jäivät vähäisiksi. Muutamien asuinrakennusten lisäksi vahinkoja aiheutui vapaa-ajan asuinrakennuksille sekä rantaan sijoitetuille rakenteille kuten grillikatoksille ja varastorakennuksille. Rovaniemen ja Kittilän alueilla jätevedenpumppaamoita jouduttiin tilapäisesti sulkemaan. Rovaniemellä Vaaralan alueella Kuusamontietä jouduttiin korottamaan, ja joitakin katuja ja pyöräteitä oli suljettuna tulvahuipun ajan. Yleisiä teitä oli tulvien seurauksena poikki muun muassa Sallassa ja Ylitorniolla, ja Muonionjoen tulva katkaisi Suomen ja Ruotsin välisen tien Karesuvannossa.

**Tilanne tiestöllä**

Tulvan takia on edelleen suljettuna maantie 19618 Kainuunkyläntie Ylitorniolla. Ylitorniolla on myös suljettu kevyen liikenteen väylä valtatiellä 21 Taroniemen kohdalla. Kevyt liikenne on siirretty valtatielle ja valtatien nopeusrajoitus on pudotettu 80 m/h. Maantie 959 Karesuvanto - Ruotsin raja saatiin avattua liikenteelle 11.6.

* [Ajantasainen liikennetilanne (tmfg.fi)](https://liikennetilanne.tmfg.fi/)

Lisätietoja tiestön osalta: kunnossapitovastaava Kari Parikka, puh, 0295 037 247.

**Seuraa tulvatilanteen kehittymistä**

Tulvan aikainen viikoittainen tiedottaminen päätyy tähän ja jatkossa tiedotteita vesitilanteista laaditaan tarvittaessa.  Tulvatilannekuvaa ja ennusteita voi seurata valtakunnallisella [www.ymparisto.fi/tulvatilanne](https://www.ymparisto.fi/tulvatilanne)-sivulla. Ennusteet päivittyvät muutaman tunnin välein.

Tulvatiedote ruotsiksi ja englanniksi:

* [Versvämningarna i Lappland är över och vattenståndet sjunker](https://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/oversvamningarna-i-lappland-ar-over-och-vattenstandet-sjunker-lappland-?redirect=https%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_OvA3wfzIQ4AO%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)
* [Floods in Lapland are over and water levels are falling](https://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/floods-in-lapland-are-over-and-water-levels-are-falling-lapland-?redirect=https%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_OvA3wfzIQ4AO%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)

Lisätietoja:

Johtava vesitalousasiantuntija Timo Alaraudanjoki, Lapin ELY-keskus, puh. 0295 037 282, etunimi.sukunimi@ely-keskus.fi

Johtava hydrologi Bertel Vehviläinen, Suomen ympäristökeskus (Tulvakeskus),  
puh. 0295 251 731 etunimi.sukunimi@ymparisto.fi

**Ohjeita omatoimiseen varautumiseen**

* [Lapin pelastuslaitoksen tulva 2020-sivut](http://www.lapinpelastuslaitos.fi/ajankohtaista/lapin-tulvasivut-2020)
* [www.ymparisto.fi/tulvaohjeet](http://www.ymparisto.fi/tulvaohjeet)
* [Opas asukkaille, omatoiminen tulviin varautuminen](https://www.doria.fi/handle/10024/134603)

**Jaa tulvahavaintosi Sää-sovelluksella**

* Ilmatieteenlaitoksen [Sää-sovellus](https://www.ilmatieteenlaitos.fi/omat-havainnot)

**Lapin ELY-keskuksen ja Tulvakeskuksen yhteiset tiedotteet ja Lapin pelastuslaitoksen tiedotteet**

* [Lapin ELY-keskuksen ja Tulvakeskuksen tiedotteet](http://www.ely-keskus.fi/web/ely/tiedotteet?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14253)
* [Lapin Pelastuslaitoksen tiedotteet](http://www.lapinpelastuslaitos.fi/ajankohtaista)

**Tulvatilanteen seuranta**

* Tulvatilannetta koko Suomessa voi seurata lähes reaaliajassa valtakunnallisilla [vesitilanne ja ennusteet-sivuilla](http://www.ymparisto.fi/tulvatilanne)
* Jatkuvasti päivittyvä kartta: [Tulvavaroitukset ja vesistöennusteet](http://www.ymparisto.fi/ennusteetjavaroitukset)
* Vesitilanne ja tiedotteet löytyvät myös uudesta [vesi.fi-palvelusta](http://www.vesi.fi/)
* Ajankohtainen liikennetieto: [TMFG:n liikennetilanne-palvelusta](https://liikennetilanne.tmfg.fi/)
* ELY-keskusten yhteinen [tulvasivu](http://www.ely-keskus.fi/web/ely/ajankohtainen-tulvatilanne#.WruB0mdKUSk)
* Lapin pelastuslaitoksen [Lapin tulvasivut 2020 -sivut](http://www.lapinpelastuslaitos.fi/ajankohtaista/lapin-tulvasivut-2020)

**Twitter**

* [#tulva OR #tulvat](https://twitter.com/search?q=%23tulva%20OR%20%23tulvat&src=typd&f=live) ja [#Lapintulvat](https://twitter.com/search?q=%23Lapintulvat&src=typed_query&f=live)
* [@pinnanalta](https://twitter.com/pinnanalta) (SYKEn hydrologit)
* [@Lapin\_ELY](https://twitter.com/Lapin_ELY) (Lapin ELY-keskus)
* [@meteorologit](https://twitter.com/meteorologit) (Ilmatieteen laitos)
* [@Lapinpelastus](https://twitter.com/Lapinpelastus) (Lapin Pelastuslaitos)



Karesuvanto 9.6.2020 tulvan olessa huipussaan. Kuva Lapin ELY-keskus.

Julkaisupäivä

12.6.2020

**Kurtakon liittymän parantaminen Kolarissa alkaa (Lappi)**

Kurtakon liittymän parantaminen Kolarissa aloitetaan heti juhannuksen jälkeen. Liittymässä muutetaan kantatie 80 Kolari-Kittilä pääsuunnaksi ja maantielle 9391 Kurtakko-Kaukonen tulee väistämisvelvollisuus. Risteysjärjestelyjen muutoksella parannetaan liikenteen sujuvuutta ja liikenneturvallisuutta.

Lisäksi parannetaan kantatietä 80 vajaan 200 metrin matkalta ja maantietä 9391 reilun 100 metrin matkalle. Työt valmistuvat lokakuun loppuun mennessä. Urakoitsijana toimii GRK Infra Oy.

Risteysjärjestelyjen muuttuessa alueen opasteet ja liikennemerkit uusitaan.

Kantatiellä 80 keskimääräinen vuorokausiliikenne on 545-660 ajoneuvoa vuorokaudessa. Maantiellä 9391 Kurtakko-Kaukonen keskimääräinen vuorokausiliikenne on 148 ajoneuvoa vuorokaudessa. Raskaan liikenteen osuus vaihtelee 9-13 % välillä.

**LISÄTIETOJA:** Projektipäällikkö Kari Ruokanen, puh. 0295 037 254

**LIITE:** [Yleiskartta (pdf)](http://www.ely-keskus.fi/documents/10191/1496508/Kartta+Kurtakon+liittym%C3%A4st%C3%A4/112c3b55-c402-456a-9a98-71fbf1e49a90)

Julkaisupäivä

16.6.2020

**Tuulivoimaneuvonta siirtyi Etelä-Pohjanmaan ELY-keskukselle**

Tuulivoimarakentamisen ohjauksen ja kehittämisen valtakunnallinen jatkohanke (OHKE) on siirtynyt Varsinais-Suomen ELY -keskukselta Vaasaan Etelä-Pohjanmaan ELY -keskuksen hoidettavaksi. Hankkeen rahoittajana on Ympäristöministeriö.

Tuulivoimarakentamisen ohjaukseen kohdistuvan kuormituksen helpottamiseksi, ohjauksen tehostamiseksi ja yhtenäisyyden lisäämiseksi perustetun määräaikaisen asiantuntijapalvelun ensisijaisena tehtävänä on tarjota asiantuntija-apua ja neuvontaa ELY-keskuksille, kunnille, toiminnanharjoittajille ja kansalaisille. Neuvontaa annetaan tuulivoimarakentamista koskevista menettelyistä ja niiden sisällöllisiä asioita koskevissa kysymyksissä. Tämän ohella asiantuntijapalvelussa huolehditaan tuulivoimahankkeita koskevan kaavoituksen, ympäristövaikutusten arvioinnin sekä lupamenettelyjen etenemisen ja niitä koskevien oikeustapausten seurannasta. Hankkeessa hyödynnetään jo saatuja kokemuksia tuulivoimahankkeiden kaavoituksen ohjauksen ja ympäristövaikutusten arvioinnista ELY-keskuksissa ja kehitetään ELY-keskusten toimintaa. Palvelu käynnistettiin 1.5.2015. Tähänastisen kokemuksen mukaan asiantuntijapalvelulla on hyvin pystytty vastaamaan neuvontatarpeeseen. Nykyisellä rahoituksella hanketta pystytään jatkamaan vuoden 2020 loppuun saakka.

**Lisätietoja:**

* Juha Katajisto, johtava asiantuntija, puh. 0295 023 044, s-posti: tuulivoimaneuvonta@ymparisto.fi

Julkaisupäivä

17.6.2020

**Ojitusyhteisöjen tietoja päivitetään uuteen karttapalveluun**

ELY-keskuksissa on käynnissä vanhojen ojitushankkeiden asiakirjojen digitointityö. Pääasiassa 1940-1970 -luvuilla tehtyjen peltojen ojitustöiden yhteydessä perustetut ojitusyhteisöt velvoittavat edelleen monia hyötyalueiden kiinteistöjä ylläpitämään ja kunnostamaan hallinnoimiaan ojia. Alkuperäiset asiakirjat on säilytetty myös valtiolla ja tietoja siirretään nyt uuteen verkossa toimivaan karttapalveluun.

Ojitushankkeiden asiakirjoja skannataan sähköiseen muotoon ja samalla ojitusyhteisöiden sijainnit lisätään digitaalisiin karttapalveluihin. Yksittäinen maanomistaja tai kunnostusta suunnitteleva yhteisö voi aloittaa ojitusyhteisön metsästämisen ja herättämisen karttatarkastelulla. Karttapalvelusta pystyy etsimään kohdan, johon kunnostusta suunnitellaan ja sitä kautta löytyy tieto ojitusyhteisöstä. Karttapalvelusta löytyvällä ojitusyhteisön nimellä sekä hankkeen toimitusnumerolla voi kysyä asiakirjoja alueellisesta ELY-keskuksesta tietopalvelupyynnöllä.

* [Ojitusyhteisöt-niminen karttapalvelu](https://ely.maps.arcgis.com/apps/webappviewer/index.html?id=e2ed85641789499c8b27d0d18bcc67f7) (ArcGIS)

Karttapalveluun on pääsy myös

* [Maankuivatus- ja ojitus -sivustolla](https://www.ymparisto.fi/fi-FI/Vesi/Vesien_kaytto/Maankuivatus_ja_ojitus) (ymparisto.fi).

Aineisto (Ojitusyhteisöt) on myös tarkasteltavissa:

* [Suomen ympäristökeskuksen Karpalo-karttapalvelussa](https://wwwp2.ymparisto.fi/karpaloHtml5/html5viewer/?configBase=https%3a%2f%2fwwwp2.ymparisto.fi%2fkarpaloHtml5%2fH5cfg%2f5jv2bT6Mv6a223nUT)

Uudesta karttapalvelusta löytyy aluksi digitoitua tietoa Etelä-Pohjanmaan, Hämeen, Kaakkois-Suomen ja Uudenmaan ELY-keskusten alueilta. Myöhemmin aineisto täydentyy muiden ELY-keskusten tuottamalla tiedolla. Ojitusyhteisöjä on valtakunnallisesti tuhansia, joten aineisto päivittyy seuraavien vuosien aikana monelta suunnalta Suomea.

**Peltojen peruskuivatus on osa tärkeää ketjua suomalaisessa ruuan tuotannossa**

Ojitusten kunnostukset lähtevät liikkeelle yleensä siitä, että vesi ei liiku kunnolla tai pelto on märkä. Riittävä kuivatus takaa tehokkaan viljelyn ja pellon hyödyntämisen. Kun hyötyalueella oleva maanomistaja huomaa pellon vajaasta kuivatuksesta aiheutuvan ongelman, aloitetaan "nukkuvan" ojitusyhteisön herättäminen.

Peltojen peruskuivatus on osa tärkeää ketjua suomalaisessa ruuan tuotannossa. Suomen pellot on peruskuivatettu kertaalleen pääasiassa 1940-1970 -luvuilla. Ojitusten yhteydessä on muodostettu ojitusyhtiöitä, joita nykyään kutsutaan vesilain mukaan ojitusyhteisöiksi. Ojitusyhteisöille on muodostettu ojitushankkeen aikana paperinen kansio, joka sisältää hankkeen asiakirjat. Nämä asiakirjat ovat edelleenkin lainvoimaisia ja velvoittavat sekä antavat oikeuden ojitusyhteisön jäsenille ylläpitää ja kunnostaa hallinnoimiaan ojia. Kansiot sisältävät mm. yhtiösopimuksen, josta selviää yhteisöön kuuluvat kiinteistöt sekä hyötyaluekartat, joissa on merkitty kaivetut ojat ja hyötyalueet. Muita tärkeitä ja kunnostuksen pohjana käytettäviä asiakirjoja kansiossa ovat esim. pituus- ja poikkileikkaukset, suunnitelma sekä kustannusosittelut.

Ojitushankkeiden valmistuttua asiakirjat on luovutettu useana kappaleena ojitusyhteisöiden omille jäsenille. Alkuperäiset asiakirjat on säilytetty myös valtiolla, koska valtio on ollut aikoinaan suunnitelmien ja usein toteutuksenkin taustalla. Hankkeiden kansiot ovat säilytyksessä ELY-keskusten arkistoissa ja osa Kansallisarkistossa, joista niitä voi kysellä. Vuosien saatossa sekä sukupolvien vaihdosten jälkeen monelle hyötyalueen kiinteistölle tulee yllätyksenä tieto siitä, että ne kuuluvat ojitusyhteisöön.

**Lisätiedot:**


* Vesitalousasiantuntija Teea Niskanen, Kainuun ELY-keskus, [teea.niskanen@ely-keskus.fi](mailto:teea.niskanen@ely-keskus.fi), puh. 0295 025 146, Twitterissä @HeiTeea
* Ympäristösuunnittelija Elina Laine, Hämeen ELY-keskus, [elina.laine@ely-keskus.fi](mailto:elina.laine@ely-keskus.fi), puh. 0295 025 107, Twitterissä @laineel1
* Ryhmäpäällikkö Sari Yli-Mannila, Etelä-Pohjanmaan ELY-keskus, [sari.yli-mannila@ely-keskus.fi](mailto:sari.yli-mannila@ely-keskus.fi), puh. 0295 027 962
* (Tekninen toteutus) kehitysinsinööri Mika Heikkinen, Suomen ympäristökeskus, [mika.heikkinen@ymparisto.fi](mailto:mika.heikkinen@ymparisto.fi), puh. 0295 251 152

Julkaisupäivä

18.6.2020

**Työttömyyden kasvu taittui toukokuussa - lomautukset vähenivät (Lappi)**

Koronaviruksen leviämisen hidastamiseen liittyvistä toimista johtuen työttömyys ja erityisesti lomautukset lisääntyivät Lapissa poikkeuksellisen nopeasti maalis- ja huhtikuun aikana. Toukokuussa työttömyyden kasvu taittui lomautusten vähenemisen myötä. Lapissa oli toukokuun lopussa kuitenkin lähes 15 300 työtöntä työnhakijaa. Työttömiä oli 400 vähemmän kuin huhtikuussa, mutta yli 6 300 (70 %) enemmän kuin vuotta aiemmin toukokuussa.



Lomautettujen määrä ja osuus työttömistä on edelleen poikkeuksellisen korkea. Työttömistä 4 870 eli 32 % oli lomautettuja. Lomautettujen määrä laski 420:llä huhtikuusta, mutta oli yli kymmenkertainen viime vuoden toukokuuhun verrattuna.

**Työttömyyden kasvun vaihtelu alueittain ja ammateittain ollut huomattavaa**

Työttömien osuus työvoimasta on noussut Lapissa 18,9 prosenttiin. Osuus oli toukokuussa alin Torniolaakson ja Kemi-Tornion seutukunnissa ja selkeästi korkein Tunturi-Lapin 27,7 %. Kunnittain osuus vaihteli Keminmaan 13,1 %:sta Pelkosenniemen 30,9 %:iin.

Rovaniemen, Tunturi-Lapin ja Pohjois-Lapin seutukunnissa työttömiä oli 81 % enemmän kuin viime vuoden toukokuussa. Maltillisinta työttömyyden kasvu on ollut Torniolaakson, Itä-Lapin ja Kemi-Tornion seutukunnissa. Työttömyyden kasvun voimakkuus vaihtelee myös kunnittain: Savukoskella työttömiä oli 22 %, Kittilässä 109 % ja Utsjoella 116 % enemmän kuin vuotta aiemmin. Kaupunkikunnista työttömyyden kasvu on ollut rajuin Rovaniemellä.

Työttömyys lisääntyi vuodentakaisesta eniten ikäryhmissä 25-29 ja 35-39 -vuotiaat. Suhteellisesti vähiten työttömyyden kasvu näkyi ikäryhmissä 20-24-vuotiaat ja 45 vuotta ja vanhemmat. Työttömyyden lisääntyminen on kohdistunut eri voimakkuudella aloittain ja ammateittain. Palvelu- ja myyntityöntekijöitä oli työttömänä kaksi kertaa enemmän kuin vuotta aiemmin. Vähiten työttömyys kasvoi ammattiryhmissä maanviljelijät ja metsätyöntekijät, erityisasiantuntijat sekä rakennus, korjaus- ja valmistustyöntekijät.

**TE-toimistoon ilmoitettiin toukokuussa avoimeksi lähes 1 400 työpaikkaa**

Työvoiman kysynnässä näkyi elpymistä toukokuussa. Lapissa ilmoitettiin TE-toimistoon avoimeksi 1 390 työpaikkaa, mikä on vain 180 vähemmän kuin viime vuoden toukokuussa. Rakennusalan työpaikkoja ilmoitettiin avoimeksi eniten ja enemmän kuin viime vuonna. Palvelu- ja myyntityöntekijöille ilmoitettujen avointen työpaikkojen määrä jäi lähes puoleen viime vuoden toukokuusta ja väheneminen kohdistui pääosin palvelutyöntekijöiden ja hoivapalvelun ja terveydenhuollon työntekijöiden kysyntään.

**Lomautusten väheneminen jatkunut kesäkuussa**

TE-toimiston asiakastietojärjestelmästä saatavan tilannetiedon mukaan työttömyyden väheneminen on jatkunut kesäkuussa. Kesäkuun ensimmäisellä viikolla työnhaun aloittaneiden määrässä ja työttömyydessä näkyi oppilaitoksista valmistuvien tulo työmarkkinoille, mikä on vuosittainen kausiluontoinen ilmiö. Lomautusten väheneminen on kuitenkin jatkunut kesäkuun aikana ja lomautettuja on nyt lähes 1 300 vähemmän kuin korkeimmillaan toukokuun alkupuolella.  Viime viikon lopussa työttömiä oli Lapissa runsas 14 600.

Lapin ELY-keskuksen toukokuun 2020 työllisyyskatsaus löytyy kokonaisuudessaan selainversiona ja pdf-muodossa osoitteesta: <http://www.temtyollisyyskatsaus.fi/Lappi.aspx>

**Lisätietoja:  
Lapin elinkeino-, liikenne- ja ympäristökeskus:**   
Johtaja Marja Perälä, 0295 037 050  
**Lapin työ- ja elinkeinotoimisto:**   
Johtaja Tiina Keränen, 0295 039 636

Seuraava työllisyyskatsaus (kesäkuu 2020) julkaistaan 21.7.2020

Linkit:

Tuoreimmat koko maan ja ELY-keskusten työllisyyskatsaukset: <http://www.temtyollisyyskatsaus.fi>

* Lapin työllisyyskatsaus: <http://www.temtyollisyyskatsaus.fi/Lappi.aspx>

Lapin ELY-keskuksen internetsivut

* Työllisyyskatsaukset -sivu: Lapin työllisyyskatsaus pdf-versiona (koottuna myös aiempien katsausten pdf-versiot): <http://www.ely-keskus.fi/web/ely/ely-lappi-tyollisyyskatsaukset>
* Työmarkkinatilastot -sivu: <http://www.ely-keskus.fi/web/ely/ely-lappi-tyomarkkinatilastot>

Työnvälitystilaston keskeiset tiedot (koko maa, ELY-keskuksittain, seutukunnittain ja kunnittain) Tilastokeskuksen StatFin-tilastotietokannassa <http://pxnet2.stat.fi/PXWeb/pxweb/fi/StatFin/> polkua Työmarkkinat / Työnvälitystilasto (TEM)

Julkaisupäivä

24.6.2020

**ELY-keskusten myöntämällä koronarahoituksella on ollut vaikutusta yritysten selviytymiseen**

**Kyselyyn vastanneista 40 % kertoi välttyneensä lomautuksilta tai irtisanomisilta**

ELY-keskukset saivat koronavirusepidemiasta johtuvasta markkina- ja tuotantohäiriöistä kärsiville yrityksille myönnettäväksi rahoitusta yhteensä 400 miljoonaa euroa. Touko-kesäkuun vaihteessa toteutetun kyselyn avulla haluttiin selvittää millaisia vaikutuksia jo päätöksen saaneet yritykset arvioivat koronarahoituksella olleen yrityksensä liiketoiminnan kehittämiseen.

Tulosten mukaan vastaajat arvioivat koronarahoituksen vaikuttavuuden ja merkittävimmän hyödyn olevan erityisesti yrityksen liiketoiminnan uudistuminen ja vahvistuminen. Lisäksi rahoituksen avulla oli pystytty välttämään henkilöstön lomautuksia ja irtisanomisia sekä vältytty yritystoiminnan lopettamiselta.

Yrityksiltä selvitettiin lisäksi arviota ELY-keskuksen koronarahoitukseen liittyvästä kokonaispalvelusta (asteikolla 1-5). Tyytyväisimpiä asiakkaat olivat sähköisen asioinnin sujuvuuteen (4,18) sekä palvelun asiantuntemukseen (4,0). Eniten haasteita koettiin hallinnon terminologian hankaluudesta (3,67) sekä  yleisesti rahoitukseen ja sen hakemiseen liittyvän tiedon löytymisessä (3,78). Rahoitushakemuksen käsittelynopeus sai arvosanan 3,79 ja kokonaistyytyväisyys palveluun oli yhteensä 3,99.

Kysely lähetettiin yhteensä 4 480 yritykselle ja siihen vastasi 1 388 yritystä (31 %). Vastauksia saatiin kaikista maakunnista. Vastaajista 70 % oli saanut päätöksen tilanneanalyysille ja 30 % kehittämistoimenpiteisiin, vastaajista myönteisen päätöksen oli saanut 90 %.

Satakunnan ELY-keskuksen kehittämis- ja asiakkuuspäällikkö Anne Jortikan mukaan noin 450 vastaajasta 40 % kertoi käyttäneensä ELY-keskusten neuvontapalveluja (Poikkeusrahoitus- ja Yritys-Suomi-puhelinpalvelu) näiden saadessa kokonaisarviokseen 4,22.

*ELY-keskusten poikkeusrahoitus oli haettavana 31.3. – 8.6.2020, jonka aikana hakemuksia saapui yhteensä 33 132 kpl haetun summan ollessa 1 027 miljoonaa euroa. Tilanneanalyysin tekemiseen myönnettävä avustus oli 80 prosenttia hyväksytyistä kustannuksista, kuitenkin enintään 10 000 euroa ja kehittämistoimenpiteissä 80 prosenttia hyväksytyistä kustannuksista, kuitenkin enintään 100 000 euroa.*

*Rahoituksen piiriin kuuluivat yritykset, joissa työskenteli enintään viisi henkilöä ja sitä myönnettiin kaikkien toimialojen yrityksille lukuun ottamatta maa-, metsä- ja kalatalouden sekä maataloustuotteiden jalostuksen alan yrityksiä.*

**Lisätietoja:**

* Satakunnan ELY-keskus, kehittämis- ja asiakkuuspäällikkö Anne Jortikka p. 0295 022 046
* Kainuun ELY-keskus, johtava asiantuntija Outi Pitkänen p. 0295 023 579
* Koronapoikkeusrahoituksesta;TEM, hallitusneuvos Mikko Ojala p. 0295 063 506
* Neuvontapalveluista; Varsinais-Suomen ELY-keskus, asiakkuuspäällikkö Kirsi Wendelin-Arponen p. 0295 022 689

Julkaisupäivä

24.6.2020

**ELY-keskuksen valtakunnalliset avustukset ympäristökasvatushankkeille jaettu**

Kolmetoista alueellisesti tai valtakunnallisesti merkittävää ympäristökasvatuksen ja -valistuksen hanketta pääsee käyntiin eri puolilla maata Keski-Suomen ELY-keskuksen jakaman avustuksen turvin. Ympäristöministeriön hallinnonalalle kuuluvaa avustusrahaa oli jaossa ennätysmäärä, noin 300 000 euroa. Tarvetta onkin, sillä yhteensä avustusta haettiin 61 hankkeelle noin 1,6 miljoonan euron edestä.

Avustukset suunnattiin tänä vuonna erityisesti luonnon monimuotoisuutta edistäville ja aktiivista ilmastokansalaisuutta edistäville hankkeille. Näin pyritään edesauttamaan kiperien kestävän kehityksen kysymysten ratkaisemista; nämä aiheet olivat haasteiden kärkipäässä myös mm. hiljattain julkaistussa Suomen Agenda2030-maaraportissa.

- Kestävässä kehityksessä on kyse valtavasta oppimisprosessista. Ympäristökasvatuksella on siinä olennainen sija. Sillä tavoitellaan hyvää luontosuhdetta, kestävän kehityksen mukaisia elämäntapoja ja aktiivista, ratkaisukeskeistä suhdetta maailman tilaan, sanoo ympäristökasvatusasiantuntija Tanja Tuulinen Keski-Suomen ELY-keskuksesta. – Suurien käsillä olevien ympäristöuhkien käsittely vaatii ympäristökasvattajilta monipuolista osaamista. Tätä Suomesta löytyykin, ja se näkyy myös meille tulevien hanke-esitysten monipuolisuutena ja laadukkuutena.

Yleiset arviointikriteerit täyttäviä hanke-esityksiä oli hakemusten joukossa runsaasti. Rahoitettujen hankkeiden katsottiin vastaavan erityisen hyvin olemassa oleviin tarpeisiin ja niillä arvioitiin olevan potentiaalia laajamittaiseen vaikuttavuuteen.

Ilmastonmuutokseen liittyvissä, nuorille suunnatuissa hankkeissa on vahvasti mukana arjen valintojen lisäksi yhteisen vaikuttamisen näkökulma. Tämä on todettu tärkeäksi elementiksi ilmastokasvatuksessa ja se vastaa hyvin hakukierroksen painotusta aktiivisen ilmastokansalaisuuden tukemisesta. Tällä kierroksella rahoitettiin myös kahta pääasiassa aikuisille suunnattua hanketta.

Taiteen menetelmiä käytetään muutamassa rahoitettavassa hankkeessa. Suuret ympäristöhaasteet herättävät monenlaisia kysymyksiä ja tunteita, joiden käsittelyssä taide voi olla suureksi avuksi. Hankkeissa tehdään monipuolista yhteistyötä myös muiden sektoreiden kanssa.

Avustuksia myönnetään myös kolmelle hankkeelle, joissa pääpaino on menetelmien tai ympäristökasvatustoimijoiden yhteisten rakenteiden tai osaamisen kehittämisessä.  Nämä nostavat onnistuessaan ympäristökasvatuksen vaikuttavuutta laajasti.

ELY-keskuksia koskevan asetuksen nojalla Keski-Suomen ELY-keskus hoitaa ympäristökasvatuksen valtakunnallisia koordinointi- ja asiantuntijatehtäviä. Tehtävä sisältää ympäristökasvatuksen ja -valistuksen valtakunnalliset hankeavustukset. Avustukset ovat ympäristöministeriön hallinnonalan harkinnanvaraisia valtionavustuksia ja ne ovat haettavissa seuraavan kerran syksyllä 2020.

**Lisätietoja:**

[Vuonna 2020 rahoitettavien hankkeiden lyhyet kuvaukset (pdf)](http://www.ely-keskus.fi/documents/10191/39479717/Avustettavien+ymp%C3%A4rist%C3%B6kasvatushankkeiden+lyhyet+kuvaukset+2020/e19d8e8d-a159-4384-95f3-8a9656fc57fb)

Ympäristökasvatusasiantuntija Tanja Tuulinen, Keski-Suomen ELY-keskus, p. 0295 024 669, [etunimi.sukunimi@ely-keskus.fi](mailto:etunimi.sukunimi@ely-keskus.fi)

<http://www.ely-keskus.fi/web/ely/avustukset-ymparistokasvatus>

Julkaisupäivä

25.6.2020

**Päällystystyöt alkaneet Lapissa (Lappi)**

Päällystystyöt ovat jo käynnisteet Lapissa ja ne valmistuvat lokakuun loppuun mennessä. Tänä kesänä päällystystyöt keskittyvät pääosin Rovaniemen seudulle ja Länsi-Lappiin päätieverkolla. Huonokuntoisia päällysteitä uusitaan noin 165 kilometrin matkalta. Kevyen liikenteen väyliä päällystetään 21 kilometrin matkalla.

Valtatiellä 4 uudelleen päällystetään yhteysvälit Rovaniemeltä Muurolaan sekä Vikajärveltä Jouttikeroon. Uudelleen päällystyksiä tehdään valtatie 4:llä yhteensä 35 km:n matkalla. Valtatiellä 21 uudelleen päällystetään Ylitornion ja Pellon väliltä huonokuntoiset päällysteet 20 km:n matkalta.

Torniossa tehdään tierakenteenparantamista ja uudelleenpäällystämistä maantiellä 927 Ala-Vojakkalasta Arpelaan. Tienpäällystystöitä tehdään myös kantatiellä 79 välillä Sinettä Tapionkylä, maantiellä 926 välillä Mattinen Valajaskosken tienhaara sekä maantiellä 934 välillä Saarenkylä Tapionkylä.

Liikennehaittoja aiheutuu tänä kesänä eniten pisimmillä päällystettävillä tiejaksoilla:

* Valtatie 4 Rovaniemi – Muurola, noin 21 km
* Valtatie 4 Vikajärvi - Jouttikero, noin 14 km
* Kantatie 78 Maakunnanraja-Ranua, noin 18 km
* Kantatie 78 Nuupas – Sääskipalo, noin 18 km
* Valtatie 21 Ylitornio - Pello, täsmäkorjauksia noin 20 km
* Maantie 927 Ala-Vojakkala – Arpela, noin 15 km
* Kantatie 79 Sinettä – Tapionkylä, noin 7 km
* Maantie 926 Mattinen – Valajaskosken tienhaara 9 km
* Maantie 934 Saarenkylä – Tapionkylä noin 15 km

Tiestöllä paikataan myös uria ja reikiä sekä tehdään tiemerkintöjä. Päällystämiseen, urapaikkauksiin ja tiemerkintöihin käytetään tänä vuonna yhteensä noin 18,3 M€.  Päällystetyllä maantieverkolla oleviin urien ja reikien korjauksiin käytetään rahoituksesta noin kaksi miljoonaa euroa. Rakenteenparantamistöitä tehdään tieverkolla noin 45 km:n matkalla, jolloin parannetaan tien rakenteen kantavuutta, leveyttä ja tasaisuutta.

Vuosittain ylläpidetään valta- ja kantateiden ajoratamerkintöjä noin 1900 kilometrin matkalla ja kaikki pienmerkinnät. Tiemerkintöihin käytettävä määräraha on tänä vuonna 1,5 M€.

**Päällystys- ja tiemerkintäkohteissa noudatettava erityistä varovaisuutta**

Päällystys- ja tiemerkintätyöt tehdään yleensä liikenteen seassa, joten autoilijoiden toivotaan noudattavan työmailla erityistä varovaisuutta ja huomioimaan kohteen nopeusrajoitukset. Päällystystyömaiden liikenneturvallisuutta parannetaan käyttämällä saattoautoa pisimmillä päällystyskohteilla. Tietyömaiden liikennevalojen ollessa punaisena, saattoauto ajaa autoletkan eteen ja valon vaihduttua vihreäksi saattoauto ajaa sallittua nopeutta tietyömaan ohi autoletka perässään. Työkohteen ohittamisen jälkeen saattoauto ajaa tien sivuun ja päästää autoletkassa olevat jatkamaan matkaansa.

Tiemerkintäkone on ohitettava riittävän etäältä ja erityistä varovaisuutta noudattaen. Tiellä olevat itsestään haihtuvat vaahtohattarat tai tielle asetetut muovikeilat varoittavat autoilijaa tuoreesta tiemerkinnästä. Vastamaalatulle viivalle ei saa ajaa, sillä tuore maali tarttuu helposti auton kylkiin ja on vaikeasti poistettavissa. Autoilijan tulee muistaa noudattaa myös tiemerkintäajoneuvojen valo-opasteita.

Tietoa päällystys- ja muista tietöistä saa Liikennetilannepalvelusta <https://liikennetilanne.tmfg.fi/> sekä Tienkäyttäjän linjalta numerosta 0200 2100.

Tiemerkintöjen turvallisuusvideot (PANK ry):

Teitä varten [https://www.youtube.com/watch?v=maAURyc3alg (PANK ry)](https://www.youtube.com/watch?v=maAURyc3alg)

Turvallisuutta Teille [https://www.youtube.com/watch?v=36WjR-\_F034 (PANK ry)](https://www.youtube.com/watch?v=36WjR-_F034)

Asfaltin turvallisuusvideo (INFRA ry)

[https://www.youtube.com/watch?v=FuDRKdGbiqA (INFRA ry)](https://www.youtube.com/watch?v=FuDRKdGbiqA)

**LIITE**:

[Päällystyskohteet vuonnaa 2020, kartta (pdf)](http://www.ely-keskus.fi/documents/10191/1496508/P%C3%A4%C3%A4llystekartta+2020/52534140-8d53-420c-b8f3-b363b401cdca)

**LISÄTIETOJA**: projektipäällikkö Jesse Kananen, puh. 0295 037 020 ja ylläpitovastaava Ari Kärkkäinen, puh. 0295 037 237

Julkaisupäivä

25.6.2020

**Laajat jokamiehenoikeudet mahdollistavat luonnosta nauttimisen**

**Suomen perinteiset jokamiehenoikeudet tarjoavat meille upeat mahdollisuudet liikkua ja virkistäytyä luonnossa riippumatta siitä, kuka on alueen omistaja tai haltija. Luonnosta nauttiminen jokamiehenoikeuksien sallimissa rajoissa on ilmaista eikä edellytä maanomistajan lupaa tai suostumusta. Luonnossa liikkujan on kuitenkin muistettava vastuullisuus: jokamiehenoikeutta käyttämällä ei saa aiheuttaa haittaa tai häiriötä toisille tai ympäristölle.**

****

Jokamiehenoikeuksien perusta on Suomen lainsäädännössä ja useassa eri laissa, jotka antavat, ohjaavat ja rajoittavat jokamiehenoikeuksia. Jokamiehenoikeuksien nojalla vesistössä saa esimerkiksi uida ja veneillä aiheuttamatta tarpeetonta vahinkoa, haittaa tai häiriötä. Lisäksi luonnossa on sallittua liikkua jalan, hiihtäen tai pyöräillen muualla kuin pihamaalla tai erityiseen käyttöön otetuilla alueilla, kuten viljelyksessä olevilla pelloilla tai istutuksilla. Tilapäisesti voi oleskella ja yöpyä siellä, missä liikkuminen on muutoinkin sallittua.

Myös luonnonmarjoja, sieniä ja kukkia voi kerätä omaan käyttöön ja myytäväksi. Maanomistajalla ei ole omistusoikeutta näihin.

- Jokamiehenoikeuksia käyttäessään jokaisen on tärkeää muistaa toimia vastuullisesti. Vaikka jokamiehenoikeudet ovat laajat, Suomen lainsäädäntö suojaa esimerkiksi jokaisen kotirauhaa. Tämän vuoksi on hyvä huomata, että teltta tulee pystyttää riittävän kauas asuinrakennuksista ja että marjoja ei ole sallittua kerätä kenenkään pihapiiristä, kertoo yhdyskunnat ja luonto -yksikön lakimies **Maria Hakala** Pirkanmaan ELY-keskuksesta.

**Roskat mukaan reppuun**

Jokamiehenoikeuksien käyttäminen ei saa aiheuttaa vähäistä suurempaa haittaa tai häiriötä toisille tai ympäristölle. Puiden vahingoittaminen ja kaataminen sekä rauhoitettujen eläinlajien tahallinen häiritseminen, erityisesti eläinten lisääntymisaikana, tärkeillä muuton aikaisilla levähdysalueilla tai muutoin niiden elämänkierron kannalta tärkeillä paikoilla, on kiellettyä. Pesimäaikaan kaikki lintulajit ovat rauhoitettuja.

- Nyt koronaviruspandemian aikaan ja muutoinkin kesällä meitä luonnossa liikkujia on todella paljon. Jokamiehenoikeuksien sisältö ja rajoitukset on siten syytä selvittää ja ottaa ne huomioon luonnossa liikkuessaan. Esimerkiksi roskia ei saa jättää luontoon. Myös kalastusluvan tarpeellisuus kannattaa tarkistaa, vaikka onkiminen ja pilkkiminen onkin jokamiehenoikeutena sallittua, toteaa **Hakala.**

Myös tulen käsitteleminen vaatii huolellisuutta ja riittävää varovaisuutta. Nuotiota tai muuta avotulta ei saa sytyttää esimerkiksi Ilmatieteen laitoksen antaman metsä- tai ruohikkopalovaroituksen aikana eikä avotulta saa tehdä toisen maalle ilman maanomistajan lupaa. Lisätietoja rajoituksista saa pelastuslaitokselta.

**Ota selvää etukäteen alueen mahdollisista rajoituksista**

Luonnonsuojelulaki mahdollistaa liikkumisen rajoittamisen luonnonsuojelualueilla. Rajoituksissa on eroja riippuen luonnonsuojelualueen tyypistä. Esimerkiksi kansallispuistossa voidaan joko alueen perustamispäätöksen rauhoitusmääräyksissä tai aluetta koskevaan järjestyssääntöön otettavalla määräyksellä kieltää tai rajoittaa liikkumista, leiriytymistä, maihinnousua sekä veneen, laivan tai muun kulkuneuvon pitämistä. Liikkumis- ja maihinnousukielto tai -rajoitus edellyttää, että alueen eläimistön tai kasvillisuuden säilyminen vaatii sellaista. Mahdollisista liikkumista koskevista rajoituksista kannattaa ottaa selvää etukäteen.

- Kansallispuistot ovat olleet viime aikoina erityisen suosittuja ulkoilijoiden keskuudessa. Jokamiehenoikeudet eivät ole sellaisenaan voimassa luonnonsuojelualueilla, kuten kansallispuistoissa. Kansallispuistossa saa yleensä liikkua vapaasti omin lihasvoimin, mutta rajoitukset ovat mahdollisia. Onkiminen, pilkkiminen sekä marjojen ja hyötysienten poimiminen on sallittua, Hakala jatkaa.

**Jokamiehenoikeudet lyhyesti**

**Saat**

* liikkua jalan, hiihtäen tai pyöräillen muualla kuin pihamaalla ja erityiseen käyttöön otetuilla alueilla (esimerkiksi viljelyksessä olevat pellot ja istutukset)
* oleskella tilapäisesti alueilla, missä liikkuminenkin on sallittua (esimerkiksi telttailla riittävän etäällä asumuksista)
* poimia luonnonmarjoja, sieniä ja kukkia
* onkia ja pilkkiä
* kulkea vesistössä ja jäällä

**Et saa**

* aiheuttaa häiriötä tai haittaa toisille tai ympäristölle
* häiritä lintujen pesintää ja riistaeläimiä
* kaataa tai vahingoittaa puita
* ottaa sammalta, jäkälää, maa-ainesta tai puuta
* häiritä kotirauhaa
* roskata
* ajaa moottoriajoneuvolla maastossa maalla ilman maanomistajan lupaa
* kalastaa ja metsästää ilman asianomaisia lupia

**Lisätietoa** jokamiehenoikeuksista, yksityiskohtaisempia kysymyksiä ja vastauksia mm. marjanpoiminnasta sekä opas jokamiehenoikeuksista suomeksi, ruotsiksi, englanniksi ja venäjäksi löytyy ymparisto.fi - sivustolta:

* [www.ymparisto.fi/jokamiehenoikeudet](http://www.ymparisto.fi/jokamiehenoikeudet)
* [www.ymparisto.fi/fi-FI/Luonto/Usein\_kysytyt\_kysymykset\_jokamiehenoikeu(17111)](http://www.ymparisto.fi/fi-FI/Luonto/Usein_kysytyt_kysymykset_jokamiehenoikeu(17111))

Julkaisupäivä

26.6.2020

**Uusi selvitys: Maahanmuuttajat ovat tyytyväisiä saamiinsa kotoutumispalveluihin**

Kotoutujien kokemukset heille TE-toimistossa laaditusta kotoutumissuunnitelmasta ovat hyvin positiivisia, käy ilmi Kotona Suomessa -hankkeen (ESR) julkaisemasta selvityksestä *Kaikki toimi kohdallani*.

Kotoutumissuunnitelmien osalta erityisen tyytyväisiä vastaajat olivat TE-toimiston virkailijan ystävällisyyteen, siihen että virkailija kuunteli ja ymmärsi tilanteen sekä siihen, että kotoutumissuunnitelma sisälsi oikeat asiat. Selvityksen mukaan matalammin koulutetut henkilöt kokivat kotoutumissuunnitelman hieman positiivisemmaksi kuin koulutetummat vastaajat.

Selvityksen tarkoituksena oli kartoittaa maahanmuuttajien näkemyksiä heidän saamistaan alkuvaiheen kotoutumispalveluista. Näitä palveluja ovat kotoutumiskoulutus, ohjaus- ja neuvontapalvelut, TE-toimistossa tehtävä alkukartoitus ja kotoutumissuunnitelma sekä Suomea koskeva yleistieto.

Selvitys perustuu työvoimakoulutuksena järjestetyn kotoutumiskoulutuksen loppuvaiheessa oleville maahanmuuttajille tehtyyn monikieliseen sähköiseen kyselyyn, johon vastasi 896 henkilöä eri puolilta maata.

**72 prosenttia vastaajista on saanut mielestään riittävän kielitaidon ja ymmärryksen Suomesta**

Vastaajat kokivat kotoutumiskoulutuksen olleen pääasiassa hyödyllistä, ja sitä koskevat vastaukset olivat lähes kauttaaltaan erittäin positiivisia. Naiset kokivat kotoutumiskoulutuksen hieman miehiä positiivisemmin.

Taustamaan mukaan tarkasteltuna Aasiasta, Afrikasta sekä Latinalaisesta Amerikasta ja entisen Jugoslavian maista tulleet vastaajat näkivät kotoutumiskoulutuksen kaikkein positiivisimmin.

Lisäksi matalammin koulutetut vastaajat, paremmin suomea tai ruotsia puhuvat vastaajat ja ne, joilla on vähintään yksi ystävä, arvioivat kotoutumiskoulutusta positiivisemmin.

Selvityksen keskeisenä kaikkia kotoutumispalveluita koskevana havaintona on, että nämä palvelut koetaan positiiviksi ja hyödyllisiksi. 72 prosenttia vastaajista oli mielestään saanut kotoutumispalveluista riittävän kielitaidon ja ymmärryksen Suomessa toimimisesta, jotta he osaisivat esimerkiksi hakea töitä.

**Vastaajat viihtyivät hyvin Suomessa**

Selvityksessä tarkastellaan myös laajemmin kotoutumisen edistymistä, kotoutujien viihtymistä ja osallisuuden kokemista osana suomalaista yhteiskuntaa.

Kyselyn vastaajat viihtyivät hyvin Suomessa: 95 prosenttia vastaajista viihtyi Suomessa erittäin hyvin tai jokseenkin hyvin. Vastaavasti vastaajista 87 prosenttia koki, että Suomi voisi olla heidän uusi kotimaansa. Maaryhmien, koulutustaustan tai muiden taustamuuttujien välillä oli vain hyvin vähän eroja vastausten jakautumisessa näiden kysymysten osalta.

* [Koko selvitys on luettavissa täältä.](https://bit.ly/3eBpoan)

Kotona Suomessa hanketta (ESR) hallinnoi Uudenmaan elinkeino-, liikenne- ja ympäristökeskus. *Kaikki toimi kohdallani* -selvityksen toteutti Owal Group Oy.

**Lisätietoja**

Jeremias Kortelainen, Senior Consultant, Owal Group Oy

jeremias(at)owalgroup.com, 040 758 5893

Ilona Korhonen, projektipäällikkö, Kotona Suomessa -hanke, Uudenmaan ELY-keskus

ilona.korhonen(at)ely-keskus.fi, 0295 020 972

Julkaisupäivä

26.6.2020

**Peltovalvonnat käyntiin Lapissa (Lappi)**

**On jälleen se aika vuodesta, kun ELY-keskuksen valvontaväki aloittaa peltotukien valvonnan maatiloilla. Tänä vuonna valvontakäyntejä tehdään noin 50 lappilaisella maatilalla. Koronavirusepidemia vaikuttaa myös valvontakäyntien määrään ja toteutukseen.**

Peltotukien valvonnan yhteydessä tarkastetaan useita eri asioita. Peltoalaperusteiset tuet perustuvat pinta-alaan, joten tilalla tarkistetaan, että kasvulohkot on merkitty kartalle oikein. Tuenhakijalla on oltava myös vuokrasopimus tai muu oikeus lohkojen hallintaan. Näiden lisäksi tarkastetaan muun muassa kasvulohkojen viljelykasvit, viljelysuunnitelma ja tukiehtojen noudattaminen.

Tänä vuonna valvontakäynnit poikkeavat totutusta, sillä koronavirusepidemian seurauksena toteutustapaa on jouduttu muokkaamaan. Tarkastaja soittaa ja ilmoittaa kaikista valvontakäynneistä ennakkoon, jolloin käynnin ajankohdasta on mahdollista sopia yhdessä. Mikäli tuenhakijaa ei tavoiteta puhelimitse, ilmoitetaan asiasta tekstiviestillä tai sähköpostilla. Valvontakäyntien yhteydessä kiinnitetään erityistä huomiota turvallisuuteen ja lähikontaktien välttämiseen. Tästä syystä tuenhakijan osallistumista peltovalvontakäynneille ei suositella.

Valvontakäynnin jälkeen valvontatulokset tallennetaan järjestelmään ja tilalle lähetetään yhteenveto, jossa kerrotaan lohkokohtaisesti valvonnan tulokset ja mahdolliset tilalla havaitut tukiehtopuutteet. Lopulliset valvontatulokset viljelijät saavat loppumaksujen yhteydessä lähetettävällä tukipäätöksellä.

Jatkossa viljelijätukien asiakirjoja on mahdollista vastaanottaa sähköisesti myös Suomi.fi-viesteihin. Palvelu otetaan käyttöön vaiheittain ja ensimmäisenä Suomi.fi-viesteihin saapuvat valvonnan tarkastuskertomukset. Tämä edellyttää tuenhakijalta Suomi.fi-palvelun käyttöönottoa.

[Lue lisää valvontoihin valmistautumisesta sekä koronaviruksen vaikutuksista valvontakäynteihin Ruokaviraston viljelijäuutiskirjeestä (ruokavirasto.fi).](https://uutiskirje.ruokavirasto.fi/archive/show/3882835)

**Lisätietoja:**  
valvontapäällikkö Vili-Matti Kraatari  
puh. 0295 037 071  
vili-matti.kraatari(at)ely-keskus.fi

Julkaisupäivä

30.6.2020

**Helmi-ohjelman maastotyöt ovat alkaneet Lapissa (Lappi)**

Ympäristöministeriön käynnistämä Helmi-elinympäristöohjelma vahvistaa Suomen luonnon monimuotoisuutta ja turvaa luonnon tarjoamia elintärkeitä ekosysteemipalveluja. Helmi-ohjelmassa inventoidaan arvokkaita elinympäristöjä, jotta löydetään parhaat kohteet kunnostukseen ja hoitoon ja voidaan olla turvaamassa niiden laatua.

Lapin ELY-keskuksen alueella Helmi-ohjelmassa inventoidaan tänä kesänä arvokkaita perinnebiotooppeja, lintuvesiä ja lettoja. Lisäksi kartoitetaan lintu- ja perhoslajistoa kymmenillä kohteilla usean kunnan alueella.

Linnustolaskennat ovat alkaneet toukokuussa. Elinympäristöjen inventoinnit lintuvesi- ja perinnebiotooppikohteilla käynnistyvät juhannuksen jälkeen. Alueille valmistuu Helmi-ohjelmassa myös kunnostus- ja hoitosuunnitelmia. Lettojen inventointihanketta koordinoi Suomen ympäristökeskus ja maastotöistä vastaa Lapin ELY-keskus. Lettojen inventoinnit aloitetaan heinäkuun alkupuolella.

**Luonnon monimuotoisuutta vahvistetaan**

Elinympäristöjen tila Suomessa on yleisesti heikentynyt viime vuosikymmenien aikana. Lintuvesien ja perinnebiotooppien kunnostaminen ja hoito ovat välttämättömiä toimenpiteitä heikentymisen pysäyttämiseksi ja lajiston turvaamiseksi.

Helmi-ohjelman ensisijainen tavoite on tukea luonnon monimuotoisuuden säilymistä aktiivisilla toimenpiteillä. Lintuvesillä tehdään vesistökunnostuksia, niitty- ja luhtarantojen kunnostusta ja jatkuvaa hoitoa esimerkiksi laiduntamalla tai niittämällä sekä lintusaarten raivauksia ja linnustolle haitallisten vieraslajien, supikoiran ja minkin poistoa.

Perinnebiotoopeilla on tavoitteena sekä parantaa tietoa jo tunnetuista kohteista, mutta löytää myös uusia kohteita hoitoon. Perinnebiotoopeilla alkukunnostus on usein tarpeen, minkä jälkeen jatkuva hoito niittämällä tai laiduntamalla ylläpitää perinnebiotooppien kukkaloistoa ja pölyttäjien ruokapöytää sekä samalla maisemaa avoimena.

Kohteiden laadukas kunnostaminen ja hoito edellyttävät aina ajantasaista tietoa alueen luonnosta ja lajeista. Perinnebiotooppi-inventoinnissa päivitetään tiedot kohteiden rajoista, hoito- ja laidunnushistoriasta sekä alueen nykyisestä käytöstä, joista maanomistajalla tai kohteen hoitajalla on arvokasta tietoa. Maanomistaja voi olla paikalla inventointien aikana. Inventointi ei velvoita maaomistajaa sitoutumaan alueen hoitoon. Perinnebiotoopeilla tietoja voidaan hyödyntää ympäristösopimuksien hakemisessa tai alueiden suunnitellussa ja kehittämisessä. Inventoiduille perinnebiotoopeille voi hakea maatalouden ympäristötukea.

Perinnebiotoopeilla maastotyöt kohdistuvat pääasiassa valtakunnallisesti ja maakunnallisesti arvokkaiden kohteiden tietojen päivittämiseen sekä uusien hoitokohteiden etsintään. Perinnebiotooppi-inventoinnit jatkuvat edellisten vuosien tapaan useiden Lapin kuntien alueella.

Lintuvesillä kohteen nykytila ja pesimä- ja muuttolinnuston laskennat ovat tärkeitä askelia hyvään suunnitteluun ja hoitoon. Tänä kesänä perusteellisia vesi- ja kosteikkolintuselvityksiä ja luontotyyppi-inventointia kunnostus- ja hoitosuunnitelmien pohjaksi tehdään Ylitorniolla, Torniossa ja Pellossa.

**Kunnille apua luonnonhoitotöihin**

Kunta-Helmin avulla tuetaan kuntien tekemiä luonnonhoidon ja -kunnostuksen töitä. Kunnat voivat hakea rahaa maastoselvityksiin, hoidon- ja kunnostuksen suunnitteluun ja konkreettisiin kunnostustoimiin kaikissa Helmi-ohjelman elinympäristöissä. Haku on auki elokuun loppuun saakka.

Avustusta myönnetään viiteen eri teemaan liittyen: soiden ennallistaminen; lintuvesien ja kosteikkojen kunnostaminen ja hoito; perinneympäristöjen kunnostaminen ja hoito; metsäisten elinympäristöjen hoito; sekä pienvesien ja rantaluonnon kunnostaminen. Kunta-Helmi -avustus kohdennetaan ensisijaisesti kuntien omistamille tai hallinnoimille maille. Lapin ELY-keskus tukee Lapin kuntia haussa. Monimuotoinen ympäristö syntyy kohteiden verkostosta, joka kuntien avulla on mahdollista toteuttaa.

Seuraa Lapin ELY-keskuksen twitteriä [@Lapin\_ELY](https://twitter.com/Lapin_ELY) ja [#HelmiOhjelma](https://twitter.com/hashtag/helmiohjelma?src=hashtag_click) -asiasanaa, ja pysyt kärryillä missä Helmi-ohjelmassa mennään myös eri puolilla Suomea. Hyvää Helmi-kesää!

Linkki tiedotteeseen pohjoissaamen kielellä: [https://www.ely-keskus.fi/web/ely/uutiset-2020/-/asset\_publisher/OvA3wfzIQ4AO/content/helmi-programma-luonddubarggut-leat-algan-lappis-lappi-?](https://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/helmi-programma-luonddubarggut-leat-algan-lappis-lappi-?redirect=https%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_OvA3wfzIQ4AO%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)

**Lisätietoja Lapin ELY-keskuksesta:**

Lintuvedet, Niina Sankari, 0295 037 047  
Perinnebiotoopit, Kristiina Hoikka, 0295 037 014  
Kunta-Helmi ja perinnebiotoopit, Marjut Kokko, 0295 037 380  
Letto-hanke, Liisa Viitala, 0295 037 212  
Sähköposti: [etunimi.sukunimi@ely-keskus.fi](mailto:etunimi.sukunimi@ely-keskus.fi)

Linkki Ympäristöministeriön Kunta-Helmi tiedotteeseen: <https://valtioneuvosto.fi/artikkeli/-/asset_publisher/ymparistoministerio-avaa-erityisavustushaun-osana-helmi-ohjelmaa-kolme-miljoonaa-kuntien-luonnonhoitotoihin>





Julkaisupäivä

3.7.2020

**Keski-Lapissa inventoidaan lettosoita (Lappi)**

Lettosoita inventoidaan kuluvana kesänä Keski-Lapin alueella. Lettojen inventointihanke on osa ympäristöministeriön Helmi-elinympäristöohjelmaa. Helmi-ohjelman tavoitteena on vahvistaa Suomen luonnon monimuotoisuutta ja parantaa luonnonympäristöjen tilaa.

Lettojen inventointihanketta koordinoi Suomen ympäristökeskus ja maastotöistä vastaa Lapin ELY-keskus. Myös Metsähallituksen Luontopalvelut on keskeinen yhteistyötaho.

Lettohankkeessa tavoitteena on koota tietoa, joka mahdollistaa lettojen esiintymisen, tilan sekä hoito- ja ennallistamistarpeen arvioinnin. Kuluvana kesänä maastoinventointeja tehdään Lapissa pääasiassa Kittilän ja Sodankylän alueilla ja toisaalta Itä-Lapissa, Sallassa ja Pelkosenniemellä. Ensivaiheessa inventoidaan erityisesti koivulettosoita. Samalla kehitetään maastoinventoinnin menetelmää ja toimintamalleja sovellettavaksi myös laajemmin Lapin maakunnan alueella ja muualla Suomessa.

Hankkeessa tehdään tiivistä yhteistyötä niiden tahojen kanssa, jotka tuottavat tai tarvitsevat toiminnassaan tietoja lettoesiintymistä. Tavoitteena on lisätä avoimesti saatavissa olevaa luontokohdetietoa.

**Koivuletot ainutlaatuista suokasvillisuutta**

Letot ovat suoluontotyypeistä rehevimpiä ja harvinaisimpia. Ne ovat myös tärkeä elinympäristö vaateliaalle ja monimuotoiselle lajistolle. Lettoja esiintyy etenkin alueilla, joilla maa- ja kallioperässä on runsaasti kalkkia. Ainutlaatuista lettokasvillisuutta esiintyy myös alueilla, joilla kallioperässä esiintyy vihreäkiveä, kuten Keski-Lapissa. Siellä vihreäkivivyöhyke ulottuu Sallasta ja Pelkosenniemeltä Sodankylän kautta Kittilään ja Kolariin. Tämä alue on lettokasvillisuutensa puolesta erityisen monimuotoista. Muun muassa koivulettoja esiintyy kansainvälisestikin katsoen erityisen runsaasti ja edustavana.

Letot ovat harvinaistuneet erityisesti Etelä-Suomessa ja myös Lapin eteläosissa. Lettoja on hävittänyt muun muassa pellonraivaus, jota Pohjois-Suomessa tehtiin laajamittaisesti vielä sotien jälkeen asutustoiminnan yhteydessä. Myös metsäojitukset ovat olleet merkittävä muutostekijä. Ojitukset ja muu maankäyttö lettosuon ulkopuolella voi muuttaa ojittamattomankin leton vesitaloutta ja aiheuttaa kuivahtamista, karuuntumista ja lettolajiston taantumista.

Merkittävää osaa Suomen lettosoista on jossain vaiheessa laidunnettu ja niitetty karjatalouden tarpeisiin. Niitto ja laidunnus ovat vaikuttaneet suokasvillisuuden monimuotoisuuteen myönteisesti, sillä avoimuuden lisääntyminen on mahdollistanut kilpailukyvyltään heikompienkin suolajien menestymisen. Lapissa rehevät suot ovat edelleen merkittäviä porojen kesälaitumia.

Lettoluontotyypit ovat Lapissakin uhanalaisia tai silmälläpidettäviä luontotyyppejä. Lettojen taantuminen on heikentänyt myös lettolajiston elinvoimaisuutta. Lähes puolet uhanalaisista suolajeista elää ensisijaisesti letoilla. Lettojen turvaamisella on siksi merkittävät monimuotoisuusvaikutukset.

**Ajantasainen tieto auttaa lettojen vaalimisessa**

Lapissa lettoja on vielä jäljellä huomattavasti enemmän kuin Etelä-Suomessa. Parhaiten tunnetaan suojelualueilla olevat lettosuot, mutta tiedon taso suojelualueiden ulkopuolisten esiintymien määrästä ja nykytilasta on riittämätön. Tilannetta pyritään parantamaan nyt toteutettavassa inventointihankkeessa.

Ajantasainen tieto lettojen esiintymisestä ja tilasta edistää maanomistajien mahdollisuuksia ottaa esiintymät huomioon toiminnassaan. Näiden arvokkaiden elinympäristöjen turvaamiseen on myös keinoja. Helmi-elinympäristöohjelman puitteissa lettoja voidaan turvata joko vapaaehtoisen suojelun keinoin tai luonnontilaltaan heikentyneiden kohteiden luonnonhoito- ja ennallistamistoimenpiteillä.

Luonnontilaiset tai luonnontilaisen kaltaiset letot ovat metsälain perusteella turvattavia erityisen tärkeitä elinympäristöjä. Myös monet metsäsertifioinnin kriteereissä ja metsänhoitosuosituksissa mainitut suoluonnon turvaamissuositukset koskevat lettoja.

**Helmi-ohjelma**

Ympäristöministeriön käynnistämän Helmi-ohjelman toimet tarttuvat Suomen luonnon köyhtymisen suurimpaan suoraan syyhyn: elinympäristöjen vähenemiseen ja laadun heikkenemiseen. Ohjelmassa suojellaan ja ennallistetaan soita, kunnostetaan lintuvesiä ja kosteikkoja, hoidetaan perinnebiotooppeja ja metsäisiä elinympäristöjä sekä kunnostetaan ranta- ja vesiluontoa. Toiminta perustuu maanomistajien vapaaehtoisuuteen. Suojeltavista alueista saa korvauksen ja valtio tukee kunnostus- ja hoitotoimia.

**Lisätietoja lettoinventointihankkeesta**

Lapin maastoinventoinnit:

Ylitarkastaja Liisa Viitala, Lapin ELY-keskus, puh. 0295 037 212, etunimi.sukunimi@ely-keskus.fi

Biologi Lauralotta Muurinen, Lapin ELY-keskus, puh. 0295 037 018, etunimi.sukunimi@ely-keskus.fi

Lettohanke:

Vanhempi tutkija Aira Kokko, Suomen ympäristökeskus (SYKE), puh 0295 251 290, etunimi.sukunimi @ymparisto.fi

**Lisätietoja Helmi-ohjelmasta**

<https://www.ym.fi/helmi>

Julkaisupäivä

9.7.2020

**Vieraslajiohjelman rahoitushaku aukeaa syksyllä. Rahoitusta voi hakea Kainuun ELY-keskuksesta**

Ovatko vieraslajit vallanneet omistamasi maa-alueet? Kaipaavatko lähialueesi kunnostustoimia? Onko sinulla mielessä vieraslajihanke, mutta kumppanit ja rahoitus uupuvat? Nyt on aika toimia!



Maa- ja metsätalousministeriön aloittama vieraslajiohjelma haluaa saada haitalliset vieraslajit kuriin Suomessa. Ohjelman rahoitushaku aukeaa syksyllä. Ohjelmasta rahoitettavilla vieraslajihankkeilla halutaan vähentää vieraslajien esiintymiä, lisätä luonnon monimuotoisuutta sekä vahvistaa vieraslajitoimijoiden yhteistyötä.

Haun tarkempi ajankohta ilmoitetaan myöhemmin syyskesästä. Jo nyt kannattaa aloittaa hankkeen suunnittelu, yhteistyökumppaneiden etsintä sekä omarahoituksen etsiminen.

– Aluksi kannattaa selvittää, kuinka laajasti vieraslajia esiintyy ja onko lähialueilla useampia esiintymiä, joita voitaisiin kustannustehokkaasti hoitaa samalla kertaa. ELY-keskus sekä valtakunnallinen vieraslajien asiantuntijaverkosto tarjoavat apua vieraslajien torjuntaan, hankkeiden suunnitteluun sekä mahdollisten yhteistyökumppaneiden kohtaamiseen. Ota rohkeasti yhteyttä, kannustaa ELYjen valtakunnallinen vieraslajikoordinaattori Reima Leinonen Kainuun ELY-keskuksesta.

**Vieraslajien torjuntatyö hyödyttää koko aluetta**

Rahoitusta voivat hakea mm. yhdistykset, yritykset ja kunnat. Avustusta myönnetään lähtökohtaisesti puolet hankkeen kustannuksista. Toisen puolikkaan voi kattaa esimerkiksi omalla rahoituksella tai talkootyöllä.

Vieraslajien torjuntatyö hyödyttää koko paikkakuntaa ja aluetta edistäen myös alkuperäiskasvien palautumista käsitellyille alueille.

– Alkuperäiskasveja kasvavat elinympäristöt edistävät luonnon monimuotoisuutta, virkistävät asukkaita, ja tekevät koko alueesta houkuttavan, toteaa Reima Leinonen.

Vieraslajien torjuntahankkeita rahoitetaan syksyisin ja hankkeet käynnistyvät aina seuraavana vuonna. Rahoitusta voidaan myöntää vieraslajien torjuntaan, torjuntatyön neuvontaan ja torjunnan jälkiseurantaan.

Avustukset tulevat haettaviksi Kainuun ELY-keskuksesta syksyllä 2020, asiasta tiedotetaan haun käynnistyessä.

**Lue lisää**

* [Vieraslajiportaali (vieraslajit.fi)](https://vieraslajit.fi/)
* [Maa- ja Metsätalousministeriö (mmm.fi/vieraslajit)](https://mmm.fi/vieraslajit)
* [Luonnonvarakeskus (luke.fi)](https://www.luke.fi/)
* [Ruokavirasto (ruokavirasto.fi)](https://www.ruokavirasto.fi/)
* [Suomen ympäristökeskus (syke.fi)](https://www.syke.fi/)

**Lisätietoa**

* Reima Leinonen, vieraslajikoordinaattori, 0295 023 799, reima.leinonen@ely-keskus.fi
* Jari Pesonen, yksikön päällikkö, 0295 023 861, jari.k.pesonen@ely-keskus.fi

Seuraa sosiaalisessa mediassa aihetunnisteita #vieraslajit #vieraslajientorjunta #haitallisetvieraslajit

Julkaisupäivä

17.7.2020

**Lapissa työttömien ja lomautettujen määrät laskevat**

Kesäkuun lopussa Lapissa oli 14  185 työtöntä työnhakijaa. Työttömyys on kevään jälkeen edelleen korkealla tasolla, mutta vähentynyt toukokuun lopun tilanteeseen verrattuna. Työttömyyden vähenemisen taustalla on lomautusten päättyminen rajoitustoimenpiteiden purkautuessa. Lapin sisällä työttömyys alenee eri tahtiin alueen kunnissa. Nuorten vastavalmistuneiden sijoittuminen työelämään on hidastunut ja pitkäaikaistyöttömyys kasvaa.

Rajoitustoimenpiteiden hallittu purkaminen heijastuu työttömien ja lomautettujen määrään niitä alentavasti. Kesäkuun lopussa Lapissa oli työttömiä 14 185, mikä on 1 110 henkilöä vähemmän kuin toukokuussa ja 4 530 henkilöä enemmän kuin viime vuoden vastaavana ajankohtana. Lomautettujen määrä laski toukokuuhun verrattuna 1 540 henkilöllä. Lomautettujen määrä, runsas 3 300, on edelleen poikkeuksellisen korkea. Lapin työttömyysprosentti kesäkuussa oli 17,5 %, kun se koko maassa oli 15,8 %.

Työttömyys on alentunut Lapissa muuta maata hieman nopeammin, mutta Lapin sisällä erot kuntien kesken työttömyyden alenemisen tahdissa korostuvat. Erityisesti matkailuun painottuvissa kunnissa esimerkiksi Kittilässä, Inarissa ja Rovaniemellä työttömyys on edelleen huomattavan korkealla tasolla viime vuoden vastaavaan ajankohtaan verrattuna. Utsjoella työttömyyden huomattavaa kasvua viime vuodesta selittää rajakaupan pysähtyminen liikkumisrajoitusten lisäksi.

Elinkeinoelämän haasteellisella keväällä on ollut vaikutusta työttömyyden kestoon sitä pidentävästi.  Yli vuoden yhtäjaksoisesti työttömänä olleita oli kesäkuussa 2 357 henkilöä, mikä oli noin 130 henkilöä enemmän kuin kuukausi sitten. Kesä on ollut haasteellinen myös monelle ammattiin valmistuneelle. Työn saanti on vaikeutunut ja tämä näkyy tilastollisesti työttömyyden kasvuna nuorissa ikäluokissa sekä toisen asteen ja alemman korkea-asteen tutkinnon suorittaneissa. Sosiaali- ja terveyspalveluissa edelleen esiintyy kuitenkin työvoimapulaa.

*Elinkeinoelämän elpyminen etenee varovaisin askelin*

Uusia työpaikkoja ilmoitettiin kesäkuussa työ- ja elinkeinotoimistoon yhteensä 1 284. Työpaikkoja oli 100 vähemmän kuin toukokuussa ja lähes 500 vähemmän kuin viime vuoden kesäkuussa. Työpaikoista 80 % avautui yrityksiin. Työpaikkoja ilmoitettiin eniten myynti- ja palvelutyöhön.

Työ- ja elinkeinotoimiston järjestämissä palveluissa oli kesäkuussa yhteensä 2 977 lappilaista, mikä oli 230 henkilöä vähemmän kuin toukokuussa. Käytetyimpiä palveluja ovat osaamista kehittävät palvelut, joihin osallistui yhteensä 1 266 työnhakijaa.  TE-toimiston palkkatuella työllistettyjä oli runsas 840.

Huolimatta syksyyn liittyvistä monista epävarmuustekijöistä, työttömien määrän ennustetaan vähenevän. Syksyllä osa hakija olevista aloittaa opintonsa ja myös lomautukset vähenevät sitä mukaan, kun rajoituksia puretaan. Syksyksi on lisätty myös työ- ja elinkeinotoimiston koulutustarjontaa työnhakijoille ja yrittäjille. Lapin elinkeinoelämän elpymisen kannalta ratkaisevaa on matkailun kysynnän ja vientivetoisen teollisuuden tilanteen kehittyminen sekä se, miten onnistumme välttämään nk. koronaepidemian toisen aallon.

Lapin ELY-keskuksen kesäkuun 2020 työllisyyskatsaus löytyy kokonaisuudessaan selainversiona ja pdf-muodossa osoitteesta: <http://www.temtyollisyyskatsaus.fi/Lappi.aspx>

**Lisätietoja:   
Lapin elinkeino-, liikenne- ja ympäristökeskus:**   
Yksikön päällikkö, Satu Huikuri, 0295 037 049  
**Lapin työ- ja elinkeinotoimisto:**   
Palvelujohtaja Tero Hyttinen, 0295 039 560

Linkit:

Tuoreimmat koko maan ja ELY-keskusten työllisyyskatsaukset: <http://www.temtyollisyyskatsaus.fi>

* Lapin työllisyyskatsaus: <http://www.temtyollisyyskatsaus.fi/Lappi.aspx>

Lapin ELY-keskuksen internetsivut

* Työllisyyskatsaukset -sivu: Lapin työllisyyskatsaus pdf-versiona (koottuna myös aiempien katsausten pdf-versiot): <http://www.ely-keskus.fi/web/ely/ely-lappi-tyollisyyskatsaukset>
* Työmarkkinatilastot -sivu: <http://www.ely-keskus.fi/web/ely/ely-lappi-tyomarkkinatilastot>

Työnvälitystilaston keskeiset tiedot (koko maa, ELY-keskuksittain, seutukunnittain ja kunnittain) Tilastokeskuksen StatFin-tilastotietokannassa <http://pxnet2.stat.fi/PXWeb/pxweb/fi/StatFin/> polkua Työmarkkinat / Työnvälitystilasto (TEM)

Julkaisupäivä

21.7.2020

**Lapin ELY-keskus jatkaa Muonion kunnassa sijaitsevien Kangos-, Särki-, Jeris- ja Pakajoen taimenen kutu- ja poikastuotantoalueiden kunnostuksia (Lappi)**

Kunnostustoimenpiteiden tarkoituksena on lisätä Kangos-, Särki-, Paka- ja Jerisjoen virta-alueiden taimenen lisääntymis- ja poikastuotantoalueita. Kunnostushankkeen vesitalousluvan hakijana toimii Lapin ELY-keskus. Hanke on tullut vireille Muonion kalastusalueen sekä alueen osakaskuntien aloitteesta.

Kunnostettavaksi esitettävillä kohteilla on varmuudella meritaimenen poikastuotantoa Kangos- ja Pakajoella. Tornionjoen sivujokien meritaimenkannat ovat äärimmäisen uhanalaisia ja niiden voimistumisen eteen tehtävällä työllä on suurta luonnonsuojelullista arvoa, jota on lähes mahdotonta arvottaa taloudellisesti.

Kunnostustyöt alkavat 3.8 ja kunnostukset kestävät arviolta kaksi viikkoa. Jerisjoella koskikunnostuksia tehdään Laita-, Juurikka- ja Vääräkkäkoskella. Särkijoella koskikunnostuksia tehdään Nivunkijokisuun alapuolisella koskiosuudella. Kutusoraistuksia tehdään Kangosjoen Koivukoskella ja Jerisjoella Juurikka- ja Vääräkkäkoskella.

Suunnittelun pohja-aineistona on käytetty Luonnonvarakeskuksen Tornionjoen vesistöalueella suorittamia meritaimenseurantatutkimuksia. Lisäksi Lapin ELY-keskus teetti vuonna 2014 Pöyry Finland Oy:tä sähkökoekalastusselvityksen suunnittelualueen virta-alueilla. Suunnittelualueen muinaismuisto- ja kulttuurihistoria selvityksen on laatinut Keski-Pohjanmaan Arkeologia Palvelu.

Kunnostusten konetyön suorittaa Konepalvelu Ramlin Oy.

Lisätietoja:

ylitarkastaja Jarmo Huhtala, puh. 0400 193 786, etunimi.sukunimi@ely-keskus.fi

Julkaisupäivä

23.7.2020

**Porotuen haku käynnissä (Lappi, Pohjois-Pohjanmaa, Kainuu)**

Porotalouden eläinkohtaisen tuen (porotuki) haku on käynnissä. Porotukea maksetaan 28,50 euroa/eloporo. Tänä vuonna tukea on mahdollista hakea ensimmäistä kertaa Vipu-verkkoasiointipalvelun kautta. Tukea on haettava viimeistään 1.9.2020. Myöhässä toimitettu hakemus hylätään.

Tuki voidaan myöntää luonnollisille henkilöille tai sellaiselle luonnollisten henkilöiden muodostamalle ruokakunnalle, joka on samassa taloudessa asuva perhekokonaisuus. Ruokakunnaksi katsotaan myös jakamaton kuolinpesä. Porotuessa ei ole yläikärajaa. Samaan ruokakuntaan (perhekokonaisuuteen) kuuluvat esimerkiksi

* **Samassa asunnossa pysyvästi asuvat henkilöt**
* **Tilapäisesti poissa olevat henkilöt**  
  Tilapäinen poissaolo voi johtua esimerkiksi opiskelusta, työkomennuksesta, muusta ansiotyöstä, ase- tai siviilipalveluksesta, sairaalassaolosta tai vankilassaolosta. Poissaolo katsotaan yleensä tilapäiseksi, jos se kestää enintään noin vuoden.
* **Ruokakuntaan kuuluvan henkilön muualla asuva puoliso**  
  Puoliso kuuluu ruokakuntaan, vaikka hän olisi poissa useita vuosia, elleivät puolisot asu erillään välien rikkoutumisen vuoksi. Esimerkiksi puoliso, joka on toisella paikkakunnalla työn, opiskelun tai varusmiespalveluksen vuoksi, kuuluu samaan ruokakuntaan.
* **Samassa asunnossa asuvat lähisukulaiset**  
  Lähisukulaisia ovat avio- ja avopuolisot, vanhemmat ja lapset, isovanhemmat sekä alaikäiset sisarukset.
* **Toisella paikkakunnalla opiskeleva puoliso tai vanhempansa ruokakuntaan kuuluva alle 18-vuotias lapsi**

Hakemuksessa tulee olla valtakirjat kaikilta ruokakuntaan kuuluviltä täysi-ikäisiltä henkilöiltä, joiden poroista haetaan tukea.

Kuolinpesän tulee jättää oma hakemus. Toistaiseksi kuolinpesien tulee hakea tukea paperihakemuksella.

**Tuen hakeminen**

Tuen saamiseksi ruokakuntaan kuuluvien henkilöiden on tullut omistaa poronhoitovuoden 2019/2020 päättyessä vähintään 80 eloporoa. Tukeen oikeuttavien eläinten omistusoikeus ja määrä perustuvat pääsääntöisesti poronhoitovuodelta 2019/2020 laadittuun viralliseen poroluetteloon.

Tuen saajalta edellytetään muistiinpanojen pitämistä porotalouden tuloista ja menoista. Muistiinpanovelvollisuudesta johtuen tukihakemukseen tulee liittää porotalouden muistiinpanoista (Pomu) tuloslaskelmasivu, jolla hakijan voidaan todeta tehneen tuen saannin edellyttämät muistiinpanot. Muistiinpanovelvollisuutta seurataan eläinkohtaisen tuen valvonnan yhteydessä. Uusien porotukihakijoiden osalta liitelomaketta ei vaadita.

Tukea ei makseta niistä eloporoista, jotka ylittävät paliskunnille tai niiden osakkaille määrätyt suurimmat sallitut eloporojen määrät. Jos paliskunnan eloporojen määrä ylittää paliskunnalle määrätyn suurimman sallitun eloporojen määrän, ruokakuntien tukikelpoisten eloporojen määrää vähennetään ylimääräisten porojen osalta samassa suhteessa kuin ruokakunnat omistavat eloporoja paliskunnassa. Eloporojen määrän jääminen 80 eloporoa pienemmäksi ei estä tuen myöntämistä ruokakunnalle jäljelle jääneiden eloporojen määrän perusteella, jos ruokakunnalla on ennen vähennystä ollut eloporoja vähintään 80.

Tukea ei makseta niistä eloporoista, jotka osakkaan olisi paliskunnan hyväksymien vuosittaisten teurastussuunnitelmien mukaan pitänyt teurastaa. Jos ruokakunnan teurastamatta jättämien porojen määrä on yli kolme prosenttia eloporojen määrästä, tukea ei makseta ruokakunnalle lainkaan.

**Tuen hakeminen Vipu-verkkoasiointipalvelussa**

Tuki haetaan verkkoasiointipalvelu Vipussa, johon porotalouden harjoittajat voivat kirjautua verkkopankkitunnuksilla tai mobiilivarmenteella. Verkossa asiointi on nopeampaa kuin paperilomakkeella ja viranomaiset kannustavatkin asioimaan verkossa. Hakemuksen liitteet lähetetään asiointipalvelun kautta. Poroluettelon tiedot välitetään paliskunnasta suoraan Lapin ELY-keskukseen, joka käsittelee hakemukset.

Ruokavirasto on julkaissut ohjevideon siitä, kuinka porotukea haetaan Vipu-palvelussa

* [Ohjevideo hakemuksen tekemisestä Vipu-palvelussa (youtube.com)](https://www.youtube.com/watch?v=yYzsiOEQ2qI&feature=youtu.be)
* [Vipu-verkkoasiointipalvelu (ruokavirasto.fi)](https://vipu.ruokavirasto.fi/login.jsp)

Porotukea voi halutessaan hakea myös paperilomakkeella 227. Hakemuslomake ja porotalouden tuloslaskelmalomake 548B löytyvät Ruokaviraston internetsivuilta. Kuolinpesät voivat hakea tukea vain paperihakemuksella.

* [Porotalouden eläinkohtaisen tuen hakuohjeet ja paperilomakkeet (ruokavirasto.fi)](https://www.ruokavirasto.fi/viljelijat/tuet-ja-rahoitus/porotalous-ja-kolttalain-mukaiset-tuet/porotalouden-elainkohtainen-tuki/)

Tukihakemukset tulee toimittaa viimeistään 1.9.2020 joko Vipu-palvelun kautta tai paperisena. Paperiset hakemuslomakkeet toimitetaan postitse tai sähköpostitse osoitteeseen

Lapin ELY-keskus  
Kirjaamo  
PL 8060  
96101 Rovaniemi

tai kirjaamo.lappi(at)ely-keskus.fi.

**Lisätietoja Lapin ELY-keskuksesta:**


porotalousasiantuntija Päivi Kainulainen  
puh. 0295 037 038  
paivi.kainulainen(at)ely-keskus.fi

Julkaisupäivä

10.8.2020

**Työttömyyden kehityskuva Lapissa koko maata myönteisempi, mutta seutukunnittain ja kunnittain suuria eroja (Lappi)**

Koronavirukseen liittyvien rajoitustoimenpiteiden purkamisen vaikutus näkyi selvästi työttömyyden vähenemisenä heinäkuussa. Lapissa oli heinäkuun lopussa 12 840 työtöntä, joista lomautettuja 2 170. Työttömiä oli 1 350 (10 %) vähemmän kuin kesäkuussa. Myös ero viime vuoden työttömien määrään on pienentynyt, mutta työttömiä oli edelleen 2 870 enemmän kuin vuotta aiemmin. Työttömyys on nyt laskenut lähes kolmen vuoden takaiselle vuoden 2017 vastaavan kuukauden tasolle.



Työttömyys on viime kuukausina vähentynyt erityisesti lomautusten päättymisen myötä. Lomautettuja oli heinäkuun lopussa 1 160 vähemmän kuin kuukautta aiemmin. Vuodentakaiseen verrattuna lomautettujen määrä ja osuus työttömistä on kuitenkin edelleen poikkeuksellisen korkea. Lomautettuja oli heinäkuun lopussa lähes viisi kertaa enemmän kuin vuotta aiemmin.

**Alueelliset erot työttömyyden kehityksessä huomattavia**

Koronaepidemian rajoitustoimien vaikutusten voimakkuus vaihtelee elinkeinorakenteesta riippuen, mikä näkyy huomattavina alueellisina eroina työttömyydessä ELY-keskuksittain ja Lapissa seutukunnittain ja kunnittain.  Eroja on sekä työttömien osuudessa työvoimasta että työttömyyden kasvun voimakkuudessa verrattuna vuodentakaiseen.

Työttömien osuus työvoimasta oli heinäkuun lopussa Lapissa 15,8 % ja koko maassa 14,7 %. Työttömien osuus työvoimasta oli heinäkuussa alin Torniolaakson (12,6 %), Kemi-Tornion (14,4 %) ja Pohjois-Lapin (14,7 %) seutukunnissa. Korkein osuus oli Tunturi-Lapin 21,0 %. Torniolaaksossa työttömiä oli 11 %, mutta Tunturi-Lapissa 48 % ja Pohjois-Lapissa 41 % enemmän kuin viime vuoden heinäkuussa.

Myös Lapin kuntien välillä erot ovat huomattavia. Työttömien osuus työvoimasta oli heinäkuun lopussa alin Pellossa (10,7 %) ja korkein Pelkosenniemellä (24,8 %). Osuus alitti 15 % yhdeksässä Lapin kunnassa ja ylitti 20 % neljässä Lapin kunnassa. Pelkosenniemen lisäksi 20 % ylittyi Muoniossa, Kittilässä ja Kolarissa. Ranualla työttömiä oli jo vähemmän ja Pellossa ja Savukoskella lähes saman verran kuin viime vuoden heinäkuussa. Kittilässä ja Utsjoella työttömien määrä oli edelleen yli 60 % korkeampi kuin vuotta aiemmin.

**Työvoiman kysyntä edelleen viime vuotta vaisumpaa**

Heinäkuussa työ- ja elinkeinotoimistoon ilmoitettiin Lapissa lähes 1 300 avointa työpaikkaa. Työpaikkoja ilmoitettiin saman verran kuin kesäkuussa, mutta 870 (40 %) vähemmän kuin viime vuoden heinäkuussa. Heinäkuussa avoimeksi ilmoitetuista työpaikoista 1 130 (87 %) oli yrityksissä ja 110 kuntasektorilla. Työpaikkoja ilmoitettiin avoimeksi eniten palvelutyöntekijöille, myyjille, siivoojille, rakennustyöntekijöille sekä hoivapalvelun ja terveydenhuollon työntekijöille.

**Työttömyyden väheneminen jatkunut elokuussa**

Työttömyyden väheneminen on jatkunut Lapissa elokuussa. Viime viikon lopussa työttömien määrä alitti TE-toimiston asiakastietojärjestelmästä saatavan tilannetiedon mukaan 11 000. Työttömiä oli noin 10 920, joista lomautettuja 1 480.

Lapin ELY-keskuksen heinäkuun 2020 työllisyyskatsaus löytyy kokonaisuudessaan selainversiona ja pdf-muodossa osoitteesta: <http://www.temtyollisyyskatsaus.fi/Lappi.aspx>

**Lisätietoja: Lapin elinkeino-, liikenne- ja ympäristökeskus:**

Yksikön päällikkö, Satu Huikuri, 0295 037 049

**Lapin työ- ja elinkeinotoimisto:**   
Johtaja Tiina Keränen, 0295 039 636

Seuraava työllisyyskatsaus (elokuu 2020) julkaistaan 22.9.2020

Linkit:

Tuoreimmat koko maan ja ELY-keskusten työllisyyskatsaukset: <http://www.temtyollisyyskatsaus.fi>

* Lapin työllisyyskatsaus: <http://www.temtyollisyyskatsaus.fi/Lappi.aspx>

Lapin ELY-keskuksen internetsivut

* Työllisyyskatsaukset –sivu: Lapin työllisyyskatsaus pdf-versiona (koottuna myös aiempien katsausten pdf-versiot): <http://www.ely-keskus.fi/web/ely/ely-lappi-tyollisyyskatsaukset>
* Työmarkkinatilastot –sivu: <http://www.ely-keskus.fi/web/ely/ely-lappi-tyomarkkinatilastot>

Työnvälitystilaston keskeiset tiedot (koko maa, ELY-keskuksittain, seutukunnittain ja kunnittain) Tilastokeskuksen StatFin-tilastotietokannassa <http://pxnet2.stat.fi/PXWeb/pxweb/fi/StatFin/> polkua Työmarkkinat / Työnvälitystilasto (TEM)

Julkaisupäivä

25.8.2020

**Kuulutus Elementis Minerals B.V. Suomen sivuliikkeen Paltamon Mieslahden kaivoksen tarkkailuohjelmasta (Kainuu, Lappi)**

Kainuun ja Lapin elinkeino-, liikenne- ja ympäristökeskukset (Kainuun ja Lapin ELY-keskus) ilmoittavat  Elementis Minerals B.V. Suomen sivuliikkeen Mieslahden kaivoksen tarkkailuohjelmaesityksen vireilläolosta. Kainuun ELY-keskus on kuuluttanut tarkkailuohjelmaesityksen tänään 7.9.2010.

Elementis Minerals on toimittanut Kainuun ja Lapin ELY-keskukselle esityksen Mieslahden kaivoksen tarkkailuohjelmaksi. Mieslahden kaivoksen tarkkailuvelvollisuus perustuu Pohjois-Suomen aluehallintoviraston myöntämään ympäristö- ja vesitalouslupaan. Lupapäätöksen mukaan yksityiskohtainen tarkkailusuunnitelma toimitetaan Kainuun ELY-keskukselle hyväksyttäväksi. Kalastoa ja kalastusta koskeva tarkkailusuunnitelma toimitetaan Lapin ELY-keskuksen kalatalousviranomaiselle hyväksyttäväksi.

Tarkkailusuunnitelmassa on kuvattu käyttötarkkailu, päästötarkkailu, ympäristövaikutusten tarkkailu sekä tulosten toimittaminen ja raportointi.

* [Kuulutus Paltamon Mieslahden kaivoksen tarkkailuohjelmaesityksen vireilläolosta](http://www.ely-keskus.fi/documents/10191/40019732/200907+Kuulutus+Mieslahden+tarkkailuohjelmasta.pdf/cf60f6e1-fe56-489b-a30d-064e703cb8fd)
* [Mieslahden kaivoksen valvonta-asioita, Paltamo](https://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/Ymparistolupa/Valvonta/Mieslahden_kaivoksen_valvontaasioita_Pal(58512)) (ymparisto.fi)

**Lisätietoja**

Kainuun ELY-keskus, Ympäristönsuojeluviranomainen, Ympäristöasiantuntija Joni Kivipelto, p. 0295 023 904, etunimi.sukunimi@ely-keskus.fi

Lapin ELY-keskus, Kalatalousviranomainen, Kalastusbiologi Jarno Turunen, p. 0295 037 058, etunimi.sukunimi@ely-keskus.fi

Julkaisupäivä

7.9.2020

**Varsinais-Suomen ELY-keskus myönsi poikkeuslupia valkoposkihanhien ampumiseen viljelyvahinkojen estämiseksi - onnistunut vahinkojen torjunta edellyttää muitakin toimia**

Varsinais-Suomen ELY-keskus on myöntänyt yhteensä 115 viljelijälle poikkeuksen viljelyvahinkojen estämiseen valkoposkihanhia ampumalla. Valkoposkihanhi on rauhoitettu lintulaji, jonka ampuminen edellyttää poikkeusta luonnonsuojelulain rauhoitusmääräyksistä. Myönnetyillä poikkeusluvilla saa ampua yhteensä 3555 valkoposkihanhea syksyllä 2020. Luvat on myönnetty kahdelle vuodelle ja vuoden 2021 syksylle on osoitettu vastaava kiintiö. Ampuminen vastaa suuruusluokaltaan tilannetta Ruotsissa ja Virossa. Tuoreimpien raportointitietojen mukaan vuonna 2018 Ruotsissa ammuttiin n. 2000 ja Virossa n. 4000 valkoposkihanhea.

Yksittäisellä tilalla saa ampua syksyssä 20-40 valkoposkihanhea tilan peltopinta-alasta riippuen. Viereisillä lohkoilla tehtävillä karkotustoimenpiteillä on karkottava vaikutus myös lähilohkoilla laiduntaviin valkoposkihanhiin. Viljelijöitä kannustetaan koordinoimaan karkotustoimet ja niiden ajoittaminen yhdessä saman alueen muiden viljelijöiden kanssa.

"Valkoposkihanhia saa myönnetyillä luvilla ampua syysmuuttokaudella. Koska vielä ei ole tietoa siitä, saadaanko ampumalla toivottu pelotevaikutus, on perusteltua ajoittaa ampuminen tässä tilanteessa syysmuuttokaudelle. Tällöin ampumisella ei ole vastaavia vaikutuksia monien muiden lintulajien levähtämiseen, pesintään ja pesintään valmistautumiseen kuin esimerkiksi toukokuussa tapahtuvalla ampumisella", ylitarkastaja Salli Uljas Varsinais-Suomen ELY-keskuksesta sanoo. "Luonnonvarakeskuksella on käynnissä tutkimus, jossa karkotusmenetelmien vaikuttavuutta ja myös ampumisen vaikutuksia selvitetään. Osaa Pohjois-Karjalaan myönnetyistä luvista on tarkoitus hyödyntää tässä tutkimuksessa", Uljas jatkaa.

Myönnetyt poikkeusluvat eivät mahdollista valkoposkihanhien karkottamista pelkästään ampumalla vaan ampumisen ohessa on ylläpidettävä valkoposkihanhia vahingoittamattomia karkotusmenetelmiä. "Valkoposkihanhia ampumalla on tarkoituksena lisätä karkotustoiminnan pelotevaikutusta ja näin parantaa myös valkoposkihanhia vahingoittamattomien karkotusmenetelmien tehokkuutta", Uljas kertoo.

Lähestyvän valkoposkihanhien syysmuuton vuoksi päätökset on annettu välittömällä täytäntöönpanolla. Satovahinko voi päätösten kohteena olevilla pelloilla tapahtua hyvin nopeasti parven laskeuduttua ruokailemaan.  Jotta vakavat satovahingot saataisiin torjuttua, tulee luvan mukaisiin toimenpiteisiin tarvittaessa voida ryhtyä jo päätöksen muutoksenhakuajan kuluessa.

**Haetut poikkeukset kattavat laajoja peltoalueita Etelä- ja Pohjois-Karjalassa**

Tilat, joille poikkeuksia haettiin sijaitsevat Suomen ylittävällä valkoposkihanhien arktisen muuton reitillä Lapinjärvellä, Orimattilassa, sekä Etelä- ja Pohjois-Karjalassa. Poikkeuksen myöntämisen edellytykset täyttyivät kaikkien hakemuksissa mukana olleiden tilojen osalta. Pääosa lupa-alueista sijoittuu Parikkalaan, Kiteelle ja Tohmajärvelle. Alueet, joille lupaa haettiin, kattavat Simpeleen ja Parikkalan peltoalasta 40 % ja Kiteen ja Tohmajärven peltoalasta 24 % ja ne painottuvat valkoposkihanhien levähtämisen kannalta keskeisimmille levähdysalueille. Nähtävissä on, että vastaavia lupia haetaan lisää.

Vahinkojen vähentämisen ja lajin suojeluvelvoitteiden kannalta on tärkeää, että valkoposkihanhen muuttolevähdyksen kannalta keskeisellä seudulla säilyy alueita, joilla valkoposkihanhet voivat levähtää häiriöttä. Kiteen, Tohmajärven, Parikkalan ja Simpeleen alueille sijoittuvissa päätöksissä yhteensä 8 % luvan saaneiden tilojen peltoalasta on osoitettu jätettäväksi karkotustoimenpiteiden ulkopuolelle. Karkotuksen ulkopuolelle jätetyt alueet on sijoitettu alueille, jotka on aikaisemmissa selvityksissä tunnistettu valkoposkihanhien kannalta tärkeiksi kerääntymisalueiksi.

**Vahinkojen torjunta edellyttää vapaaehtoisesti korvausta vastaan perustettuja lintupeltoja ja suunnitelmallisuutta**

Viime viikolla (1.9.2020) julkaistussa valkoposkihanhityöryhmän raportissa on ehdotettu mm. valkoposkihanhien ruokailuun varattavien lintupeltojen perustamista, toimivien karkotuskeinojen kehittämistä ja käytön jatkamista sekä alueellisten valkoposkihanhiryhmien perustamista. "Toivomme, että alueelliset valkoposkihanhiryhmät saadaan mahdollisimman pian toimimaan Keski-Karjalan tapaan koko muuttavien valkoposkihanhien esiintymisalueella, jotta päätöksenteon tueksi saadaan entistä enemmän ajankohtaista ja alueellista tietoa valkoposkihanhien esiintymisestä, niiden aiheuttamista vahingoista sekä vahingontorjuntamahdollisuuksista", Uljas sanoo.  "Valkoposkihanhien aiheuttamien satovahinkojen ehkäisy ei onnistu pelkkien poikkeuslupien avulla vaan kaikki valkoposkihanhityöryhmän raportissa esitetyt keinot tulisi ottaa ripeästi käyttöön. Ensi kevättä ajatellen tarvittaisiin erityisesti vapaaehtoisesti perustettuja, viljelijöille korvattavia lintupeltoja ja resursseja koordinoituun valkoposkihanhien karkottamiseen menetelmillä, joista ei aiheutuisi muiden lintulajien pesinnälle häiriötä."

Päätökset VARELY/2343/2020, VARELY2348/2020, VARELY2363/2020, VARELY/2433/2020, VARELY2706/2020, VARELY/2751/2020 ja VARELY/2933/2020 on annettu 7.9.2020.

**Lisätietiedot:**

Ylitarkastaja Salli Uljas, puh. 0295 023 040  
etunimi.sukunimi@ely-keskus.fi

Julkaisupäivä

7.9.2020

**Valtiolta vastaus ulkoilubuumiin: 10 miljoonaa elvytysrahaa kuntien lähivirkistysalueiden kunnostamiseen ja kehittämiseen**

*Ympäristöministeriö ja Uudenmaan ELY-keskus tiedottavat*

Kevään koronarajoitukset saivat suomalaiset ulos liikkumaan ja uusia käyttäjiä löysi tiensä kaupunkiseutujen lähivirkistysalueille.  Ulkoilureitit ja muut virkistys- ja viheralueet ovat olleet paikoin ruuhkautuneita ja nykyiset palvelurakenteet, kuten taukopaikat, osoittautuivat riittämättömiksi. Osana hallituksen elvytyspakettia kunnille suunnataan rahoitusta virkistysalueiden kunnostamiseen ja kehittämiseen. Avustushaku aukeaa vielä tänä syksynä.

"Nyt poikkeusaikoina yhä useampi suomalainen on hakenut voimaa ja mielenrauhaa luonnosta. Samalla kuntien mahdollisuus satsata virkisyspalveluiden kehitystarpeisiin on haastavassa taloustilanteessa vaikeutunut. Haluamme vastata kysyntään reilulla panostuksella ja avaamme tänä syksynä avustushaun laadukkaiden ja helposti saavutettavien lähiluontokohteiden kehittämiseen", ympäristö- ja ilmastoministeri **Krista Mikkonen** sanoo.

Valtion vuoden 2020 neljännessä lisätalousarviossa kunnille osoitettiin mittava tukipaketti, jonka tarkoituksena on lieventää koronakriisin vaikutuksia ja tukea talouskasvua kunnissa. Lisätalousarviossa on varattu yhteensä noin 10 miljoonaa euroa kunnille valtionavustuslain nojalla myönnettäviin avustuksiin lähivirkistysalueiden ja viheralueiden kunnostamiseen, kehittämiseen sekä palvelujen parantamiseen.

**Avustusta erityisesti koronakevään paineistamille alueille**

Avustuksen tavoitteena on luoda laadukkaita ja helposti saavutettavia mahdollisuuksia ulkoilla lähiluonnossa. Avustuksella voidaan kunnostaa ja kehittää kunnan nykyisten lähivirkistysalueiden reittejä, rakenteita ja palveluita tai luoda palvelurakenteita uusille alueille. Hankkeiden tulee tukea mahdollisimman suuren käyttäjäjoukon ulkoilua.

Hanke-esityksiä tehdessään kunnan tulee tarkastella erityisesti niitä alueita, joilla koronakevään aikana on ollut erityistä käyttöpainetta ja varmistaa, että uusilla toimilla saadaan käyttöpainetta vähennettyä mahdollisilta herkiltä luontoalueilta. Hankkeelle on eduksi, jos virkistysalueet ovat helposti saavutettavia arjen luontoalueita, joihin pääsee kävellen, pyörällä tai julkisilla kulkuvälineillä. Näin hankkeet tukevat samalla Suomen hiilineutraalisuustavoitteita.

Avustuksen yhtenä tavoitteena on tukea kuntataloutta, joten hakijan tulee arvioida hankkeen työllisyysvaikutuksia ja näiden mahdollista pysyvyyttä.

Hankehaku aukeaa syys-lokakuussa.

* [Ajankohtaistietoa avustuksesta](http://www.ely-keskus.fi/web/ely/virkistysalueavustus-kunnille)

**Lisätietoja**

Yksikön päällikkö Tero Taponen, Uudenmaan ELY-keskus 0295 021 467, tero.taponen(at)ely-keskus.fi  
Ylitarkastaja, Tommi Hautala, Uudenmaan ELY-keskus, 0295 021 374, tommi.hautala(at)ely-keskus.fi  
Ministeri Mikkosen eritysavustaja Antti Heikkinen, 050 348 1406, antti.heikkinen(at)ym.fi

Julkaisupäivä

8.9.2020

**Rahoitusta porotalouden, luontaiselinkeinojen ja koltta-alueen kehittämistoimintaa koskeville tutkimushankkeille (Lappi)**

Vuoden 2020 tutkimushankehaussa tuli vireille viisi hakemusta, joista kaksi haun painopisteitä parhaiten toteuttavaa hanketta rahoitettiin. Tukea haettiin yhteensä yli miljoonan euron edestä. Lapin ELY-keskuksella on vuosittain käytössä noin 350 000 euroa porotalouden, luontaiselinkeinojen ja koltta-alueen kehittämistoimintaa edistävien tutkimushankkeiden rahoittamiseen. Hankkeet rahoitetaan maatilatalouden kehittämisrahastosta (Makera).

**Rahoitetut tutkimushankkeet**

Luonnonvarakeskus/Suomen ympäristökeskus: Poronhoidon muutokset ja sopeutumiskeinot eri maankäyttömuotojen ristipaineissa

* 1.8.2020 - 31.12.2021
* Kokonaiskustannusarvio 214 286 €
* Avustus 150 000 €
* Hankkeessa arvioidaan metsätalouden, luonnonvarojen käytön, rakentamisen ja muun     maankäytön kumulatiivista vaikutusta paliskuntien laidunympäristöjen määriin, laatuun ja käytettävyyteen sekä poronhoidon toimintaedellytyksiin, käytänteisiin ja poronhoitokulttuuriin. Hankkeen keskeisenä tavoitteena on tuottaa ja kehittää aineistoja, menetelmiä, työkaluja ja toimintatapoja, joilla voidaan arvioida maankäytön laaja-alaisia vaikutuksia poronhoitoon ja suunnitella sekä kehittää laidunten käyttöä paliskunnissa. Hanke tuottaa monipuolista tietoa eri maankäyttömuotojen kumulatiivisista vaikutuksista poronhoitoon poronhoitoalueella. Hanke tuottaa käytännön suunnittelutyöhön työkaluja, paikkatietopohjaisia aineistoja, menetelmiä ja työkaluja, jotka auttavat paliskuntia kehittämään laidunten käyttöä ja laidunkiertojärjestelmiä. Hankkeessa tuotettu tieto mahdollistaa myös uusien maankäyttöhankkeiden poronhoitoon kohdistuvien vaikutusten kattavamman ja luotettavamman arvioinnin.

Luonnonvarakeskus: Suurpetojen ruokinnan vaikutukset porotalouteen

* 1.8.2020 - 31.12.2022
* Kokonaiskustannusarvio 291 233 €
* Avustus 199 624 €
* Hankkeessa analysoidaan yhteiskunta- ja ekologiatieteiden menetelmin ja näkökulmista suurpetojen kaupallisen kuvaus- ja katselutoiminnan perustana olevan ravinnonhoukuttelemisen vaikutuksia porotalouteen. Hankkeessa arvioidaan haaskakuvaustoiminnan vaikutuksia suhteessa porolaidunten dynamiikkaan, poronhoidon toimintaedellytyksiin ja porotalouden kannattavuuteen. Hanke tuottaa vaihtoehtoisia skenaarioita, ja antaa kaivattua tietoa luonnonvarahallinnolle. Tutkimusalueen muodostavat itärajaan rajoittuvat paliskunnat Kuusamossa ja Suomussalmella.

Tutkimusrahoitusta voidaan myöntää hankkeisiin, jotka edistävät porotaloutta ja luontaiselinkeinoja sekä koltta-alueen kehittämistoimintaa tai tuottavat tietoa päätöksenteon tueksi. Tutkimusrahoitusta on haettavana vuosittain tammi-maaliskuussa. Haussa on painopisteet, joihin liittyviä hakemuksia haetaan ensisijaisesti rahoitettavaksi.

Vuoden 2020 haun painopisteinä olivat 1) Eri maankäyttömuotojen kumulatiivinen vaikutus poronhoitoon ja luontaiselinkeinoihin sekä poronhoitokulttuuriin 2) Kolttakulttuurin kehittäminen ja säilyttäminen - olemassa olevan tutkimustiedon koonti ja hyödyntäminen 3) Haaskakuvaustoiminnan vaikutus porotalouteen.

**Lisätietoja:**

ylitarkastaja Inka Ahonen, puh. 0295 037 096  
ryhmäpäällikkö Anne Ristioja, puh. 0295 037 118  
etunimi.sukunimi@ely-keskus.fi

Julkaisupäivä

8.9.2020

**Maastopyöräilyn kehittämiseen tukea 1,6 miljoonaa euroa (Lappi)**

Lapissa eletään todellista maastopyöräilyn buumia. Tämä näkyy myös hanketuissa, joita maastopyöräilyn kehittämiseksi on myönnetty niin Euroopan maaseuturahastosta kuin aluekehitysrahastostakin (EAKR).  
- Maaliskuussa päättyneessä haussa etsimme erityisesti maaseutuympäristön viihtyvyyteen ja matkailun kehittämiseen liittyviä yleishyödyllisiä investointeja. Infrahakuun saapuneista hakemuksista miltei puolet liittyi joko maastopyöräilyreittien suunnitteluun tai rakentamiseen. Tarvetta rahoitukselle olisi erityisesti reittien rakentamiseen ja kunnostukseen, toteaa rahoitusasiantuntija Anna-Kaisa Teurajärvi Lapin ELY-keskuksesta.

Maastopyöräilyä Lapissa edistäville yleishyödyllisille hankkeille on kuluneella EU-ohjelmakaudella 2014–2020 myönnetty julkista tukea noin 1,6 miljoonaa euroa. Tämän lisäksi Lapissa on tuettu yrityksiä, jotka ovat hankkineet maastopyöräilyyn liittyvää kalustoa. Euroopan maaseuturahaston tukien myöntämisestä vastaavat Lapin ELY-keskus sekä Lapin Leader-ryhmät, aluekehitysrahaston tukia Lapissa myöntää Lapin liitto.

Maastopyöräilyreittien kartoittamiseen ja rakentamiseen on panostettu erityisesti matkailualalla, jossa maastopyöräilyn kysynnän kasvu on näkynyt voimakkaasti viime vuosina haetuissa hanketuissa.  
- Maastopyöräilyhankkeet eli uudet reitit, tuotteet ja palvelut tukevat konkreettisesti Lapin matkailustrategian tavoitteita ja kestävän ympärivuotisen matkailun kehittymistä, kertoo Lapin liiton aluekehitysasiantuntijaAnne Kenttäkumpu.

Erilaisten hankkeiden kysyntään on voitu vastata eri rahastoista yhdessä. Liikkeelle onkin saatu jo varsin mittava kehittämiskokonaisuus, jonka vaikutukset tulevat näkymään Kenttäkummun mukaan useilla matkailualueilla.  
- Erityisesti tunturikeskukset ja myös yritykset laajemmin koko maakunnan alueella ovat olleet aktiivisia tunnistamaan uusia kohderyhmiä ja palvelutarpeita.  
- Toivottavasti maaseuturahaston tukea voidaan ohjata reittien rahoittamiseen myös tulevaisuudessa, koska kysyntää tuntuu olevan ja ne palvelevat matkailijoiden lisäksi myös paikallisia ihmisiä, Teurajärvi summaa.

* [Rahoitetut maastopyöräilyhankkeet Lapissa (pdf)](http://www.ely-keskus.fi/documents/10191/429489/Rahoitetut+maastopy%C3%B6r%C3%A4ilyhankkeet+Lapissa/c4e77114-9daa-490e-8ebd-c1a0272ae76a)

**Lisätietoja:**

rahoitusasiantuntija Anna-Kaisa Teurajärvi, Lapin ELY-keskus  
anna-kaisa.teurajarvi(at)ely-keskus.fi  
puh. 0295 037 135

aluekehitysasiantuntija Anne Kenttäkumpu, Lapin liitto  
anne.kenttakumpu(at)lapinliitto.fi  
puh. 040 544 5554

Julkaisupäivä

11.9.2020

**ELY-keskuksen kautta Lappiin yli 114 miljoonaa euroa (Lappi)**

ELY-keskus myönsi rahoitusta tammi-kesäkuun aikana Lappiin kaikkiaan 33,3 miljoonaa euroa. Rahoituksesta noin 18 miljoonaa euroa kohdistui yritysten ja elinkeinonharjoittajien hankkeisiin ja yli 15,3 miljoonaa euroa kehittämishankkeisiin.

Hankintapäätöksiä tehtiin hieman yli 80,7 miljoonan euron edestä.

Rahoitusta myönnettiin yrityksille ja elinkeinonharjoittajille noin 4,8 miljoonaa euroa enemmän kuin viime vuonna vastaavana ajankohtana. Myös kehittämishankkeisiin kohdistunut rahoitus kasvoi 3,9 miljoonalla eurolla. Hankintapäätöksiin puolestaan käytettiin 2,5-kertainen määrä viime vuoden tammi-kesäkuuhun verrattuna.

**Yritysrahoituksen määrä kaksinkertaistunut**

Yritysrahoituksen määrä on tuplaantunut viime vuoden vastaavaan ajankohtaan verrattuna. Myös yritysten kehittämispalvelut ovat olleet hyvin suosittuja ja viime vuoden tammi-kesäkuuhun verrattuna myönteisiä päätöksiä on tehty yli kaksinkertainen määrä. Lisäksi kansallista koronarahoitusta on myönnetty Lappiin samana aikana yhteensä noin 9,7 miljoonaa euroa (luku ei sisälly otsikossa olevaan yhteissummaan).

**Ylimääräisellä ESR-rahoitushaulla nopeaa apua yritysten akuuttiin tilanteeseen**

Koronaviruksen seurauksena avattiin ylimääräinen Euroopan sosiaalirahaston (ESR) haku poikkeusolojen aiheuttamiin tarpeisiin. Haku kohdennettiin koronaepidemian vaikutusten torjuntaan sekä osallisuutta, toimintakykyä ja yhteisöllisyyttä tukeviin toimenpiteisiin.

Lapin alueelle tukea myönnettiin 10 eri hankkeelle yhteensä noin 775 000 euron edestä. Rahoitetut hankkeet vastasivat hyvin haun tavoitteisiin. Niiden kautta yrityksille pystytään tarjoamaan nopeaa apua akuuttiin tilanteeseen erilaisten valmennusten, yhteistyön, verkostoitumisen ja vertaistuen kautta.

**Kyläverkot lisäävät yhdenvertaisuutta**

Maaseutualueiden elinvoimaan on satsattu monin tavoin rahoittamalla muun muassa kyläverkkojen rakentamista ja palveluiden kehittämiseen liittyviä toimia. Leader-ryhmät ovat paikallisina toimijoina aktivoineet kyliä kehittämään omaa asuinympäristöään.

Maaseuturahaston varoilla on rahoitettu kyläverkkojen rakentamista yli 800 000 eurolla. Nopeilla valokuituyhteyksillä pystytään vastaamaan muuttuneen toimintaympäristön asettamiin mahdollisuuksiin ja haasteisiin sekä mahdollistamaan paremmin lisääntynyt etätyön tekeminen.

Kyläverkkohankkeet lisäävät myös asukkaiden yhdenvertaisuutta esimerkiksi kaupunkialueilla asuviin katsottuna. Nopeat ja toimivat yhteydet takaavat sen, että tieto on yhtä lähellä asuinpaikasta riippumatta. Kyläverkkohankkeilla on usein myös kylän yhteisöllisyyttä nostattava vaikutus, mikä ilmenee esimerkiksi hankkeissa tehtävän talkootyön kautta. Keväällä rahoitetuissa hankkeissa tehdään yhteensä yli 240 000 euron edestä talkootyötä.

**Poikkeuksellinen kevät näkyi vesitaloushankkeisiin myönnetyn tuen määrässä**

Vuoden ensimmäisen puolikkaan aikana rahoitettiin poikkeuksellisen paljon tulvasuojeluhankkeita ja niille myönnettiin lähes 1,2 miljoonan euron edestä tukea. Poikkeuksellisen suuri tulvauhka johti siihen, että tukea myönnettiin myös tilapäisiin tulvasuojelurakenteisiin. Suurimmat tuet osoitettiin Kittilän, Ivalon ja Saarenkylän taajamien suojaamiseen sekä Lapin pelastuslaitoksen tilapäisten tulvasuojelurakenteiden hankintaan. Esimerkiksi Kittilän kunnalle myönnetty noin 630 000 euron tuki kohdistui kirkonkylän tulvasuojaukseen. Suojauksen piiriin sisältyi muun muassa terveyskeskus, Pääskylänniemen palvelutalo ja kerrostaloalue.

Tulvasuojeluhankkeiden taustalla vaikutti myös huoli tulvahuipun ja koronatilanteen yhteisvaikutuksista, mikä olisi voinut heijastua esimerkiksi kuntien ja pelastuslaitosten toimintavalmiudessa olevan henkilöstön määrään.

**Koulutusten avulla lisätään työvoiman osaamista**

ELY-keskuksen työvoimapalveluhankintoja tehtiin tarkastelun kohteena olevalla ajanjaksolla 3,9 miljoonan euron edestä. Palveluita on paljon tarjolla ja hankinnoilla on pystytty reagoimaan muuttuviin tilanteisiin. Lapin ELY-keskus vastaa yhdessä alueen TE-toimiston kanssa koulutusten hankinnoista.

Yhteishankintakoulutuksella on esimerkiksi koulutettu työvoimaa Kauppakeskus Minimanin palvelutiskiä pyörittävän yrityksen tarpeisiin. Palvelun tuotti REDU Edu Oy räätälöitynä yrittäjä Kami Abdehin näkemyksen mukaisesti. Yhteishankintakoulutukset toteutetaan aina tiiviissä yhteistyössä työpaikan kanssa.

**Tienpitoon lisärahoitusta**

Perustienpidon rahoitustaso nousi tälle vuodelle ja lisäksi tienpitoon saatiin lisärahoitusta koronaviruksen aiheuttaman elvytyksen vuoksi. Rahoituksen lisääntyminen näkyy erityisesti päällysteiden korjaamisessa, jota tehdään yli kaksi kertaa enemmän kuin viime vuonna.

Suurin rakennusurakka on Rovaniemellä maantiellä 934, välille Vitikanpää-Ketavaara rakennettava kevyen liikenteen väylä, johon eduskunnan valtiovarainvaliokunta myönsi erillisrahoitusta. Lisäksi valtatien 4 parantaminen Inarin taajamassa alkoi EAKR-rahoituksen ja Inarin kunnan rahoituksen ansiosta. Suurimmat tienpidon hankinnat ovat perinteiseen tapaan olleet monivuotisia maanteiden hoitourakoita, joista tänä vuonna alkavat Sodankylän ja Kemijärvi-Posion urakat.

Rahoituskatsaukseen kootut tiedot sisältävät ELY-keskuksen kautta ohjautuvan EU-osarahoitteisen rahoituksen sekä suurimman osan kansallisesti rahoitetuista tuista ja hankinnoista.

**Tutustu ELY-keskuksen rahoitus- ja hankintatilastoihin:**

* [ELY-keskuksen myöntämä rahoitus Lapin maakuntaan 1.1. - 30.6.2020](http://www.ely-keskus.fi/documents/10191/429489/Rahoituslistaus+tammi-kes%C3%A4kuu+2020/64c13db6-2581-414d-851e-ab6bd48bec78)
* [Lapin ELY-keskuksen hankinnat 1.1. - 30.6.2020](https://www.ely-keskus.fi/documents/10191/429489/Hankintalistaus+tammi-kes%C3%A4kuu+2020/1501c567-51d3-4ff0-b347-d8bbf004dfe3)

**Lisätietoja:**

* yritysrahoitus ja rakennerahastohankkeet: yksikön päällikkö Eija Virtasalo, puh. 0295 037 150
* maaseuturahaston hankkeet: ryhmäpäällikkö Anne Ristioja, puh. 0295 037 118
* vesistökunnostushankkeet: yksikön päällikkö Arto Seppälä, puh. 0295 037 532
* työvoimakoulutus- ja työvoimapalveluhankinnat: johtava koulutusasiantuntija Satu Tervasmäki, puh. 0295 037 134
* tienpidon hankinnat: yksikön päällikkö Olli Mourujärvi, puh 0295 037 241

sähköpostiosoitteet muotoa etunimi.sukunimi@ely-keskus.fi

Julkaisupäivä

15.9.2020

**ELY-keskuksen koronarahoitusta Lapin yrityksille lähes 15 miljoonaa euroa (Lappi)**

*ELY-keskuksen koronarahoitusta myönnettiin lappilaisille yrityksille noin 15 miljoonaa euroa. Lapissa hakemuksia jätettiin yhteensä 1457 kpl ajalla 31.3. – 8.6.2020. Hakemusten käsittely on loppusuoralla ja tukien maksatus käynnissä.*

Työ- ja elinkeinoministeriön (TEM) hallinnonalan koronatuki oli tarkoitettu koronatilanteesta selviytymiseen pienille, 1-5 henkilöä työllistäville, yrityksille. Rahoitusta voitiin myöntää tilanneanalyysin tekemiseen ja/tai laajempiin kehittämistoimenpiteisiin, joilla voitiin tukea yrityksiä markkina- ja tuotantohäiriötilanteessa.

Lapissa pienyritysten koronatukea sai 971 yritystä, yhteensä 1095 hankkeelle. Hakemuksista myönteisten päätösten osuus oli 75 % ja kielteisten 19 %. Noin 4 % yrityksistä perui hakemuksensa.  Eniten avustusta myönnettiin palvelualojen- ja kaupan yrityksille.

Toimialat, joille myönteisiä päätöksiä tehtiin eniten (TOP-5):

* Vähittäiskauppa
* Majoitus
* Matkatoimistojen ja matkanjärjestäjien toiminta, varauspalvelut
* Ravitsemustoiminta
* Maaliikenne ja putkijohtokuljetus

Yksityiskohtaisempi lista myönnetyistä avustuksista 8.9.2020 asti löytyy ELY-keskuksen verkkosivuilta:

* [ELY-keskusten koronarahoituksen jakautuminen](https://www.ely-keskus.fi/web/ely/ely-keskusten-koronarahoituksen-jakautuminen)

**Yritysten antama palaute koronahoituksesta** on ollut myönteistä. ELY-keskukset kysyivät keväällä koronarahoitusta saaneilta yrityksiltä, millaisia vaikutuksia rahoituksella on ollut liiketoiminnan kehittämiseen. Lapissa yli 63 prosenttia vastanneista kertoi käynnistäneensä rahoituksen turvin kehittämistoimenpiteitä liiketoiminnan uudistamiseksi ja vahvistamiseksi. Vajaat 30 prosenttia kertoi välttyneensä työntekijöiden lomautukselta tai irtisanomiselta. Lähes 26 prosenttia kertoi välttyneensä yritystoiminnan lopettamiselta.

- Koronarahoitus tuli yrityksille tarpeeseen. Rahoitusta on voitu kohdentaa yritysten kehittämiseen, uusiin palveluihin ja tuotteisiin, digitalisaatioon sekä osaamisen vahvistamiseen. Rahoitus on mahdollistanut monelle pienelle yritykselle digiloikan ottamisen, kertoo johtaja Marja Perälä Lapin ELY-keskuksesta.

Myös yritysten kehittämispalveluille on ollut koronatilanteessa huomattavaa kysyntää.

- Koronatilanne toi esille tarpeen yritysten liiketoiminnan ja osaamisen kehittämiseen. Yritysten nk. normaalin kehittämisavustusten haku on auki normaalisti ja niillä voidaan tukea yrityksiä kasvuinvestointeihin, korostaa yksikön päällikkö Eija Virtasalo Pohjois-Pohjanmaan ELY-keskuksesta.

Hakemusten käsittelyn päättyessä, työn painopiste siirtyy maksatuksiin ja erityisesti yritysten loppumaksatushakemusten käsittelyyn.

**Tukea maaseudun, alkutuotannon ja kalatalouden yrityksille sekä ravintoloille**

Pienyritysten lisäksi ELY-keskus myöntää väliaikaista koronatukea maaseudun, alkutuotannon ja kalatalouden yrityksille. Nämä molemmat tuet ovat edelleen haettavissa ELY-keskuksesta. Lisäksi ravintoloille suunnattu tuki uudelleentyöllistämiseen on haettavissa KEHA-keskuksesta lokakuun loppuun asti.

**Lisätietoja:**

Johtaja Marja Perälä, Lapin ELY-keskus, puh. 0295 037 050, marja.perala(at)ely-keskus.fi  
Yksikön päällikkö Eija Virtasalo, Pohjois-Pohjanmaan ELY-keskus, puh. 0295 037 150, eija.virtasalo(at)ely-keskus.fi

Julkaisupäivä

17.9.2020

**ELY-keskusten tiedotepalvelu muuttuu 24.9.2020, tee tilauksesi uudelleen**

ELY-keskukset siirtyvät 24.9.2020 alkaen käyttämään STT:n tiedotepalvelua. Media saa jatkossakin tiedotteet automaattisesti, mutta muiden tiedotteita tilanneiden tulee tilata tiedotteet uudelleen, sillä valitettavasti emme voi tietosuojasyistä siirtää tilauksia suoraan uuteen palveluun.

Uudessa palvelussa ELY-keskuksen tiedotteita voi tilata vain alueen perusteella, täten alueen ja asiasanan yhdistelmä ei valitettavasti onnistu (esimerkiksi Uudenmaan ELY-keskuksen ympäristöaiheiset tiedotteet). Jos haluat tilata tiedotteet asiasanan perusteella, tilauksen voi tehdä STT:n tiedotepalvelun sivuilta, tällöin saat kaikkien palvelua käyttävien tiedotteet kyseisen asiasanan perusteella.

Tiedotteiden tilaus uudesta palvelusta:

**Valtakunnalliset ja useamman alueellisen ELY-keskuksen yhteiset tiedotteet**

* [Valtakunnalliset ja useamman alueellisen ELY-keskuksen yhteiset tiedotteet](https://www.ely-keskus.fi/web/ely/valtakunnalliset-stt-tiedotteet-tilaus)

**Alueellisten ELY-keskusten tiedotteet**

* [Etelä-Pohjanmaa](https://www.ely-keskus.fi/web/ely/etela-pohjanmaa-stt-tiedotteet-tilaus)
* [Etelä-Savo](https://www.ely-keskus.fi/web/ely/etela-savo-stt-tiedotteet-tilaus)
* [Häme](https://www.ely-keskus.fi/web/ely/hame-stt-tiedotteet-tilaus)
* [Kaakkois-Suomi](https://www.ely-keskus.fi/web/ely/kaakkois-suomi-stt-tiedotteet-tilaus)
* [Kainuu](https://www.ely-keskus.fi/web/ely/kainuu-stt-tiedotteet-tilaus)
* [Keski-Suomi](https://www.ely-keskus.fi/web/ely/keski-suomi-stt-tiedotteet-tilaus)
* [Lappi](https://www.ely-keskus.fi/web/ely/lappi-stt-tiedotteet-tilaus)
* [Pirkanmaa](https://www.ely-keskus.fi/web/ely/pirkanmaa-stt-tiedotteet-tilaus)
* [Pohjanmaa](https://www.ely-keskus.fi/web/ely/pohjanmaa-stt-tiedotteet-tilaus)
* [Pohjois-Karjala](https://www.ely-keskus.fi/web/ely/pohjois-karjala-stt-tiedotteet-tilaus)
* [Pohjois-Pohjanmaa](https://www.ely-keskus.fi/web/ely/pohjois-pohjanmaa-stt-tiedotteet-tilaus)
* [Pohjois-Savo](https://www.ely-keskus.fi/web/ely/pohjois-savo-stt-tiedotteet-tilaus)
* [Satakunta](https://www.ely-keskus.fi/web/ely/satakunta-stt-tiedotteet-tilaus)
* [Uusimaa](https://www.ely-keskus.fi/web/ely/uusimaa-stt-tiedotteet-tilaus)
* [Varsinais-Suomi](https://www.ely-keskus.fi/web/ely/varsinais-suomi-stt-tiedotteet-tilaus)


Julkaisupäivä

21.9.2020

**Matkailualan epävarmuus näkyy Lapin työttömyydessä (Lappi)**

**Työttömyyden aleneminen jatkui Lapissa elokuussa sekä lomautettujen että muun työttömyyden osalta. Koronavirukseen liittyvien rajoitustoimenpiteiden vaikutukset näkyvät kuitenkin edelleen työttömyydessä. Lapin kansainväliseen matkailuun liittyvät epävarmuustekijät heijastuvat alueen työttömyyden kehitykseen. Matkailupaikkakunnilla työttömyys pysyttelee korkealla tasolla, palvelu- ja myyntialojen työnhakijoita on normaalia enemmän ja työmahdollisuuksia on tarjolla aiempia vuosia vähemmän.**

Lapissa oli elokuun lopussa 10 970 työtöntä työnhakijaa, joista lomautettuja 1 580. Työttömiä oli 1 860 vähemmän kuin heinäkuussa. Ero viime vuoden työttömien määrään on pienentynyt, mutta työttömiä oli edelleen 2 410 enemmän kuin vuotta aiemmin. Työttömyys on nyt laskenut kolmen vuoden takaiselle vuoden 2017 vastaavan kuukauden tasolle.



Työttömyyden kehityksen alueelliset erot ovat huomattavia. Uudellamaalla työttömiä oli elokuun lopussa 60 %, koko maassa 42 %, Lapissa 28 % ja Kainuussa vain 4 % enemmän kuin vuotta aiemmin. Myös Lapissa koronaepidemian rajoitustoimenpiteiden vaikutukset näkyvät seutukuntien ja kuntien välisten erojen kasvuna.

Työttömien osuus työvoimasta oli elokuussa alin Torniolaakson (11,7 %) ja Kemi-Tornion (12,2 %) seutukunnissa ja korkein Tunturi-Lapissa (18,0 %). Torniolaaksossa työttömiä oli 8 % ja Tunturi-Lapissa 44 % enemmän kuin vuotta aiemmin. Pello oli ainoa kunta, jossa työttömiä oli vähemmän kuin viime vuoden elokuussa. Erityisesti matkailupaikkakunnilla työttömyys on edelleen korkealla tasolla. Utsjoella työttömiä oli 69 % ja Kittilässä ja Kolarissa yli 50 % enemmän kuin viime vuoden elokuussa.

**Koulutukseen ja valmennuksiin osallistuvien määrä kasvoi**

Aktivointiasteeseen laskettaviin työ- ja elinkeinotoimiston palveluihin osallistui elokuun lopussa lähes 3 340 lappilaista. Palveluihin osallistuvien määrä oli 470 korkeampi kuin heinäkuussa, mutta yli 110 alempi kuin vuotta aiemmin elokuussa. Työnhakijat ovat hyödyntäneet tarjolla olevia mahdollisuuksia kehittää osaamistaan, mikä näkyy koulutukseen ja valmennukseen osallistuvien määrän kasvuna. Myös vuorotteluvapaasijaisuuksissa työskenteleviä oli enemmän kuin viime vuoden elokuussa. Kuukauden aikana nousi myös kuntouttavaan työtoimintaan osallistuvien määrä.

**TE-toimistoon ilmoitetut avoimet työpaikat vähenivät kolmanneksella**

Elokuussa työ- ja elinkeinotoimistoon ilmoitettiin Lapissa 1 980 avointa työpaikkaa. Työpaikkoja ilmoitettiin enemmän kuin heinäkuussa, mutta yli 1 000 vähemmän kuin viime vuoden elokuussa. Matkailualan tilanne näkyy työvoiman kysynnän vähenemisenä erityisesti palvelu- ja myyntityössä varsinkin matkailupaikkakunnilla.

**Lähikuukausien työttömyyden kehityksen suuntaan vaikuttaa matkailu**

Työttömyyden väheneminen on hidastunut Lapissa syyskuussa. Viime viikon lopussa työttömiä oli TE-toimiston asiakastietojärjestelmästä saatavan tilannetiedon mukaan 10 400, joista lomautettuja noin 1 300. Lisäksi työnhakijana on yli 1 400 yrittäjien tilapäistä työttömyysturvaa saavaa henkilöä, joista osalla on mahdollisen yritystoiminnan lopettamisen vuoksi riski joutua työttömäksi. TE-palvelujen palvelutarjonnassa ja palveluhankinnoissa on varauduttu siihen, että työttömien määrä pysyy korkealla tasolla.

Matkailun kehitys vaikuttaa vahvasti Lapin työttömyyden kehitykseen lähikuukausien aikana. Mikäli Lappi pysyy suljettuna kansainvälisiltä matkailijoilta, työttömien työnhakijoiden määrä pysyy korkeana ja sen arvioidaan kasvavan. Työttömyys ja lomautukset voivat lisääntyä myös muilla kiinteästi matkailuun kytkeytyvillä aloilla, palveluissa, liikenteessä ja rakentamisessa.

Lapin ELY-keskuksen elokuun 2020 työllisyyskatsaus löytyy kokonaisuudessaan selainversiona ja pdf-muodossa osoitteesta: <http://www.temtyollisyyskatsaus.fi/Lappi.aspx>

**Lisätietoja:   
Lapin elinkeino-, liikenne- ja ympäristökeskus:**   
Johtaja Marja Perälä, 0295 037 050  
Yksikön päällikkö, Satu Huikuri, 0295 037 049  
**Lapin työ- ja elinkeinotoimisto:**   
Johtaja Tiina Keränen, 0295 039 636

Seuraava työllisyyskatsaus (syyskuu 2020) julkaistaan 20.10.2020

Linkit:

Tuoreimmat koko maan ja ELY-keskusten työllisyyskatsaukset: <http://www.temtyollisyyskatsaus.fi>

* Lapin työllisyyskatsaus: <http://www.temtyollisyyskatsaus.fi/Lappi.aspx>

Lapin ELY-keskuksen internetsivut

* Työllisyyskatsaukset –sivu: Lapin työllisyyskatsaus pdf-versiona (koottuna myös aiempien katsausten pdf-versiot): <http://www.ely-keskus.fi/web/ely/ely-lappi-tyollisyyskatsaukset>
* Työmarkkinatilastot –sivu: <http://www.ely-keskus.fi/web/ely/ely-lappi-tyomarkkinatilastot>

Työnvälitystilaston keskeiset tiedot (koko maa, ELY-keskuksittain, seutukunnittain ja kunnittain) Tilastokeskuksen StatFin-tilastotietokannassa <http://pxnet2.stat.fi/PXWeb/pxweb/fi/StatFin/> polkua Työmarkkinat / Työnvälitystilasto (TEM)

Julkaisupäivä

22.9.2020

**Kaksi erityisavustushakua kunnille käynnistyy: Avustusta lähivirkistysalueiden sekä kansallisten kaupunkipuistojen kunnostamiseen ja kehittämiseen**

*Ympäristöministeriö ja Uudenmaan ELY-keskus tiedottavat*

Osana hallituksen elvytyspakettia kunnille suunnataan rahoitusta yhtäältä virkistysalueiden kunnostamiseen ja kehittämiseen ja toisaalta olemassa olevien kansallisten kaupunkipuistojen kunnostamiseen ja kehittämiseen. Yhteensä avustushauissa on jaossa 13 miljoonaa euroa. Molemmat erityisavustushaut järjestetään 21.9.–30.11.2020 ja hankkeet tulee toteuttaa vuoden 2021 aikana.

Valtion vuoden 2020 neljännessä lisätalousarviossa kunnille osoitettiin mittava tukipaketti, jonka tarkoituksena on lieventää koronakriisin vaikutuksia ja tukea talouskasvua kunnissa. Lisätalousarviossa varattiin yhteensä 13 miljoonaa euroa kunnille valtionavustuslain nojalla myönnettäviin avustuksiin lähivirkistysalueiden, viheralueiden ja kansallisten kaupunkipuistojen kunnostamiseen ja kehittämiseen. Avustukset jaetaan kahdessa erillisessä erityisavustushaussa: kaikille kunnille avoimessa haussa on 10 miljoonaa lähivirkistysalueiden kunnostamiseen ja kehittämiseen ja kansallisille kaupunkipuistoille on 3 miljoonaa euroa.

**Kuntien lähivirkistysalueiden kunnostus- ja kehittämisavustus**

Uudenmaan ELY-keskuksen järjestämässä haussa jaetaan 10 miljoonaa euroa kuntien lähivirkistysalueiden kunnostukseen ja kehittämiseen. Haku on kohdennettu kaikille kunnille. Yksittäisten kuntien ja kuntayhtymien lisäksi kuntia kannustetaan myös muodostamaan alueellisia konsortioita yhteisten hankkeiden suunnitteluun.

Haun ensisijaisena tavoitteena on luoda laadukkaita sekä helposti saavutettavia lähivirkistysalueita ja sitä kautta edistää kansalaisten ulkoilumahdollisuuksia lähiluonnossa. Avustettaviin hankkeisiin voi sisältyä esimerkiksi olemassa olevien reittien ja rakenteiden kunnostamista, uusien lähireittien ja niiden palvelurakenteiden, kuten taukopaikkojen, lintutornien, huussien yms. rakentamista, reittien maastoon merkitsemistä ja opasteiden laatimista.

* [Hakuilmoitus ja hakuehdot (pdf)](http://www.ely-keskus.fi/documents/10191/40587553/lahivirkistyshaku_2020_ohje.pdf/1185f83e-0272-46ad-bbba-16752cbd6754?t=1600681053000)
* [Linkki hakulomakkeeseen (hakulomake.fi)](https://sahkoinenasiointi.ahtp.fi/fi/uusi/ya_ymparisto/lahivirkistysalue)

**Kansallisten kaupunkipuistojen kunnostus- ja kehittämisavustus**

Ympäristöministeriön järjestämässä haussa kohdistetaan 3 miljoonaa euroa kansallisten kaupunkipuistojen kunnostamiseen ja kehittämiseen. Haku on tarkoitettu kunnille, joihin on jo perustettu kansallinen kaupunkipuisto.

Avustusta myönnetään kansallisten kaupunkipuistojen hoito- ja käyttösuunnitelmien mukaisiin ja niiden erityisten arvojen suojelua tukeviin luonnonhoitotoimenpiteisiin, luontoa kulutukselta suojaavan infrastruktuurin rakentamiseen sekä lähiluonnossa liikkumisen mahdollisuuksien parantamiseen. Avustettavien hankkeiden tulee kohdistua kansallisen kaupunkipuiston alueelle.

* [Hakuilmoitus ja hakuehdot (pdf)](https://www.ym.fi/download/noname/%7B37AFD21C-53E3-442C-95CF-3AA124E05386%7D/161895)
* [Linkki hakulomakkeeseen (hakulomake.fi)](https://hakulomake.fi/ym/fi/node/69)

**Lisätietoja:**

**Avustus kuntien lähivirkistysalueisiin:**

Yksikön päällikkö Tero Taponen, Uudenmaan ELY-keskus p. 0295 021 467, tero.taponen@ely-keskus.fi

Ylitarkastaja, Tommi Hautala, Uudenmaan ELY-keskus, p. 0295 021 374, tommi.hautala@ely-keskus.fi

**Avustus kansallisiin kaupunkipuistoihin:**

Ympäristöneuvos Jukka-Pekka Flander, ympäristöministeriö, jukka-pekka.flander@ym.fi, p. 0295 250 064

Asiantuntija Ilona Latsa, ympäristöministeriö, ilona.latsa@ym.fi, p. 0295 250 388

Julkaisupäivä

22.9.2020

**ELY-keskusten poikkeusrahoituksen tilanneanalyysi- ja kehittämisavustushakemukset käsitelty**

Hakemuksia saapui määräaikaan 8.6.2020 mennessä yhteensä 33 114 kpl yhteensä 1 020 400 294 € edestä. ELY-keskukset ovat nyt ottaneet käsittelyyn kaikki hakemukset ja maakuntiin on myönnetty tukea yhteensä 326,4 M€. Käsitellyistä hakemuksista ilman lopullista päätöstä on esim. lisäselvitystarpeiden vuoksi enää noin reilut 100 hakemusta.

Eniten tukea ohjautui Uudellemaalle (112,6 milj. €), Varsinais-Suomeen (29,3 milj. €) sekä Pirkanmaalle (26,1 milj. €). Toimialoittain suurimmat tuen saajat ovat tukku- ja vähittäiskauppa (18 %), ravitsemis- ja majoitusala (14 %) sekä kuljetus- ja logistiikka-ala (12 %).

Tilanneanalyysin ja kehittämisavustuksen koronarahoitushaku avautui 31.3.2020 ja saapuneiden hakemusten käsittelyyn päästiin 7.4.2020. Ylijohtaja Petri Knaapisen mukaan ELY-keskuksissa tehtiin merkittäviä panostuksia, jotta käsittelyä saatiin nopeutettua ja tuet yritysten käyttöön. Normaaliaikana vastaavia hakemuksia saapuu koko maassa vuositasolla yhteensä noin 2 000 kappaletta - koronarahoituksen avauduttua saman verran saapui jopa yhdessä päivässä. Urakasta ei olisi tässä aikataulussa onnistuttu ilman kaikista ELY-keskuksista ja toisista tehtävistäänkin hakemusten käsittelyyn siirtynyttä ely-henkilöstöä sekä lisäresurssointeja, Knaapinen summaa.

**Hankkeet maksatukseen**

Avustusten maksamatta olevan osuuden haku avautui jo toukokuun puolessa välissä. Tämänhetkisen tilanteen valossa näyttää siltä, että maksatuksia voidaan tehdä lähes reaaliajassa. Varsinkin tilanneanalyysien osalta päätökset ehditään maksaa vielä kuluvan vuoden puolella. ELY-keskuksista halutaan vielä varmistaa, ettei tuen loppuosan saaminen vaarantuisi muistamiseen; yritysasiantuntijat kontaktoivat hakijat vielä erikseen maksatushakemusten toimittamisesta.

**ELY-keskuksista konsultoidaan yritysten kehittämispyrkimyksissä**

Kehittämistoimenpiteiden osalta maksatusajankohdan tunnistaminen tapahtuu luonnollisesti jonkin verran pidemmällä aikavälillä ja ELY-keskuksissa on nostettu valmiutta konsultoida myös tässä kohtaa. Tavoitteena on lisäksi tunnistaa hakemusten joukosta ne yritykset, joilla on tahtotilaa jatkaa yrityksensä kehittämistä edelleenkin ja johon kehittämisvälineitä löytyy ELY-keskuksen tarjoamista tuotteista. Yrityksen eri elinkaareen sopivia kehittämispalveluita löytyy myös useiden verkostojen kanssa yhteistyönä toteutettuna ja näidenkin löytämiseksi saa apuja ELY-keskuksesta.

**Lisätietoja**


Ylijohtaja Petri Knaapinen (@ely-keskus.fi)

[Koronarahoituspäätösten jakautuminen yrityksittäin 22.9.2020](http://www.ely-keskus.fi/documents/10191/40756064/My%C3%B6nteiset+koronap%C3%A4%C3%A4t%C3%B6kset+22_9_2020_asti.xls/182285a9-2ddb-4f90-9051-70001b172109?t=1600853937000)

**Koronahakemusten käsittely oli keskitetty neljään ELY-keskukseen:**

* Etelä-Savon ELY-keskus (Etelä-Savo, Pohjois-Karjala, Pohjois-Savo),
* Hämeen ELY-keskus (Kanta-Häme, Kymenlaakso, Päijät-Häme, Uusimaa, Etelä-Karjala),
* Keski-Suomen ELY-keskus (Etelä-Pohjanmaa, Keski-Pohjanmaa, Keski-Suomi, Pirkanmaa, Pohjanmaa, Satakunta, Varsinais-Suomi) ja
* Pohjois-Pohjanmaan ELY-keskus (Kainuu, Lappi, Pohjois-Pohjanmaa).

**Hakemukset kokonaisuudessaan:**



Julkaisupäivä

23.9.2020